
INDLEDNING 


Laurids  Bruun  :    Alle  Synderes  Konge. 


I 

EDEN 


Ærkebispen  drejer  langsomt  sin  krogede  Skik- 
kelse om  imod  Forsamlingen,  og  med  Biskops- 
ringen  funklende  i  Majsolen,  der  vælder  ind  paa 
skraa  fra  Buevinduet  tilvenstre,  tegner  han  Kor- 
sets Velsignelse  over  de  bøjede  Hoveder. 

Saa  træder  han  frem  i  Kordøren  og  vender  sit 
furede  Pergamentansigt  mod  den  høje,  rød- 
klædte  Skikkelse,  som  staar  Kongen  næst,  der 
forrest  i  Midtskibets  højre  Side. 

—  Nu  tilspørger  jeg  Eder,  Kristoffer  Kong 
Eriks  Søn,  om  I  med  Eden  paa  den  Herre  Jesu 
Kristi  blodige  Vunder  tør  sige  Eder  fri  for  den 
onde  og  forræderiske  Færd,  for  hvilken  I  er 
sigtet  ved  gode  og  ærlige  Mænds  samstemmende 
Vidnesbyrd? 

Gruppen  forrest  til  venstre  i  Skibet:  den  stærke 
Marsk,  Drosten,  de  svenske  og  norske  Udsen- 
dinge, vender  sig  udfordrende  mod  Prinsen,  som 
vil  de  med  deres  brynjeklædte  Skikkelser  slynge 
deres  Ords  Bekræftelse  over  imod  ham.  Mar- 
sken skyder  sin  mægtige  Krop  frem  imelleni  de 


andre,  og  hans  blodskudte  Øjne  stirrer  truende 
under  Laagene. 

Prinsen  ser  op  paa  Ærkebispen  og  svarer  saa 
højt,  at  alle  kan  høre  det: 

—  Ja! 

En  og  anden  giver  dæmpet  sin  Harme  Luft. 
Marsken  strækker  Armene  ud  fra  sig,  saa  det 
klingrer  i  Brynjeringene. 

Ærkebispen  vinker  Prinsen  op  til  sig. 

Den  høje  Skikkelse  træder  ud  i  Midtergangen, 
bøjer  hastig  Knæ  mod  Alteret  og  gaar  op  til 
Kortrinet. 

Hovedet  med  det  tynde,  røde,  stridige  Haar 
er  langt  og  smalt.  De  hvidlige  Bryn  drager  sig 
lavt  og  lige  under  den  høje  Pande.  Og  idet 
hans  Skikkelse  bryder  ind  i  Solbæltets  dansende 
Støvflom,  glipper  Øjnene  mod  Lyset  under  de 
tunge,  tysrøde  Laag.  Underlæben  hænger  red 
og  fyldig  ned  og  krummer  sig  i  Mundvigene 
bag  det  tynde  Skæg  til  en  Fold,  der  er  besk 
og  sød  paa  samme  Tid.  Hans  højre  Skulder 
er  længere  end  den  venstre,  og  det  ser  ud, 
som  om  Hovedet  trods  den  lige,  knejsende  Hals 
sad  skævt  paa  Kroppen.  Fra  højre  Side,  der 
hvor  Kongen  sidder,  er  hans  Skikkelse  mægtig 
og  bred  over  Ryggen  at  skue,  som  han  staar  der 
hvilende  paa  det  højre  Ben  med  den  venstre 
Fod  et  halvt  Fjed  fremme;  men  fra  venstre,  fra 
Marskens  Side,  er  det,  som  har  han  et  indsunket 
Bryst,  en  svag  og  faldefærdig  Rejsning. 

Nu  rækker  en  af  Prælaterne   Ærkebispen   et 


Dokument,  hvorunder  to  store  Voxsegl  dingler  i 
hvide  Snore. 

Ærkebispen  læser  med  høj  Stemme  Marskens 
og  Drostens  Beretning  om  Prins  Kristoffers  Færd 
under  det  nys  afsluttede  svenske  Felttog.  Og 
da  han  naar  Slutningen,  hvor  Klagens  Hoved- 
punkter er  samlede,  hæver  han  Stemmen  og 
lægger  Eftertryk  paa   de  anklagende  Ord. 

„ —  at  Han  med  Liste  har  lokket  Kongens,  sin 
Herre  og  Broders  tilsvorne  Mænd  til  sig  paa 
Ørkelljunga  og  forment  dem  at  vende  tilbage  — " 

Ærkebispen  sænker  Dokumentet,  ser  lige  paa 
Prinsen  og  spørger: 

—  Har  I  gjort  det.? 

—  Nej! 

„ —  at  Han  har  lagt  Kongens  Mænd  for  Had 
hos  det  menige  Almuens  Folk  og  vendt  sin 
Gunst  til  Kongens  og  Rigets  Fjender  — " 

—  Har  I  gjort  det.!^ 

—  Nej! 

„ —  at  Han  med  Rigets  Fjender  i  Sverige  og 
med  den  ménsvorne  Fredløse,  som  dér  har  Til- 
hold, har  lagt  Raad  op  om  at  fange  Kongen  i 
den  Agt  at  dræbe  ham  og  selv  tilrane  sig  Rigets 
Krone!" 

Ærkebispen  bøjer  sit  Hoved  tæt  frem  imod 
Prinsen  og  spørger  for  tredje  Gang: 
■ —  Har  I  det  gjort? 

—  Nej! 

Sværdgehæng  og  Brynjer  rasler  i  Harme.  „Løg- 
ner for  Gud!"  —  lyder  det  med  en  hæs  Stemme. 


En  vred  Brummen  som  af  indespærrede  Bjørne 
trænger  sig  op  i  Koret.  Marsken  løfter  sin  jærn- 
handskede  Arm,  som  vil  han  slaa  Prinsen  til  Jor- 
den —  eller  som  vil  han  blot  sværge.  Ærke- 
bispen minder  ham  med  et  Blik  fra  sine  gul- 
blege Øjne  om,  hvor  han  er,  og  gaar  derefter, 
fulgt  af  Prinsen,  op  til  Altrets  Fod. 

Paa  Alterbordet  ligger  den  store,  sølvbeslagne 
Bibel  opslaaet.  Medens  Prinsen  knæler  ned  paa 
Trinet  og  lægger  sin  højre  Haand  fladt  paa 
Biblens  aabne  Blade,  strækker  alle  Hals  for  at 
se,  om  ikke  Guds  Vrede  vil  slaa  ham  plat  til  Jor- 
den, dér  han  knæler.  Medens  Ærkebispen  læser 
Eden,  som  Prinsen  skal  sige  efter,  er  der  ikke 
en,  som  drager  Aande.  En  Spyflue,  der  ikke 
kan  finde  ud,  tumler  sig  summende  og  brum- 
mende mod  Kirkeruden. 

Kongen  bøjer  sit  Hoved  og  lægger  i  uvilkaar- 
lig  Bevægelse  Haanden  for  sine  Øjne.  Det  er 
jo  trods  alt  hans  Broder,  som  knæler  der  mod 
Herrens  Dom. 

Da  —  idet  Ærkebispen  siger  Amen  og  alle 
aandeløst  lytter,  om  Prinsen  nu  tør  sværge  Eden 
—  bryder  Marskens  Stemme  højt  og  hvast  ud  i 
Stilheden: 

—  Mak  det  Fenster  op! 

Det  kommer  saa  bydende  brat,  at  Kirketjeneren 
hist  ved  Muren  under  Lysbæltet  uden  Tøven 
strækker  sin  lange  Stage  op  og  letter  Klinken. 

En   dyb  Rødme  farer  op  i  Prinsens  Kinder. 


Selv  de,  der  staar  fjærnest  fra  Koret,  kan  se  den 
pludselige  Skælven  i  hans  Ryg. 

Saa  vinder  han  atter  Herredømme  over  sig 
selv.  Han  kaster  med  Voldsomhed  Hovedet  til- 
bage, for  at  alle  kan  se,  hvorledes  han  stirrer 
Guds  Moder  der  paa  Tavlen  over  Altret  aabent 
og  dristigt  lige  ind  i  hendes  milde  Øjne  —  og 
med  trodsig  og  udfordrende  Styrke  sværger  han 
Eden. 

—  rHer  i  Guds  hellige  Hus  —  med  min  hejre 
Haand  paa  Guds  hellige  Ord  —  for  Guds  Moders 
Aasyn,  som  skuer  herned,  sværger  jeg, 

at  jeg  ikke  i  Tanker,  ikke  i  Ord  og  ikke  i  Gjer- 
ning  har  agtet,  talt  eller  handlet,  som  jeg  er 
sigtet  og  skyldt. 

Det  sværger  jeg  ved  den  Herre  Jesu  Kristi  blo- 
dige Vunder. 

Saa  sandt  hjælpe  mig  Gud  og  give  min  Sjæl 
og  mit  Legem  en  evig  Opstandelse! 

Amen!  i  den  hellige  Treenigheds  Navn  — 
Amen!'" 

Eden  er  svoret.  De  sidste  Ord  strider  sig  frem, 
hastig  og  snublende,  som  raabtes  de  mod  Land 
fra  en  Baad  i  Havsnød. 

Nogle  skotter  ængstelig  mod  det  aabne  Vindu, 
om  de  ikke  kan  se  den  Onde  fare  ud  med  hans 
Sjæl,  blot  som  i  en  Røg  eller  i  en  ganske  liden 
Taage. 

Andre,  som  ikke  har  været  med  i  Sverige, 
stirrer  med  misbilligende  Øjne  mod  Marsken  og 
hans  Gruppe.     De  tænker: 


—  Saa  har  I  dog  lejet  ham  paa! 

Imellem  disse  er  Kong  Erik;  og  han  rynker 
Brynene  over  mod  sin  første  Mand. 

Da  brister  det  for  Marsken. 

Uden  at  ænse  det  hellige  Sted  strækker  han 
Armene  truende  op  imod  Prinsen  og  raaber: 

—  Hvad  kerer  han  sig  om  sin  Sjæls  Opstan- 
delse? —  Lad  ham  sværge  ved  sine  Børns  uskyl- 
dige Hoveder  —  dem  alene  har  han  Godhed  for! 

Prinsen  farer  op  fra  Altertrinet,  vender  sig  fuldt 
mod  Marsken.  Hans  høje  Skikkelse  skyder  sig 
i  Vejret,  som  samler  han  sig  til  et  Spring  mod 
den  mægtige  Krop  dernede.  Haaret  stritter 
ud  fra  hans  Tinding  og  staar  i  Blæst  om  hans 
høje  Pande. 

Nu  giver  Ærkebispen  Tegn.  Prælaterne  træ- 
der tilbage.  Munkene  rejser  sig  fra  deres  Stole 
og  begynder  at  forrette  den  kirkelige  Tjeneste, 
som  var  de  ganske  ene  i  Kirken. 

Medens  Kongen  gaar  ind  i  Sakristiet  for  uset 
af  Mængden  at  vexle  Forsoningskysset  med  sin 
Broder,  der  nu  er  renset  ved  sin  Ed,  træder  de 
forsamlede  Mænd  frem  fra  deres  Pladser  og  be- 
væger sig  gruppevis  mod  Vaabenhusets  Dør, 
som  Kirkebetjenten  paa  Ærkebispens  Vink  har 
slaaet  op. 

Derude  i  det  stærke  Lys  paa  Kirkepladsen 
strækker  Væbnere  og  Svende  —  og  bag  dem 
den  vordingborgske  Almues  Mænd  og  Kvinder 
—  nysgjerrig  Hals  mod  den  aabne  Kirkedør. 


n 

DE  BLODIGE  VUNDER 

Jr  rinsesse  Eufemia  har  sendt  sin  Terne  til  Ro 
for  at  være  ene  med  sine  Børn  og  sine  Tanker. 

Nu  staar  hun  ved  det  aabne  Vindu  og  ser  ud 
i  den  lyse  Nat. 

Byen  dernede  er  gaaet  til  Hvile.  Maanen 
træder  frem  af  Skyen.  Tæt  i  dens  Følge  tindrer 
en  ene  Stjerne  sælsomt  gustent. 

En  Hund  glammer  op  imod  Lyset,  og  fra 
Kæret  i  Slotsfogdens  Vænge  kvækker  Frøerne 
i  Kor.  Milde  Pust  fra  Søen  driver  Æbleblom- 
sternes Duft  gennem  det  aabne  Vindu  ind  i  Kam- 
ret, hvor  den  blander  sig  med  den  halvmugne 
Luft,  som  den  hastige  Udluftning  af  den  gamle 
Fløjs  Værelser  ikke  har  faaet  Bugt  med. 

Eufemia  føler  den  som  et  knugende  Tryk  over 
Brystet.  Hun  stryger  det  blanke,  sorte  Haar, 
som  er  faldet  ned  over  Tindingerne,  tilbage  med 
sine  smalle,  hvide  Hænder  og  aander  dybt  ud. 

Erik  kaster  sig  urolig  i  sin  Vugge  og  smaa- 
græder  iblandt;  Margrethe,  som  ligger  paa  Løj- 
bænken  mellem  Vinduerne,   synes  ikke  at  tryk- 

kes  deraf.  Det  lille  Bryst,  som  har  skudt  Tæp- 
pet af  sig  for  den  trykkende  Varme,  gaar  regel- 
mæssigt op  og  ned. 

Hun  er  jo  ogsaa  to  Aar  ældre  end  Drengen  og 
rolig  af  Sind,  fordi  da  hun  skulde  komme,  i 
deres  Ægteskabs  første  Aar,  var  Livet  endnu 
lyst  og  Kaarene  blide  for  dem  alle.  Derimod 
har  hos  Erik  de  onde  Vædsker  saa  let  et  Spil; 
for  da  hun  bar  ham  under  sit  Hjærte,  joges  de 
fra  Sted  til  Sted  og  vidste  sig  aldrig  sikre  mod 
den  Bagvaskelsens  Ondskab,  som  Marsken  og 
andre  Kong  Eriks  Mænd  evindelig  virkede  imod 
dem.  Det  var  dengang,  de  spredte  ud  det  onde 
Rygte,  at  Prinsen  ved  Troldom  og  Forgjørelse 
havde  dræbt  sin  Broder  Kongens  nyfødte  Søn, 
paa  det,  at  det  Barn,  som  hun  —  Eufemia  — 
skulde  føde,  maatte  blive  en  Dreng  og  engang 
tage  Kongearv  efter  sin  Fader. 

Nu  klynker  Drengen  og  rejser  Hovedet  efter 
sin  Aioder. 

Eufemia  lægger  sig  paa  Knæ  ved  Vuggen  og 
fæster  sine  store,  mørke  Øjne  ængsteligt  for- 
skende paa  hans  varme  Kinder,  medens  hun 
nynner  og  tysser  og  sætter  Vuggens  Gænger  i 
Bevægelse. 

Hun  stryger  sin  dunede  Kind  mod  hans  Pande 
for  at  mærke,   hvor  hed  den  er. 

Bliver  han  blot  ikke  rigtig  syg  i  dette  gamle 
uhyggelige  Værelse  med  det  rugende  Mørke  i 
den  skumle  Hjørnekamin  derhenne  —  og  den 
store  Himmelseng  med  de  løvehovedede  Senge- 

stolper,  som  kaster  deres  skæve  Skygger  helt  op 
ad  Taarndøren,  der  staar  paa  Klem. 

Hun  sender  et  bedende  Blik  op  mod  den  Elfen- 
bens Madonna  med  Barnet,  som  hænger  paa 
Væggen  over  Vievandskarret.  Saa  rejser  hun 
sig,  d3^pper  Fingeren  og  væder  forsigtig  Dren- 
gens urolige  Øjenlaag  med  det  indviede  Vand. 

I  det  samme  lyder  Gigers  og  Fløjters  Klang 
gennem  det  aabne  Vindu  ind  fra  Riddersalen, 
hvor  Kongen  og  Prinsen  og  deres  Mænd  er  sam- 
lede til  Forsoningsnadveren. 

Nu  gaar  Dansen  allerede  dernede  til  den  tunge, 
drøvelige  Tone. 

Eufemia  lytter.  Jo  —  det  er  Visen  om  Buris 
og  liden  Kirsten. 

Frem  og  tilbage  gaar  Dansen  —  tilbage  og 
frem  —  og  svingende  rundt. 

Hun  gør  nogle  Trin  i  Takten.  Hendes  store, 
mørke  Øjne  ler,  og  den  korte,  bløde  Overlæbe 
med  de  fine  Duns  Skygge  kruser  sig  i  smærte- 
lig  Længsel.  Et  Øjeblik  ønsker  hun  sig  der- 
ned, bort  fra  sine  Børn. 

Hun  føler  sig  med  ét  saa  let  og  fri,  som  er 
enhver  Tynge  om  hendes  Skuldre,  ethvert  Trj'k 
over  hendes  Pande  gleden  ned  for  hendes  Fod. 
Brystet  vider  sig  ud,  og  hun  strækker  Armene 
langf  fra  sig  mod  Livet  og  samler  dem  atter 
tankefuldt  under  sin  Nakke.  Sælsomt  gustent  tin- 
drer den  ene  Stjerne. 

Mon  ikke  Lykken  har  vendt  sig  for  dem  i  denne 
Dag.? 

Har  han  dog  nu  paa  Guds  blodige  Vunder  ren- 
set sig  fri  og  ren  som  Barnet  i  Vuggen  —  be- 
skæmmet Marsken  og  Drosten  og  deres  hid- 
bestilte  norske  Øretudere,  saa  at  de  har  meldt 
Forfald  til  Festen,  alle  til  Hobe. 

Frem  og  tilbage  —  og  svingende  rundt. 

Nu  endelig  skal  det  blive  godt  mellem  Kon- 
gen og  ham  —  hendes  høje,  smukke,  urolige 
Mand. 

Tys!  —  der  lyder  Trin  fra  Trappen.  Kommer 
han  allerede? 

Hun  hører  Klinken  lettes  af  Døren  i  Taarn- 
værelset  derinde;  og  nu  trænger  Lyset  af  en 
Kerte  ind  gennem  Døraabningen. 

De  træder  haardt  mod  Stengulvet  —  blot  de 
ikke  vækker  Drengen!  —  hun  hører  tydelig  hvert 
Ord. 

—  Vi  kalder  det  ogsaa  Buristaarnet  — 

Det  er  Slotsfogdens  Stemme,  unge  Bo  Falk, 
som  igaar  anviste  dem  deres  Værelser,  strax  da 
de  kom. 

—  For  han  sad  her,  da  han  var  stævnet  hid 
for  at  staa  Kongen  efter  Livet. 

—  Jeg  har  hørt  derom  som  Barn  —  lyder  nu 
Kristoffers  Stemme,  mildt  og  huldsaligt  lyder  den 
—  I  tyve  Aar  har  jeg  ikke  været  i  denne  Fløj; 
og  alt  staar  endnu  som  da. 

Bo  Falk  viser  ham,  hvor  Prins  Buris  har 
skaaret  sit  Navn  ind  i  Panelet  med  et  Kors  over 
og  under.  Han  forklarer  vidt  og  bredt  med  øl- 
tykt  Mæle  om  Prinsens  ulykkelige  Skæbne. 

Nu  aabnes  Døren.  Efter  Prinsen  træder  Bo 
Falk  ind  med  Lyset  og  bukker  sig  d^vbt  for 
Eufemia,  der  hilser  ham  tavst  igen. 

Han  er  lille  og  undersætsig.  Hans  smaa  Øjne 
stirrer  stivt  frem,  og  Munden  skjules  af  et  stort 
uredsomt  Overskæg,  som  er  mørkt  i  Spidserne. 

Han  løfter  Armstagen  højt  i  Vejret,  knejser 
med  sit  firkantede  Hoved,  som  var  det  ham,  der 
ejede  al  denne  Storhed,  og  peger  paa  den  store 
Himmelseng  med  Løvehovederne  og  de  røde 
stukne  Silkehynder. 

Ser  I  —  og  han  vender  sig  mod  Eufemia,  for 
at  ogsaa  hun  kan  tage  Del  i  Højtideligheden  — 
den  Himmelseng  der  —  som  I  ser  den  der  — 
saaledes  har  den  staaet  siden  Eders  berømmelige 
Oldefaders,  højsalig  Kong  Valdemar  Sejrs  Dage. 
I  den  har  baade  han  og  hans  Fader,  den  store 
Valdemar,   draget  deres  sidste  Suk. 

I  pludselig  halvdrukken  Rørelse  slaar  han  Kors 
for  sig  og  siger: 

—  Gud  se  i  Naade  til  os  alle  i  denne  syndige 
Tid.  Amen! 

Kristoffer  rækker  Haanden  naadig  ud  imod 
ham. 

Slotsfogden  lader,  som  han  ikke  ser  den  frem- 
strakte Haand.  bukker  og  siger: 

—  Jeg  ønsker  Eder,  Prins  Kristoffer  og  Eder, 
høje  Prinsesse,  saa  god  og  rolig  en  Søvn,  som 
Vor  Frue  vil  forunde  Eder! 

Saa  sætter  han  Armstagen  paa  Bordet  ved  Ka- 

minen   og  trækker  sig  tilbage   gennem   Taarn- 
værelset. 

Næppe  er  Klinken  derinde  falden  til  efter  ham, 
før  Kristoffer  hæver  sin  Arm  truende  mod  Døren. 

—  Satan  eje  dig  og  din  Yngel,  højnakkede 
Træl! 

Eufemia  ser  forbavset  og  spørgende  paa  hans 
vrede  Ansigt  med  den  sammenbidte  Mund. 

—  Forstod  du  ikke?  —  Buris?  —  Forræderen, 
Oprøreren!  —  ,,saa  god  og  rolig  en  Søvn,  som 
Vor  Frue  vil  unde  Jer!"  —  Knægt!  Hestedreng! 
—  vrænger  han  rasende  mod  den  lukkede  Dør  — 
Jeg  skal  huske  dig  det  Godnat  —  jeg  skal  — 
aa  jeg  skal  —  du  maa  tro,  jeg  skal! 

Han  slænger  sig  frem  og  tilbage  over  Gulvet 
med  lange,  ujævne  Skridt,  som  maa  han  kraftig 
røre  paa  sig,  at  ikke  den  Dødens  Træthed,  som 
knuger  ham,  skal  overvælde  ham  helt. 

Halv  højt  giver  han  Luft  for  sine  Tanker  — 
Trusler  og  Forbandelser  er  der  iblandt.  Saa 
standser  han  et  Øjeblik,  griber  sig  med  begge 
Hænder  til  Brystet  i  et  dybt  Suk  og  gaar  saa 
videre  med  Blikket  flakkende  og  lille  under  de 
sammenknebne  Laag. 

—  Du  skulde  set  —  traadte  jeg  nær  til  nogen 
over  Gulvet  —  strax  trak  han  sig  bort,  som 
havde  en  giftig  Øgle  rørt  ved  hans  Armklæde. 
Og  Kongen  —  hans  store,  runde  Drengeøjne  — 
gloede  de  paa  mig,  som  vilde  de  fornemme,  om 
den  Onde  sad  mig  i  Kroppen  og  kiggede  ud  af 
mine  Øjenhuler. 

Nu  støder  hans  Øje  i  sin  Flakken  paa  det  aabne 
Vindu;  og  han  ser  det  hele  for  sig  igen.  Ærke- 
bispens gule  Øjne  med  den  skarpe  Rand  —  Guds 
Moders  Aas}^  med  det  mildt  bedrøvede  Blik  — 
Biblens  Blade  med  den  store  snirklede  Skrift. 

Og  atter  løber  den  kolde  Gysen  ned  ad  hans 
Ryg  som  i  det  Øjeblik,  da  Marsken  raabte  „Mak 
det  Fenster  op!" 

—  Luk  det  Vindu!  —  raaber  han  og  slaar 
Foden  mod  Gulvet.  Men  inden  Eufemia  er 
naaet  derhen,  støder  han  hende  tilbage  og  smæk- 
ker det  i,  saa  at  de  smaa  Ruder  klirre  i  deres 
Indfatning. 

—  Væk  ikke  Drengen!  —  beder  Eufemia  og 
strækker  sin  Haand  ud  mod  hans  Arm.  —  Jeg 
er  bange,  han  er  syg. 

Uden  et  Ord  styrter  han  sig  ned  paa  Knæ  ved 
Vuggen.  Hans  Blik  bliver  fast  og  stirrer  med 
sine  smaa  Pupiller  i  det  blakkede  Blaa  paa  den 
lille,  hastig  aandende  Mund,  de  røde  Kinder  og 
den  store,  buede  Pande,  hvor  Sveden  sidder  i 
klare  Dugperler. 

Hans  Læber  bevæger  sig,  som  om  de  bad;  og 
han  strækker  Haanden  ud  og  op  mod  Eufemia, 
der  forstaar  hans  Bevægelse  og  griber  den.  Hun 
føler  gennem  den,  at  han  tænker,  at  om  Drengen 
rammes  af  Sygdom  og  Dod  i  denne  Stund  — 
hvorfor  har  han  da  kæmpet  og  lidt?  —  hvorfor 
har  han  forsaget  Livets  Fred  og  Lykke,  om  det 
ikke  var  for  at  bygge  op,  hvad  han  —  den  lille  — 
engang  kunde  føre  videre. 

Nu  slaar  Drengen  Øjnene  op  og  stirrer  for- 
skrækket mod  det  store,  lange  Ansigt  med  det 
tynde,  røde  Skæg.  Men  i  det  samme  kender 
han  Faderen  og  strækker  med  et  pludseligt  Smil 
begge  Armene  op  imod  ham. 

Kristoffer  ler.  Som  faldt  Solen  pludselig  hej 
og  varm  ind  over  Stuen,  ler  han,  trækker  Bry- 
nene i  Vejret,  spiler  Øjenlaagene  op  og  ler.  Han 
mumler  hastige,  usammenhængende  Kærtegns- 
ord  ned  over  Drengens  Ansigt.  Saa  kysser  han 
ham,  nikker  og  siger: 

—  Sov  —  sov  nu  —  sov  Erik,  min  Dreng!  — 

I  det  han  rejser  sig  fra  den  bøjede  Stilling, 
møder  hans  Øje  Madonnafiguren  over  Vievandet, 
og  atter  falder  hans  Ansigt  dybt  i  Skygge. 

Han  ser  et  Øjeblik  forskende  paa  Eufemia,  der 
har  sat  sig  med  Hænderne  i  Skødet  paa  Kanten 
af  Løjbænken  ved  Margrethes  Hovede. 

Saa  gaar  han  atter  langsomt  frem  og  tilbage 
over  Gulvet  og  giver  sig  med  trætte,  tunge  Be- 
vægelser til  at  drage  Tøjet  af. 

Hans  Øje  dvæler  ved  den  store  Himmelseng, 
og  han  tænker  paa,  hvad  Bo  Falk  sagde  nys. 

Ja  —  for  at  tage  deres  Gerning  op  —  for 
at  gøre  godt,  hvad  Slægten  i  et  Aarhundrede  har 
brudt  sønder  —  for  at  gaa  i  deres  Spor  —  de 
gamle,  store,  døde  —  har  han  kæmpet  og  lidt, 
forraadt  og  listet,   lokket  og  truet. 

Hjærtefred  og  Livslykke  har  han  forsaget  — 
været  som  et  jagende,  jaget  Dyr. 

Fra  de  var  smaa,  var  han  den  store  —  Erik 

den  lille  —  han  den  kloge  og  beskyttende.  Han 
havde  Kræfterne,  men  den  anden  Retten. 

Hvor  tomt  og  hult  et  Ord  —  Retten! 

Retten  er  dens,  som  tvinger  den  til  sig,  som 
Kvinden  er  dens,  der  forstaar  at  fange  hende 
ind  og  holde  hende  fast. 

En  Elskovsnattens  ringe  Tilfældighed  —  den 
Undfangelse,  der  bliver  den  første  —  skal  det 
være  afgerende  for  et  helt  Liv?  —  for  en  hel 
Slægt  —  for  hele  den  Verden,  som  nu  faar  Ud- 
spring fra  ham  og  Eufemia.' 

Hvad  var  Førstefødselsretten  mod  dette:  at 
være  den  stærkeste,  den  klogeste.? 

Som  sin  Gudfader.  Kongen,  er  ogsaa  Drengen 
der  i  Vuggen  bestemt  til  at  være  den  første.  Og 
nu  han,  som  kommer  efter  ■ —  om  Eufemia  føder 
ham  endnu  en  Søn  —  vil  da  hans  Skæbne  blive 
som  sin  Faders  —  bestemt  fra  Undfangelsen  til 
at  være  den  retsløse  Nummer  to,  om  han  end 
ejer  ti  Mands  StjTke  og  tolv  Mands  Forstand. 

Han  standser  og  ser  paa  Drengen,  som  han 
ligger  der  med  aaben  Mund  og  Søvnens  blus- 
sende Roser  paa  sin  runde  Kind. 

Saaledes  har  engang  Kong  Erik  sovet  sund 
og  rød;  og  en  anden  er  kommen  —  født  til  Ver- 
den af  det  samme  Moderskød  —  har  misundt 
ham  og  staaet  ham  efter  Livet  for  at  tage  hans 
Plads  og  Ret  —  en  vanartet  —  en  forbandet  — 
en  Kain! 

Og  denne  anden  er  ham  selv. 

Han  griber  sig  med  begge  Hænder  til  Hovedet. 

Laurids  Bruun  :    Alle  Sjiideres  Konge.  " 

Er  det  Flammesværdet,  som  suser  for  hans  Øre? 

—  Er  det  Guds  Øje,  som  hviler  truende  og  lam- 
mende over  ham,  at  han  i  dette  Øjeblik  foler  sig 
knækket  og  knuget,  reven  løs  med  Rode  —  fra 
Hustru  og  Bern  —  fra  Menneskers  Samfund. 

Hvad  kunde  ikke  Livet  have  været  for  ham 
og  Eufemia  og  deres  Børn,  om  han  havde  flygtet 
langt  af  Lande,  draget  som  en  simpel  Korsridder 
til  det  hellige  Land  —  dengang  han  fæstede 
hende;  forsaget  den  vilde  og  vaandefulde  Færd, 
som  det  er  at  blive  Konge  for  den,  der  vel  føler 
Styrken,  men  mangler  Fødselens  Ret. 

Og  nu  —  idag  —  nu  har  han  lagt  det  sidste 
Lod  paa  sin  Skæbnes  Vægt  —  gjort  det  sidste 
Terningekast,  nogen  Mand  kan  gøre. 

Sin  Sjæls  evige  Salighed  har  han  sat  i  Pant. 

Skal  mon  virkelig  for  dette,  som  dog  kun  er 
Ord  —  for  dette  Knæfald  og  denne  Haandfæstelse 

—  hans  Sjæl  engang  fare  til  et  Sted,  hvor  en 
luende  Ild  fra  Evighed  er  beredt.' 

Skal  da  dette,  som  ingen  nogensinde  har  bragt 
Bud  om,  stænge  Dør  og  Vej  for  en  Mand  og 
hans  Gerning.' 

Han  kaster  sig  dødtræt  paa  Sengen  og  samler 
Armene  under  sin  Nakke.  Det  værker,  som 
havde  han  slemmet  og  dummet  Dage  paa  Rad. 

Han  tvinger  sig  til  at  tænke  paa  Dagen  imorgen 

—  paa  Marskens  truende  Færd  —  paa  det  Rygte, 
hans  Skriver  har  opsnappet:  at  man  trods  Edens 
Renselse  vil  tage  hans  Len:  Samsø  og  Sønder- 
halland  fra  ham,   som  man  dengang  tog  hans 

gamle  Arvelen  Estland.     Men  bestandig  vender 
Tankerne  tilbage  til  det  samme  grufulde. 

Hans  Øje  følger  Eufemia.  Hun  har  taget  sin 
Overkjortel  af  og  gaar  nu  og  dækker  Børnene 
mod  Natten.  Han  tænker  paa  de  smaa,  der 
sover  saa  rolige  og  uanfægtede  —  det  hjælper 
altsammen  intet.  Allevegne  fra  løber  Tankerne 
tilbage  til  dette  ene  —  til  det  ufattelig  rædsels- 
fulde Øjeblik,  da  han  skulde  sværge  Eden  og 
Marsken  raabte:  „Mak  det  Fenster  op!" 

Der  kommer  en  Lyd  fra  Vinduet. 

Han  drejer  Hovedet  der  imod. 

Det  staar  jo  aabent.  Han  syntes  dog,  han 
lukkede  det  før. 

En  Sky  glider  fra  Maanen  i  det  samme.  I 
dens  Følge  tindrer  sælsomt  gustent  den  ene 
Stjerne. 

Da  hæver  sig  mod  den  lyse  Grund  en  mørk 
levende  Masse  puslende  over  Karmen. 

Et  Øjeblik  dvæler  den  tj'st  i  Ro.  Saa  skyder 
den  Ryg  som  en  Kat  og  glider  lydløst  ned  langs 
Muren  —  ned  til  Løjbænken.  Den  bøjer  Ho- 
vedet snusende  hen  til  Margrethes  Hovede,  men 
vender  sig  hastig  bort,  sniger  sig  hen  forbi  Vug- 
gen —  hen  til  Himmelsengen. 

Dér  —  dér  —  paa  det  høje  Fodgærde  skyder 
et  Hoved  op  —  sort  og  loddent  og  med  sorte 
Ildøjne.     Saa  følger  der  Krop  efter. 

Dér  sidder  den  Onde  og  stirrer  paa  ham  fra 

Gærdet  med  sine  Kløer  klamrede  fast  om  Løve- 
hovederne paa  Sengestolperne. 

I  Rædsel  drager  han  Tæppet  over  sit  Hoved. 
Men  Tæppet  er  som  Glas.  Ildøjnene  stirrer  paa 
ham  tværs  igennem. 

—  Hellige  Jomfru  —  Guds  Moder!  —  beder 
han,  og  Tænderne  klaprer  om  Tæppet,  som  er 
i  hans  Mund.  Aa  —  om  han  kunde  naa  Vie- 
vandet! 

Men  Guds  Moder  derhenne  paa  Væggen  ven- 
der sig  fra  ham.  Han  strækker  sine  Arme  ud 
imod  hende  under  Tæppet.  Men  hun  rj'-ster  paa 
Hovedet  og  vender  sig  fra  ham. 

Da  farer  alt  Blodet  til  hans  Hoved.  Med  For- 
tvivlelsens Raseri  rejser  han  sig  paa  Albuen  og 
hæver  Benene  for  at  sparke  den  Onde  ned  fra 
hans  høje  Sæde  paa  Kong  Valdemars  Seng. 

Han  rammer  kun  Luften  —  for  den  sorte 
skrumper  sig  sammen  til  et  lille  sort  D3T  med  en 
lang  t3md  Hale,  men  Blikket  er  det  samme  fule 
i  de  blanke  Øjne,  og  Bukkehornene  er  bleven 
til  smaa  spidse  Øren.  Som  en  stor,  stor  Mus 
sidder  den  og  stirrer  —  ond  og  uren  at  skue. 

Nu  løber  den  ned  ad  Gærdets  Inderside.  Nu 
springer  den  op  paa  hans  Fod.  Nu  løber  den 
langs  hans  Ben  —  dens  spidse  Snude  borer  sig 
frem  med  de  stive  Varbørster  kildrende  mellem 
de  lange  Haar  paa  hans  Skinneben. 

Nu  naar  den  Lysken  —  Kløernes  Kradsen  feles 
som  Stik  af  Naale  paa  hans  Krop. 

Han  er  lam  af  Skræk;  i  hans  Hjærte  beder  det 

i  Blodets  bankende  Takt,  mens  hans  Øjne  stirrer 
rædselsvilde  mod  Madonna  med  Barnet  paa  sin 
Arm: 

—  Herre  Kristus  —  Herre  Jesus  —  alle  Syn- 
deres Ven  og  Trøstermand  —  se  i  Naade  til 
mig! 

Da  rejser  Barnet  sig  fra  Moderens  Arm.  Det 
hæver  sig  op,  nærmer  sig  gennem  Luften  hen 
til  Sengen.  Dets  Øjne  ligner  Eriks,  som  kunde 
de  være  Brødre.  Ved  Fodgærdet  skyder  det  i 
Vejret  —  og  pludselig  er  det  den  store  Krist,  som 
han  hænger  paa  Korset  i  Kirken  derovre. 

I  det  samme  Øjeblik  skælver  Dyret  paa  hans 
Krop.  Han  kan  mærke,  hvorledes  det  ryster  af 
Skræk,    svinder   ind   og   forsvinden. 

Men  den  Herre  Jesus  stirrer  vredt  og  bedrøvet 
paa  ham.  Han  løfter  sine  Hænder  imod  ham, 
peger  paa  de  blodige  Vunder  og  siger: 

—  Dem  har  du  slaaet  mig.  Men  nu  byder  jeg 
Helvedes  Aander  at  fortære  dig  med  sin  Ild. 

Saa  svinder  Trøstermanden  ud  for  hans  Blik 
i  en  Taage. 

Men  op  over  Sengetæppet  mylrer  det  ene 
sorte  Dyr  efter  det  andet.  Alle  har  de  lange, 
tynde  Haler;  og  i  deres  blanke  Øjne  brænder  der 
en  Glød;  og  nu  slaar  Gløden  ud  i  smaa  blaa 
Flammer.  De  vrimler  op  ad  hans  Ben,  ad  hans 
Sider,  ad  hans  Arme.    Han  kan  ikke  værge  sig. 

Han  kaster  Armene  over  mod  Eufemia,  der 
ligger  i  Sengen  ved  hans  Side. 

—  Tag  mig  —  hold  mig  —  de  brænder  mig 
ind  i  Sjælen!  — 

Eufemia  vaagner,  slynger  sine  Arme  om  hans 
Hoved  og  beder  højt  til  Guds  Moder. 

—  Ikke  til  hende.  Hun  hjælper  ikke.  Hun 
kan  ikke  naa  mig,  for  jeg  slog  hendes  Sen  de 
blodige  Vunder  —  i  Kirken  derovre  —  og  nu 
er  jeg  i  Satans  evige  Vold. 

Da  slipper  Eufemia  Taget.  Hun  farer  ud  fra 
ham  med  Rædsel  i  sit  Hjærte  og  i  sine  store, 
stirrende  Øjne,  medens  hun  tænker  paa  sine 
Bern. 

Han  famler  efter  hendes  Hænder,  hendes  Ho- 
ved og  faar  Tag  i  hendes  lange  udslaaede 
Haar. 

Hun  springer  ud  paa  Gulvet  og  slaar  med 
Hovedet  for  at  befri  sig;  men  han  felger  efter, 
medens  alle  Dyrene  klamrer  sig  fast  med  deres 
Kleer,  bider  sig  fast  med  deres  spidse  Tænder 
for  ikke  at  rystes  af. 

Nu  trænger  de  frem  ad  hans  Bryst  —  nu 
bider  én  sig  fast  i  Vorten  for  at  suge  Hjærtets 
dyre  Blod. 

—  Vievandet  —  Vievandet!  —  raaber  han  i 
yderste  Vaande. 

Eufemia  naar  Karret  og  stænker  ham  med  det 
hellige  Vand. 

Da  slipper  Dyrene  Taget.  Det  er,  som  sank 
de  i  Jorden  —  gennem  Gulvet  i  Jorden  under 
ham. 

Han  ligger  plat  paa  Gulvet  ved  Eriks  Vugge. 

Saa  rejser  han  Hovedet  over  Vuggens 
Kant. 

—  Erik  —  Erik!  —  beder  han.  medens  Taa- 
rerne  styrter  ud  af  hans  Øjne  —  jeg  frelste  dig 
fra  Tyren  —  husker  du  i  Abildgaarden  ^  jeg 
bar  dig  paa  min  Ryg.  Jeg  frelste  dig  for  Hug, 
da  du  spottede  den  Guds  Mand,  som  vilde  tvinge 
dig  at  bede.  Erik  —  for  Guds  Skyld  — 
for  vor  Moders  Skyld  —  glem  det  hele  — 
regn  mig  det  det  ikke  til,  hvad  jeg  har  gjort 
imod  dig! 

Han  falder  atter  sammen  paa  Gulvet,  griber 
Sømmen  af  hendes  Natkjortel  og  fører  den  til  sin 
Mund  for  at  kysse  den. 

Da  kaster  hun  sig  ned  ved  hans  Side,  slyn- 
ger sine  Arme  om  hans  Hals,  tager  ham  i  Favn 
som  et  sygt  Barn  og  lægger  hans  Hoved  i  sit 
Skød. 

Nu  endelig  faar  han  Ro.  Han  aabner  Øjet  helt 
og  stirrer  undrende  op  imod  det  store,  dybe  Kær- 
lighedsvæld  i  hendes  Blik. 

Længe  sidder  han  paa  Hug  uden  Ord,  med  sit 
Blik  i  hendes. 

Fred  og  Lise  falder  som  Dug  fra  hendes  Øjne, 
gyder  sig  som  varm  Olie  ned  over  hans  forpinte 
Sjæl. 

Han  hæver  Hovedet  tæt  op  mod  hendes,  løs- 
ner sine  Arme  og  tager  hende  i  sin  Favn. 

Saaledes  hviler  de  tæt  sammenslyngede  paa 
Gulvet  ved  deres  Barns  Vugge. 

Igennem  Vinduet  tindrer  sælsomt  gustent  den 
ene  Stjerne. 


Aaret   efter   fødte   Eufemia   en    Sen,    som   i 
Daaben  fik  Navnet  Otto. 


FØRSTE  BOG 


m 

FLUGTEN 

1  en  sitrende  Solplet,  drysset  ned  fra  Linde- 
løvet, ligger  en  Salamander. 

Fra  Slotsgraven  er  den  kommen  ind  i  Haven 
gennem  Afløbsrenden  under  Ringmuren.  Den 
ligger  med  sin  brunplettede  Bug  —  syv  brune 
Pletter  —  i  Vejret  og  vrider  sig  i  lystigt  Vel- 
være med  det  hvide  Skind  flimrende  i  Solen. 

Otto  sidder  og  stirrer  paa  den  med  Benene 
langt  ud  fra  Stenbænken  og  Armene  hængende 
til  begge  Sider  ned  om  Rygstødet.  Med  for- 
overbøjet Hoved,  aaben  Mund  og  det  brune 
Haar  ned  over  Kinden  fra  den  flade  Nakke  — 
ser  han  med  store,  udstaaende  Øjne  kun  Sala- 
manderen der  i  Solen.  Pupillerne  er  ganske 
smaa  for  Lyset;  og  de  fine  Muskler  i  Øjets  Hjul 
ligger  spændte  som  gennemsigtige  Blærer  fyldt 
med  blaa  Mælk. 

Se,  hvor  hun  ryster  i  Skuldrene  og  krummer 
sig  sammen,  da  hun  hører  det  andet  Ris  suse 
imod  hendes  Ryg  i  Bødlens  haarde  Næve! 

En!  —  Hun  slaar  med  Hovedet  —  to!  —  aa, 
den  lange  røde  Strime  paa  den  hvide  Hud  —  tre ! 

Linder  det,  naar  du  krummer  dig  for  Slaget? 

..Hun  er  greben  i  Hor!" 

Kommer  det  Jer  ved?  — 

Spar  paa  Kræfterne  —  du  Helvedes  Beddel! 

Tredje  Ris  —  en  —  to  —  tre! 

Det  er  nok  —  nok,  siger  jeg,  du  lodne  Træll 

—  Ser  du  ikke,  Blodet  pibler? 
Fjerde  Ris  —  en  —  to  — 

Aa,  hvor  hun  skriger  —  hjælp  hende  Folk, 
les  hende  — 

Tre! 

Femte  Ris  —  en  —  to  —  tre! 

Se  Blodet  i  en  brun  Kage  —  der  og  der  — 
paa  den  hvide,  skære  Hud. 

Hvad  har  hun  gjort  Jer,  Folk!  —  Hvorfor  slaar 
I  ham  ikke  ned,  den  sorte  Hund  med  hans  lede 
Fjæs?  —  Tag  Riset  fra  ham! 

„Retten  maa  have  sin  Gænge.  Hun  er  greben 
i  Hor." 

Hvad  kerer  jeg  mig  om  Retten! 

Syvende  Ris  —  en  —  to  — 

Hold  op  eller  — !  spring  op  til  Slottet,  Gunner 

—  og  sig  Kongen  fra  Junker  Otto  — 
Salamanderen  kr_vmper  sig  i  Solen  fra  Hoved 

til  Halespids  med  de  brune  Pletter  paa  sin  hvide 
Bug.     Syv  Pletter  er  der. 

Se,  hvor  hun  bugter  sig  —  brune  Pletter  af 
levret  Blod!  —  s^-v  brune  Pletter  —  Vent  — 
vent  blot!  —  Kunde  jeg  kun  se  dit  Ansigt. 

Jeg  skal  vaske  Blodet  af  dig  —  gyde  dig 
Olie  i  Saaret  —  give  dig  Vin  at  drikke.    Jeg  skal 

tigge  min  Moder  om  at  tage  dig  i  Sold  i  Steger- 
set.    Og  Bødlen  —  den  skabede  Varulv  —  skal 

jeg  — 

—  ,,Pius  vir  domino  carus!"  —  siger  Valdemar 
og  ser  forsigtig  op  paa  Kanniken  med  sine  runde, 
kloge  Drengeøjne,  om  det  er  rigtigt. 

—  Nu  I,  Junker  Otto  —  „en  from  Jomfru  er 
Herren  velbehagelig"  — 

Unge  Mester  Fulbert  vender  sig  om  mod  Otto 
og  slaar  med  Pergamentsbogens  Svineskind  i 
Stenbordet: 

—  Er  I  nu  falden  hen  igen.^  —  Hvad  stirrer 
I  paa?  —  „Pia  virgo  — "  naa!  — 

Han  ser  Retningen  af  Ottos  Blik  og  sparker 
ud  efter  Salamanderen,  der  vender  sin  hvide  Bug 
med  de  syv  brune  Pletter  og  piler  over  Grus- 
gangen ind  under  Lavendelbuskene. 

Otto  trækker  Lemmerne  til  sig  og  samler  Bry- 
nene. Der  er  mørke  Skygger  under  hans  sørg- 
modige Øjne;  Blikket  ser  vredt  og  lang\'ejs  hen- 
tet paa  Kannikens  fregnede  Ansigt  og  hans  aabne 
Mund  med  de  stærke,  gule  Tænder.  Saa  ramser 
han  tankeløst: 

—  „Pia  virgo  domino  carus."   — 

—  Cara  —  domicelle  —  cara! 

Et  lille,  brunt  Krushoved  paa  forbudne  Veje 
dukker    frem    mellem    Ribsbuskene    et    Stykke 


Pius  vir   o.  s.  v.  o:   En   from   Mand   er   Herren   vel- 
behagelig. 

Domicelle  o:  Junker. 

henne.  To  mørkegraa  Barneøjne  med  store 
Pupiller  stirrer  usikkert  spørgende  op  i  Kannikens 
Hvidroe-Ansigt,  medens  Haanden  slipper  Ribs- 
klasen. Hun  har  Munden  fuld  af  halvmodne 
Ribs,  som  hun  ikke  tør  suge,  medens  de  ser  det. 

—  Karen!  —  Otto  strækker  Haanden  ud  imod 
hende  —  „cara!"  —  hun  troede,  I  kaldte.  — 

—  Hun  maa  ikke  røre  Ribsene!  —  siger  Val- 
demar nærsomt  og  truer  med  sine  Øjne  den 
lille  niaars. 

—  Pas  dig  selv!  —  Karen,  kom  her  hen! 
—  cara  —  du  skal  hedde  Cara. 

Mester  Fulbert  slaar  med  sin  hvide  Hovedtop 
arrigt  imod  ham: 

—  Jeg  har  Ansvar,  at  I  holder  Skoletugt,  Jun- 
ker Otto.  — 

I  det  samme  gaar  Erik  forbi  derovre  i  Solen, 
med  sin  blaa  Skygge  kastet  op  paa  Fruerfløjens 
hvide  Mur  som  en  skæv  Dværg  i  hans  Følge. 
Han  kommer  fra  Jagten  og  kroer  sig  med  Fugle- 
fjer i  Hatten. 

Han  hører  Kannikens  arrige  „Skoletugt"  og 
skotter  over  til  Lindehuset.  Saa  nikker  han 
voxenmandsk  til  Skolepogene. 

Mester  Fulbert  rejser  sig  til  Hilsen. 

—  Bliv  I  kun  siddende!  —  siger  Otto. 
At  han  skulde  høre  netop  „Skoletugt"! 
Hvor  han  kror  sig  af  sine  tre  ældre  Aar  og 


Cara  o:  den  kære. 

sine  Fuglefjer  og  sin  Jagt  og  sin  Titel.  I  to  Aar 
har  han  baaret  Kongenavn  ligesom  Fader. 

Hvorfor  ham  og  ikke  mig?  —  hvorfor  altid 
ham.'  —  Jeg  vil  ikke  være  Præst  —  i  Evighed 
ikke  —  om  jeg  skal  myrde  og  forraade  mig 
frem,  vil  jeg  ogsaa  være  Konge.  Eller  Hertug 
i  det  mindste. 

Otto  sparker  til  Stenbordets  Træfod,  saa  den 
tunge  Plade  vakler.  Og  Karen  staar  endnu  der 
henne  og  stirrer  paa  hans  lange,  røde  Hoser. 

Saa  snurrer  Mester  Fulbert  sig  som  en  Top 
om  imod  hende. 

—  Vil  du  se,  du  kommer  dig  bort  af  Ribsene 

—  eller  jeg  skal  — 

—  Ribsene  er  hendes  Faders,  Bo  Falks,  og 
ikke  Jeres!  —  siger  Otto  —  kom  her  —  kom  kun 

—  Cara!  — 

Mester  Fulbert  slaar  Bogen  i  med  et  Smæk, 
rejser  sig  og  tager  Valdemar  ved  Haanden. 

—  I  skal  se  til  Ærkebisp,  der  bliver  af  Jer 
engang!  —  ærter  han  og  viser  sine  spidse,  gule 
Tænder  —  men  jeg  skal  klage  paa  Jer  til  Kon- 
gen! — 

—  Ærkebisp!  —  Ærke  —  Ærke  —  Ærke  — 
bisp!  —  vrænger  Otto  hidsigt  —  det  kan  I  selv 
blive.     Jeg  skal  være  Hertug,  ved  I  det!  — 

—  Haa  haa  —  Hertug!  — 

Unge  Mester  Fulbert  ler  i  korte  Sted  med  Ho- 
vedet og  trækker  Valdemar  med  sig  op  igennem 
Lindegangen. 

Karen  venter,  til  de  er  drejet  om  Hjørnet  der- 

oppe.  Saa  smutter  hun  over  Gangen  til  Otto  og 
byder  ham  Hænderne  op  imod,  fulde  af  Ribs. 

Otto  strækker  sin  Haand  beskyttende  ud  over 
hendes  Hoved. 

—  Hertugen  giver  Eder  Lov  til  at  spise  saa 
mange  Ribs  i  Haven,  som  I  orker. 

Saa  smager  han  huldt  paa  hendes  Gave  og 
spytter  dem  hastig  ud. 

—  De  er  sure  —  føj!  —  kast  dem,  Cara!  — 
Han  ser  op  og  ned  ad  Gangen,  kaster  Blikket 

over  Urtehavens  Risærter,  Kaal  og  Bønnebælter 
—  op  imod  de  smaa  Vinduer  i  Fruerfløjen,  der 
strækker  sig  blændende  hvid  i  Solen  ligeoverfor. 
Men  der  er  intet  levende  at  se. 

—  Kom!  — 

Han  stiller  hende  op  ad  Lindetræet  med  An- 
sigtet ind  ad,  slynger  hendes  nøgne  Arm  om 
Stammen. 

Han  br3^der  ni  Kviste  og  smøger  Ærmerne  op 
om  Armene.     Ansigtet  bliver  barskt  og  vildt. 

En  —  to  —  tre  —  falder  Kvistene,  en  efter  en 
paa  hendes  Ryg. 

—  Der  har  I  for  den  søde  Kløe! 
En  —  to  —  tre!  — 

—  Der  har  I  for  de  Nætter,  I  har  stjaalet  fra 
en  ærlig  Kvinde!  —  (Du  skal  skrige,  Cara  — 
skrig!  — ) 

Cara  vender  Hovedet  om  imod  ham.  Hun  vil 
ikke  skrige. 

—  Staa  stille!  —  Du  er  jo  bunden.  — 

Saa  kommer  Kongen  gaaende  stolt  over  Torvet 


33 


og  hilser  med  Haanden  ud  til  Lindetræerne  og 
til  Ribsbuskene. 

—  Hvad  er  dette  for  Skrigen,  I  gode  Nykjøbing 
Borgere? 

—  Aa,  det  er  kun  en  Skarns  Kvinde,  som 
bliver  strøgen  til  Kagen,  Herre  Konge! 

—  Hvad  har  hun  bedreven,  Folk? 

—  Hun  er  greben  i  aabenlys  Hor  med  Jeppe 
Dip  fra  Færgestræde. 

( —  Du  skal  bede  Kongen  om  Naade,  Cara!  — 
Men  Cara  vil  ikke.   Det  er  flovt.) 

—  Aa  Herre  Konge  —  hav  Barmhjærtighed 
med  mig!  Vi  kunde  ikke  derfor  —  Jeppe  Dip 
og  jeg  har  baaret  Elskov  til  hinanden  saa 
længe ! 

—  Jeg  skænker  Eder  Naade  for  Eders  kønne 
Øjnes  Skyld,   liden  Cara! 

Saa  vender  Kongen  sig  mod  Lindene  og  Rib- 
sene: 

—  Hvo,  som  er  ren,  kaste  den  første  Sten!  — 
Og  I,  Alestermand,  fordi  I  har  krænket  den  hvide 
Hud  og  strøget  den  til  blodige,  rindende  Saar  af 
al  jer  Armes  Kraft  —  saa  skal  I  selv  str3^ges  til 
Kagen  paa  jer  bare  Bag.  Med  ni  Gange  ni  Ris 
skal  I  stryges.  Bind  ham,  Svende,  og  stryg 
jeres  Mestermand.  Og  I,  liden  Cara,  I  lægger 
for  med  jeres  spæde  Haand! 

Karen  gaar  fra  Træet  og  ser  nysgerrig  op  paa 
ham. 

—  Hvem  er  Jeppe  Dip,  Junker  Otto? 

—  Det  er  den  Bødker,  som  bedrev  Hor  med 

o 

Laurids  Bruun  :    Alle  Synderes  Konge.  ^ 

en  ung,  dejlig  Kvinde,  der  blev  kagstrøgen  imor- 
ges  paa  Torvet.  De  siger,  hun  er  den  fagreste 
Hex  paa  hele  Falster.  Hun  har  forgjort  ham, 
siger  de. 

—  Hvad  er  det  —  Hor? 

—  Det  er  —  det  forstaar  du  ikke  —  saadan 
en  Unge,  som  du  er! 

Karen  ser  mut  ned  for  sig  og  lægger  Armene 
om  paa  sin  Ryg. 

—  Jeg  er  ingen  Unge! 

Otto  bejer  sig,  tager  hende  om  Hovedet  og 
kysser  hende. 

—  Det  er  du  heller  ikke  —  du  er  min  egen 
Cara  —  min  — 

Hun  vender  Hovedet  til  Siden;  hun  vil  ikke 
kysses,  men  hendes  mørke  Øjne  med  de  store 
Pupiller  ler  lige  ind  i  hans. 

Hestesko  klaprer  i  Trav  over  Stenbro,  og 
Sværd  rasler  i  Gehæng. 

Fremmede  Ryttere  i  Gaden  derovre. 

—  Hallo!  —  der  raabte  de  Brovagten  an. 
Otto  springer  op  paa  Stenbænken  og  hæver 

sig  i  Armene  over  Ringmuren. 

Derovre  paa  den  anden  Side  Slotsgraven 
holder  tre  Riddere,  hver  med  sin  Væbner  og  sin 
Hestedreng  i  Følge.  Han  kan  ikke  kende  deres 
Rustninger. 

Jo  —  der  er  Marskens,  Ludvig  Albrechtsens 
Vaaben  paa  den  forreste  Hest  —  den  staalgraa 
med  den  hvide  Blis.  Og  det  —  nu  slaar  han 
Visiret  ned  —  det  er  jo  Drosten,  Laurids  Jons- 

sens  store  lyse  Overskæg.  Sveden  hagler  af 
ham.  Men  hvem  er  den  tredje,  som  kommer  for- 
dulgt med  lukket  Visir? 

Saa  —  nu  gik  Vindebroen  ned.  Det  var  han 
længe  om,  Ole  i  Taarnet.  Han  kræver  ikke  deres 
Navne?  —  Saa  kender  han  dem  alle  tre. 

Broen  gynger  under  Hestene,  skønt  de  gaar 
i  Skridt.  Og  nu  skralder  det  paa  Stenbroen 
under  Porthvælvingen. 

Otto  springer  mellem  Ærter,  Kaal  og  Bønner 
over  til  Stien  langs  Muren.  Den  smalle  Laage 
der  for  Enden  mellem  de  to  Fløje  staar  paa  Klem 
efter  Erik. 

Inde  i  Gaarden  er  Ridderne  staaet  af.  De  gaar 
just  nu,  førte  aJ  Slotsfogden,  Bo  Falk,  ind  ad 
Døren  til  Taarntrappen,  som  fører  op  til  Konge- 
fløjen. Væbnerne  bliver  siddende,  og  Hestedren- 
gene holder  deres  Herrers  Heste  ved  Tøjlen. 

Skal  der  mon  ikke  siddes  af?  —  Vil  Væb- 
nerne ikke  over  i  Herrefløjen  og  gøre  sig  til 
gode? 

—  De  har  hastigt  Ærinde  lader  det!  —  siger 
Ole  fra  Taarnet,  da  Otto  kommer  hen  til  ham. 

—  Hvem  var  den  tredje  paa  den  røde  Hoppe? 

—  Det  kender  jeg  ikke  —  siger  Ole  og  ryster 
afværgende  paa  det  gamle  Hoved. 

—  Hvorfor  krævede  I  da  ikke  hans  Navn?  — 
Maaske  er  det  en  fredløs  —  en  Ugernings- 
mand. 

—  Naar  han  kommer  i  Marskens  Følge,  Jun- 

ker  Otto?  —  sperger  Ole  uskyldigt,  men  ved  sig 
selv  tænker  han: 

—  Da  er  han  ikke  den  første  fredløse,  som  jeg 
har  lukket  ind  i  Kong  Kristoffers  Gaard  som 
Gæst. 

Saa  skæver  han  op  til  Otto  med  sine  plirrende 
Øjne  under  de  gamle,  dobbeltfoldede  Laag.  Er 
han  da  saa  helt  og  ufattelig  uvidende,  den  Jun- 
ker? 

—  Det  er  en  ond  Tid  at  leve  i.  Junker  Otto. 
Saa  gaar  Ole  tilbage  til  sin  Mellemmad,  som 

han  just  fik  over  i  Taarnet  fra  Stegerset,  da  de 
fremmede  kom. 

Otto  slentrer  over  Gaar  den.  Underligt,  at  de 
bliver  holdende,  de  Væbnere  og  Svende.  Sikket 
Kryds,  der  sidder  paa  den  røde  Hoppe.  Saa 
smutter  han  ind  ad  Fruerdøren  og  lytter.  Der 
er  ingen  Lyd  at  høre.  Hvad  kan  det  være  for 
et  hastigt  Ærende  —  disse  tre  høje  Herrer?  Mon 
der  skal  kriges  nu  igen? 

Han  lister  op  ad  Trappen.  Stille,  at  de  ikke 
skal  knage,  Trinene  —  og  en  af  Dronningens 
Jomfruer  skal  komme  ud  og  spørge,  hvad  han 
vil  her. 

Nu  naar  han  Svalen.  Han  sniger  sig  dukkende 
langs  Væggen,  at  han  ikke  skal  blive  set  fra 
Slotsfogdens  Vinduer  derovre. 

Stærke  Stemmer  lyder  ud  fra  Kongeværelserne. 
Saa  er  de  allerede  inde. 

Blodet  tager  paa  at  banke  i  hans  Tindinger. 

Hvis  han  bliver  greben  i  at  lytte,  bliver  det  dyrt. 
Men  han  kan  ikke  lade  være. 

—  Jeg  er  paa  Vej  til  Farbror  —  vilde  ikke  gaa 
Taarntrappen  op,  da  der  var  fornemt  Besøg. 

Det  lyder  af  noget.     Nu  gaar  han  sikrere. 

Derhenne  staar  Døren  ind  til  Forværelset  paa 
Klem.  Han  naar  derhen,  letter  sig  paa  Taa  og 
lægger  med  aabenlyttende  Mund  Øret  mod  Dør- 
sprækken. 

—  Hvem  sendte  Jer  hid.' 

Det  er  Faders  Stemme.  Den  er  skinger.  Saa 
er  han  vred  for  Alvor. 

—  De  jyske  og  fynske  Herremænd  og  Al- 
muens Høvedsmænd  forsamlede   paa  Tinge. 

Det  er  Marskens  Røst.  Den  er  brysk  og  trod- 
sig. 

—  Og  I  vover  at  bringe  mig  —  jer  Konge  — 
sligt  et  Bud? 

—  Det  vover  vi,  Herre  Konge. 
Det  er  Drostens  høje  Stemme  — 

—  Til  vor  egen  Skade  og  til  Rigets  Afbræk 
har  vi  for  sent  erfaret,  at  jer  Broder,  Kong  Erik, 
talte  sandt  om  Jer,  da  han  raadede  os  fra  at  give 
Jer  Kongenavn  efter  sig. 

—  Havde  det  staaet  til  mig,  var  det  aldrig 
sket. 

Det  var  ikke  Marsken,  ikke  Drosten,  som  talte 
nu.  Saa  maa  det  være  ham,  den  tredje.  Saa 
fik  han  da  endelig  Visiret  op. 

Nu  skriger  Kongen  —  i  Vrede  og  høj  Forbav- 
selse skriger  han  op: 

—  Knud  Porse?  —  I!  —  fredløse  —  udslegert 

—  I  kommer  hid  til  mig?  —  Søn  af  den  Hund, 
som  stinged  min  Fader! 

—  Det  glemte  I,  da  I  forraadte  Eders  Broder, 
Kong  Erik,  til  mig  og  Svensken  ved  Ørkelljunga 

—  husker  I  det? 

—  Om  jeg  slog  Jer  i  Taarnet,  der  I  staar  for 
mine  Øjne  —  lod  jer  lumpne  Krop  prøve  Hjul 
og  Stejle  —  Oprører  og  Forræder  og  Kongemor- 
der, som  I  er! 

—  Det  gør  I  ikke,  Kong  Kristoffer. 

—  Hvorfor? 

—  Det  vil  gælde  Eders  Liv. 

Otto  støtter  sig  til  Væggen.  Knud  Porse?  — 
Er  han  kommen  hid  fra  Sverige,  den  mensvorne 
fredløse?  —  Derfor  blev  Visiret  nede.  Hvad  er 
dette  —  hvad  er  dog  det,  som  sker?  —  Blodet 
banker  saa  højt  i  hans  Hjærte,  at  han  har  ondt 
ved  at  lytte. 

Det  er  Kongen,  som  gaar  frem  og  tilbage,  hur- 
tig og  rasende.  Springer  han  paa  dem,  saa 
slaar  de  ham  ned.  De  er  tre  —  stærke  og  tætte 
Folk  er  de.  Er  der  da  ingen  hos  ham?  —  Skal 
han  løbe  ned  og  kalde  Vagten?  —  Bo  Falk?  — 
Han  har  Gæster  hos  sig  —  Henrik  Mogensen  og 
hans  Frue  fra  Vordingborg. 

—  Og  hvem  vil  I  saa  sætte  i  mit  Sted?  — 
har  I  betænkt  det.  Godtfolk? 

—  Grev  Gert  af  Holsten  vil  vi  gøre  til  Dan- 
marks Riges  Høvedsmand,  til  Hertug  Valdemar 
af  Sønderjylland  naar  Skelsaar  og  Alder. 

Høvedsmand?  —  Hvad  er  dog  dette?  —  Gøre 
en  anden  til  Danmarks  Riges  Høvedsmand  — 
afsætte  hans  Fader  —  som  en  Lensmand  —  en 
Træl.     Hvor  er  Bo  Falk  og  de  andre? 

—  Herud!  —  bort  fra  mit  Øje! 

Nu  skriger  han  op.  Saa  vred  har  han  aldrig 
været. 

—  Lejde  har  jeg  lovet  Jer,  til  Sol  gaar  ned  — 
enddog  I  kom  med  Vaaben.  I,  Marsk,  borgede 
for  ham,  som  kom  fordulgt!  Naar  Aften  ringes 
ind,  saa  gælder  det  Hjul  og  Stejle,  hvor  I  an- 
træffes —  en  og  hver! 

Ingen  Lejde,  Fader!  —  Slaa  de  Hunde  ned! 
—  i  Taarnet  med  dem!  —  Nu  henter  jeg 
Folk. 

De  træder  haardt  i  Gulvet.  Sværdene  klirrer 
mod  Brynjeringene,  der  de  gaar.  Nu  kommer 
de  gennem  Forstuen. 

Otto  springer  til  Side  i  sidste  Øjeblik.  Døren 
skjuler  ham,  da  den  slaas  op. 

—  Han  var  ikke  saa  kry  —  det  er  Drostens 
høje  Stemme  —  da  han  svor  sig  i  Satans 
Vold  paa  Vordingborg  —  i  den  gamle  Marskes 
Dage. 

Der  gaar  de  roligt  og  sikkert  under  deres  Lejde 
hen  ad  Svalegangen:  deri  tykke  Marsk,  den 
høje,  magre  Drost  —  og  han  —  Forræderen  — 
Kongemorderen.  Saa  smuk  og  statelig  en 
Skikkelse  har  han  aldrig  set.  Trods  Vreden  ser 
han  det. 

Nu  drejer  de  af  til  Taarntrappen. 

Aa  —  et  Sværd!  —  en  Lanse!  —  springe  paa 
ham,  den  mensvorne  Mand  —  spidde  ham  bag- 
fra, som  hans  onde  Fader  stingede  Kongen  i 
Finderup.  Endda  er  han  saa  smuk,  den  Belials 
Mand! 

Det  flimrer  for  hans  Øjne,  og  han  r3'Ster  over 
Kroppen,  saa  han  knap  kan  stette.  Sanseløs 
Stirrer  han  paa  den  hvide  Mur  i  Fløjen  derovre. 
Der  staar  et  Vindu  aabent  ind  til  Bo  Falks.  Han 
tænker  paa  sin  Moder.  Han  vil  derind  og  be- 
rette; men  Foden  vil  ikke  tystre. 

Tys! 

Det  er  Erik  som  kommer  springende  der  ad 
Trappen  —  to  Trin  i  ét.  Han  synger.  Han  ved 
ikke,  at  det  er  forbi  nu  —  alt  —  dødt. 

Erik,  som  skal  være  Konge  —  Erik,  hvem 
han  har  ønsket  ondt  over  saa  mangen  Gang  — 
for  en  halv  Time  siden. 

Otto  løber  til  ham,  kaster  sin  Arm  om  hans 
Hals,  lægger  sit  Hoved  ind  til  ham  og  bryder  ud 
i  Hulken. 

—  Vær  ikke  vred!  —  beder  han. 

Erik  strækker  Hovedet  bag  ud.  Hvad  er  dog 
det  med  Drengen?  —  Han  løser  hans  Arme  for 
at  se  i  hans  Ansigt. 

—  Er  du  syg.?  —  spørger  han  og  ser  uvilligt 
paa  hans  vaade  Kinder  og  de  graadfyldte  blaa 
Øjne. 

—  Erik  og  Otto! 

Det  er  Farbroders  Stemme. 

Milde  Grev  Johan,  som  Folkene  kalder  ham, 

kommer  fra  Dronningens  Værelser  paa  sine  Liste- 
fjed med  det  sænkede  Hoved  frem  paa  skraa. 
De  blide,  fordækte  Mundfurer  er  stive  af  Øje- 
blikkets Spænding.  Hans  brune  Øjne  spejder 
ængsteligt  og  forskende  paa  Drengene.  Saa 
bliver  han  Ottos  Bevægelse  va'r. 

—  Ved  I  det?  —  sperger  han  forbavset. 

—  Hvilket,?  —  Hvad?  —  Erik  bliver  bleg 
langs  Næsens  Sider  og  griber  Otto  haardt  i 
Armen. 

—  Kom  —  kom!  —  siger  Johan  med  sin 
hviskende  Stemme  og  drager  dem  med  sig. 

—  Jeres  Moder  vil  tale  med  Jer! 

—  Fader  —  Kongen  —  hvor  er  han?  —  spor- 
ger Erik  og  fatter,  at  det  er  hani,  Bevægelsen 
gælder. 

Saa  leber  han  forud  for  dem  til  Dronningens 
Værelser. 

Johan  fritter,  hvad  Otto  ved;  og  Otto  fortæller 
ham  det  hele. 

—  Er  det  sandt  —  har  Fader  staaet  Kong 
Erik  efter  Livet?  —  Otto  standser  og  søger  at 
fastholde  Grev  Johans  flakkende  Blik. 

—  Har  han  svoret  sig  i  Satans  Vold  i  Vor- 
dingborg —  hvad  —  har  han? 

Grev  Johan  ser  sig  forsigtig  om  mod  Døren  og 
slaar  tyssende  med  Hovedet. 

—  En  Junker,  som  lytter  ved  Dørene  — 
hvad?  —  som  Ijlter  til  Folkesnak  om  sin  Fader 
—  om  Kongen  —  hvad?  —  Fy! 

Otto  hører  intet.  Porses  Stemme  lyder  bestan- 

dig  i  hans  Øre,  lyder  med  Klang  af  Sandhed. 
Og  dog  —  det  er  umuligt.  Var  han  ikke  altid 
stor  og  stolt  —  hans  Fader  —  ærlig  og  god? 
Har  Moder  ikke  altid  holdt  af  ham? 

Hvad  nu  —  hvad  er  der  nu  at  gere?  —  Alt  er 
med  ét  forandret.  Solen  skinner  ikke  mere  klart 
og  hvidt.  Skal  Far  da  virkelig  ikke  være  Konge 
mere  —  og  Erik  ikke  Konge  efter  ham  —  og 
han  selv  ikke  Hertug? 

Har  Gud  mon  læst  i  hans  Øje,  hver  Gang  han 
har  ensket  Erik  død? 

—  Jeg  vil  være  Præst  nu!  —  siger  han  i  Angst 
og  griber  Farbroderen  i  Ærmet. 

Grev  Johan  skotter  fra  Siden  til  hans  store, 
klare,  vaade  Blik  med  de  mælkefyldte  Blærer. 
Saa  griber  han  Lejligheden  ved  Haaret,  nikker 
bifaldende  og  lægger  sin  Haand  paa  hans  Skul- 
der. 

—  Rigtig,  Otto  —  rigtig.  Nu  forstaar  du 
endelig,  at  det  er  rigtigst,  hvad  de  ældre  vil. 

—  Jeg  vil  være  Præst  —  og  bede  — 

—  Ja  —  Ærkebisp!  —  Regere  som  en  Konge 
over  Bisper  og  Prælater  og  Munke  som  en  hel 
sortklædt  Hær  —  over  Hundreder  af  Kirkeslotte, 
hvor  Gud  er  Gæst  —  raade  over  Sjæle  og  sidde 
til  Doms  med  Naadens  evige  Vaaben  —  dømme 
Salighed  til  nogle  og  Helvedes  Lue  til  andre  — 
hvad,  Otto? 

Otto  ser  det  hele.  Ærkebisp  er  større  end 
Konge,  end  Kejser  —  han  er  næst  Paven,  som  er 
Guds    Statholder   over   os   alle.      Otto   ser   det 

gyldne  Messeskrud,  den  høje  juvelsmykkede 
Bispehue  og  Krumstaven.  Porses  Ord  er 
glemt. 

—  Jeg  skal  bede  din  Fader,  at  han  sender  dig 
til  Paris  for  at  studere.  Der  studerede  din  Far- 
fader og  din  Oldefader  og  mange  andre  af  din 
Slægt.  Det  er  den  største  By  paa  Jorden.  Dér 
træffer  du  Kongesønner  allevegne  fra.  Jeg  skal 
give  dig  Brev  med  til  Peter  —  gamle  Petrus  de 
Dacia,  min  fordums  Lærer.  Han  er  den  største 
Filosof  og  Stjernemester;  og  nys  blev  han  Rektor 
ved  det  store  Universitet. 

—  Til  Paris  —  til  Paris!  — 

Øjnene  straaler  mod  den  fjærne  Glans.     Han 
lægger  sin  Arm  om  Grev  Johans  lave  Skulder. 
Porses  Ord  er  glemt. 

Det  er  Nat. 

Nogen  letter  Klinken.  Erik  farer  op  i  Halv- 
mørket og  griber  ud  for  Sengeskabet  til  sit 
Sværd. 

—  Hvem  der.?  — 

—  Stille!  —  Det  er  Bo  Falks  Stemme. 

Otto  .spiler  Øjnene  op.     Hvad  er  paa  Færde .^ 

—  Tag  Klæderne  paa  og  kom  med! 

De  forstaar,  at  dette  betyder  Alvor.  Tavse 
gør  de  sig  i  Stand,  medens  Bo  Falk  venter  med 
Haanden  paa  den  opløftede  Klinke. 

—  Tag  Skoene  i  Haanden! 

Paa  Hosesokker  lister  de  gennem  Svalens  hele 
Længde,  til  de  naar  Dronningens  Værelser.    Der 


44 


er  mørkt.  Eufemia  kommer  hen  imod  dem. 
Hun  har  Ridekaabe  paa.  Hun  bøjer  sine  Hæn- 
der frem  mod  Otto  og  trykker  hastig  hans  Ho- 
ved op  mod  sit  Brj^st,  som  skulde  hun  miste 
ham.     Han  mærker,  hun  har  grædt. 

Ved  Vinduet  taler  Kongen  sagte  og  haardt 
med  Grev  Johan,  som  dukker  sig  og  vægrer  sig. 
Men  Kristoffer  træder  ham  ganske  nær;  og 
Johan  tør  ikke  andet.  Han  tager  Fjerpennen, 
som  hans  Broder  holder  frem  imod  ham,  og 
sætter  sit  Navn  under  paa  Pergamentsrullen,  som 
han  breder  ud  for  ham  i  Vinduet.  Stuen  har 
intet  andet  Lys  end  den  lyse  Nats  Dæmring. 

Johan  klæber  Voxseglet  paa  og  trykker  med 
sin  store  Ring.  Han  gør  det  nødig  —  under 
Tvang  gør  han  det. 

Kristoffer  stikker  Pergamentet  til  sig  og  mod- 
tager af  Johan  et  lille  sølvbeslaaet  Skrin,  som 
han  gemmer  i  en  Rejsepose  under  sin  Kappe. 
Saa  mønstrer  han  dem  alle  og  giver  Vink  til  Bo 
Falk,  der  venter  ved  Døren. 

Otto  gaar  hen  til  sin  Fader  og  spørger: 

—  Hvor  skal  vi  hen.  Fader? 

Kristoffer  byder  ham  vredt  med  Haanden 
at  tie. 

Saa  gaar  de  alle,  en  efter  en,  ikke  ned,  men 
op  ad  Taarntrappen  —  til  Loftet.  Eufemia  gaar 
nærmest  efter  Bo  Falk.  Han  fører  hende  ved 
Haanden  mellem  Tønder  og  Sække  paa  Rad. 
Og  hun  har  Valdemar  i  den  anden  Haand;  han 

knuger  sig  i  Merkeangst  med  begge  Hænder  til 
hendes  Arm. 

Nu  er  de  ovre  i  Sideflejen.  Otto  kan  se  ned 
i  Gaarden,  at  der  er  L3's  i  Bo  Falks  Vinduer. 
De  gaar  ned  ad  Vindeltrappen,  som  knager.  Nu 
er  de  ved  den  runde  Egedør  med  den  store 
Klampe,  som  fører  ind  til  Bo  Falk. 

Igennem  Gang  og  Fadebur  og  ud  paa  Svalen  — 
og  nu  staar  de  i  en  lille  mørk  Stue,  hvor  der  er 
hængt  Tæppe  for  Vinduet. 

Et  Barn  vaagner  og  skriger  op  i  Angst  lige 
ud  for  dem.  De  standser.  Bo  Falk  bøjer  sig 
over  Sengen,  som  Otto  nu  kan  skimte  gennem 
Mørket. 

—  Det  er  mig,  Karen  —  læg  dig  og  sov!  — 
siger  Bo  Falk  strængt. 

Og  Karen  lægger  sig  igen.  Otto  er  den  sidste, 
som  gaar  gennem  hendes  Sovekammer.  Uset 
af  de  andre  bøjer  han  sig  ned  over  hendes  Seng, 
ned  over  hendes  Hoved.  Hun  rækker  sit  Ansigt 
op  imod  ham  og  kender  ham. 

—  Farvel,  Cara!  —  hvisker  han  og  kysser 
hendes  aabne  Mund. 

Fra  Bo  Falks  Sal,  hvor  der  er  Lys  af  mange 
Kærter,  gaar  de  ud  i  Forstuen. 

Og  nu  taler  Bo  Falk  højt  til  sine  Gæster, 
medens  han  aabner  Døren  ud  til  Gaarden,  hvor 
Svende  holder  rede  med  Hestene,  som  virrer  med 
Hovedet  mod  det  flakkende  Lys  fra  Armstagerne. 

—  Hav  nu  Tak  for  Besøget,  gode  Henrik 
Mogensen  —  og  I,  ædle  Fru  Ingeborg  — 


46 


Han  rækker  dem  alle  Haanden  til  Farvel  og 
hjælper  dem  til  Hest. 

—  Rid  gennem  Urtegaarden,  Jesper  —  siger 
han  til  den  høje  Svend,  som  holder  forrest  — 
at  I  ikke  skal  vække  Herskaberne. 

Og  hils  nu  alle  gode  Venner  i  Vordingborg! 
Om  I  rider  hastig  til,  kan  I  naa  Færgen,  inden 
Maanen  er  nede. 


IV 

VED  MORGENGRY 

Længe  har  han  paakaldt  Savnen  forgæves. 
Da  den  endelig  tog  ham,  red  den  ham  i  Sved 
med  smertefulde,  hjærteklemmende  Dremme. 
Nu  slider  han  sig  los  af  dens  Favn  med  et  Ryk. 

Alkovens  Loft  hænger  lavt  og  trykkende  som 
et  Kistelaag.  Blodet  prikker  i  Aarerne  og  suger 
om  Hjærtet.    Der  er  lummert  og  kvalmt. 

Otto  kaster  sig  om  paa  Siden  og  stirrer  ud  i 
Cellen.  Maanens  Skin  ligger  som  en  hvid,  fir- 
kantet Dug  paa  Lergulvet,  delt  med  Smaaruder- 
nes  Tavl;  og  i  de  hvide  Felter  tegner  Akaciens 
Lev  i  Haven  derude  sit  fine  Skyggemonster. 

Han  strækker  Armene  ud  fra  sig,  ud  mod  den 
hvide  Hals  og  de  sorte  Øjne  og  Guldhaaret,  som 
ikke  vil  slippe  ham,   hverken  Dag  eller  Nat. 

Det  brænder  bag  hans  Øjne;  ter  Varme  svider 
hans  Haandflader;  i  hvert  et  Lem  er  den  samme 
prikkende  Uro. 

Hvorfor?  —  Hvad  har  han  gjort?  —  Hvorfor 
skulde  han  se  hende? 

Moder,  Erik,  milde  Farbror  Johan  —  alle  duk- 
ker de  op  efter  hverandre,  imellem  hverandre; 

han  søger  at  holde  dem  fast;  men  han  kan  ikke 
slippe  den  hvide  Hals  og  de  sorte  Øjne  —  og 
Guldhaaret. 

Kalder  hun  paa  ham?  —  drager  hun  ham  i 
dette  Nu?  —  har  hun  forgjort  ham  med  sit  sorte 
Blik? 

Han  kaster  sig  om  i  den  Retning,  hvor  hun 
bor,  og  strækker  sine  Arme  stønnende  ud  imod 
hende. 

Saa  trækker  han  sig  sammen,  vender  Hovedet 
mod  Væggen  og  søger  at  tænke  sig  bort. 

Han  er  ikke  længer  trivialis.  Han  er  paa 
Quadriviums  brede  Korsvej. 

„Arithmetik,  Geometri,  Musik  og  Astronomi  er 
de  fire  Veje,  der  alle  føre  til  samme  Maal,  nem- 
lig Visdom"  —  saaledes  sagde  gamle  Petrus. 
da  han  meldte  sig  ind  hos  ham  forleden. 

Aa  —  den  hvide  Hals,  de  sorte  Øjne  — 
som  et  lidende  brunstigt  Dyrs  Øjne! 

„Roscelin  var  en  Kætter,  og  hans  Lære,  Nomi- 
nalismen,  er  fordømt  til  alle  Tider.'- 


t  ri  via  lis  o:  Scholar  (Studerende)  i  Trivium.  De  syv 
„frie  Kunster''s  Studium  faldt  i  to  Afdelinger.  Den  første  — 
Begynderstadiet  —  omfattede  Grammatik,  Dialektik  og  Rhe- 
torik  og  kaldtes  trivium;  Navnet  betegnede,  at  disse 
Videnskaber  „er  ligesom  tre  Veje,  der  fører  til  samme  Maal, 
nemlig  Veltalenhed".  Den  anden  hed  Quadrivium  og 
omfattede  Arithmetik,  Musik,  Geometri  og  Astronomi.  De, 
som  endnu  var  i  Tr.,  kaldtes  „triviales",  hvorom  vore 
Dages  „triviel"  er  et  endnu  levende  Sprogminde! 

Nominalismen  —  Realismen  —  Universal- 
ismen.    Disse    var  de  tre  Hovedskoler   i  den  scholastiske 

Naturligvis  er  de  alle  Realister  —  Englæn- 
derne —  nøgterne  og  kolde  og  forstandige,  som 
de  er.     Men  Sandheden  er  heller  ikke  der. 

., Arterne  er  ikke  blotte  Benævnelser,  de  har  en 
Existens  for  Tanken,  en  ideal  Existens  —  en 
Conceptus." 

Guldhaarets  gyldne  Slanger  langs  Nakken  ned 
paa  den  hvide  Hals! 

Conceptus  —  conceptus  —  conceptus! 

Nej  —  nej  —  der  er  ingen  Hjælp  —  ingen  Frelse. 

Han  fletter  de  nøgne  Arme  under  sit  Hoved 
og  tænker  paa  den  straalende  Dag  for  halvfjerde 
Aar  siden,  da  han  saa  Clovistaarnets  hvide  Mur 
lyse  fra  Toppen  af  Geneviéve  Bjerget  for  første 
Gang. 

Han  tænker  paa  sit  første  Besøg  hos  Abbeden, 
hvem  han  rakte  Brevet  fra  Ærkebispen  —  paa 
sin  første  Gang  til  Petrus  de  Dacia  med  Brevet 
fra  Farbror  Johan, 

Den  gamle  kyssede  ham  paa  Panden  og  græd; 
det  var  jo  Ætlingen  af  de  store  Konger,  som 
kom  til  ham. 


Filosofi.  Universalismen  —  Læren  om  Conceptus  —  var 
en  Mæglingstheori,  opstillet  af  den  berømte  Pierre  Abailard, 
imellem  de  to  førstnævnte  Theoriers  skarpe  Modsætninger. 
Realismen  havde  sine  fleste  Tilhængere  og  kraftigste  For- 
svarere blandt  Englænderne,  der  i  større  Antal  end  nogen 
anden  Nation  søgte  til  Pariser  Universitetet. 

Clovistaarnet,  hvoraf  Rester  endnu  er  tUbage,  var 
en  Del  af  St.  Geneviéve  Klosterets  Hovedbygning.  Det  er 
bygget  af  Clo\'is  (^485 — 511)  og  er  nu  en  Del  af  Lycæet 
Henri  IV. 

Laurids  Bruun  :    Alle  Synderes  Konge. 


50 


Han  tænker  paa  Legene  derude  —  Fægteøvel- 
serne  og  Boldspillet  paa  Klerkenes  Eng  —  paa 
sin  første  sejrrige  Disputats:  ,,om  den  hellige 
Jomfru  var  Jomfru  ogsaa  efter  den  hellige  Aands 
Overskyggeise." 

Paa  sin  kære  Ven,  tænker  han,  Franciscus 
Romeren,  som  rejste  hjem  for  Blodsoten,  der 
voldtes  ham  af  Nætterne  hos  den  sorthaarede 
Anne  fra  „det  røde  Æble"  i  Garlandegaden. 

Den  Aften  da  han  fulgte  ham  til  Skibet  i  Seinen 
ved  parva  ponte  for  at  skilles  fra  ham  for  be- 
standig —  den  Aften  var  det,  de  kom  forbi 
hendes  Vindu. 

Hun  laa  med  Armene  krydsede  under  Brystet 
paa  sin  Pude  og  stirrede  paa  dem  og  smilede  til 
dem  alvorlig  med  sine  sorte  lidende  Øjne. 

Aldrig  har  han  vexlet  et  Ord  med  hende.  Men 
hendes  Blik  har  fulgt  ham,  hvor  han  stod  og 
gik.  Ved  den  hellige  Messe  staar  hun  for  ham 
og  tager  hans  Tanke  fra  Gud. 

Der  er  ingen  Hjælp,   ingen  Frelse.     Naar  en 


Klerkenes  Eng  (Pré-aux-clercs)  strakte  sig  langs 
den  venstre  Seinebred  i  hele  det  nuværende  Quartier  latin's 
Længde  indtil  Champs  de  Mars. 

„Det  røde  Æble"  —  „de  to  Svaner"  —  ,det 
burgundiske  Skjold"  —  ,den  galliske  Høne".  Nav- 
nene (efter  Skiltet)  paa  nogle  af  de  berømteste  Værtshuse 
for  den  lærde  Verden,  der  ikke  udmærkede  sig  ved  asketisk 
Levnet. 

Parva  pons  o:  den  lille  Bro.  En  af  de  ældste 
Broer,  som  førte  over  til  Seine-Øen  med  den  ældste  By 
Paris  (Notre-Dame  Kvarteret). 

Kvinde  kogler  og  tryller  i  sit  Rum  med  al  sin 
Sjæl  og  sin  Brynde  vendt  mod  en  Mand,  da  kan 
ingen  —  ingen  Engel,  ingen  Helgen  rive  ham 
fra  hende. 

Der  var  dog  en  Tid  —  nogle  Uger  var  der, 
da  Astronomiens  evige  Kunst,  som  gamle  Petrus 
læste  over,  trak  ham  til  sig. 

Men  saa  var  det  den  Morgenstund  efter  Soldet 
i  „de  to  Svaner"  —  det  var  de  ny  magistri,  som 
drak  deres  Magisterium  ind  —  han  var  ør  i 
Hovedet,  tung  af  rhinsk  Drue  og  normannisk 
Most  —  tung  i  Sindet  listed'  han  sig  bort  fra 
de  Ij^stige,  gik  Genvejen  gennem  Haverne  — 
da  kom  han  forbi  Bagsiden  af  hendes  Hus. 
Noget  drog  hans  Hoved  om.  Han  vendte  sig. 
Da  stod  hun  der  i  første  Morgengry,  lænet  mod 
Dørstolpen.  Hun  var  staaet  ud  af  Sengen  for 
sit  Blods  Hede;  og  hun  kølede  sin  Pande  i  Mor- 
genluften, og  det  gyldne  Haar  flød  ned  over  den 
hvide  Hals,  hvor  Særken  var  gleden  fra. 

Aa  —  den  hvide  Hals  —  og  hendes  sorte  Øjne, 
som  strakte  sig  ud  efter  ham. 

Og  da  han  veg  bort  fra  hende  i  Morgendæm- 
ringen mellem  Buskene,  strakte  hun  da  sine 
Arme  ud  imod  ham  for  at  drage  ham  til  sig  — 
gjorde  hun  det  virkelig,  eller  var  det  kun  noget, 
han  troede  at  se  —  det  kan  han  —  nu  bagefter 
—  aldrig  blive  vis  paa. 

Siden  da  —  aldrig  nogen  Time  har  de  forladt 
ham. 

Af  Værten  i   „det  burgundiske  Skjold"   næst 

ved  hendes  Hus  fik  han  vide,  at  hun  hed  Sara 
—  og  hun  leved  som  Skøge  blandt  Scholarerne, 
enddog  hun  var  Jomfru. 

Skulde  det  være  sandt,  hvad  han  fortæller  — 
Carl  Lombarder? 

Albert  Englænder  sagde  det  samme  forleden 
i  „den  galliske  Høne": 

Hun  er  besat  af  en  ond  Aand,  som  hedder 
Asmodæus. 

Han  boler  med  hende  hver  Nat  og  vaager  over 
hendes  Jomfrudom.  To  unge  Svende  har  han 
dræbt,  da  de  kom  til  hende  for  at  gaa  i  Brude- 
seng. 

—  Hun  er  en  led  Hex  —  sagde  Carl  Lom- 
barder —  den  ene  fandt  de  kvalt,  det  var  en 
Bretonner  —  en  stakkels  lysgrøn  Trivialis,  der 
havde  ofret  hende  al  sin  Formue  og  al  sin  Kraft. 
Bj^agten  fandt  ham  ud  for  hendes  Dør  med 
Næsen  mod  Gruset.  Asmodæus  havde  spændt 
ham  ud,  da  han  kom  for  at  tage,  hvad  hun  havde 
lovet  ham  —  sit  Legems  Lyst  og  Besiddelse. 

—  Jeg  saa  selv  —  sagde  Lombarderen  —  den 
anden  —  det  var  en  violøjet  Flamlænder  med 
skønne,  stærke  Lemmer  —  hvorledes  han  stak 
sig  med  sin  Dolk  her  under  Vorten,  ind  i  Hjær- 
tet.  Han  greb  sig  med  begge  Hænder  om  Saaret 
og  skar  Tænder  af  Smerte.  Og  Blodet  stod  i 
en  tyk  Straale  lige  i  Vejret.  Jeg  saa  selv,  at  hun 
bøj  ed'  sig,  Hexen,  over  ham,  slog  Armen  om 
hans  Liv  og  bøjede  sit  Hoved  med  aaben  Mund 
ned  over  Saaret,   saa  at  Blodet  sprøjtede  op  i 

hendes  Hals.  Og  hun  smilede  af  sine  sorte  Øjne 
for  usigelig  Vellyst  ved  Drikken  og  snoede  sit 
gyldne  Haar  om  ham  og  lo  til  Døden  i  hans 
Øjne. 

Han  er  en  Løgner,  en  Bagvasker  som  alle 
Lombardere ! 

Hun  har  saa  mildt  et  Blik,  som  et  saaret, 
lidende  Dyr  —  som  et  bryndefuldt  Dyr. 

Otto  rejser  sig  paa  Albuen  for  en  pludselig 
Tanke. 

—  Nu  —  nu  ser  han,  hvad  det  er  hendes  Bil- 
lede kalder  frem  dybt  i  hans  Indre. 

Det  er  jo  Hexen  paa  Falster  —   hende,    de 
kagstrøg  paa  Torvet  i  Vordingborg. 
Han  ser  Riset  i  Bødlens  løftede  haarede  Arm 

—  ser  Slagene  falde  —  en — to — tre!  —  det  var 
hendes  hvide  Hals  og  hendes  vaandefulde 
Blik. 

—  Herre  Jesus  —  milde  Jomfru  —  giv  mig 
Fred!  —  giv  mig  Ro!  —  drag  hende  ud  af  mit 
Sind,  at  jeg  kan  læse,  tænke  og  studere  som  før 

—  at  jeg  kan  naa  mit  Maal  —  blive  en  Kirkens 
ypperste  Mand  —  jeg,  som  aldrig  kan  blive 
Konge ! 

Men  inderst  hvisker  det  i  ham:  Nej  —  nej  — 
giv  mig  hende  —  læg  hende  her  hos  mig  i 
Alkoven  —  i  mine  brjmdefulde  Arme  —  i  min 
brændende  Favn  —  om  hun  saa  har  alle  Helvedes 
Luer  i  sit  Hjærte,  saa  giv  mig  hende  hid  paa 
mit  Leje! 

Hans  Sanser  forvirres.    Blodet  syder  bag  hans 

Øjne,  fra  og  til  Hjærtet  —  ud  igennem  alle  Lem- 
mer, saa  de  krymper  sig  derunder. 

Han  springer  ud  paa  Gulvet.  Han  er  tung  i 
sit  Hovede,  tung  i  alle  Lemmer.  Det  er,  som 
svulmede  de  op,  saa  stærkt,  at  han  ikke  kan 
bære  dem  over  Gulvet. 

Det  er  Maanens  Skyld.     Han  er  maanesyg  — 

Han  gaar  til  Vinduet  og  hænger  Tæppe  for. 
Men  Mørket  vælder  sammen  om  ham,  saa  at  han 
kunde  skrige  af  Rædsel  —  for  Cellen  er  fuld  af 
levende  Skikkelser  —  de  gamle  kendte  fra  hans 
Barndom,  men  hun  er  bestandig  midt  imellem 
dem. 

Han  tænder  Kærten  i  Stagen  paa  Hylden.  Det 
er  forbudt  ved  Nattetid,  men  hvem  kan  se  det 
gennem  Tæppet  —  nu  alle  sover. 

Saa  sætter  han  sig  ved  Bordet  og  griber  med 
feberhede  Hænder  efter  sine  Bøger. 

Det  kolde  Pergament  lindrer  Heden  i  hans 
Fingre.    Han  læser  mekanisk  Titlerne. 

Der  er  „Tractatus  de  sphæra  mundi"  af  Sa- 
crobosco. 

Han  slaar  op;  men  Tanken  vil  ikke  derhen. 

„De  arte  numerandi"  er  den  næste.  Heller 
ikke  den  vil  give  ham  Fred. 

Der  er  „Algorismus  vulgaris",   ogsaa  af  Sa- 


Tractatus  de  sphæra  mundi  o:  Afhandling  om 
Verdens  Kugle.     En  berømt  Lærebog  i  Datiden. 

De  arte  numerandi  o:  Om  Regnekunsten,  var  Da- 
tidens almindeligst  benyttede  Lærebog  i  Regning. 

crobosco,  den  vise  Mand,  med  Petrus  de  Dacia's 
Kommentarer. 

Han  slaar  op  paa  Kapitlet:  „De  radicum  ex- 
tractione  in  numeris  cubicis".  Det  er  det  svæ- 
reste af  dem  alle,  og  det  er  Petrus'  egen  berømte 
Formel. 

Han  tvinger  sig  til  at  følge  de  latinske  Sæt- 
ninger, Ord  for  Ord.  Saa  tager  han  sin  Abacus, 
hælder  det  grønne  Glasstøv  fra  Bægeret  ud  over 
Brædtets  Felter.  Han  finder  Stedet  i  Bogen: 
„In  hac  autem  radici  sit  numerus  751089429". 
Saa  ridser  han  Tallet  op  i  Glasstøvet  og  be- 
gynder den  vanskelige  Kubikrodsuddragning, 
idet  han  følger  Bogens  Anvisning  med  sin  Finger. 

Men  Radius  standser,  Fingren  standser  — 
Blikket  stirrer  gennem  Væggen  —  over  mod  den 
Kant,  hvor  hun  ligger  paa  sit  Leje  —  den  hvide 
Hals,  de  sorte  Øjne  og  det  gyldne  Haar. 

Han  kaster  Hovedet  ned  i  sine  Hænder.  Ra- 
dius triller  paa  Gulvet.  Den  ene  forvirrede  Bøn 
faar  Lyd  paa  hans  Læbe  efter  den  anden;  men 
Billedet  sidder  der  ligefuldt  og  vil  ikke  slippe 
ham. 

Endelig  rejser  han  sig  —  mat  og  stille.     Han 


De  radicum  o.  s.  v.  o:  Om  Kubikrodsuddragning. 

Petrus  de  Dacia's  Kommentarer  til  Sacro- 
boscos  „Algorismus  vulgaris"  var  en  meget  beramt 
og  benyttet  Ledetraad   til   den  lige  saa  berømte  Arithmetik. 

Abacus  o :  Regnebrædt. 

Radius  o:  den  Griffel,  hvormed  der  ridsedes  Tal  og 
Figurer  i  Glasstøvet  paa  Regnebrædtet. 

puster  Lyset  ud,  tager  Tæppet  fra  Vinduet  og 
stirrer  ud  i  Havens  Nat. 

Hist  ovre  flimrer  Konturerne  af  Taarnet  paa 
St.  Julien-le-pauvre,  og  der  bag  Haverne  svøm- 
mer Thermernes  mørke  Masse  i  Maanelyset. 
Fjærnt  og  lavt  i  Horisonten  stirrer  Saturn  med 
sit  onde  Øje  fra  Stenbukkens  Hus  ud  i  Him- 
melrummet, ned  over  Jorden,  ind  i  Sjælene  og 
Skæbnerne  for  alle  de  ulykkelige,  som  fødes  i 
dette  Øjeblik.  Nu  staar  den  sangvinske  Jupiter 
dybt  under  Horisonten,  men  den  fugtige,  fleg- 
matiske Venus  har  sat  sin  lille  L^^kke  i  Skorpio- 
nens Tegn. 

Ikke  en  Vind  rører  sig.  I  Laoncollegiet  ved 
Siden  af  er  alt  faldet  til  Ro  efter  Nationalforsam- 
lingen, som  socii  holdt  til  ud  paa  Natten  for  at 


St.  Julien-le-pauvre  var  en  gammel,  berømt 
Kirke,  hvorom  der  endnu  findes  Minder  bevarede  paa 
selve  Stedet. 

T hermerne  o:  de  Ruiner  (Bade)  fra  den  romerske  Tid, 
hvoraf  der  endnu  findes  Murrester  sammenbyggede  med 
Hotel  de  Cluny. 

Saturn,  Jupiter,  Venus.  Planeterne,  Solen,  Maanen 
og  Dyrekredsens  Tegn  betragtedes  som  Væsener,  der  ind- 
virkede efter  deres  Natur  paa  en  bestemt  —  god  eller  ond  — 
Maade  paa  Menneskets  Skæbne. 

Laoncollegiet  o:  Collegium  for  Studerende  fra 
Laon,  som  hørte  til  den  picardiske  Nation  (se  nedenfor). 
De  danskes  Collegium  laa  mellem  Laoncoll.  og  det  ny- 
oprettede Carmeliterkloster.  De  egenlige  CoUegiers  Beboere 
kaldtes  socii  og  havde  Stemme  i  Nationalforsamlingen. 

Nationalforsamlingen,  Prokurator,  Rektor- 
conclavet.     Allerede  før  Universitetets  Dannelse  (c.  1200) 

enes  om,  hvem  deres  Procurator  skal  stemme 
paa  ved  Rektor-conclavet  imorgen  Formiddag. 

Akaciens  Fingerblade  tager  paa  at  skælve. 
Tusinde  dunkle  Rørelser  vaagner  op  i  Havens 
Skygger,  og  i  de  høje  Træers  Løv  i  Karmeliter- 
haven  paa  den  anden  Side  Muren  bæver  et  sagte 
langvejs  Pust.  Det  første  Morgenminde  anes  i 
Nordøst  bag  Husene. 

I  det  samme  siver  klaprende  og  raslende  Lyde 
ud  i  Luften  fra  Klostret  derinde.  Det  er  Mun- 
kenes Tøfler,  som  klaprer,  og  deres  Kutter,  som 
rasler  over  Fliserne. 

Mattutinens  Kor  lyder  hviskende  og  manende 
ud  fra  Klosterkirken. 

Ja  — Broder  Galfred  —  Doktor  theologiæ  Gal- 
fridus  Cornubiensis,  der  saa  saa  mildt  til  ham 
med  sine  kloge  Øjne  i  sin  Forelæsning  forleden 
over  Augustinus  og  hans  Anfægtelser,  som  anede 
han,  hvad  han  led  —  ham  vil  han  søge. 

Nu  kommer  han  om  lidt  tilbage  til  sin  Celle 
fra  Messen.  Saa  vil  han  gaa  til  ham  og  lægge 
sit  Hj ærtes  Vunde  aaben  for  ham,  bede  ham  dulme 


sondredes  der  ved  Skolerne  paa  , Bjerget"  (Mont  Sf^  Geneviéve) 
mellem  fire  saakaldte  Nationer  (den  franske,  den  norman- 
niske, den  picardiske  og  den  engelske).  Disse  deltes  atter 
i  Provinser.  Til  den  franske  Nation  henregnedes  hele  det 
sydlige  Europa,  til  den  engelske  hele  Nord-  og  Østeuropa. 
Hver  Nation  havde  sin  stemmegivende  Forsamling  (National- 
forsamling) og  sin  Forretningsrepræsentant  (Prokurator). 
Rektorvalget  (Conclavet,  saaledes  kaldet  efter  Pavevalget) 
foretoges  af  de  fire  Prokuratorer. 

Mattutinen  o:  Klostermessen  ved  Morgengry. 

og  besværge  den  Sot,  som  har  ramt  ham.  Han 
kan  ikke  længer  bære  den  alene. 

Han  aabner  Døren  ved  Vinduet,  springer  ud 
i  Haven,  kryber  op  paa  den  gamle  Regnvands- 
tønde  ved  Munkemuren,  hager  sig  fast,  sætter 
Foden  i  et  Hul  af  en  udfalden  Mursten.  Nu  er 
han  ovre. 

Saa  glider  han  ned  i  det  høje,  vaade  Græs. 

Messen  lyder  endnu  derinde,  og  Lyset  fra 
Kærterne  stirrer  blegt  ud  i  Maaneskinnet  fra  de 
smaa  Ruder  højt  oppe. 

Han  bliver  staaende  i  Haveporten.  Derfra  kan 
han  se  over  hele  Parvis  med  Klostergangen  bag. 

Nu  gaar  den  lille  Dør  til  Koret  op,  og  Munkene 
kommer  ud  i  Gangen,  to  og  to,  med  Hænderne 
stukne  ind  i  Kuttens  Armgab.  Maanen  falder 
stærkt  i  de  hvide  Kapper  over  den  sorte  Under- 
kjole, 

Dér  er  Broder  Galfred  —  i  det  tredje  Par. 

Nu  standser  de,  vexler  et  Par  hviskende  Ord 
udenfor  Celledøren  og  skilles  saa  for  at  gaa  ind, 
hver  til  sin  Morgensøvn. 

Otto  banker  sagte  paa  Cellens  Dør. 

Galfred  lukker  op.  Da  han  ser,  hvem  det  er, 
smiler  han,  som  ventede  han  dette  Besøg,  og 
hilser  ham  uden  Ord. 

Men  det  fromme  Ansigt  med  de  mørke  Furer 
af  Andagt  og  Bod  og  Faste  og  de  milde,  blege, 
kloge  Øjne  skræmmer  ham  tilbage  fra  Bekendel- 


Parvis  o :  Den  indre  Klostergaard. 

sen.    Han  vil  ikke  se  dem  forargede  og  truende, 
vover  ikke  at  besudle  deres  Fred  med  sin  Synd. 

—  Hvad  vil  I  mig,  domicelle?  —  spørger  Gal- 
fred og  griber  Ottos  Haand,  som  er  fin  og  hvid, 
i  begge  sine,  der  er  haarde  som  Garvebark  at 
føle  paa.  Bag  de  stride,  graa  Haar,  som  stritter 
ud  under  den  klumpede  Næse,  stirrer  to  bløde 
Læber  underligt  betænksomt  paa  Ottos  smalle, 
sitrende  Mund. 

Otto  søger  et  Øjeblik  i  Forvirring. 

—  Det  er  et  Navn,  jeg  fandt  i  min  Bog  —  det 
er  Asmodæus  —  hvem  er  han?  —  en  falden 
Ærkeengel  eller  — ? 

Broder  Galfred  sætter  sig  til  rette  paa  sin  Bede- 
skammel, og  hans  krogede  Fingre  griber  op  om 
Bedepulten,  medens  han  stirrer  forskende  paa 
Ottos  store  forvaagede  Øjne  med  de  blaa  Blærer, 
der  er  som  fyldte  med  Mælk.  Otto  synes,  han 
ser  igennem  dem  lige  ind  i  hans  Hjærte  og  læser 
der,  hvad  han  vil  vide. 

—  Asmodæus  er  en  af  Dæmonernes  Ypperste. 
Han  er  avlet  i  Blodskam,  i  Sjælebrynde  mellem 
Tubalkain  og  hans  Søster  Noéma.  Han  kommer 
til  sovende  Jomfruers  Leje,  besnærer  deres  Søvn 
og  boler  med  dem  i  deres  Blod  og  Sanser. 
Derom  kan  I  læse  i  Tobiæ  Bog.  Kender  I  den 
ikke.'  —  Nej,  det  er  sandt  —  saa  vidt  er  I  ildce 
kommen.  Den  faar  I  først,  naar  I  er  ude  over 
artes.  —  Asmodæus  kom  til  Rachels  Datter  Sara. 


artes    o:   Datidens    forkortede    Betegnelse    af   de    syv 
,frie  Kunsters"  Fakultet,    nærmest  svarende    til  vort  filoso- 

—  Sara? 

—  Ja  Sara.  Til  hendes  Leje  kom  han  —  i 
hendes  Søvn  og  hendes  Drømme  kom  han  og 
besnærede  dem.  Han  bar  Elskovshigen  til  hende. 
Men  syv  unge  Mænd  kom  til  Rachel,  den  ene 
efter  den  anden.  De  kom  og  bejlede  til  hendes 
Datter  Sara.  Og  hver  af  dem  lovede  Rachel  sin 
Datter.  Men  efter  Brudenatten  fandtes  de  lig- 
gende for  hendes  Sovekammerdør  —  den  ene 
efter  den  anden  —  kvalt  af  Asmodæi  onde  Klør. 
Da  kom  den  ottende  —  og  det  var  Tobias.  Men 
Englen  Rafael  aabenbarede  sig  for  ham  og  bød 
ham  tage  Hjærte  og  Lever  ud  af  en  Fisk,  som 
var  skyllet  død  op  paa  Flodens  Bred,  og  lægge 
dem  paa  glødende  Trækul,  til  de  var  ristet  haarde. 
Og  naar  Brudenatten  kom  og  han  søgte  hendes 
Leje,  da  skulde  han  lægge  det  ristede  paa  hen- 
des Hjærtested.  Da  vilde  Dæmonen  fare  ud  for 
bestandig.  Og  Tobias  gjorde,  som  Englen  bød 
—  og  se.  Dæmonen  for  ud  under  Hyl  og  Klagen; 
og  Sara  var  frelst  fra  samme  Stund. 

Otto  hænger  med  hele  sin  Sjæl  ved  Munkens 
Øjne.  Hans  lange  Skikkelse  med  de  skraa  Skul- 
dre bøjer  sig  forover  og  vakler  saa  underlig.  Saa 
søger  han  Munkens  Hænder,  som  strækker  sig 
op  imod  ham;  og  han  kaster  sig  ned  for  ham  og 
bekender  stammende  i  hastige  Ord  sit  Hjærtes 
syndefulde  Begæring. 


fiske.  Ved  ^ars"  tænktes  dog  væsenlig  kun  paa  Logik  og 
Dialektik,  der  ubestridt  havde  Forrangen  allerede  fra 
Abailards  Tid. 

Broder  Galfred  klapper  Ottos  lange  brune 
Haar,  som  falder  ned  over  hans  Kjortel.  Han 
taler  om  Bøn  og  Faste,  der  løsner  Sjælen  fra 
Legemet  og  giver  Sindet  underfuld  Magt  over 
alle  syndefulde  Tanker.  Det  er  Troens  store 
Mysterium,  som  virker  det.  Thi  Verdens  Vis- 
dom er  en  Daarlighed  hos  Gud,  og  Kødets  Vis- 
dom er  Døden.  Men  medens  hans  trøstende  og 
milde  Ord  drysser  ned  mod  Ottos  Øren,  staar 
den  hvide  Hals,  de  sorte  Øjne  og  det  gyldne 
Haar  bestandig  for  hans  Øje. 

Broder  Galfred  føler  gennem  sin  haarde  Haand, 
at  hans  Ord  ikke  fænger.  Saa  taler  han  til  det 
unge  Sind  om  Klosterlivet,  om  Karmelbjerget, 
hvor  hans  Orden  stammer  fra  —  om  Klostret  i 
Elias'  ældgamle  Hule.  Om  St.  Jean  d'Acre  taler 
han  og  alt  det  Korsfarerblod,  som  har  vædet  dens 
Klipper. 

Otto  begynder  at  lytte.  Han  ser  Hulen  og 
Klostret  og  de  fromme  Munkes  Gang  i  Klippe- 
hulerne som  levende  Lig  i  deres  Klippegrave. 

Broder  Galfred  taler  bestandig.  Han  taler  for 
at  dæmpe  det  unge  Blod  og  lede  det  viltre  Sind 
ad  nye  Baner.  Om  det  store  Under  taler  han, 
som  er  sket  for  ganske  nylig  i  Milano,  hvor 
Raimund  Lullius,  hans  gamle  Studiefælle  fra 
Geneviéve  Bjerget  —  Dr.  theol.  som  han  selv  — 
den  Herrens  hellige  Mand,  —  hvorledes  han  har 
funden  lapis  philosophorum.  Guld  —  det  pureste, 


lapis  philosophorum  o:  de  vises  Sten. 

ledigste,  rødeste  Guld  kan  han  digle  ud  af  Bly 
og  Kobber;  og  nu  vil  han  samle  alle  Herrens 
kristne  Folk  til  et  nyt  Korstog  mod  Tyrker  og 
Jøder.  Der  er  gaaet  Bud  fra  ham  til  Kongen  af 
England  for  at  købe  Herren  hans  Sværd  og  hans 
Hær  for  Guldet.  Og  Kongen  har  sendt  sin  be- 
troede Mand  at  hente  ham.  Og  paa  Rejsen  dvæ- 
ler han  her  i  Paris. 

Ved  Otto  det  ikke.'  —  Imorgen  skal  han  hentes 
med  Procession  ved  Seinebroen,  hvor  han  ligger 
med  sit  Skib  fra  Sens.  Han  er  en  stor  Astrolog 
som  gamle  Petrus,  hans  Ungdoms  Lærer.  Ham 
vil  han  besøge  og  være  Gæst  hos  Abbeden. 
Maaske  vil  han  da  vise  sine  gamle  Venner  den 
kostelige  Tinktura  og  prøve  Processen  for  deres 
Øjne  i  gamle  Petrus's  Laboratorium,  hvor 
han  engang  gik  ham  tilHaande  som  ung  Adept. 

—  Vil  domicellus  være  med  at  se  det.? 

Otto  har  rejst  sig.  Den  hvide  Hals,  de  sorte 
Øjne,  det  gyldne  Haar  har  sluppet  ham.  Nu 
higer  han  mod  det  underfulde  nye. 

—  Ja  —  ja! 

—  Jeg  skal  bede  Petrus  at  lade  Jer  slippe  ind. 
Maaske  kan  I  formaa  den  store  Mand  til  at  stille 
Jert  Horoskop.  Thi  han  læser  i  Stjernerne  som 
I  og  jeg  læser  i  Bøger. 

Otto  er  vaagen  nu.  Betagen  gynger  han  det 
nye  imod.  Med  den  svindende  Nat  gled  den 
hvide  Hals  bort  i  det  dunkle. 

Hans  blaa  Øjne  søger  ud  mod  Morgenlyset  fra 
Cellens  dunkle  Skygger. 

Saa  nikker  han  Farvel  til  Broder  Galfred,  gaar 
over  Muren  gennem  Haven  —  ud  paa  den  tomme 
morgengyldne  St^  Geneviéve  Gade  med  sine 
graa,  skæve,  forfaldne  Husmure;  som  ludende 
Spøgelser,  der  er  tryllet  fast  til  Stedet  af  det 
stigende  Lys,  ligger  de  der  i  Morgengryet, 

Den  gyldne  Stribe  bag  Notre-Dame  Kirken  der 
ovre  paa  Øen  i  Seinen  hæver  sig  som  et  Tæppe, 
der  aabner  sin  Blomsterfavn  ud  over  Himmel  og 
Jord.  Bag  Bymuren  hist  heres  de  første  svage 
Lyde  af  Dagens  Liv. 

Han  gaar  ned  ad  Bjerget  —  ned  mod  Seinen. 

Al  Træthed  og  Tynge  er  gleden  af  for  hans 
Fod.  Det  er,  som  bares  han  svævende  gennem 
den  stærke,  klare  Luft,  der  fylder  hans  Bryst. 
Foden  mærker  ikke,  hvor  den  træder. 

Der  —  fra  „den  galliske  Høne",  hvis  gyldne 
Skilt  blinker  i  Lyset,  kommer  en  Sværm  af 
drukne  engelske  Scholarer  paa  Hjemfart. 

To  af  de  ældste  har  deres  Magister  under  Ar- 
men. Han  er  meget  fuld  og  gylper  lange  la- 
tinske Argumenter  frem  —  pro  og  contra. 

En  af  de  yngste  —  hvid  i  Ansigtet  som  en  død 
og  med  Hoserne  i  Folder  om  de  tynde  Ben,  der 
ikke  kan  bære  hans  Overkrop  —  traller  op  mod 
et  Vindu  paa  en  selvlavet  Melodi  det  Smæde- 
vers,  som  Scholaren  Eduard  perpetuus  forfat- 
tede forleden  til  Skændsel  for  en  fransk  Kvinde, 
som  har  kronet  hans  Pande: 


Eduard  perpetuus  o:  E.  den  evige  (nemlig  Scholar). 

Parisiis  nati 

Non  possunt  esse  beati. 

Non  sunt  felices, 

Quia  matres  sunt  mere  —  tri  —  ces! 

Thi  oppe  bag  Jet  Vindu  sover  hin  Bogbinders 
Kvinde,  som  forsmaar  ham  for  hans  tynde  Ben. 

Otto  drejer  om  ad  Garlande  Gaden.  Her  i  de 
smalle,  skæve  Huse  bor  Magistre  Dør  om  Der 
med  hverandre.  Her  paa  første  Stokværk  læser 
Doktor  Henrik  Dolendorp  Klokken  ni  over  den 
ubesmittede  Undfangelse  —  det  staar  der  skre- 
vet med  store  latinske  Ord  paa  Pergamentet,  som 
er  naglet  fast  paa  hans  Dør.  Men  nedenunder 
—  bag  de  Skodder,  som  endnu  er  lukkede  — , 
der  ligger  den  smukke  „sorte  Anne"  paa  Lur 
som  en  Edderkop  og  fanger  Scholarerne  ind  med 
sit  lange  Haar,  der  udslaaet  naar  til  Hælene,  og 
med  sine  Læbers  Besmittelse. 

Naar  Doktor  Henrik  i  Timen  ser,  at  nu  mang- 
ler den,  nu  den  —  saa  ved  han,  hvor  de  skal 
søges;  og  han  stamper  rasende  i  Gulvet  ned  til 
den  Belials  Kviride,  som  drager  Faarene  fra 
Hyrden. 

Dér  —  tilvenstre  —  ligger  domus  upsalensis 
med  Linkøpinghuset  bag  sin  Have.     Otto  kiger 


Parisiis  nati  o.  s.  v.  o :  de  som  er  fødte  i  Paris, 
kan  ikke  være  salige.  Ikke  ere  de  lykkelige,  siden  Mødrene 
er  Skøger  (et   Epigram  fra  Datiden). 

domus  upsalensis  og  Linkøpinghuset  var  de 
to  svenske  Collegier. 

op  til  sin  Vens  Vindu,  Asger  fra  Lund;  men  der 
er  lukket  og  dødt  endnu. 

Nu  stryger  han  tæt  forbi  under  Saras  Vindu. 
Der  er  Skodder  og  Slaa  for  den  hvide  Hals  og 
de  sorte  Øjne,  som  i  dette  Øjeblik  er  ham  saa 
fjærne  som  den  Nat,  der  svandt. 

I  „det  burgundiske  Skjold"  ligeoverfor  slaar 
Pigen  Dere  og  Vinduer  op  efter  sildige  Gæsters 
Spild  og  hede  Aande. 

Søvnen  sidder  hende  tæt  under  de  svulne 
Laag,  og  Haaret  stritter  som  en  Kragerede  om 
det  oppustede  Ansigt,  der  engang  var  smukt  og 
endnu  besynges  af  en  naiv  Scholar,  en  lysgrøn 
Trivialis. 

Hun  fejer  ud  over  det  lave  Dørtrin  Skaar  af 
brudte  Drikkeglas  og  Hanken  af  en  Lerkrukke. 
Over  Trinet  siver  Mosten  i  en  lang  klæbrig 
Strime,  som  fanger  hendes  Kjolesøm. 

Hun  standser  i  Døren  og  stryger  arrigt  det 
viltre  Haar  fra  Panden  med  Bagen  af  sin  gule, 
fede  Haand.  Saa  faar  hun  Øje  paa  Otto;  og 
strax  staar  et  Smil  til  rede  fra  Øjnene  ned  til  de 
stærke,  dybe  Smilehuller.  For  han  er  saa  ung, 
og  han  har  de  blaa  Øjne  og  saa  fin  og  hvid  og 
smal  en  Haand. 

En  Hest  vrinsker  bag  Muren  hist  henne  efter 
sin  Morgenhavre.  Over  Halvdøren  kommer  en 
nøgen  Karlearm  til  Syne.  Den  hæver  Vand- 
spanden, hælder,  og  Vandet  styrter  bredt  og 
blinkende  ned  i  et  Vandingskar  bag  Døren. 

Han  gaar  forbi  det  nye  skotske  CoUegium  og 

Laurids  Bruun  :    Alle  Synderes  Konge. 

Lombardernes  Hus.  Og  hist  for  Enden  af  Gaden 
springer  det  byzantinske  Collegiums  hvide  Gavl 
med  de  smaa  Vinduer  højt  oppe  frem  i  Hus- 
rækken og  gør  Gaden  ganske  snæver,  saa  at  man 
kan  række  derfra  til  Genbohuset,  hvor  Dørkar- 
men er  styrtet  ned. 

Nu  naar  han  ud  paa  Torvet  ved  St.  Julien-le- 
pauvre. 

Dér  skynder  en  lille  Nuntius  sig  forbi  med 
lange  Skridt,  Ransel  paa  Nakken  og  Stav  i  Haand. 
Hesten,  som  skal  bære  ham  og  hans  Budskab, 
holder  rede  i  Kroen  to  Mil  udenfor  Byen. 

Nu  er  Solens  halve  Skive  over  Horisonten. 
Fra  Kirketaarnets  Top  lyser  det  gyldent  ud  over 
Tagene. 

Otto  gaar  videre.  Husrækken  hører  op.  Vejen 
gaar  langs  smalle  Vinhaver  med  høje  Hegn  ned 
ad  Skrænten  —  til  venstre;  men  tilhøjre  strækker 
Seinen  sig  graa  og  strid  under  den  høje  Brink. 

Længere  fremme  —  mellem  Floden  og  St.  Vin- 
cent Klostrets  Havemur  —  ligger  Scholarernes 
lange  Eng.  Den  er  trampet  saa  tæt,  at  Græsset 
er  veget  her  ved  Indgangsledet. 

Om  en  Time  eller  to  vil  Latter  og  Boldte  slaa 
imod  Munkenes  Mur  —  og  Lyden  af  alle  Slags 


Lille  Nuntius.  Hver  Nation  havde  en  eller  flere  saa- 
danne.  En  Art  Bestillingsmænd,  der  brugtes  til  at  bringe 
Breve,  Penge  og  andre  vigtige  Budskaber  mellem  Elever  og 
deres  Paarørende  i  Hjemmet,  De  var  derfor  bestandig  paa 
Rejse  (jfr.  Stornuntius). 

Tungemaal,  naar  Klerkene  samles  i  Leg.  Fæg- 
tende Arme  vil  kløve  Luften  med  deres  Kaarde. 
Haansord  og  Æskning  vil  slynges  med  Boldtene 
over  til  Munkene,  forst3Tre  deres  Andagt  og  lokke 
dem  ud  til  Haandmænge  paa  den  aabne  Mark, 
som  de  paastaar  er  Klostrets.  I  tredive  Aar  har  de 
kæret  derom;  men  endnu  er  ingen  Ende  at  se. 
Thi  Byen  Paris  og  Universitetet  Paris  kæler  for 
deres  Scholarer,  som  giver  dem  Fede  og  Ver- 
densry. 

Ad  den  smalle  Vej,  som  fører  til  Avlsgaarden, 
kommer  to  Fæstebønder.  Det  er  St^  Geneviéve 
Abbediets  Bønder  —  det  ser  han  paa  deres  Arm- 
Ivlæde.  De  bærer  et  Aag  imellem  sig  —  fra  den 
enes  Skulder  til  den  andens.  I  Aaget  hænger 
tunge  Mælkespande  og  Flødemukker  og  Brikker 
med  linde  Oste,  runde  som  Fladbrød;  det  er  alt 
til  Klostrets  Køkken  for  den  nye  Dag. 

Ærbødig  viger  de  til  Side  med  Aaget  og  gør 
Plads  for  den  fine,  slanke  Scholar,  der  er  saa 
tidlig  ude.  De  nikker  til  hinanden  bag  hans  Ryg: 
han  kommer  fra  Horehus. 

Otto  gaar  over  Engen  ned  paa  Brinken  mod 
Seinen.  Saa  kaster  han  Tøjet,  springer  ud  i 
Floden  og  skyller  alle  Nattens  Dunster  af  sig  i 
den  rivende  Strøm. 

Medens  han  atter  klæder  sig  paa,  falder  hans 
Øje  paa  den  hvide  Bug,  som  glinser  mat  i  Vejret 
fra  en  død  Fisk,  der  er  revet  fra  Strømmen  af 
Brinkens  Tuer. 

Da  skyder  op  i  ham,  hvad  Galfred  sagde.  Han 
tænker  paa  Sara  og  hendes  syv  Mænd,  og  han 
bukker  sig  halvt  mod  sin  Vilje  efter  Fisken,  be- 
tragter den  et  Øjeblik  i  Tanker  og  stikker  den  i 
Inderlommen  af  sm  side  Kappe. 

Han  ser  sig  forsigtig  om.  Som  en  Tyv  ger 
han  det.  Han  gjorde  det  helst  uset  af  sig  selv. 
For  han  vil  ikke  gøre  det;  men  han  gør  det  dog, 
fordi  han  maa. 

Ved  Hjørnet  af  St^  Geneviéve  Gaden  ligger 
Rektorskriverens  Hus.  Det  strækker  sig  ned  til 
Seinen  med  sin  lille  pyntelige  Have.  En  Baad 
ligger  ved  Landgangen  op  til  Havemurens 
Hjørne.  Den  er  fyldt  med  Pergament  i  Ruller 
og  Bundter. 

Den  rødnæsede,  skindmagre  Skriver,  der  ser 
ud,  som  om  han  altid  frøs,  tager  mod  Pergamen- 
tet; Bundt  for  Bundt  rækkes  det  ham  op  fra  Baa- 
den.  Han  knitrer  det  mellem  sine  stive,  knog- 
lede Fingre  og  maaler  det  med  sin  Alenstok.  For 
hvert  Bundt,  han  lægger  godkendt  til  Side,  tæller 
Pergamenthandlerens  Fuldmægtig,  der  staar  hos, 
sine  seksten  Pariser  Penninge  op  af  sin  Læder- 
børs. Det  er  Indførselsafgiften,  som  betales;  den 
er  Rektorens  Ejendom,  en  af  hans  bedste  Ind- 
tægter. Skriveren  holder  Pengene  op  mod  Lyset, 
en  for  en,  før  han  kender  dem  gode. 

Otto  drejer  op  ad  Geneviéve  Gaden  for  at  naa 
hjem. 

Det  er  Morgenmessens  Time.  Efter  den  ven- 
ter Frokosten  i  Kollegiets  Refektorium. 

Dér  kommer  Førstepedellen  opover  fra  Skrive- 
rens Hus  med  den  tre  Timers  Voxkærte,  som 
han  har  hentet  til  Brug  for  Konklavet. 

Udenfor  Kollegierne,  som  for  laa  graa  og  døde 
i  det  spirende  Lj's,  er  der  nu  Støj  og  Færdsel. 
Indenfor  hores  Stemmer  og  Klapren  af  Træ- 
tøfler. I  Dørene  staar  Kollegiets  Drenge  og  bør- 
ster Scholarernes  Cointise.  der  er  tagen  frem  af 
Klædekamrene.  Pletter  tages  af  og  Sømme  bødes. 

Dér  henne  kommer  den  flanderske  Stornuntius, 
Mester  Robert  Pengepuger,  som  han  kaldes  af  sin 
egen  Nations  Scholarer.  ?vled  knejsende  Hoved 
og  Stokken  forsigtig  ud  for  sig  arbejder  han  sig 
op  ad  den  stejle  Gade.  Han  maa  flytte  Foden 
varsomt,  at  han  ikke  skal  træde  i  det  stinkende 
Aff aidsvand,  som  løber  i  Zigzaglinje  midt  ad 
Gaden  mellem  Stenene.  Han  skæver  ud  under 
Laagene,  om  nogen  flandersk  Scholar  skulde 
snige  sig  forbi  uden  skyldig  Hilsen.  Saa  stand- 
ser han  to  lysgrønne  Triviales,  som  er  paa  Vej 


Tre  Timers  Voxkærte.  Fra  gammel  Tid  maatte 
Rektorvalget  ikke  vare  længere,  end  en  Voxkærte  af  be- 
stemt Længde  kunde  brænde.  Naar  Kærten  gik  ud,  skulde 
den  nye  Rektors  Lys  være  tændt. 

Cointise  o:  Scholarernes  Festdragt  af  sort  Silke. 

Stornuntius.  Hver  Nation  havde  sin  Stornuntius,  en 
af  Byens  ansete  Mænd,  som  paatog  sig  at  være  Kasserer, 
i  det  hele  en  Art  verdslig  Formynder  for  Nationens  unge 
Studerende  i  den  store,  fremmede  By  med  de  mange  Fristelser. 

til  LaoncoUegiet,  og  fritter  dem  om  Chancerne 
for  hans  Landsmand,  Professor  Allan,  der  bejler 
til  Rektorhatten  med  sin  „summa  theologiæ", 
som  nys  udkom  i  hundrede  skønskrevne  Exem- 
plarer. 


V 
DEN  STORE  MAND 

Medens  de  danske  Scholarer  sidder  over 
deres Mælk-og-Bred,  lyder Raabet  ind  fra  Gaden: 

—  Kærten  er  brændt  ud! 

Alle  rejser  sig,  farer  til  Vinduerne  og  strækker 
Hals  for  at  se  op  ad  Gaden. 

Folk  strømmer  ned  fra  Klostret  —  Scholarer 
og  Magistre  imellem  hverandre. 

De  slaar  ud  med  Armene  og  snakker  i  IMunden 
paa  hverandre.  Nogle  raaber  begejstrede  Hyld- 
ningsord.  Andre  trækker  sig  arrige  og  skuffede 
til  Siden. 

To  flanderske  Scholarer  Arm  i  Arm  svinger 
deres  Huer  i  Luften. 

—  Saa  har  Flanderen  faaet  Valget!  —  siger 
Peter  Ripenseren  og  gaar  skuffet  tilbage  til  sin 
Mælk-og-Brød. 

Alle  gør  sig  færdige  i  Hast;  og  hver  gaar  til  sin 
Celle  for  at  klæde  sig  i  Cointise  til  Processionen. 

En  halv  Time  efter  er  Gaden  fuld  af  fest- 
klædte, renvaskede  og  kæmmede  Scholarer.    De 


Ripenseren  o:  fra  Ribe. 

venter  i  lange  Rækker  udenfor  Kollegierne  paa, 
at  Toget  skal  komme  ned  forbi,  saa  at  de  kan 
tage  deres  Plads  i  Processionen. 

Der  snakkes  og  raabes,  medens  man  stirrer 
forventningsfuldt  op  imod  St^  Geneviéve  Abbe- 
diets hvide  Mur  dér  øverst  paa  Bjerget  —  mod 
den  store  Klosterport,  hvorfra  den  nye  Rektor 
skal  komme. 

Endelig  gaar  Porten  op. 

Pedellerne  kommer  ud  og  stiller  sig  ved  hver 
sin  Side  af  Porten.  De  har  lange  sorte  Kapper, 
og  i  Armen  holder  de  Sølvsceptret  —  Tegnet  paa 
deres  Værdighed. 

Nu  kommer  de  fire  Prokuratorer  efter  Alder. 
Hver  bærer  sin  Nations  Mærke  indsyet  paa  sin 
Kappe. 

Se  —  se! 

Dér  kommer  han  i  sin  ny  Værdighed  —  Mes- 
sire  Rektor  selv. 

Pedellerne  sænker  Sceptret.  Prokuratorerne 
bøjer  sig  dybt,  og  Rektor  træder  frem  af  den 
mørke  Portaabning  —  ud  i  Solen. 

Tusinde  Stemmers  Raab  stiger  op  imod  ham 
fra  Gadens  hele  Længde. 

Scholarerne  svinger  med  Huerne: 

—  Amplissime  rector!  — 

—  Venerabilis!  —  excellentissimus!  —  hono- 
randus! 

Rektor  vender  sig  med  Værdighed  mod  Gadens 
Aabning,  for  at  alle  kan  se  ham  bære  Rektor- 
kappens store,  tunge  Folder  om  sin  brede  Skik- 

kelse.  Saa  lofter  han  Rektorhatten  og  hilser  smi- 
lende til  alle  Sider. 

Nu  kommer  Orator  frem  af  Porten.  Efter  ham 
felger  Theologiens,  Jurisprudensens  og  de  „frie 
Kunsters"  Professorer  og  magistri  regentes. 
Imellem  dem  er  Doktor  Galfred  i  sin  Karmeliter- 
kappe;  skinnende  hvid  lyser  Overkappen  i  den 
stærke  Sol. 

Efter  Lærerne  kommer  Stornuntierne  med  deres 
verdslige  Ydre  og  gravitetiske  Gang,  der  taler 
om  Byrden  af  deres  store  Ansvar  for  alle  disse 
fremmede  unge  Menneskers  timelige  Ve  og  Vel. 
Hundreder  af  Familiehemmeligheder,  Hundreder 
af  Vexler  sidder  de  inde  med;  mangen  Scholar 
gaar  langt  uden  om,  naar  han  øjner  sin  Nuntius 
■paa  et  Gadehjørne. 

Nu  sætter  Toget  sig  langsomt  i  Bev^ægelse. 

Forrest  gaar  Pedellerne.  Saa  kommer  Rektor 
med  Orator  ved  sin  venstre  Side;  derefter  Læ- 
rerne; saa  Nuntierne  —  og  nu  slutter  Scholarerne 
sig  til  i  Kølvandet,  alt  eftersom  Toget  naar  ned 
forbi  dem  ad  den  stærkt  skraanende  Gade. 

Da  Carl  Lombarder  kommer  forbi  Collegium 
Dacicum,  ser  han  Ottos  høje,  dukkende  Skik- 
kelse over  de  andre. 


Orator  var  en  Slags  officiel  Sekretær  hos  Rektoren 
(egenlig:  Taleren). 

magistri  regentes  o:  de  i  Lærerkald  fungerende 
Magistre  i  Modsætning  til  dem,  der  kaldtes  Magistre,  fordi  de 
havde  erhvervet  sig  denne  akademiske  Grad 

Collegium  Dacicum  o:  det  danske  Collegium. 

—  Gaa  med  mig,  Otto  danske!  —  vinker  han 
over  Hovedet  paa  sin  Sidemand. 

Otto  baner  sig  Vej  hen  til  ham.  Her  viger 
ingen  ærbødig  til  Side.  Kun  de  færreste  aner, 
at  der  er  Kongeblod  i  den  danske  Scholar  med 
de  lange,  hvide  Hænder  og  de  underlige  Øjne 
med  Blærer  som  af  blaa  Mælk.  Her  gælder  in- 
gen anden  Rang  eller  Stand  end  Lærdommens. 
En  Quadruvialis  gaar  forud  for  en  Trivialis,  selv 
om  denne  er  Arving  til  en  Trone  og  hin  Sen  af 
en  Hofnar. 

—  Kender  I  noget  til  Raimund  Lullius,  som 
vi  skal  modtage?  —  spørger  Otto. 

—  Om  jeg  gør!  —  Han  er  Verdens  største 
Astrolog  —  og  nys  har  han  funden  lapis  philoso- 
phorum.  Ved  I  ikke  det?  —  Da  han  var  ung, 
var  han  en  Galfrans,  en  liderlig  Knægt  som  en 
af  os.  Han  tjente  ved  den  spanske  Konges  Hof. 
Dejlig  var  han,  og  alle  Kvinder  faldt  ham  til 
Fode  uden  én.  Men  han  vilde  kun  hende.  Han 
var  træt  af  alle  de  andre,  som  gav  sig  saa  let. 
Kun  hende  vilde  han  have  paa  sit  Leje. 

( —  De  sorte  Øjne  og  den  hvide  Hals  —  og 
Guldhaaret!  — ) 

Ambrosia  di  Castello  hed  hun.  Og  hun  var 
dejlig  at  skue  —  som  en  —  men  hun  viste  ham 
brat  af.  Men  da  han  laa  for  hendes  Kammerdør 
Nætter  igennem,  saa  forbarmede  hun  sig  over 
ham  en  Nat,  aabnede  ham  sin  Dør;  og  just  som 
han  vilde  tage  hende  i  Favn,  saa  slog  hun  sin 
Brystdug  til  Side  og  viste  ham  sit  hvide  Brysts 

Nøgenhed.  Men  da  var  det  som  et  edderfyldt 
Saar  at  skue.  Kræft  havde  ædt  alt  Kødet  af  det 
ene  Bryst,  saa  det  sad  og  grinede  som  et  ud- 
hugget edderfyldt  Øjegab  til  det  andet,  der  var 
helt  og  hvidt. 

Otto  griber  ham  i  Armen.  En  Gysen  gaar 
igennem  ham.  Om  hendes  hvide  Hals  var  fyldt 
af  Edder  under  Smækken! 

—  Da  vendte  han  sig  om  —  den  Ridder  — 
slaaet  med  Afsky  og  Rædsel.  Han  forsagede 
Verden,  tog  Franciskanerkutten  og  lagde  sig  efter 
Guds  Ord  og  Videnskaben.  —  Havde  det  været 
mig,  jeg  skulde  have  lukket  mine  Øjne,  bredt 
min  Kappe  over  hendes  Br3^st  og  taget  al  den 
hvide  Dejlighed,  som  sad  igen.  Munk  kan  man 
jo  altid  blive  —  bagefter. 

(—  Saa  kunde  jeg  blive  Munk  bagefter!  —  og 
hvad  har  han  ikke  naaet?  —  men  han  forsagede 
ogsaa  sin  sj-ndefulde  Begæring.) 

Nu  gaar  Toget  forbi  Garlande  Gaden,  hvor 
Kræmmere  og  Universitetets  Klienter:  Bogbin- 
dere, Pergamentskrabere,  Klædebødere,  Skoflik- 
kere  og  mange  andre  med  deres  Koner  og  Børn 
har  trængt  sig  sammen  i  en  broget,  nysgerrig 
Sværm,  som  holdes  tilbage  af  Byvagtens  lange 
Stave. 

Tilhøjre  hører  nu  Husrældcen  op  —  og  det 


Klienter  kaldtes  alle  de,  der  paa  en  eller  anden 
Maade  levede  af  Universitetet  (Bogbindere,  Pergament- 
skrabere  o.  s.  V.),  uden  at  have  nogen  akademisk  Uddannelse 
eller  Beskæftigelse. 

høje,  levende  Hegn  ind  til  St.  Victor  Klostrets 
Domæne  træder  i  Stedet.  Tilvenstre  hæver  sig 
det  store,  gamle  Hotel  Dieu,  som  strækker  sig 
helt  ned  til  Floden.  I  dets  Vinduer  er  der  fuldt 
af  Syge  med  deres  hvide  Kapper.  De  har  slæbt 
sig  op  af  deres  Senge,  og  bag  dem  skimtes 
Plejersker  med  deres  graa  Dragt. 

Processionen  har  naaet  parva  pons,  hvor  Ga- 
den fører  over  Floden  til  Øen;  men  Toget  svinger 
tilhøjre  og  følger  Vejen  langs  den  høje  Bred  hen 
til  den  store  Bro,  som  gaar  over  til  den  gamle 
By  Paris,  hvor  Notre-Dame  Taarnet  knejser  tungt 
og  højtideligt  bag  B3^muren,  som  er  besat  af  alle 
Byens  Gadedrenge  og  unge  ledige  Svende. 

Blandt  de  lange,  brede  Flodpramme  dernede 
stirrer  en  enkelt  Mast  i  Vejret  fra  et  Skib,  som 
er  smykket  til  Fest.  Det  er  den  Flodbaad,  som 
har  ført  den  berømte  Gæst  hertil  fra  Sens.  Nat- 
ten over  har  den  ligget  og  ventet  paa  Rektor- 
valget, for  at  Processionen  kunde  finde  Sted. 

Nu  standser  Toget  ud  for  Broen  —  et  hundrede 
Skridt  fra  Landgangen,  hvor  der  er  bredt  Tæpper 
ud  over  Breddens  høje  Brink. 

Vindebroen  gaar  ned  derovre  ved  Muren.  By- 
porten aabner  sig.  Det  er  Biskoppen  af  Paris, 
Hughes  Michel  de  Besangon,  som  kommer,  led- 
saget af  hele  Notre-Dame  Kapitlet  og  alle  sine 
Abbeder. 


Hotel    Dieu    var  Paris's    ældste  Hospital    eller    milde 
Stiftelse.     Det  laa,  hvor  nu  quai  de  Montebello  ligger. 

Aarhundredgammel  Strid  om  Forrangen  er  der 
mellem  de  to,  Biskop  og  Rektor.  Idet  Universi- 
tetets nys  udnævnte  Herre  gaar  med  sit  nær- 
meste Følge  ud  paa  Broen,  vaager  Tusinder  af 
Øjne  fra  hver  Side  nidkært  over,  at  Bisp  og  Rek- 
tor mødes  nøjagtig  midtvejs  —  over  den  store 
Pille. 

De  bukker  flere  Gange  værdigt  for  hinanden 
og  stiller  sig  derefter  ved  hinandens  Side  med 
Ansigtet  mod  Notre-Dame. 

Atter  gaar  Porten  op.  Nu  er  det  den  verdslige 
Magt  —  Prévot'en  af  Paris  —  selve  Messire  Hugues 
de  Crucy,  som  kommer  med  sit  store  Følge  af 
Pariser-Hansa'ens  fornemste  Navne  og  en  Deling 
af  Byvagten  som  Æresgarde.  Han  modtages 
af  Kirken  og  Videnskaben  i  Forening.  Og  nu 
vandrer  de  tre  Stormagter,  Side  om  Side,  i 
Række  efter  Alder,  mod  Skibets  Landgang  for 
at  hylde  den  store  Astrolog  —  maaske  den  mæg- 
tigste Mand  i  Verden;  thi  han  har  fundet  de  Vises 
Sten,  som  skænker  Guld,  som  værger  mod  Syg- 
dom, og  hvo  ved,  om  den  ikke  sikrer  sin  Be- 
sidder Udødelighedens  frygtelige  Gode. 

Otto  løfter  sig  paa  Tæerne  med  sin  Haand  paa 
Cari  Lembarders  Skulder  for  at  se  den  prægtige, 
statelige  Mand,  som  engang  var  den  spanske 
Konges  Ridder,  de  spanske  Kvinders  Herre  og 
nu  Guds  Mand  og  Videnskabens  Mester,  der  raa- 
der  over  Liv  og  Død. 

Alle  Professorer  og  Nuntier  løfter  deres  Hatte. 
Der  gaar  en  Mumlen  gennem  den  levende  Masse. 

Solen  falder  paa  en  skaldet  Isse  der  henne,  som 
knejser  over  de  andre.    Mon  — 

Nej  —  det  er  kun  en  Munk.  Naar  kommer 
han  dog,  den  store  Mand? 

Alle  træder  til  Side  ved  Landgangen  derhenne. 
Kun  Munken  bliver  staaende  højt  paa  Brinken. 

Hans  lange,  mørkebrune  Franciskanerkutte 
hænger  i  store  Folder  om  hans  høje,  magre 
Skikkelse,  som  stirrer  med  Solen  i  Øjnene  ind 
over  Markerne,  over  Tjørnehegnene  —  op  mod 
Genovevas  hellige  Bjerg,  hvor  Clovistaarnet  ær- 
værdig holder  Vagt  over  alle  de  gamle  Huse, 
Kirker  og  Klostre.  Fra  Taarnets  øverste  Stok- 
værk, hvor  gamle  Petrus  har  sit  Laboratorium  og 
Stjernekammer,  stirrer  de  mørke  Glugger  tilbage 
paa  Munken,  som  genkendte  de  gamle  Øjne  den 
ældede,   knudrede  Skikkelse. 

Hvad  vil  den  fattige  Munk  i  sin  graa  Kutte  her 
imellem  alle  de  høje  Herrer?  —  Naar  kommer 
han  dog  selv,  den  store  Mand? 

Men  Munken  bliver  staaende  der  i  Solen,  som 
var  det  ham,  det  hele  gjaldt. 

Og  nu  —  hæver  han  sit  magre  Ansigt,  hvis 
Træk  Otto  ikke  kan  skelne  nøje  her  i  Afstand. 

Ligesom  i  Extase  strækker  han  sine  Arme  op 
imod  Bjerget.  Kuttens  vide  Ærmer  glider  helt 
ned  over  Albuen  og  viser  hans  nøgne,  senede 
Arme,  som  lyser  i  Solen. 

Hvad  nu?  —  Vil  Munken  tale? 

—  Jeg  hilser  dig,  Paris  —  du  Lærdommens 
Højsæde,    du  Videnskabens  Moder  —  du  Kri- 

stenhedens    Nøgle,    du    Rettroenhedens    Plante- 
skole ! 

0  Paris,  du  er  det  hellige  Jerusalem,  hvor  Da- 
vid rører  sin  tistrengede  Harpe  —  du  er  Salo- 
mons Søjlegang,  du  er  Livets  Træ  i  Guds  Para- 
dis, du  er  den  lysende  Lampe  i  Herrens  Hus. 

Paris  —  du  Verdens  Rose  —  jeg  hilser  dig 
igen! 

Ene  staar  han  i  sin  mørkebrune  Kutte  højest 
paa  Brinken. 

Og  se  —  nu  lægger  han  sig  paa  Knæ,  bøjer 
sig  helt  mod  Tæppet  og  trykker  sine  Læber  mod 
Paris's  Jord. 

1  samme  Nu  svinges  alle  Hatte  og  Huer,  og 
tusende  Leveraab  slynges  mod  det  bøjede  Ho- 
ved. 

Er  det  virkelig  ham  selv  —  Raimund  LuUius 
—  den  fattige  Munk,  som  knæler  dér  herme? 

Da  pludselig  ser  Otto  Storheden  i  den  fattige 
Dragt,  i  den  ydmyge  Knælen  —  i  den  magre  af 
Bøn  og  Faste  tærede  Skikkelse,  som  engang  var 
elegant  og  smidig  og  tvang  sig  gennem  Øjet  ind 
i  alle  Kvinders  Hjærte  og  udæskede  alle  Mænd. 

Nu  føler  han  Stedets  Storhed,  der  svulmer 
som  en  mægtig  Bølge  gennem  den  soldirrende 
Luft.  Nu  tænder  Munkens  Hyldest  ogsaa  hans 
Sind,  og  Otto  svinger  Huen  og  blander  sit  Raab 
med  de  andres. 

Munken  rejser  sig  og  vender  sig  mod  Mæng- 
den. I  hans  skægløse  Ansigt  er  det  ene  Øje  luk- 
ket af  noget  sort  som  et  blændet  Vindu. 

—  Han  har  Klap  for  Øjet!  —  siger  Carl  Lom- 
barder og  griber  Otto  i  Armen. 

—  Han  har  kun  ét  Øje!  —  lyder  det  i  Ræk- 
ken. 

Maaske  rev  han  det  ud,  fordi  det  forargede 
ham  —  tænker  Otto. 

Er  det  Ambrosias  Bryst,  han  ikke  har  kunnet 
glemme?  Har  det  mon  fulgt  ham  gennem  Næt- 
terne som  den  hvide  Hals,  de  sorte  Øjne  og  det 
gyldne  Haar?  —  Det  har  haanet  hans  Andagt  — 
og  saa  rev  han  det  ud. 

Otto  føler  et  Stik  af  Smærte  i  sit  venstre  Øje. 

Nu  træder  Rektor  frem  for  de  andre  og  bøjer 
sig  tre  Gange  for  Munken  med  blottet  Hoved. 
Saa  fører  han  ham  ved  Haanden  hen  til  Biskop- 
pen og  Prévot'en,  som  staar  bag.  Og  de  tager 
ligeledes  deres  Hatte  af  og  bøjer  sig  tre  Gange 
for  Verdens  mægtigste  Mand,  der  staar  dér  yd- 
myg og  fattig  som  den  ringeste  iblandt  dem  alle. 

—  Se  —  se!  —  raaber  en  Scholar  et  Stykke 
fremme  —  se  Rebet  om  hans  Liv  —  Munke- 
rebet.     Det  lyser  i  Solen  som  purt  Guld! 

Alle  strækker  Hals. 

Er  det  et  Under,  som  Gud  har  gjort  for  hans 
Hilsen  —  at  Franciskanerens  grove  Hampereb  er 
bleven  forvandlet  til  Guld  —  eller  — 

—  Han  har  gjort  det  selv  —  siger  Carl  Lom- 
barder og  tænker  paa  de  Vises  Sten,  mens  hans 
store  talende  Øjne  træder  undrende  frem  af  deres 
Huler  —  han  har  lavet  sig  en  Svøbe  af  Guld, 
fordi  — 

—  Bodfærdighed  og  Anger  er  den  sande  Rig- 
dom —  siger  Robert  Skotte  med  sin  Gravrøst. 

( —  Verdens  Visdom  er  en  Daarlighed  hos  Gud; 
og  Kødets  Visdom  er  Døden!  —  sagde  Broder 
Galfred  i  Nat.) 

Nu  gaar  alle  Mand  fra  Borde. 

Dér  er  gamle  Petrus  de  Dacia.  Henreven  i 
Aanden  hænger  hans  store,  blaa  Øjne  ved  Mun- 
kens Skikkelse.  Han  kan  ikke  fatte,  at  det  er 
hans  lille  Adept,  som  gik  ham  til  Haande  hist 
oppe  og  passede  Bælgen  ved  hans  Ovn.  Hans 
Mund  staar  aaben,  som  lytter  han  til  Sfærernes 
Musik.  Han  ser  ikke,  hvor  han  træder;  og  hvis 
ikke  Broder  Galfred,  som  kommer  efter  ham  op 
paa  Brinken,  havde  grebet  hans  Arm,  var  han 
snublet  i  sin  lange  Kappes  Folder  for  hans  Fod. 
Hans  lange  hvide  Skæg  med  de  hørgule  Totter 
i  Mundvigene  strømmer  som  et  Vandfald  fra 
hans  Kinder  og  Hage,  og  han  lægger  sin  Arm 
om  Galfreds  Skulder  for  at  støtte  Legemet  under 
Aandens  himmelhøje  Svæven. 

Dér  kommer  en  sortklædt  Prælat  med  lange, 
skarpe  Furer  i  sit  velplejede-  skægløse  Ansigt, 
med  en  klog  Næse  og  smaa,  halvskjulte  Øjne. 
Han  er  tykvommet;  men  Furer  i  Ansigt  sættes 
saavel  af  Kødets  Skrøbelighed  som  af  Bøn  og 
Faste. 

Englænderne  hilser  ham  med  Tilraab  i  deres 
eget  Tungemaal,  og  han  hilser  dem  afmaalt  og 
langsomt  igen  uden  at  fortrække  en  Mine. 

Laurids  Bruun  :    Alle  Synderes  Konge.  ^ 

—  Det  er  den  engelske  Konges  Sendemand! 
—  siger  Carl. 

—  Det  er  Abbeden  John  Cremer  af  Westmin- 
ster!  —  siger  den  højtidelige  Skotte,  som  havde 
han  sagt:  det  er  Ærkeenglen  Gabriel. 

De  høje  Herrer  ordner  sig  efter  Rang  og  Stand; 
og  nu  bevæger  Toget  sig  langsomt  ned  ad  Brin- 
ken —  ud  paa  Vejen  —  frem  mellem  Scholarerne, 
der  trænges  i  Række  paa  begge  Sider  Vejen. 

Forrest  gaar  Pedellerne  og  gør  Plads  med 
deres  Sceptre  af  Sølv.  Saa  kommer  den  store 
Mand  med  Rektor  paa  sin  højre  og  John  Cremer 
paa  sin  venstre  Side.  Saa  kommer  Biskop  og 
Prévot,  Side  om  Side.  Og  efter  dem  gamle 
Petrus  ved  sin  kære  Ven,  Dr.  Galfreds  Arm, 
som  leder  hans  Skridt. 

Da  de  nærmer  sig,  bøjer  Otto  sig  frem  for  ret 
at  se  den  store  Mand,  dér  han  skrider  frem  som 
en  knudret  Eg  mellem  Rektorens  løvrige  Skik- 
kelse og  Abbedens  dystre  Gran. 

I  det  Munken  passerer  det  Sted,  hvor  Otto  har 
trængt  sig  frem,  drager  hans  underlige  mælke- 
fyldte Blik  den  store  Mands  Øje  til  sig  — 
det  højre  Øje,  som  er  uden  Klap. 

Det  er  stort,  og  det  er  brunt.  Øjeæblet  er  ikke 
hvidt  eller  blaaligt;  men  det  er  gult  med  fine 
rødsprængte  Aarer. 

—  Han  ser  mig  —  han  ser  mig!  —  tænker 
Otto  og  holder  det  brune  Øje  fast.  Er  det  af 
gennemvaagede  Nætter  —  er  det  af  hellig  Spæ- 
gelse —  er  det  af  Visdommens  evige  Glød,  det 

brænder  —  eller  er  det  Genskinnet  af  det  røde, 
flimrende  Guld  paa  Diglens  mørke  Bund,  som 
flammer  i  hans  Øje? 

Nu  bliver  Broder  Galfred  Ottos  hvide  Ansigt 
var,  som  hæver  sig  over  de  andres.  Han  nikker 
til  ham  med  et  Smil  og  hvisker  nogle  Ord  til 
gamle  Petrus. 

Oldingen  drejer  Hovedet  søgende  om  mod 
Scholarernes  Række  og  fanger  Ottos  Øje.  Saa 
bøjer  han  Hovedet  ganske  let  og  sænker  de  tunge 
Laag  ned  over  sine  milde,  blaa  Øjne.  Og  Otto 
forstaar,  at  hans  Bøn  er  ham  tilstaaet  for  Broder 
Galfreds  Skyld. 

VI 
TRAPPEN  UDEN  ENDE 

Aftenklokkerne  lyder  over  Paris. 

Gennem  den  klare,  høje  Luft  dirrer  Klangen 
ned  i  alles  Ører.  Alle  Hoveder  bøjes,  og  alle 
Læber  hvisker  de  samme  Ord  frem  i  det  samme 
Minut. 

I  Geneviéve  Kirken  holder  Abbeden.  Messe 
for  den  sjældne  Gæst,  som  imorgen  atter  drager 
af  By.  Med  sine  Munkes  Kor  beder  han  om 
Held  for  Herrens  udvalgte  Redskab  til  at  føje  den 
engelske  Konges  Sind  i  Lydighed  mod  hans  store 
Plan. 

Kirken  er  stuvende  fuld. 

Midtskibet  er  fyldt  af  Professorer  og  Scho- 
larer.  I  Sideskibene  og  mellem  Pillerne  trænges 
Klienterne  og  deres  Koner  og  Børn,  som  er 
komne  hid  for  at  faa  endnu  et  Glimt  af  Guldets 
Konge,  af  Herren  over  Liv  og  Død. 

Syge  og  værkbrudne  har  slæbt  sig  herhen  og 
kæmpet  med  Kirketjenerne  om  hvert  Skridt,  de 
trængte  sig  frem. 

Maaske  falder  en  Straale  fra  hans  Øje,  der  har 


85 


stirret  i  den  gyldne  Flod,  paa  det  Saar,  som  har 
vædsket  i  Aarevis,  og  bringer  det  til  at  standse. 
Maaske  bølger  Luften,  som  har  streget  om  hans 
Kappes  Folder,  sig  hen  til  de  blinde  Øjne  og 
aander  dem  seende. 

En  Moder  har  sit  Barn  paa  Arm.  Dets  Hoved 
hænger  som  en  stor  Melon  bejet  til  Siden  paa 
Halsens  Stængel.  Det  er  fuldt  af  Vand,  og  Øj- 
nene staar  stive  og  blanke,  som  vilde  Vandet  i 
næste  Øjeblik  presse  dem  ud  og  strømme  i  to 
stærke  Straaler  ud  igennem  Øjenhulernes  Spunds. 
Maaske  vil  et  Blik  fra  ham  standse  Vandets 
Strøm  og  bringe  de  onde  Vædsker  til  at  synke 
ned  i  Benene  eller  til  at  svede  ud  over  al  Krop- 
pen. 

Mod  Hjørnepillen  læner  Otto  sit  hvide  Ansigt 
med  det  brune  Haar.  Han  kan  skimte  Munkens 
Kutte  bag  Biskoppens  brede  Ryg  dér  forrest 
ved  Alterets  Fod.  Røgelseskyer  bølger  i  lange 
svævende  Slør  over  de  knælende  Hoveder. 

Nu  lyser  Abbeden  Velsignelsen,  og  Koret  sva- 
rer med  sin  dybe  Tone  af  mangfoldige  syngende 
Stemmer. 

To  og  to  kommer  Munkene  fra  Alteret  gen- 
nem Korgangen  ned  i  Kirken.  Og  efter  dem  Abbe- 
den, fulgt  af  Bispen  og  Prælaterne  og  hele  Kir- 
kens Kapitel. 

Ned  gennem  Sideskibet  bevæger  sig  det  høj- 
tidelige Tog  af  Alunkekutter  og  Messekaaber. 

Dér  —  dér  —  er  han  selv,  den  store  Munk  i 
sin  ydmyge  Dragt;  —  mellem  gamle  Petrus  og 


86 


den  nye  Rektor  knejser  hans  knudrede  Skik- 
kelse. Hans  Øje  stirrer  fjærnt  frem  for  hans 
Fod,  som  saa  det  gennem  Mur  og  Hvælv  op 
imod  Tronen,  hvor  den  enbaarne  sidder  ved 
Guds  højre  Haand  med  sin  Moder  ved  sin  Side. 
Hundreder  af  Hoveder  kæmper  sig  frem  til 
hans  Nærhed;  men  Kordegnene  og  Kirketjenerne 
gaar  ved  hans  Side  som  en  Garde  og  trænger 
dem  bort. 

—  Velsign  mig!  —  beder  en  Kvindes  ydmyge 
Røst.  Og  da  hun  har  brudt  Tavsheden,  hæver 
alle  de  syge  og  værkbrudne  Ansigter  sig  bedende 
imod  det  ene  Ansigt,  imod  det  ene  Øje.  Det 
skælver  og  dirrer  over  deres  Munde;  de  matte 
Øjne  straaler  gennem  Sygdomstaagen;  og  Hun- 
dreder af  Stemmer  beder,   kalder,   raaber: 

—  Se  paa  mig  —  du  Guds  Mand!  —  her  — 
her!  —  den  stakkels  Antonius  med  de  blinde 
Øjne!  —  paa  mig  —  du  hellige!  —  Jean  fra 
Bryggergyden  med  de  onde  Saar!  —  Paa  mig 

—  Marguerite  —  det  er  mig  med  de  visne  Ben. 

—  Her!  —  her!  —  paa  mig!  —  paa  mig!  — 
Moderen  hæver  sit  syge  Barn,  hvis  Hoved  fal- 
der ned  mod  dets  Skulder  som  en  overmoden 
Frugt.    Højt  i  sine  magre  Arme  hæver  hun  det 
og  skriger: 

—  Velsign  ham  —  du  udvalgte! 
Munkens  Blil^  falder  paa  Barnets   hængende 

Hoved;  og  hans  Læber  bevæger  sig  sagte. 

Ved  Sideskibets  Dør  ind  til  Clovistaarnet  kæm- 
per Kirketjenerne  med  de  syge.     Forgæves!  — 

Døren  spærres  af  Hundreder  af  Arme,  som  fæg- 
ter bedende  ud  mod  den  høje  Munk  lig  blin- 
kende Sværd. 

—  Velsign  os!  —  lyder  det  med  truende  og 

tryglende  Stemmer. 

Da  strækl^er  Munken  begge  sine  Arme  ud  imod 
dem  og  siger  i  den  pludselige  himmelfaldne  Stil- 
hed: 

—  Jeg  velsigner  Jer  —  høje  og  lave  —  syge 
og  karske  —  jeg  velsigner  Jer! 

Og  nu  siger  han  intet  mere. 

Saa  aabnes  der  ham  Vej.  Men  da  hans  Kuttes 
Folder  slæber  sig  over  Taarndørens  Trin,  kaster 
Jean  fra  Bryggergyden  med  de  onde  Saar  sig 
hen  over  Stenfliserne,  griber  fat  .i  Kuttens  Søm 
og  kysser  den  med  sin  saarede  Mund,  som  en 
elsket  Mund  kysses  paa  Gensyn  i  det  evige. 

Munken  og  Abbeden,  Rektor  og  Biskop  og 
Petrus  de  Dacia  gaar  ind  i  Taarnet,  og  Kastel- 
lanen  smækker  Døren  i  efter  dem  og  stænger 
for  den  med  sin  lille  runde  Krop.  Galfred  hvi- 
sker nogle  Ord  til  ham,  og  Kastellanen  betyder 
ham  med  et  hastigt  Øjekast,  hvilken  Vej  han 
skal  gaa. 

Medens  Kirken  langsomt  tømmes  ad  den  brede 
Hoveddør,  trænger  Otto  og  Galfred  sig  gennem 
den  levende  Strøm  ud  paa  Kirkepladsen;  herfra 
naar  de  gennem  Kastellanens  Taarncelle  ind  til 
Vindeltrappen. 

Her  —  i  det  snævre  Rum  ligeoverfor  Døren  til 
Sideskibet,    hvor  Raimund  og  hans  Følge  nys 

skred  over  Tærskelen,  er  der  halvmørkt.  Under 
den  firkantede  Glug,  som  sidder  i  Mandshøjde 
over  deres  Hoveder,  er  Muren  søndret.  Store 
Sten  er  væltet  ud,  saa  Stjærnehimlen  øjnes  gen- 
nem Hullet. 

—  Det  gjorde  Eders  Stammefrænder,  Norman- 
nerne —  siger  Galfred  —  for  firehundrede  Aar 
siden. 

Luften  er  klam  og  muggen.  Otto  føler  sig  som 
i  Fængsel.  Galfred  giver  ham  Haanden;  og  de 
gaar  op  ad  de  høje,  af  Aarhundreders  Fodtrin 
hulede  Sandsten,  som  snor  sig  i  Vindelkreds  om 
Taarnets  Søjlekærne.  Otto  føler  sig  frem  med 
Haanden  langs  Taarnets  Mur. 

Nu  standser  de  udenfor  en  Der  med  stor  Jærn- 
krampe  —  dér,  dybt  inde  i  Muren  paa  første 
Stokværk.  En  stærk  Duft  af  Skimmel  og  Æbler 
aander  ud  imod  dem. 

—  Det  er  Abbedens  Æblekammer  —  siger 
Galfred  —  her  ligger  den  fineste  Frugt,  som  er 
sendt  fra  Klostrets  Haver  i  Normandiet.  Paa 
Tremmehylder  ligger  de  Vinteren  over  og  mod- 
ner Saften.  Og  naar  Foraaret  gryr,  drager  Køk- 
kenbrødrene Mosten  ud  deraf  —  den  herligste 
Most  i  Verden. 

Højere  gaar  de  —  Trin  efter  Trin  ad  Trappen 
uden  Ende. 

Her  lyser  atter  en  Glug  i  Muren,  smal  og  fir- 
kantet. En  Stjerne  tindrer  paa  den  høje  Him- 
melbund hist  oppe.  Noget  svirrer  i  Skumringen 
lydløst  om  Ottos  Hoved.     Han  griber  hastig  for 

at  værge  sig;  og  noget  varmt  og  loddent  stryger 
sig  ilsomt  gennem  hans  Fingre.  Saa  svirrer 
sorte  Skygger  som  hastig  svungne  Faner  over 
Gluggens  Aabning  ud  i  Halvmørket;  og  nu  lyder 
en  dyb  Røst  ud  til  dem  fra  det  store,  mørke  Hul 
i  Muren,  som  gemmer  en  jærnslaaet  Dør  i  sit 
Mørkes  Bund.  Som  kom  den  fra  Bundvandet 
i  en  aldrig  sollyst  Kælder  lyder  Stemmen  — 
ensformigt,  syngende,  klagende. 

Otto  føler  Rædslen  stige  i  sit  Hjærte.  Hvor 
er  der  ud  —  hvor  er  hjem  —  i  denne  smalle 
Helvedes  Trappe  uden  Ende? 

Galfred  famler  efter  hans  Haand. 

—  Vær  ikke  bange,  domicelle!  —  Det  er  Fla- 
germusmunkens Celle  —  her  paa  andet  Stok- 
værk. Har  I  aldrig  hørt  om  ham.?  Her  har  han 
levet  i  atten  Aar  og  aldrig  forladt  sin  Celle.  Ka- 
stellanen  bringer  ham  hans  Mad  to  Gange  om 
Dagen  her  ved  Døren.  —  Han  var  Kongens 
Mestermand  i  B3^en  Melun,  før  han  blev  Munk. 
I  hans  Celle  blæser  Vinden  baade  Dag  og  Nat  — 
Glarene  har  han  slaaet  ud  —  og  Flagermusene 
holder  til  hos  ham.  Ser  I  —  der  stryger  de 
forbi  bag  Gluggen.  I  Skumringen  kommer  de 
ind  ad  det  ene  Vindu,  hvisler  rundt  i  Kreds  om 
hans  lange,  hvide  Haar  og  farer  ud  igennem  det 
andet  Vindu  om  Hjørnet  —  ind  og  ud  bestandig. 
Han  kalder  paa  dem,  maner  dem,  strækker  sine 
Hænder  ud  imod  dem  og  mader  dem.  Det  er 
de  henfarne  Aander,  tror  han,  —  deres  Aander, 
som  han  har  hængt  paa  Galge  i  sit  onde  Kald. 

Nu  beder  han  om  deres  Tilgivelse.  Og  naar 
Natten  kommer,  hænger  de  sig  til  Hvile  med  fol- 
dede Vinger  under  Loftet  i  hans  Celle,  hver  paa 
den  Krog,  som  han  har  slaaet  til  dem  for  den 
Galge,  han  gav  dem,  mens  de  leved.  Hankender 
deres  Tal,  og  først,  naar  alle  er  komne,  lægger 
han  sig  til  Hvile  paa  sin  Brix. 

Atter  naar  de  til  en  jærnslaaet  Dør  i  Murens 
dybe  Hul. 

—  Det  er  Kætteren  Anselms  Celle  —  den 
Djævelens  Tjener  —  han,  som  forbrød  sig  mod 
den  hellige  Treenighed  og  lærte,  at  Gud  ikke  er 
én  i  tre,  men  tre.  Da  de  kom  for  at  hente 
ham  til  Baalet,  krøb  han  op  i  Taarnvinduet  for 
at  styrte  sig  ned,  men  da  han  havde  faaet  Hæn- 
der og  Arm.e  ud,  kunde  han  ikke  faa  Maven 
efter.  Saa  hang  han  dér  og  skreg  som  ^  stinget 
So,  da  de  kom  ind  i  hans  Celle.  Men  Satan 
hørte  hans  Bøn,  videde  Vinduets  Karm  for  sin 
Discipel  —  og  idet  Biskoppens  Vagt  vilde  drage 
ham  ved  Benene  tilbage  i  Cellen,  styrtede  han 
sig  ned  mod  Stenbroen  for  Taarnets  Fod;  og 
Aanden  for  ud  i  et  stort  Skrig,  som  hørtes  over 
alt  Bjerget.     Siden  da  har  Cellen  staaet  tom. 

Videre  gaa  Trinene,  rundt  og  bestandig  rundt. 
Kolde  Pust  stryger  ned  over  deres  Hoveder,  som 
førte  Trinene  uden  Ende  op  i  de  høje  Skyer. 

Nu  standser  Galfred  for  den  sidste  Dør. 

—  Dér  skal  vi  ind. 

Otto  griber  sig  til  Hjærtet.  Blodet  presser  paa 
og  snapper  Vejret  fra  ham.     Han  maa  støtte  sig 

til  Muren  et  Øjeblik     Men  Trappen  fører  højere 
op  forbi  Døren. 

—  Hvor  gaar  den  hen? 

—  Op  paa  Taarnets  Tinde  —  i  den  frie.  høje 
Luft. 

Galfred  letter  sagte  Dørens  Klinke.  De  maa 
bukke  sig  for  Murens  Bue. 

De  standser  indenfor  Døren,  som  Galfred  sagte 
klemmer  til  efter  dem.  Otto  presser  sig  op  i 
Hjørnet  mellem  Cellens  Væg  og  Taarnmurens 
Runding. 

Dér  henne  i  Krogens  Halvmørke  tyser  et  glø- 
dende Øje  i  en  sort,  sort  Masse.  Nu  ser  han, 
at  det  er  en  Kamin:  og  over  den  ruger  en  muret 
Røghætte,  som  slanker  sig  op  mod- det  høje  Loft 
og  bliver  borte  i  dets  d3^be  Skyggehvælv. 

Paa  Muren  derovre  flakker  brede,  hvileløse 
Skygger  og  strækker  deres  Hoveder  som  fredløse 
Sjæle  op  under  Spindelvævet  i  Loftet. 

Nu  kender  han  Raimund  og  Petrus  og  de  andre. 
De  staar  med  Ryggen  imod  Døren;  det  er  deres 
Skygger,  som  kastes  af  Voxkærten,  der  er  sat  i 
Stage  derhenne  paa  det  lange  Bord  under  de 
høje,  smalle  Vinduer. 

Petrus  taler.  Hans  tandløse  Mund  hvisker  Or- 
dene frem  —  klangløse,  som  var  de  for  længst 
døde;  og  hans  gamle,  blaa  Øjne  stirrer  uaflade- 
lig op  mod  Raimunds  ene  brændende  Øje. 

Munken  vender  sig  og  kaster  Blikket  rundt  i 
Cellen.  Han  genkender  alle  de  gamle  Ting,  han 
har  set  som  Dreng. 

Saa  peger  han  paa  Bordets  Kant. 

—  Her  skar  jeg  mit  Navn!  —  Fader  Petrus 
husker  I,  I  tugtede  mig  derfor.  —  Og  dér  er 
Abacus  og  Bægeret  med  Glasstøvet.  Jeg  ser, 
der  staar  endnu  som  dengang  Horoskopfigurer 
tegnede  paa  dets  Flade. 

Petrus  nikker  og  rokker  med  Hovedet  for  hvert 
et  Minde,  som  Munken  lever  op  igen. 

—  Og  dér  er  Astrolaben.  I  trænger  til  en  ny. 
Rusten  har  fortæret  dens  ene  Bue. 

Han  trækker  en  Skuffe  ud  under  Bordet. 

—  Se  —  Urteskuffen  ligger  endnu  som  den- 
gang. Dér  er  Chamomille  —  og  der  er  Helle- 
borus. 

Han  peger  paa  et  lukket  Skab  paa  Væggen  med 
et  Dødningehoved  fæstet  i  Snor  til  et  Søm;  under 
det  dingler  to  Menneskeknogler. 

—  Dér  er  Giftskabet,  som  jeg  ikke  turde  aabne. 
Han  støder  med  Foden  til  nogle  tunge  Blokke 

langs  Muren. 

—  Det  er  Bly-  og  Kobberblokkene.  Og  her  til- 
venstre  er  Saltkrukken  og  tilhøjre  Aqua  for- 
tis. Og  dér  i  Krogen  alle  Eders  Folianter.  Og 
dér  —  det  er  Eddike  —  og  Syren  dér  i  Ler- 


Astrolaben.  Astronomisk  Instrument  fra  Oldtiden 
(Hipparch)  til  at  bestemme  Stjernenes  astronomiske  Længde 
og  Bredde. 

Chamomille  o:  Kamilleblomster. 

Helleborus  o:  Nyserod. 

Aqua  fortis  o;  Salpetersyre. 

krukken  henne  bag  Læsepulten.     Men  hvad  har 
I  her? 

—  Det  er  HydrargjTum  —  siger  Petrus  og 
letter  Laaget. 

—  Det  havde  I  ikke  dengang. 

—  Og  her  skal  I  se  ^  Petrus  vimser  over 
Gulvet  og  trækker  med  sine  rystende  Hænder  en 
Skuffe  frem  under  Pulten  —  Her  ser  I  —  her 
er  Guld  til  rede  —  og  her  til  højre  ligger  Sølvet 
i  Filspaaner  og  i  Stænger. 

Nu  vender  gamle  Petrus  sig  om  mod  Munken. 
Han  aabner  sine  Arme,  som  vil  han  trykke  den 
store  Mand  til  sit  Hjærte. 

—  Mester  —  lad  mig  kalde  Jer  Mester  — 
Raimund,  I  som  engang  var  min  Adept,  lad  nu 
mig  l3^te  til  Eders  Lære  —  giv  mig  den  højeste 
Visdom,  inden  jeg  dør!  —  Tal  til  mig  om  den 
store  Mand,  som  var  Jer  Lærer  efter  mig  —  Ar- 
nold af  Villanova,  som  I  var  hos  i  Neapel.  —  Var 
det  ham,  som  lærte  Jer  at  finde  Stenen  —  eller 
fandt  I  den  selv? 

Nu  begynder  Munken  at  fortælle.  Han  stræk- 
ker Armene  ud  fra  sig,  da  han  taler  om  sin 
Mester.  Og  det  er,  som  om  hans  store  Skygge 
paa  Væggen  greb  gamle  Petrus's  Skj^gge  i  Favn 
og  løftede  den  op  til  sig. 

Om  Villanova  fortæller  han,  Mestrenes  Mester, 
som  raader  over  Liv  og  Død.  Han  har  gættet 
Tilværelsens  dybe  Grund  —  den  store  Verden 


Hydrargyrum  o:  Kvægsølv  (egenlig:  levende  Salv). 

spejlet  i  den  lille  Verden  —  og  den  lille  Verden 
i  den  store.  Og  nys  har  han  fortættet  de  fire 
Elementer  og  blandet  dem  over  den  magiske  Ild 

—  og  se  —  paa  Kolbens  Bund  dannede  sig  et 
lille  Menneske.  Og  han  tog  Ildsluer  og  blæste 
Livets  Aande  ind  ad  dets  Næsebor. 

Alle  stirrer  de  med  vidt  opspilede,  stive  Øjne 
paa  Munkens  ene  Øje. 

Men  gamle  Petrus  svinger  pludselig  ud  med 
Armene,  som  skulde  han  falde.  Rektor,  som 
staar  ham  næst,  griber  ham  om  Livet  for  at  støtte. 
Petrus  mærker  det  iklve.  Han  fører  begge  Hæn- 
der op  over  Pandens  Rynker,  der  ligger  dybe 
og  lige  som  Furerne  i  en  plejet  Mark.  Han  stry- 
ger sig  over  de  tunge,  foldede  Laag,  og  Fingrene 
famler  gennem  Skægget.  Saa  hæver  han  Ho- 
vedet mod  Munken,  som  saa  han  alle  syv  Himle 
aabne  sig  for  ham  og  som  hørte  han  Sfærernes 
Musik  tone  gennem  det  uendelige  Rum.  Med 
store  bedende  Øjne  hvisker  han  frem: 

—  Saa  I  det  selv?  —  Raimund  Lullius,  har  I 
set  det  selv.? 

—  Jeg  saa  det  ikke;  men  han  fortalte  mig 
derom;  og  han  gav  mig  en  Flaske  af  aqua  vitæ. 
Thi  af  Livets  Vand  er  det,  at  novum  lumen  fødes 

—  det,  som  er  det  første  Trin  paa  Vejen  til  flos 
florum  —  de  vises  Sten. 


aqua  vitæ  o:  Livets  Vand. 
novum  lumen  o:  det  nye  Lys. 
flos  florum  o:  Blomsternes  Blomst. 

Gamle  Petrus  knæler  ned  paa  Stengulvet,  ræk- 
ker sine  Arme  op  mod  Munkens  Guldreb  og 
beder  med  taarefyldte  Øjne: 

—  Raimund  Lullius  —  du,  hvem  jeg  kaldte 
min  Adept  —  fortæl  mig  den  hejeste  Visdom, 
inden  jeg  der. 

Munken  stirrer  paa  ham  et  Øjeblik  i  Tavshed. 
Det  trækker  af  dyb  Bevægelse  over  hans  skarpe 
Bryn.  Saa  rejser  han  gamle  Petrus  op  i  sine 
Arme  og  siger: 

—  Gamle  Fader  Petrus!  —  jeg  vil  fortælle  Jer, 
hvorledes  jeg  fandt  det  n3^e  Lys! 

Petrus  er  for  bevæget  til  at  staa  oprejst.  Han 
sjmker  atter  ned  paa  Gulvet  og  læner  Ryggen  op 
mod  Læsepulten.  Saa*  folder  han  sine  Hænder 
og  bøjer  venstre  Øre,  som  hører  bedst,  op  imod 
Munken. 

Rektor  har  sat  sig  paa  Bordets  Kant  med  Hat- 
ten paa  sine  Knæ.  Biskoppen  støtter  Armen  paa 
Læsepulten  og  Abbeden  staar  stivt  med  ængste- 
lige Øjne  og  holder  Ryggen  fri  af  alle  onde  Aan- 
der  ved  at  støtte  sig  til  Muren. 

Men  Munken  med  Rebet  af  Guld  staar  midt  paa 
Gulvet,  knudret  og  hej;  og  hans  ene,  brændende 
Øje  med  de  sprængte,  røde  Aarer  i  det  gule 
Æble  stirrer  lige  ud  mod  Voxkærten  i  Stagen. 

—  Da  Mesteren  havde  givet  mig  en  Flaske 
af  det  kostelige  Vand,  saa  fortrød  det  ham  Da- 
gen efter.  Han  frygtede,  at  jeg  skulde  finde 
Vejen  til  det  nye  Lj^s  ved  at  følge  hvert  af  hans 
Skridt.    Han  saa  vredt  til  mig,  og  jeg  ræddedes 

for  mit  Liv.  Hvad  er  et  Menneskes  Liv  for  ham, 
der  selv  kan  skabe  —  naar  det  gælder  den  højeste 
Visdom?  —  Saa  fl3^gtede  jeg  fra  Byen.  Jeg 
rejste  nordpaa  og  fandt  ikke  Hvile,  før  jeg  havde 
Milanos  Jord  under  mine  Fødder.  Der  lejede 
jeg  mig  en  Celle,  og  nu  begyndte  mine  Lidelser. 
I  tre  samfulde  Aar  —  Dag  og  Nat  og  Nat  og  Dag 
—  har  jeg  grublet  og  diglet.  Alting  forsøgte  jeg, 
men  alt  var  forgæves.  Draabe  for  Draabe  svandt 
hen  af  det  kostbare  Livets  Vand.  Tilsidst  havde 
jeg  kun  tre  Draaber  tilbage.  Da  begyndte  jeg 
paa  det  Forsøg,  som  jeg  vidste  maatte  blive  det 
sidste. 

Jeg  beredte  mig  med  Bøn  og  Faste  i  tre  sam- 
fulde Døgn;  Søvn  var  ikke  i  mine  Øjne.  Jeg 
havde  vasket  én  Del  Kobber  og  tre  Dele  Kvæg- 
sølv saa  længe  med  Eddike  og  Salt,  at  Eddiken  i 
Kolben  ikke  længere  farvedes  sort.  Ved  Midnat 
gød  jeg  da  den  sidste  Rest  af  aqua  vitæ  over 
denne  Blanding.  Den  sorte  Hinde  dannede  sig 
hurtig,  som  den  skulde;  og  efterhaanden  som 
jeg  gød  Vandet  derover,  blev  den  ganske  hvid. 
Og  da  jeg  destillerede  Fugtigheden  fra,  og  til 
den  hvide  Jord  satte  Guldfermentet,  saa  blev  det 
hvide  graat  og  derefter  sort,  og  se  —  tilsidst  laa 
det  sorte  Ravnehoved  dér  og  glimrede  paa  Bun- 
den,  som  det  skulde.     Saa  vidt  var  jeg  ogsaa 


Ravne  hoved.  En  gammel  alkymistisk  Betegnelse  for 
det  under  Guldprocessen  behandlede  Stof  paa  et  bestemt 
Stadium  af  Udviklingen. 

naaet  fer.  Men  nu  beg^^ndte  Ilden  at  dø  hen 
under  Kolben.  Jeg  forfærdedes;  thi  Ilden  skulde 
blusse  op  om  Kolben  i  sin  højeste  Kraft. 

Jeg  kastede  mig  paa  Knæ  og  søgte  med  Bæl- 
gen at  faa  Ilden  til  at  blusse  op  paany.  men  for- 
gæves. Kolben  var  ikke  varmere,  end  at  jeg 
kunde  holde  min  Haand  ubrændt  derpaa.  Som 
jeg  nu  laa  dér  med  Fortvivlelse  i  Hjærtet  og 
pustede  af  al  min  Lunges  Kraft  til  den  svage, 
uvillige  Glød  —  da  hørte  jeg  en  sagte  Lyd  ved 
min  Side.  Jeg  saa  op,  og  se  —  min  Skygge  dér 
paa  Væggen  havde  faaet  Liv:  i  dens  Hoved  saa 
jeg  ind  i  Magernes  Fyrstes  onde  Ansigt.  Han 
sad  og  lo  i  min  Skygge. 

Og  nu  begyndte  Fristeren  at  hviske  til  mig. 
Han  pegede  paa  mit  venstre  Øje  og  sagde: 

—  Giv  mig  dit  Øje,  saa  vil  jeg  give  dig  det 
nye  Lys! 

Da  kastede  jeg  mig  næsegrus  til  Jorden  i  min 
store  Sjælevaande  og  bad  til  den  hellige  Jomfru 
og  til  hendes  Søn,  den  enbaarne,  om  deres  Be- 
skyttelse. 

Og  den  Herre  Jesu  Christi  Stemme  lød  i 
mit  Hjærte  og  sagde: 

—  Hvis  du  vil  bruge  din  Visdom  og  dit  Guld  til 
min  Ære  —  hvis  du  vil  føre  Kristenhedens  Sværd 
til  Jerusalem  og  befri  den  Jord,  min  Fod  har 
traadt,  da  maa  du  slutte  Pagten  og  give  ham  dit 
Øje,  og  jeg  skal  frelse  din  Sjæl. 

Jeg  rejste  Hovedet,  saa  den  onde  Fyrste  ind 
i  hans  luende  Øjne  og  sagde: 

Laurids  Bruun  :    Alle  Svnderes  Konge.  ' 

—  Jeg  slutter  Pagten. 

I  det  samme  forsvandt  han  som  et  Lys,  der 
slukkes;  og  min  Skygge  sad  tilbage,  graa  og 
stille  som  før. 

Nu  rejste  jeg  mig  og  stirrede  ned  i  Kolben.  Og 
se  —  trods  den  døende  Varme  under  Bunden, 
kom  det  sorte  Hoved  i  Bevægelse.  Hvide  Dampe 
snoede  sig  op  langs  Kolbens  Sider;  og  under 
Dampene  skiftede  det  Farve;  alle  brogede  Farver 
spillede  derover,  som  naar  Solen  sitrer  gennem 
Regn.  Saa  kvaltes  alle  Farver  af  den  hvide 
Damp,  som  stod  til  Halsen  i  Kolben.  Den  be- 
gyndte at  syde  og  boble  —  stærkere  og  stærkere. 
Da  lød  et  mægtigt  Knald.  Jeg  følte  et  Slag  mod 
mit  venstre  Øje.  Det  slog  mig  til  Jorden,  og  jeg 
tabte  Bevidstheden.  Men  da  jeg  atter  kom  til 
Live  og  rejste  mig  over  Ende,  da  havde  jeg  kun 
ét  Øje  at  se  med,  men  hvor  det  andet  havde 
siddet,  brændte  det  som  Ild,  og  Blodet  styrtede 
ud  af  dets  Hule.  I  Asken  for  Kaminen  laa  min 
Øjesten  med  lange  blodige  Trevler  ved,  som 
havde  en  voldsom  Haand  revet  det  ud  og  revet 
Nervestrengene  med. 

Men  jeg  ænsede  ikl^e  Smerten.  Jeg  bøjede  mig 
over  Kolben,  hvis  Hals  var  knækket.  Den  hvide 
Damp  stod  hvæsende  i  Vejret  og  skjulte  alt. 
Men  da  den  var  svunden  ud  af  Hullet,  da  lyste 
det  som  røde  Ildsluer  paa  Kolbens  Bund. 

Og  se  —  det  nye  Lys  —  det  nye  Lys  var 
tændt! 

Munken  tager  en  lille  tætluldvet  Flaske  frem 

af  sin  Kuttes  Lomme  og  holder  den  op  imod 
Voxkærten. 

—  Ser  I  —  ser  I,  hvor  den  straaler  i  sin 
dybe,   røde,   gennemsigtige  Glans. 

Petrus  rejser  sig.  Biskop  og  Abbed  trykker 
sig  mod  Muren.  Rektor  dækker  i  pludselig 
Angst  sit  ene  Øje  med  sin  nye  Hat;  og  han  stir- 
rer med  det  andet  stixl  mod  Raimunds  store 
Skygge  dér  paa  Muren,  om  ikke  Magernes 
Fyrste  staar  der  og  griner  i  sit  fule  Skæg. 

Kun  Munken  er  rolig.  Han  fatter  Flasken  med 
begge  sine  Hænder;  og  hans  ene  brændende  Øje 
suger  det  røde  Lys  til  sig.  der  raader  over  Liv 
og  Død. 

—  Ser  I  —  af  denne  røde  Vædske  tager  jeg 
en  Unze  og  gyder  det  paa  hundrede  Unzer 
Hydrargyrum,  der  er  hedet  over  blussende  Ild. 
Strax  trækker  det  levende  Metal  sig  sammen, 
Elementerne  kæmper,  og  efter  Kampen  ligger  et 
Pulver  tilbage,  der  er  rødt  som  størknet  Blod. 
Af  dette  Pulver  tager  jeg  igen  en  Unze  og  gyder 
det  paa  hundrede  Unzer  Hydrargyrum,  og  atter 
fødes  der  et  Pulver.  Men  først  naar  jeg  af  dette 
nye  Pulver  atter  tager  en  Unze  og  gyder  det 
paa  hundrede  Unzer  Hydrarg37-rum,  der  er  hedet, 
saa  stærkt  som  Kolben  taaler  —  først  da  rører 
sig  de  sidste  dybe  Kræfter.  I  en  Time  kæmper 
de  med  Elementerne.  Saa  danner  sig  langsomt 
en  Skorpe  over  Metallet.  Den  er  hvid,  og  naar 
jeg  skraber  den  af,  falder  den  sammen  til  et  fint 
Støv. 

—  Dette  hvide  Pulver  er  de  vises  Sten. 

De  trækker  alle  Vejret  dybt,  som  vaagnede  de 
af  en  lang  Besvimelse. 

Petrus  stryger  sig  atter  over  Pande  og  Øjen- 
laag,  og  store  Draaber  af  Sved  triller  ned  langs 
hans  Tindinger. 

Pludselig  —  som  var  det  forud  aftalt  imellem 
dem  —  bukker  Rektor  og  Biskop  og  Abbed  sig 
alle  tre  for  Munken.  Deres  Blik  lyser  af  Frygt 
og  Underkastelse;  og  deres  Hænder  søger  ud 
imod  ham  for  al  Tak  og  Tale. 

—  Og  nu  —  siger  Munken  og  vender  sig  mod 
Kaminen  —  Jeg  ser,  I  har  Ilden  tændt  —  nu 
vil  jeg  vise  Jer  —  Petrus,  min  gamle  Lærer  — 
og  I,  ædle  Videnskabens  og  Kirkens  Mænd  — 
nu  vil  jeg  vise  Jer  den  Magt,  som  er  i  Blomster- 
nes Blomst  —  i  lapis  philosophorum. 

Nysgerrigheden  sejrer  over  Frygten,  Alle 
trænger  de  sig  om  ham. 

Otto  maaler  Afstanden  til  Kaminen  derovre  i 
Krogens  Mørke,  men  han  tør  ikke  vove  det.  Thi 
den  store  Mand  ved  jo  ikke,  at  han  staar  her  og 
hører  alt.  Det  er  ham,  som  havde  han  stjaalet 
sig  en  Plads  i  den  højeste  Visdoms  Allerhelligste. 
Og  dog  drages  han,  saa  han  næppe  kan  staa 
rolig.  Men  Broder  Galfred  løfter  Haanden  og 
tegner  Korsets  Tegn  over  Hoved  og  Bryst. 

Gamle  Petrus  griber  Munkens  Haand  og  siger: 

—  Lad  mig  være  Eders  Adept,  som  I  engang 
var  min.  Lad  mig  røre  Bælgen  for  Eder  og  gaa 
Eder  til  Haande! 

Raimund  smiler,  og  han  lægger  stille  sin  Haand 
paa  den  gamles  Skulder: 

—  I  var  mig  en  god  Lærer. 

Saa  begynder  han  Processen.  I  korte  Ord 
giver  han  Petrus  Anvisning.  Den  gamle  lægger 
sig  paa  Knæ  med  Blæseren  i  sine  Hænder,  og 
snart  slikker  Ildens  høje,  rode  Tunger  op  under 
Røghætten.  En  Smeltedigel  sættes  over;  og  Pe- 
trus tager  en  af  Blyblokkene  paa  Gulvet  langs 
Væggen.  Han  lægger  den  i  Diglen,  og  da  den 
er  smeltet,  helder  Petrus  paa  Munkens  Vink  med 
Øseren  det  smeltede  Bly  op  i  en  Skaal,  som  han 
sætter  paa  Vægten,  der  hænger  ned  fra  Loftet. 
Da  det  bestemte  Maal  er  fuldt,  sætter  han  Skaa- 
len  paa,  en  Trefod  over  Baalet.  Flammerne 
skyder  op  om  dens  Sider,  og  snart  slaar  de 
sammen  over  den.     *' 

Nu  bejer  Munken  sig  frem,  puster  Flammerne 
til  Side  og  ser  ned  mod  det  smeltede  Bly.  Saa 
tager  han  Flasken  med  det  nye  Lys  frem  af  sin 
Kutte,  letter  forsigtig  Proppen  og  tæller,  medens 
alle  holder  Vejret,  nogle  Draaber  op  i  et  lille 
Bæger. 

Saa  hæver  han  Bægeret  over  Skaalen,  og  i  den 
hellige  Treenigheds  Navn  gyder  han  nu  dets  Ind- 
hold ned  deri. 

Han  kaster  sig  paa  Knæ.  Petrus  og  de  andre 
felge  efter  i  en  Rundkreds  om  ham.  Med  Hæn- 
derne for  sit  Ansigt  beder  han  en  Bøn;  og  de 
dækker  alle  deres  Øjne  og  beder.  Og  imedens 
tager  det  paa  at  syde  og  boble  i  Skaalen. 

Munken  rejser  sig,  og  de  andre  med  ham. 
Med  alle  Muskler  spændte  i  sin  magre  Hals  bøjer 
han  sig  frem  over  Skaalen,  saa  at  Flammerne 
slikker  op  om  hans  Hage.  De  træder  alle  nær. 
Nysgerrigheden  driver  dem  helt  hen  til  Skaalen. 

Saaledes  staar  de  dødsstille  i  et  langt  Minut. 

Otto  ved  intet  mere  af  sig  selv.  Mod  hans 
Vilje  har  det  draget  ham,  det  store  Under,  som 
nu  skal  fuldbyrdes.  Langs  Muren  er  han  gledet 
hen  til  Kaminen.     Men  ingen  har  ænset  ham. 

Da  løfter  Petrus  Armene  i  stor  Bevægelse: 

—  Herre  Jesus  Christus! 

Gyldne  Aarer  snoer  sig  som  Slanger  over 
Blyet. 

Betaget  bøjer  Otto  sit  Hoved  frem  over  Flam- 
merne. 

—  Se  —  se  —  det  gyldne  Haar! 
Hvem  talte?  —  Lød  det  ned  fra  Himlen? 
Alle  har  rejst  sig. 

For  deres  Øjne,  der  er  blændede  af  Flam- 
merne, er  det,  som  svævede  Ottos  Ansigt,  — 
hvori  Lyset  spiller  grelt  og  rødt  og  tænder  sine 
tusende  Reflekser  i  hans  store  Øjne  —  som 
svævede  det  frit  over  Ilden  uden  Hals  og  uden 
Krop,  steget  op  af  det  nyfødte  Guld  og  baaret 
af  Flammerne,  som  en  spillende  Kugle  bæres 
af  et  højt  springende  Vand.  Hans  Skikkelse  ser 
de  ikke;  thi  den  sorte  Dragt  gaar  i  ét  med  den 
mørke  Kamin,  og  hans  Skygge  er  kastet  langt 
hen  og  slugt  af  den  dunkle  Mur. 

Nu  bliver  Otto   deres  tavse  Bestyrtelse   var. 

Han  rejser  sig  hastig  af  den  bøjede  Stilling  og 
træder  tilbage  mod  Muren. 

Men  Raimund  gaar  ham  nær  og  griber  haardt 
om  hans  Arm.  Hans  ene,  brændende  Øje  hvi- 
ler paa  ham,  som  vilde  det  trænge  gennem  Ked 
og  Blod.  Otto  føler  det,  som  rørte  han  ved  et 
sviende  Saar  i  hans  Ansigt. 

—  Hvem  er  I? 

—  Jeg  er  Otto! 

Hans  Læber  sitre  af  Bevægelse;  og  da  Rai- 
mund ser  hans  store,  blaa  Øjne  stirre  rædde  og 
bedende  fra  det  hvide,  magre  Ansigt  lige  imod 
hans,  bliver  han  ganske  rolig.  Han  følger  den 
fine  Tindingebue,  som  træder  frem  under  det 
brune,  bølgende  Haar,  ser  Næsens  smalle  Rod 
og  de  lange,  lige  Bryn  under  den  hvælvede 
Pande  —  de  fine  Næseflige,  der  spiller  som  en 
ædel  Hests,  der  vildt  opskræmmet  stejler  mod 
en  Fare.  Han  ser  de  skraa  Skuldre,  de  spinkle 
Arme  og  de  hvide,  smalle,  blaataarede  Hænder, 
der  knuger  sig  sammen  mod  Brystet  ligesom 
i  Nødværge. 

—  Hvorledes  kom  I  her?  —  spørger  Munken; 
og  hans  Blik  forlader  ikke  den  høje,  dukkede 
Skikkelse. 

Nu  først  gaar  det  op  for  gamle  Petrus,  hvem 
den  fremmede  er  —  og  han  mindes  Galfreds  Ord 
under  Processionen. 

—  Raimund  —  Mester  —  siger  hans  klang- 
løse Stemme  —  det  er  en  Landsmand  af  mig 
—  Skylden  er  min. 

Men  Raimund  synes  ikke  at  høre  ham;  og  Otto 
taler  ikke,  bøjer  kun  sit  Hoved  under  Munkens 
skarpe  Blik. 

—  Kom  I  for  at  stjæle  Eder  Visdom  til? 
Otto  strækker  begge  Hænder  besværgende  ud 

mod  den  skæmmende  Mistanke. 

—  Jeg  kom  for  at  se  Verdens  mægtigste 
Mand. 

Raimund  tøver  med  Svaret.  Der  er  noget, 
som  drager  ham  i  disse  store,  sælsomt  tindrende 
Øjne. 

—  Da  kom  I  ikke  til  den  rette;  jeg  er  kun 
hans  Adept.  Og  hvad  vilde  I  da  Verdens  mæg- 
tigste Mand? 

—  Bede  om  min  Skæbne! 

—  Hvorledes  skulde  jeg  give  Jer  den? 

—  I  læser  i  Stjernerne  som  andre  læser  i 
Bøger. 

Nu  tager  Bevægelsen  og  Spændingen  ham  helt 
i  Vold.  Han  bøjer  sig  ned  og  griber  Munkens 
Haand  mellem  begge  sine;  saa  ser  han  op  paa 
ham  med  et  Blik,  der  er  paa  Spring  til  Graad. 

—  Jeg  beder  Jer  —  sig  mig  min  Skæbne! 
Raimund    drager   langsomt   Haanden   til   sig. 

Endnu  engang  gaar  hans  Øje  forskende  fra  Ho- 
ved til  Fod.  Saa  ser  han  sig  om  i  Cellen,  som 
om  han  søgte  noget,  og  op  imod  dens  Loft.  Et 
Øjeblik  dvæler  han  ved  Broder  Galfred,  som  han 
nu  bliver  var,  men  han  spørger  ikke.  For- 
staaelsen  er  vakt  hos  ham.  Saa  lægger  han  sin 
Haand  paa  Ottos  Skulder  og  siger: 

—  Kom! 

Han  gaar  mod  Taarndoren,  fulgt  af  Otto. 

Ad  Vindeltrappen  gaar  de,  til  de  staar  paa 
Taarnets  flade  Tinde,  hvor  Himlen  hæver  sig 
høj  og  merk  og  stjernetændt  over  deres  Hoveder 
i  den  stille  Aften. 

Dybt  under  deres  Fod  dirrer  spæde  Lysbælter 
mellem  Gadens  smalle  Huse,  og  en  svag  Tum- 
mel med  plumpe  og  skarpe  Lyde  iblandt  stiger 
op  fra  den  levende  Bys  muntre  Aften.  Hist  ovre 
truer  Notre-Dame  Taarnet  paa  Nattevagt  over 
den  gamle  Stad;  og  St.-Julien-le-pauvre  stræk- 
ker overmodig  sit  slanke  Spir  op  i  Tyrens  Tegn. 
Nede  i  Geneviéve  Klostrets  Parvis  bevæger  smaa, 
blinkende  Lygtelys  sig  fra  Kekkenfløjen  til  Re- 
fektoriets bageste  Dør. 

De  bliver  staaende  midt  paa  Taarnets  Tinde; 
thi  der  er  intet  Gærde. 

Otto  skælver  over  hele  Legemet.  Det  er,  som 
svævede  han  frit  i  Luften,  som  bares  han  mod 
Himlens  mørke  Hvælv  her  ved  Guldfyrstens 
Side.  En  mægtig  Andagt  fadder  ham;  og  han 
har  Trang  til  at  falde  ned  og  bede;  men  han  gør 
det  ikke. 

Raimund  stirrer  op  mod  Stjernerne.  Længe 
er  han  tavs. 

—  I  er  af  ædel  Stamme  —  siger  han  med 
dæmpet  Stemme,  som  stod  de  i  en  Kirke. 

—  Ja. 

—  Træet  har  mægtige  Rødder  I 

—  Ja. 

—  Naar  blev  I  født? 

—  Den  ellevte  Februar  — 

Munken  ser  hastig  paa  hans  hvide  Ansigt  med 
de  store  Øjne,  der  her  i  Dunkelheden  glimter 
som  blanke  sorte  Perler. 

Otto  gætter  hans  Tanke. 

—  Er  det  en  ond  Dag?  —  spørger  han  sagte. 
Munken  bevæger  Hovedet;  men  Otto  kan  ikke 

se,  om  han  nikker  eller  nægter. 

—  Hvad  Aar  og  hvad  Klokkeslet? 

—  For  enogtyve  Aar  siden  —  en  Time  før 
Morgenmesse. 

Raimund  stirrer  længe  op  mod  Stjernerne,  fra 
den  ene  Himmelkant  til  den  anden.  Lige  for 
dem  blinker  Orions  Bælte  frem  af  Stjernestøvet. 

Otto   aner,    hvorfor  Raimund   tøver. 

—  Sig  mig  det!  —  beder  han  stille  —  sig 
mig  det  kun.     Jeg  kan  taale  det. 

Raimund  synes  ikke  at  ænse  hans  Ord.  Ende- 
lig ser  han  paa  Otto  og  siger: 

—  I  ved  vel,  at  Stjernerne  ikke  raade  for 
Eders  Skæbne? 

Otto  ved  intet,  men  han  nikker  dog. 

—  De  paavirker  kun,  bestemmer  intet  med 
Nødvendighed.  Skæbnen  hviler  dybt  i  Menne- 
skets eget  Hjærte.  Selv  kan  han  danne  den, 
naar  han  vil. 

—  Sig  mig  det  kun!  —  beder  Otto  igen  og 
søger  Munkens  Haand,  som  hviler  paa  Rebet  af 
Guld. 

—  Nøje  kan  jeg  ikke  sige  din  Skæbne.  Da 
maatte  jeg  kende  din  Undfangelses  Time. 

Da  din  Moder  undfangede  dig,  hvor  var  da 
hendes  Tanke  —  hvor  var  din  Faders  Higen?  — 
Thi  den  Stjerne,  som  drog  din  Moders  Bøn,  og 
den  Stjerne,  som  tvang  din  Faders  Higen,  i 
hint  evige  Øjeblik  —  dem  er  det,  som  gav  din 
Stjerne  Plads  i  samme  Nu,  som  den  tændtes. 

Men  jeg  vil  sige  dig,  hvad  jeg  ser  i  din  Fød- 
selsstund. 

Du  fødtes  under  Jomfruens  Tegn.  Da  stod 
Solen  og  Dragens  Hoved  sammen  i  det  fjerde 
Hus.     Det  betyder,  at  du  er  født  af  Kongeæt. 

Du  fødtes  paa  en  Maanedag.  Den  kvindelige 
Maane  lyste  over  dit  Land  og  over  din  Isse. 
Men  Maanen  har  Kvindens  døde  Falskhed  i  sit 
Aasyn,  og  svære  Anfægtelser  hænger  over  dit 
Hoved. 

{—  Det  er  Sara.) 

Vogt  dig  for  Mandagen  —  den  er  Maanens 
Dag  —  og  vogt  dig  for  Tallet  syv.  Naar  det 
spænder  dig  i  sit  Bælte,  vil  du  synke  fra  det 
høje  til  det  lave. 

Saturn,  den  store  Ulykkens  Mand,  gik  op  i 
Tvillingernes  Hus  i  din  Fødselstime.  Skadefro 
stirrede  det  gustne,  sure  Øje  paa  din  nytændte 
Stjerne.  Vogt  dine  Hænder  —  dine  to  Hænder. 
Der  hænger  en  Ulykke  over  dem,  som  jeg  ikke 
kan  læse  —  ikke  nu,  men  fjærnt  hænger  den. 
Der  er  Saar  over  dine  Hænder.     Og  dog  — 

Den   voldsomme   Mars  med    sin   hede,    tørre 

Aande  har  hængt  et  Kors  paa  din  Vej.  Han 
truer  dig  med  Ild  og  Sværd  i  din  Dedstime. 

Og  dog  er  der  — 

Jupiter  dulgte  sit  milde  Smil  under  Horisonten, 
som  gruede  han  fer  din  Skæbne. 

Og  dog  —  men  hvad  det  er,  det  kan  jeg 
ikke  se. 

Kun  Venus  med  sin  rolige  Ynde  svøbte  sin 
lille  Lykke  om  dit  Hjærte.  Men  vogt  dig  for 
Svebet.  Svøbet  er  saa  fint  som  Spind.  Usyn- 
ligt, men  fast  som  selve  Venus  i  sin  Bane.  Et 
Edderkoppespind,  hvori  din  Sjæl  er  Fluen.  Den 
føler  sig  dragen,  baaren;  men  vil  den  vige  ud 
ad  sine  egne  Veje,  da  strammes  Baandene;  dens 
Sanser  forvirres.  Den  slynger  i  Krampe  Baan- 
det  fastere  om  sin  Krop  — 

Vogt  dig  for  Kvinden. 

( —  Det  er  Sara.) 

Blodet  spænder  i  Angst  om  hans  Hjærte.  Og 
dog  kan  han  ikke  lade  være.  Han  maa  vide  — 
vil  vide  — 

—  Sig  mig  min  Skæbne  nu  —  i  dette  Øje- 
blik —  for  denne  Nat!  —  beder  han. 

Men  Raimund  hører  ham  ikke.  Han  stirrer 
op  mod  Himlen,  som  svævede  hans  Sjæl  frem 
og  tilbage  paa  Straalestrengen,  der  er  spændt 
mellem  Stjernen  og  hans  Øje. 

—  Værst  er  Saturn.  Han  er  dig  gram. 
Nogen  af  din  Slægt  fortørnede  ham  —  eller 
den,  som  er  mægtigere  end  han,  og  som  han 
maa  lyde. 

Han  lurer  paa  dig,  og  han  har  Nattens  onde 
Aander  i  sit  Sold.  De  vrimler  i  krybende  Djts 
Lignelse  om  din  Fod  og  din  Krop.  Aldrig  har 
jeg  set  sligt  for.  Det  er  som  greb  du  efter  dem 
i  Blinde  for  at  værge  dig. 

Vogt  dig  for  de  sorte,  hastige  Dyr  med  de 
lange  Haler.  Og  griber  du  dem,  da  hold  dem 
fast  —  slip  dem  ikke.  Døden  sidder  i  deres 
Øjne  —  fang  dem  og  overgiv  dem  til  Ildens 
rensende  Lue,  at  de  ikke  skal  tage  Bo  i  alt  dit 
Lands  Sjæle. 

Og  dog  —  nu  ser  jeg  det  — 

En  forunderlig  Lykke  —  en  evig  Lykke  — 

Jupiter  stiger  over  Horisonten  i  dit  Livs  ellevte 
Time.  Han  forbarmer  sig  o  ver.  dig,  kaldet  af 
en  større.  Han  kæmper  med  Saturn  om  din 
Sjæl  —  og  se,  han  vil  sejre.  Han  tænder  sin 
store  Lykkes  evige  Lys  over  din  Død. 

Mange  er  kaldede,  men  faa  er  udvalgte.  En 
var  udvalgt,  og  han  frelste  dem  alle. 

Den  store  Mand  vender  sig  pludselig  helt  om 
imod  Otto.  Han  lægger  sine  Hænder  paa  hans 
Skuldre,  bøjer  sit  Ansigt  tæt  imod  ham  og  fæster 
sit  ene,  brændende  Øje  paa  hans,  som  vilde  han 
stemple  dets  Blik  i  hans  Sjæl,  at  han  aldrig  skal 
glemme  det. 

—  Otto  —  Prins  Otto!  —  naar  du  stiger  i 
Højheden,  naar  du  sidder  i  din  store  Lykke,  da 
tænk  paa  mig.  Kald  mig  til  dig,  til  dit  Land, 
naar  du  er  Konge.  Nu  rejser  jeg  herfra,  men 
hvor  fjærnt  jeg  end  færdes,  saa  skal  jeg  komme. 

Guld  skal  jeg  skabe  dig,  mægtigt  som  Leret  i 
din  Jord.  Sammen  vil  vi  bruge  det  mod  Kristi 
Fjender.  Vi  vil  frelse  hans  Fødsels  og  hans 
Livs  Land  fra  deres  Vold.  Jeg  satte  jo  min 
Sjæl  derpaa.  Otto  —  hører  du  mig  —  dette 
skal  være  Lønnen  for  min  Møje.  Thi  Korset 
paa  din  Himmel  er  sat  der  til  manges  Frelse 
og  til  hans  Pris,  som  er  større  end  du  og  jeg. 

Med  Armen  trykket  om  Ottos  Skulder  stiger 
den  store  Mand  —  Munken  med  Guldets  Svøbe 
om  sit  Liv  —  ned  fra  Taarnets  Tinde.  Sammen 
følges  de  det  korte  Stykke  ad  Trappen  uden 
Ende  —  Munken  til  sit  Guld  og  Otto  til  Trappens 
Fod. 

Hver  mod  sin  Skæbne. 


vn 

ASMODÆUS 

For  denne  maaneklare  Sanct  Annæ  Nat,  da 
den  nye  Rektor  drikkes  ind  og  den  sjældne 
Gæst  fejres  i  hver  en  Kro  paa  Bjerget,  har  intet 
Collegium  lukket  sin  Dør. 

Frit  kan  enhver  bursarius  gaa  ud,  og  frit  kan 
han  vende  tilbage  paa  hvad  Tid,  han  vil.  Custo- 
derne  selv  har  taget  fri;  og  Køkkenfolkene  har 
givet  sig  hen  i  kære  Venners  og  Veninders 
Kroge.  Kun  en  enkelt  Skodreng  er  sat  hjemme 
til  at  vogte  Hus  og  Arne.  Naar  han  har  ranet, 
hvad  godt  af  ædeligt  og  drikkeligt  der  laa 
fremme,  saa  finder  han  sig  en  hyggelig  Krog, 
hvor  der  er  blødt  og  lunt  at  sove.  Og  Katten 
sniger  sig  ensom  om  i  Refektorium  og  Kælder. 


bursarius.  Foruden  Fremmedcollegierne,  hvis  Formaal 
kun  i  anden  Række  var  økonomisk  Understøttelse,  fandtes 
der  i  Paris  en  stor  Mængde  CoUegier,  der  væsenlig  var  stif- 
tede for  Legatmidler.  Medlemmerne  af  disse  kaldtes  bursarii, 
fordi  de  hver  modtog  en  fast  Ugepenge  (bourse)  tU  Be- 
stridelse af  Kosten  og  andre  Fornødenheder. 

Cu stoder  o:  Dørvogtere  (Portnere). 

Refektorium  o:  Spisesal. 

I  ..de  to  Svaner"  sidder  Otto  bænket  mellem 
cointiseklædte  Kammerater.  Der  er  den  mørke 
Carl  Lombarder,  den  røde  Asger  fra  Lund  og 
den  højtidelige  Skotte  og  mange  mange  andre. 
Lutter  Ouadruviales  er  det. 

Nys  da  de  kom  syngende  i  Flok  og  Følge  ind 
fra  Gaden,  sad  der  tre  lysgrønne  Triviales  og 
flottede  sig  med  rhinsk  Drue  —  tre  Flamlæn- 
dere,  stormodige  af  deres  egen  nye  Rektor. 
Pigen  havde  de  faaet  imellem  sig  og  drev  alskens 
uhøvisk  Skemt  med  hendes  blankskurede  Æble- 
kinder, hendes  faste  Kuglebryst  og  hendes  trinde 
Lægge. 

I  den  høje  Feststemnings  Overmod  kastede 
man  de  tre  paa  Døren  og  gav  dem  deres  Glas 
og  Flasker  med  paa  Vejen.  Værten  stod  bag 
Disken  og  talte  de  Glas  og  Flasker,  der  gik  i 
Løbet;  men  da  han  saa,  hvor  mange  de  var  og 
kendte  velspækkede  Gæster  alle  —  saa  slog  han 
sig  til  Taals  med  et  Smil. 

Otto  drikker  og  synger  med  de  andre,  men 
han  er  ikke  fuldt  til  Stede.  Det  er  alt  saa  fjærnt, 
som  saa  han  det  gennem  en  Taage.  Virkeligt  og 
nær  er  kun  det,  som  bølger  i  hans  Sind;  thi 
hans  Hjærte  er  fyldt  af  stor  Højtidelighed  for 
Munkens  Ord. 

Han  er  forbavset  over,  hvad  der  er  hændt 
ham;  og  han  føler  sig  saa  tr^'g  under  den  store 
Lykkes  Vinger,  som  Raimund  forkyndte  ham. 
Han  har  været  den  højeste  Visdoms  Gæst.  Den 
store  Mands  Hænder  har  hvilet  paa  hans  Skul- 

dre.  Om  de  vidste  det!  —  men  han  vil  intet 
røbe.    Underligt,  at  de  ikke  kan  se  det  paa  ham! 

Det  er  sandt  —  det  maa  han  ikke  glemme  — 
det  er  over  Midnat  nu.  Det  er  paa  Tide,  at  han 
gaar. 

Han  rejser  sig  stille,  som  skulde  han  udenfor 
et  Øjeblik.  Kun  Carl  Lombarders  stortalende 
Øjne  følger  ham  opmærksomt,  som  anede  de 
noget  bag  hans  stille  Færd. 

Udenfor  ligger  Maaneskinnet  i  store  Flager 
over  Husene.  Øverst  oppe  for  Gadens  Ende 
vaager  Clovistaarnet. 

Stod  han  virkelig  dér  nys  —  ved  Siden  af  den 
store  Mand,  der  knejsede  sig  ind  i  Himlen? 

Saa  tryg  —  saa  fri  og  let  arbejder  Otto  sig 
op  ad  Gaden.  Han  stirrer  dristigt  mod  Maanens 
gule,  falske  Skive.  Hun  kan  intet  gøre  ham.  Og 
hist  sidder  den  sure  Saturn  og  stirrer  ondt  paa 
ham. 

—  Ja  stir  du  kun!  —  I  sit  brysthøje  Overmod 
faar  han  Lyst  til  at  række  Tungen  ud  og  knytte 
Hænderne  op  imod  ham. 

Intet  kan  de  gjøre  ham  —  de  onde  Stjerner. 
For  Jupiter  holder  Vagt  med  sin  store  Lykke. 

Alle  onde  Begæringer  har  han  i  denne  Nat 
jaget  ud  af  sit  Hjærte  for  bestandig. 

„Stjernerne  leder  kun.  Selv  bærer  du  Skæb- 
nen i  dit  Hjærte  og  kan  bestemme  over  den, 
naar  kun  du  vil.'' 

Han  har  villet  og  han  har  vundet  Sejr. 

Saa  let  og  frit  er  det  at  sejre. 

Laurids  Bmun  :    Alle  Synderes  Konge.  " 

Vogt  dig  for  Mandagen.  Ja  vist.  Men  idag 
er  det  Lordag. 

Vogt  dig  for  Tallet  syv.  En — to  —  —  sex 
Vinduer  har  Skotternes  nye  Hus  dér  tilvenstre 
—  fire  Glugger  dér  i  Clovistaarnet  —  fem  Trær 
dér  bag  Havemuren  —  intet  syv  at  skelne,  hvor 
han  ser  hen. 

En  pludselig  Mathed  falder  over  ham.  Det 
er,  som  vilde  Benene  glide  bort  under  ham  og 
Hovedet  lægge  sig  til  Hvile  paa  den  hvide  Jord. 
Kulde  stiger  op  om  hans  Tindinger  og  hans 
Hænder.  Sanseløs  staar  han  et  Øjeblik,  til  Blo- 
det banker  frit  i  Aarerne. 

Saaledes  er  det  ofte  hændt  ham.  Mange  Ti- 
mer kan  han  færdes  i  Aande  uden  Søvn  og  uden 
Spise.  Men  pludselig  falder  da  Træthed  over 
ham  som  en  Død. 

Han  har  jo  ikke  lukket  et  Øje  i  Nat.  I  otte- 
ogfyrretyve Timer  har  han  ikke  blundet.  Og 
idag  —  fra  Time  lil  Time  —  uden  Ophold  — 
har  Livet  taget  ham  fuldt  og  helt  om  Hjærtet. 

Men  hvad  siger  det  —  Sejr  har  han  vundet 
over  sig  selv  —  over  sit  Sind.  Og  nu  gaar  han 
hjem  til  Natten  og  Søvnen.  Og  desuden  —  den 
store  Lykke  vaager  over  ham.  Han  er  en  af 
de  udvalgte. 

Han  standser,  slaaet  af  en  Tanke,  der  flygter 
i  samme  Nu  som  tænkt. 

Hvad  er  det,  han  saa? 

Noget  med  hans  Moder  —  men  hvad  det  var, 
der  hvisked  i  hans  Hjærte,   aandede  paa  ham 

som  et  fjærnt  Pust  —  det  kan  han  ikke  fatte  — 
det  kan  han  ikke  mere  se. 

I  Collegium  Dacicum  staar  Deren  paa  vid  Gab. 
Ikke  et  Menneske.  Ikke  et  Lys.  Men  Maanen 
stirrer  langt  ind  over  Stuer  og  Gange. 

I  hans  Celle  er  der  klart  som  tidligt  Morgen- 
gry- 
Otto  standser. 

—  Hvad  var  det  nu,   han  skulde  — ? 

Nu  husker  han.  Han  finder  sin  Kappe  frem. 
Han  har  slængt  den  paa  Sengen.  Han  søger  i 
den  dybe  Inderlomme.  Nu  holder  han  det  i  sin 
Haand. 

Det  er  blødt  og  valent;  og  en  ond  Duft  stiger, 
op  derfra. 

Han  tager  Kniven,  som  ligger  i  Vinduet.  Saa 
aabner  han  med  Odden  og  borer  Spidsen  ind  i 
det  bløde. 

Stjernerne  leder  kun.  Selv  bestemmer  man 
sin  Skæbne,  naar  man  vil. 

Han  har  villet,  og  han  har  sejret. 

Saa  trygt  er  det  at  sejre! 

Han  skærer  den  op  i  hele  Bugens  Længde,  og 
i  det  hvide  Maanelys  finder  han  dem  frem  med 
Kniven.  De  smutter  af  hans  Fingre  for  den 
vaade  Slim,  og  de  klæber  ved  Kødet,  men  han 
faar  dem  dog  og  holder  dem  i  sin  Haand.  Saa 
kaster  han  det  andet  ud  af  Vinduet,  som  staar 
aabent,  og  tørrer  sine  Hænder. 

Sejre  —  saa  trygt  er  det  at  sejre,  naar  man 
vil. 

8* 

Som  en  Søvngænger  gaar  han  ad  den  lange 
Cellegang  til  Refektoriets  Sal,  igennem  den  og 
ned  i  Køl\kenet.  Intet  levende  paa  hans  Vej.  I 
Arnen  leder  han  under  Asken,  til  han  finder  nogle 
Gløder  frem. 

Og  medens  hans  Sind  endnu  er  f\'1dt  af  Høj- 
tideligheden og  trygt  af  Sejr  under  den  store 
Lykke,  ristes  Fiskens  Lever  og  Hjærte  over 
Gløden,  som  han  har  pustet  rød  og  klar. 

Som  en  Søvngænger  gaar  han  tilbage  ad 
Vejen  han  kom.  Saa  aabner  han  sin  Celles  Dør 
og  gaar  ud  i  Haven  med  de  Træers  tusend  Fin- 
gre strakte  stille  frem  i  Maanelyset. 

Han  klatrer  over  Muren  der  ved  Regnvands- 
tønden,  standser  et  Øjeblik  i  Klosterhaven  og 
ser  mod  Broder  Galfreds  Celle. 

Skal  han  gaa  derind.^ 

Nej.  Galfred  sover  —  og  desuden,  han  har 
jo  ikke  Tid  nu. 

Men  det  er,  som  stod  en  mørk  Skikkelse  bag 
Glaret  og  stirrede  med  bedrøvede  Øjne  ud  efter 
ham  i  Maanelyset. 

Gennem  Haverne  gaar  han.  Han  har  gaaet 
den  Vej  før. 

Dér  ligger  de  smaa  Huse  og  vender  deres  Ryg 
ud  imod  Lyset.  Han  springer  over  Bæklæn. 
som  snor  sig  mellem  Haverne  og  danner  Skel. 
Nu  er  han  der. 

Den  smalle  Dør  og  det  lille  Vindu  tilvenstre 
som  et  blindt  Øje. 

Han   er   ganske   rolig   —   højtidelig   og   tryg 

under  sin  store  Lykke.  Men  idet  hans  Kno  ban- 
ker paa  Doren  og  Lyden  naar  hans  Øre,  er  det, 
som  gled  pludselig  et  Taageslør  fra  hans  Øjne. 
Som  en  pludselig  Opvaagnen  fornemmes  det;  og 
han  ser,  at  han  gik  hidtil  som  i  Søvne.  Nu  — 
nu  først  —  faar  Haven  og  Huset  og  Døren  og 
Lyset  det  levende  Livs  Virkelighed  for  hans 
Sanser.  Og  denne  Virkelighed  knuger  ham  til 
Jorden  som  en  tung,  truende  Ulykkeshaand. 

Hvad  er  dog  dette  —  hvorledes  kom  han  hid? 

Trods  Sejren  —  og  den  store  Lykke. 

Han  vil  flygte,  men  kan  det  ikke.  Foden  er 
som  naglet  fast  til  Trinet.  Han  vil  løfte  Ho- 
vedet mod  det,  som  falder  over  ham;  men  han 
kan  det  ikke. 

Hastige,  lette  Trin  lyder  over  Gulv  derinde. 
Et  Greb  i  Klinken.  Døren  aabnes  —  og  dér  — 
i  Husets  og  Lysets  og  Nattens  Virkelighed  — 
stirrer  de  sorte  Øjne  over  den  hvide  Hals.  Og 
Haaret.  Men  det  er  ikke  gyldent,  som  han 
troede.  Det  er  langt  og  blødt  og  brunt  —  ja, 
næsten  sort. 

Dér  staar  hun  med  nøgne,  hvide  Arme  og 
Særken  gleden  ned  og  baaren  kun  af  Brystets 
Bue.  Hendes  Hals  er  slank  og  mager  og  blæn- 
dende hvid:  men  hvor  den  slutter  til  Br37stet, 
danner  den  en  rund  —  aa  saa  rund  og  dyb  en 
Fold. 

Hun  bøjer  Hovedet  imod  ham  som  en  Blomst 
paa  sin  Stængel  imod  Duggen.  Hendes  Øjne 
med  det  hemmelige  Mørke  hvælver  sig  ud  — 

og  hendes  rede  Læber  hvælver  sig  ud  imod 
ham.  Og  hendes  unge,  spæde  Bryst  hvælver 
sig  imod  ham  —  ham,  hvem  hendes  Nætter  har 
kaldt  hid. 

—  Jeg  vil  ikke  —  jeg  vil  il<:ke!  —  banker 
Blodet  vildt  i  hans  Aarer  mod  hendes  Øjnes 
Greb. 

Stjernerne  leder  kun;  selv  bestemmer  — 

—  Jeg  vil  ikke  —  jeg  vil  ikke! 
Sejren  —  den  store  Lykke  — 

Han  vil  lofte  sin  Haand  for  at  drage  Deren 
til.     Men  Haanden  h^strer  ildve. 

Hun  ser  hans  vrange  Vilje.  Da  slipper  hun 
Klinken.  Hendes  hede  Fingre  griber  hans  ven- 
stre Haand,  som  hænger  ned.  Hun  drager  ham 
til  sig  med  sin  nøgne  Arm  og  med  sit  forunder- 
lige Blik,  hvor  det  flammer  saa  dybt,  dybt  inde, 
at  Ilden  ikke  kan  ses,  kun  anes. 

Idet  hendes  Læber  aabner  sig  ud  imod  ham  og 
hendes  Øjne  hvælver  sig  større  og  tungere  ud 
imod  ham,  synker  hun  ned  for  hans  Fod,  slynger 
sine  Arme  op  om  hans  Lænder  og  trykker  sit 
Bryst  ind  imod  ham,  saa  han  mærker  Hvælvene 
mod  sine  Ben. 

I  den  lave  Stue  smyger  Sengen  sig  langs  Væg- 
gen der  tilvenstre;  Tæppet  ligger  maanehvidt 
med  stærke,  sk^^ggeskarpe  Folder  af  det  Le- 
geme, som  saa  brat  forlod  det;  og  hendes  Krops 
Varme,  der  blev  tilbage,  aander  som  fin  Em  op 
i  Maanelyset. 

Otto  klemmer  Døren  til  bag  sig.     Blodet  bru- 

ser  som  en  bred  Flod  fra  Isse  til  Saal.  Han 
rejser  hende  op  og  holder  hende  i  Armene  ud 
for  sig. 

Hendes  Hoved  bøjer  sig  for  Øjnenes  Tyngde. 
De  ser  ikke.  De  tager  ham  til  sig,  suger  ham 
ind  i  deres  dunkle  Dyb, 

—  Endelig!  —  hvisker  hun  højtideligt,  som 
bad  hun  en  Takkebøn.  —  Nat  efter  Nat  har  jeg 
strakt  mine  Arme  ud  imod  dig  —  kaldt  dig  ved 
Navn  —  trykket  mine  Læber  mod  dig.  Mærkede 
du  det  ikke  for  nu?  —  Jeg  saa  dig  imorges 
ganske  tidlig  —  bag  Skodden  saa  jeg  dig.  Du 
havde  heller  ikke  sovet  —  vel?  —  den  hele, 
lange,  hede  Nat. 

Langsomt  hæver  hun  sit  Hoved,  mens  Laa- 
gene  tungt  glider  over  Øjnenes  Kugler;  og  som 
mindedes  hun  en  usigelig  Kval,  drager  Læberne 
sig  smerteligt  sammen  til  Ord,  der  lyder  som  et 
Suk: 

—  Hvorfor  kom  du  ikke  før  nu? 

Saa  aabner  de  sig  atter  til  Smil,  som  et  Blom- 
sterbæger søger  Dug.  Og  hendes  Øjne  bryder 
pludselig  ud  i  Straaler  —  af  Ydmyghed  og  Bøn 
—  af  Stolthed  og  Sejr. 

Brystets  Hvælv  bølger  hvide  ud  imod  ham 
for  Aandedrættets  Pust,  og  Maaneskyggen  leger 
imellem  dem,  som  strøg  en  Haand  kærtegnende 
over  de  bløde  Dun. 

Han  tænker  paa  alle  de  Kys,  som  har  plettet 
den  hvide,  spæde  Hals;  og  han  siger  som  i  Tan- 
ker: 

—  Du  har  bolet  med  mange. 
Hun  nikker. 

—  Mange  Hænder  har  rørt  mig  —  faret  fra 
mit  Bryst  mod  mine  Lænder  —  deres  Læber 
har  strejfet  min  Hud.  Og  jeg  har  taget  deres 
Penge  og  deres  Kraft  —  og  jeg  har  set  deres 
Blod  flyde  —  deres  varme  Blod  har  jeg  set 
springe  op  for  min  Skyld.  Dejligt  var  det  at 
se  —  og  vide,  at  det  var  for  min  Skyld.  Men 
elsket  dem  har  jeg  ikke.  Deres  Vilje  har  de 
ikke  faaet.  Mit  Skød  har  ingen  tændt  i  Gled 
uden  du.  —  Hvorfor  kom  du  dog  først  nu? 

—  Asmodæus!  —  aander  Otto  sagte  ud  imod 
hende. 

Hun  bøjer  Hovedet  dybt  mod  Brystet,  og  Laa- 
gene  glider  for. 

—  Asmodæus!  —  siger  han  igen.  Fra  hans 
Hjærte  banker  der  Vrede  ud  i  hans  Hænder;  og 
han  skyder  hende  fra  sig  ind  i  Stuen. 

Hun  griber  ud  med  Haanden,  glider  ned  paa 
Sengekanten,  og  som  brødes  Strengen  i  hendes 
Rygs  Bue,   synker  hun  sammen  over  sit  Skød. 

—  Asmodæus?  —  spørger  han  for  tredje 
Gang. 

Da  ser  hun  op  —  langsomt  hæver  hun  sit 
Blik  mod  hans;  og  i  Maanelyset  straaler  to  blanke 
tunge  Perler  frem  fra  hendes  Øjenkroge. 

—  Er  det  derfor,  du  ikke  kom  for  nu? 
Han  nikker. 

Hun  r37ster  som  af  Kulde.     Hendes  Hænder 

glider  glattende  og  segende  langs  Tæppets 
stærke  Folder. 

Saa  —  pludselig  —  retter  hun  sig  op  og 
strækker  sine  Arme  mod  hans  Hals. 

—  Frels  mig!  —  kun  du  kan  frelse  mig.  — 
Før  jeg  saa  dig,  kendte  jeg  ikke  til  Attrå  —  ikke 
til  dens  Smerte.  Her  har  jeg  ligget  pint  paa  mit 
Leje.  Og  naar  det  brændte,  som  sad  der  Luer 
i  mit  Blod,  og  al  Sans  og  Samling  forgik  mig  — 
saa  kom  ikke  du  —  ikke  du,  som  jeg  kaldte  — 
men  han,  den  onde,  som  de  kalder  med  det 
Navn.  du  nævnede  —  han  slog  sine  Kløer  om 
mig  og  tog  sin  Vilje  med  mig.  Syg  har  han 
gjort  mig.  Han  har  standset  mit  maanedlige 
Blod,  saa  jeg  ikke  har  Fred  i  min  Krop,  hverken 
Dag  eller  Nat. 

Hendes  Øjne  stirrer  fortvivlet  op  imod  hans. 
Og  pludselig  glipper  de  —  som  et  Dyr  i  Angst 

—  mod  Væggen,  og  hendes  Aasyn  vejrer  i  dir- 
rende Rædsel,  om  nogen  rører  sig  derhenne  og 
hører  hendes  Klage.  Og  hendes  Mund  forvrides 
i  Smerte,  som  følte  hun  allerede  Kløer  om  sin 
Krop. 

Vreden  bølger  fra  hans  Hjærte  ud  i  alle  Aarer 

—  Vrede  og  Attraa  brænder  sammen,  saa  han 
intet  ved. 

Skal  han  slaa  hende.'  —  piske  den  hvide  Krop 
med  sine  hede  Hænder  —  eller  skal  han  rive 
den  til  sig  og  slænge  sig  blindt  i  hendes  Vold. 

Hun  ser  hans  Vrede,  og  hendes  Legeme  tæn- 
des  af   hans  Attraas   Strøm,    som   bølger   med 


122 


Aandedrættet  mod  hendes  Bryst.  Hun  kaster 
sig  tilbage  mod  Tæppets  Folder.  Særken  river 
hun  fra  sin  Krop  i  en  eneste  lang  Flænge. 

—  Slaa  mig!  —  beder  hun  —  slaa  mig!  — 
truer  hun  og  strækker  alle  Lemmer  ud. 

Hendes  Krop  vrider  sig  i  Maanelyset  under 
hans  Blik  som  Salamanderen  sin  hvide  Bug  en- 
gang i  Solen  i  hans  Barndomstid.  Og  hendes 
to  Næsebor,  der  sidder  hejt  paa  den  lille  Næse, 
spillende  mod  Luften  som  et  Dyrs  i  Brynde  — 
og  Munden,  der  aabner  sig  imod  ham  for  den 
hede  Aande  —  og  de  store,  mørke  Knopper 
dér  paa  hendes  Bryst  —  alle  stirrer  de  ham 
dirrende  op  imod  som  de  brune  Pletter  paa  Sala- 
manderen engang  i  hans  Barndomstid. 

Blodet  blænder  for  hans  Øjne  —  alting  dirrer 
i  hans  Krop  —  nu  vil  han  kaste  sig  i  Brand  mod 
det,  som  drager  og  tænder  ham  —  da  fatter 
hans  Øjne  de  mørke  Pletters  Tal,  som  stirrer 
ham  imod  —  Øjne,  Næsebor  og  Mund  og  Bry- 
stets mørke  Tuer  —  syv  brune  Pletter  — 

Syv  —  syv  —  det  onde  Tal! 

Han  mindes  Raimunds  manende  Ord  —  han 
mindes  Galfreds  Ord  —  han  mindes  Carl  Lom- 
barders Tale  om  Flamlænderen  og  den  anden, 
som  kvaltes  af  hans  fule  Kløer.  Nu  føler  han 
det,  som  han  holder  knuget  i  sin  venstre  Haand 
—  Leveren  og  Hj ærtet  og  Englen  Gabriel  sagde 
til  Tobias  — 

Er  han  til  Stede  —  usynlig  i  Stuen  til  Stede? 

Drages  han  af  den  aabne,  brændende  Favn, 
som  ligger  dér  og  dirrer  op  i  Maanelyset? 

Det  er,  som  mærkede  han  allerede  Pustet  af 
hans  onde  Aande  i  sin  Nakke.  Saa  kaster  han 
sig  med  Voldsomhed   tilbage. 

—  Kom  —  kom!  —  kalder  hun  imod  ham; 
og  hun  trygler  med  Armene  strakte  ud  imod 
ham;  og  hun  krymper  sig  i  Krampe  for  hans 
Øjne  dér  i  det  hvide  Lys. 

Saa  trækker  hun  sig  pludselig  sammen  og 
stirrer  med  aabne,  vilde  Øjne  derover  —  mod 
Skyggen  —  mod  Ottos  Skygge,  som  Maanen 
kaster  paa  den  negne  Væg.  Hun  værger  for 
sig  mod  Luften  med  rystende  Hænder. 

—  Asmodi  —  Asmodi!  —  sukker  hun  saa 
bedende  fortvivlet. 

Og  hun  skriger  og  stønner,  sukker  og  græder. 

—  De  brænder  mig  —  de  brænder  mig  — 
de  Luer  om  min  Hals.  —  Dine  Kløer  river  min 
Ryg  til  Blods. 

Hendes  Aasyn  forvrides.  Øjnene  staar  stive 
i  deres  Huler  og  stirrer  uden  Blik  mod  Næseryg- 
gen. Munden  spærres  op,  saa  alle  hendes  hvide 
Tænder  synes.  Rallende,  knurrende  og  hvæ- 
sende Lyde  som  af  vilde  Dyr  trænger  frem  af 
hendes  Strube.  Tungen  hænger  tyk  og  svullen 
mellem  Tænderne,  og  Fraaden  staar  i  Skum  om 
de  strammede  Mundvige. 

Det  lød,  som  skreg  hun  nu  hans  Navn  i  usige- 
lig Vaande. 

Ottos  Lemmer  bliver  tunge   som  Bly.     Dog 

naar  han  derhen  —  med  Hjærte  og  Lever  i  sin 
Haand.  Hans  Fingre  stivner  af  Skræk.  Den 
kolde  Sved  paa  hans  Pande  driver  ned  i  Øjets 
Haar. 

Da  han  bøjer  sig  over  hendes  Seng,  ser  han, 
at  den  hvide  Hals  er  svulmet  op,  som  maatte 
hun  kvæles  —  og  Bugen  har  hævet  sig  som  en 
Blære,  der  er  pustet  ud. 

Alting  tager  paa  at  skælve  og  vakle  for  hans 
Øjne.  Sengen  rejser  sig  for  hans  Blik  og  svæver 
frit.  Væggene  hælder  sig  ind  over  ham,  og 
Loftet  truer  med  at  falde. 

Med  sin  sidste  Kraft  lægger  han  Lever  og 
Hjærte  under  hendes  venstre  Bryst. 

Det  bliver  mørkt  for  hans  Øjne.  Han  slaar 
Armene  ud  for  at  holde  paa  de  vaklende  Mure. 
Saa  ved  han  intet  mere. 


Den  høje  Stue  med  den  store  Seng. 

Paa  Sengen  hans  Moder. 

Kongen  ligger  med  Hovedet  kastet  ned  over 
hendes  Fodtæppe.  Af  høj  Hulken  trækker  det  i 
hans  brede  Rj^g. 

Hun  rejser  sig  med  Besvær  over  Ende  og  stir- 
rer lige  paa  ham  —  gennem  Væg  og  Loft,  over 
Sø  og  Land;  hendes  brune  Øjne  er  bleven  saa 
store  og  saa  klare  og  saa  dybe;  og  hendes  Ansigt 
er  hvidt  som  Væggen,  mens  hun  stirrer  paa 
ham. 

Saa  bedrøvede  er  hendes  Øjne.  at  store  Taa- 
rer  triller  stille  ned  ad  hans  Kind. 

—  Otto  —  nu  dør  jeg! 

Erik  og  Valdemar  staar  ved  Hovedgærdet  med 
Hænderne  foldede.  Taarer  glider  ned  ad  deres 
Kinder  mod  det  lange  Haar,  som  falder  frem  for 
øret. 

—  Otto  —  Otto  —  Jesus  Christus  bevare  dig! 
Og  hun  synker  sammen  i  den  mørke,  mørke 

Nat. 


Nu  gaar  det  over  Vand. 

Maanen  skinner  paa  Sejlet.  Baaden  dukker 
sig  —  og  den  gynger  ham  —  og  han  ligger 
haardt  med  Hovedet  i  en  Aaregaffel  og  Benene 
i  Klemme  under  Rælingen. 

Det  støder  og  det  bølger  i  svær  Søgang. 

Nu  —  endelig  —  faar  han  Ro  og  Hvile  —  og 
ligger  i  sin  Seng. 

Den  onde  Aand,  hvis  Ansigt  han  ikke  kan 
skelne  for  Taagen,  staar  bøjet  over  ham.  Han 
hæver  noget  stort  og  tungt  i  sine  Arme  og  lader 
det  falde  ned  paa  hans  Bryst.  Det  t3mger,  som 
skulde  det  kvæle  ham. 

Saa  slaar  han  ud  med  Armene  af  al  sin  Kraft. 
Han  spænder  Byrden  af  sig;  og  den  onde  viger 
tilbage  et  Øjeblik.  Han  er  ramt  af  Slaget.  Men 
han  giver  sig  ikke.  Atter  kommer  han,  dog 
ikke  saa  nær.  Og  nu  spyer  han  af  sin  fule  Mund 
ud  over  hans  Ansigt  og  Bryst.     Det  svider  ham 

som  Ildsluer.  Han  overvældes  af  uendelig  Træt- 
hed. Han  kan  ikke  længer  værge  sig.  Han 
opgiver  Kampen. 

Intet  hjælper  mere.  Stille  —  ganske  stille  vil 
han  ligge  og  tage  det  onde  imod,  til  han  tror 
ham  død. 

Aa,  at  sove  —  endelig  sove  —  saa  dejligt  og 
sødt  at  sove! 


—  In  principio   erat  verbum   —   — 

Det  er  Broder  Galfreds  Stemme,  som  lyder 
mod  hans  Øre  fra  det  fjærne  —  og  dog  ganske 
nær. 

—  Miserere  mei  deus 

Det  er  Galfreds  Stemme,  som  maner.  Det  er 
hans  foldede  Hænder,  som  løfter  sig  gennem 
den  tætte  Taage  for  hans  Blik  —  besværgende 
løfter  de  sig  over  hans  Hoved. 

Nu  tager  han  Vand  af  et  Kar  i  sin  Haand  og 
besprænger  hans  Ansigt  og  Bryst. 

Pludselig  let'ter  Taagen  for  Ottos  Øjne.  Han 
vender  Hovedet.  Dagens  Lys  straaler  ind  paa 
ham  fra  Vinduet  i  hans  Celle. 

Hvad  vil  dog  Galfred  her  i  hans  Celle  —  paa 
denne  tidlige  Tid.' 

Den  gamles  Øjne  bliver  store  og  større,  me- 


In  principio  erat  verbum   o:    I  Begyndelsen  var 
Ordet. 

Miserere  mei  deus  o:  Forbarm  dig  over  mig,  o  Gud ! 

dens  han  bøjer  sig  tæt  og  lyttende   ned  over 
hans  Bryst. 

—  Broder  Galfred!   —   siger  Otto. 

—  Lovet  være  den  Herre  Jesus  Christus!  — 
bryder  det  ud  af  den  bløde  Mund  under  Læbens 
stride  Haar.  Taarerne  styrter  ud  af  hans  fulde 
Øjne;  han  kaster  sig  ned  paa  Knæ,  rækker  de 
foldede  Hænder  op  i  Vejret  og  beder  med  høj 
og  bævende  Stemme,  der  brydes  af  Graadens 
utvingelige  Lyd. 

—  Te  deum  laudamus  —  beder  han  —  te 
dominum  confitemur  —  og  midt  i  Takkebønnen 
ser  han  med  Straaleglans  af  Glæde  paa  Ottos 
Øjne  og  siger: 

—  Bed  med  —  bed  I  med! 

De  beder  længe  sammen.  Og  da  han  har 
endt  Bønnen,  fortæller  Galfred,  hvorledes  han 
saa  ham  fra  sit  Vindu  gaa  bort  i  Maanenatten 
gennem  Haverne,  og  hans  Sind  anede  det  frygte- 
lige; —  hvorledes  han  fandt  ham  i  den  ondes 
Vold,  mens  Skøgen  laa  i  dybeste  Søvn,  som  han 
ikke  formaaede  at  vække. 

Han  fortæller,  hvorledes  han  og  Carl  Lom- 
barder, som  han  kaldte  hid  fra  Gaden,  just  da 
han  kom  ud  fra  „de  to  Svaner"  med  de  andre, 
—  hvorledes  de  bar  ham  gennem  Haverne  — 
den  ene  ved  hans  Hoved,   den  anden  ved  hans 


Te    deum    laudamus  —  te    deum    confitemur 
O:  Dig,  o  Gud,  love  vi  —  dig.  Herre,  bekende  vi. 

Ben.  Han  var  næsten  ikke  til  at  holde,  for  den 
onde  sparkede  og  vred  sig  gennem  hans  Krop. 
Men  hvad  den  onde  talede  igennem  og  ud  af 
Ottos  besatte  Krop  —  det  vil  han  ikke  sige.  Han 
tør  ikke  tage  de  Ord  i  sin  Mund. 

—  Din  Kind  er  hoven  og  dit  ene  Øje  slaaet!  — 
siger  Otto. 

—  Det  slog  han  med  Eders  Næver  i  mit  An- 
sigt. 

Nu  mindes  Otto,  hvor  han  var,  da  Hukom- 
melsen slap  ham  og  han  intet  mere  vidste. 

En  usigelig  Glæde  blander  sig  med  Angsten  i 
hans  Hjærte. 

—  Hun  er  frelst  af  mig.  Den  onde  Aand  fo'r 
over  i  mig  fra  hende,  da  hun  fik  Lægedom.  Og 
nu  har  Broder  Galfred  atter  uddrevet  ham  af  mig. 
Med  Bøn  og  Paakaldelse  og  med  Biblen,  som 
ligger  der  paa  Gulvet,  og  med  det  hellige  Vand 
har  han  uddrevet  Dæmonen  for  bestandig. 

—  Sara!  —  hvisker  det  i  ham  —  Sara.  Jeg 
skal  komme.  I  Aften  kommer  jeg  og  tager  dig, 
nu  du  er  frelst. 

Da  læser  Galfred  af  hans  Øjnes  Glans  de 
syndefulde  Tanker.  Han  foler  og  forstaar  det 
hele,  som  er  sket;  og  han  gruer  ved  at  se,  hvor 
skrøbeligt  det  er  endnu,  det  unge  Kød. 

—  Bliv  hos  mig,  Otto!  —  beder  han  og  tryk- 
ker hans  Haand  i  begge  sine  grove,  plumpe 
Hænder. 

—  Forsag  Verden  —  beder  han  —  som  jeg 
har  forsaget  og  fundet  Lykken.     Tag  dit  Kors 

paa  dig,  Otto,  og  bliv  hos  mig.  Sammen  vil  vi 
granske  Guds  evige  Visdom,  som  ene  straaler. 
Thi  Verdens  Visdom  er  Daarlighed  og  Kødets 
Visdom  er  Deden. 

Otto  smiler  for  første  Gang  og  ryster  paa 
Hovedet,  som  endnu  er  tungt  og  mat. 

—  Jeg  er  saa  ung  endnu  —  har  intet  prøvet 
—  intet  levet  — 

Munken  forstaar,  at  hans  Bøn  er  forgæves. 
Længe  ser  han  paa  ham  med  sine  milde,  gamle, 
bedrøvede  Øjne.  Saa  nikker  han  langsomt,  som 
vilde  han  sige: 

—  Du  kommer  nok  —  engang  saa  kommer 
du,  den  ene  rette  Vej  —  men  saa  er  jeg  vel 
død. 

Og  som  han  søgte  noget  godt  og  stort  at  give 
ham  med  i  Livet  paa  den  tunge,  tunge  Van- 
dring —  noget  lægende,  noget  værgende  — 
flakker  hans  Øjne  tænksomt  omkring. 

Da  gaar  et  Lys  over  hans  Ansigt.  Det  straa- 
ler i  hans  Øjne  —  af  Offervillighedens  Glæde 
straaler  det  og  af  Kærlighed  til  dette  unge, 
skrøbelige,  kongefødte  Kar. 

Under  sin  Kutte  drager  han  frem  to  Stykker 
Klæde  —  graat  og  simpelt  at  se  til.  Han  har 
baaret  dem  over  Skuldrene,  saa  at  de  krydsedes 
korsvis  paa  hans  Ryg  og  Bryst. 

—  Tag  disse!  —  siger  han  højtideligt  —  det 
er  Skapularier.  De  er  indviede  af  Ordensgene- 
ralen  selv.  Jomfru  Maria  gav  dem  til  Simon 
Stock,  vor  Ypperste,  i  en  Aabenbarelse.     „Tag 

Laurids  Bruun  :    Alle  Synderes  Konge.  " 

dem  —  sagde  hun  —  thi  hver,  som  bærer  dem 
i  mit  Navn  —  hans  Sjæl  hæver  jeg  i  hans  Døds- 
stund ud  af  Skærsildens  Flammer  og  bærer  den, 
renset  ved  mig  alene,  op  til  min  Søn,  som 
sidder  ved  Gud  Faders  højre  Haand".  Og 
Simon  Stock  lod  gøre  flere  saadanne,  og 
han  fik  Magt  til  at  indvi  dem.  Og  nu  bæres 
de  af  mange  i  vor  Orden. 

Broder  Galfred  vender  sig  for  at  skjule  sin  Be- 
vægelse. Han  tager  den  tunge  Bibel  op  fra  Gul- 
vet; men  Vievandet  lader  han  blive  tilbage. 
Hvem  ved  —  maaske  kan  det  dampe  op  mod 
alle  onde  Tanker,  som  svirrer  rundt  i  Luften  og 
føder  syndefulde  Begæringer. 

Saa  gaar  han  hastig  ud  af  Ottos  Celle  uden  at 
se  sig  tilbage. 


vm 

HJEM! 

Otto  ligger  med  Rj^ggen  op  mod  Tjørne- 
hegnet. Armene  har  han  samlet  under  Nakken. 
Og  den  klare  Septemberhimmel  hænger  over 
hans  Hoved. 

Bag  ham  kvidrer  to  nyfigne  Finker  i  det  skære 
Morgenlys.  De  er  af  Sommerens  Kuld  og  ken- 
der intet  til  Verden.  Forlængst  har  de  lært  at 
sove  frit  paa  Gren  med  Hovedet  under  Vinge, 
men  dog  holder  de  til  om  den  gamle  Rede, 
som  skjuler  sig  tom  og  forladt,  hvor  Hegnet  er 
tættest. 

Slevt  søger  hans  Blik  mod  Kvidren  over 
hans  Hoved.  Saa  opgiver  han  sin  Søgen,  og 
Øjet  stirrer  ud  mod  St.  Victor  Klostrets  store 
bølgende  Stubmark  her  for  hans  Fod. 

Skraanende  strækker  den  sig  ned  mod  Seinen, 
der  flyder  blaa  og  blank  under  Morgendisen.  Om 
de  slanke  Poppeltræers  Stammer  hist  paa  Øen 
har  Disen  svøbt  sig  tæt;  og  deres  Kroner  stræber 
stille  op  af  Taagen,  som  svævede  de  frit  i 
Luften. 

Bag  ham  stemmer  Paris  sine  Strenge  mod  den 
unge  Dag,   som  svulmer  op  omkring  ham. 

Atter  en  straalende,  bitter  Dag  efter  den  mørke, 
vellystfulde  Nat. 

Otto  strækker  sine  Lemmer  mod  Solen.  Staa- 
let  er  brudt  i  dem.  Senerne  vil  ikke  spænde  sig; 
Musklerne  i  hans  Arme  hænger  slappe  og  dorske 
om  Knoglerne. 

To  Maaneder  af  lutter  Nætter. 

Hvor  blev  Dagene  af? 

Dernede  paa  Brinken  var  det,  han  stod  — 
den  store  Mand,  og  knejsede  med  sit  ene  bræn- 
dende Øje  imod  Paris. 

Kunde  han  se  mig  nu  —  i  min  Usseldom  — 
i  min  Elende! 

Hun  føler  intet  —  ser  det  ikke.  Bare  Lyst  og 
Lykke  og  Smil  —  som  hun  kan  smile  af  hele 
sin  hvide  Krop. 

En  pludselig  Vammelhed  griber  ham  om 
Hjærtet. 

Var  hun  her  nu  —  i  dette  øjeblik  —  han  vilde 
slaa  hende  —  slaa!  og  hun  vilde  smile 
i  Ydmyghed  og  Smerte  —  og  hvert  Slag  vilde 
tænde  hende  hedere  —  og  hun  vilde  gribe  mig 
og  slipper  mig  ikke,  før  — 

Saadan  Magt  har  hun  —  saadan  Styrke  er  der 
i  hendes  Blik,  at  jeg  ikke  kan  slippe  hende, 
enddog  jeg  foragter  og  væmmes  og  forbander  — 

Vogt  dig  for  Kvinden! 

Haa  haa  —  vogt  dig  for  din  Skæbne!  —  Den 
hænger  over  med  alle  sine  Stjernelys.     Lavere 

og  lavere  hænger  den  og  trykker  ned  og  skubber 

—  og  naar  det  glider,  hvo  kan  da  standse  — 
Uden  Gud? 

Sidder  han  mon  virkelig  dér  —  højt  oppe  bag 
det  blaa?  Hvad  hjælper  det,  naar  Satan  sidder 
dybt  dernede  i  den  merke  Jord,  som  er  mig  nær- 
mest, og  strækker  sine  Kløer  højere  og  højere 
op  under  mig,  om  .han  kunde  faa  Tag  i  mig 
igen. 

Eller  er  det  Gud,  som  gjorde,  at  jeg  løb  fra 
Studierne,  at  jeg  stjæler  mig  som  en  Tyv  i  Dæm- 
ringen langs  Husene  fra  hendes  Celle  —  at  jeg 
skyer  Carl  Lombarder  og  de  andre  —  at  jeg 
ikke  tør  møde  gamle  Petrus'  hvide  Skæg  — 
at  jeg  lukker  min  Celle  for  Broder  Galfred,  som 
vilde  mig  saa  vel  —  at  jeg  har  ødslet  mine 
Penge,  mit  Bo,  —  at  jeg  har  pantsat  mine  Klæ- 
der, —  at  hver  en  Trevl  af  Værdi  ligger  støvet 
i  Hob  i  Jødens  Kiste  — 

Det  ligger  i  Blodet  —  det  er  en  Arv  —  denne 
Pantsætning.  Det  gjorde  Fader  og  Farfader. 
Det  er  Slægten.     Land  og  Folk  satte  de  i  Pant 

—  jeg  har  kun  Klæder  og  Bøger  at  sætte  —  og 
min  Ring. 

Han  drejer  i  Tanker  den  tunge  Ring  med  den 
straalende  Sten  —  han  fik  den  i  Daabsgave  af 
Farbror  Johan  —  det  eneste,  han  endnu  har 
tilbage. 

—  Hvorfor  kommer  intet  Bud  —  ingen  Penge? 

—  I  fire  Maaneder  intet  Bud.  —  Nuntius  har  kun 

Høflighed  tilbage  —  knap  det  —  enddog  jeg  er  en 
Konges  Søn. 

Har  de  glemt  ham  derhjemme  — 

—  Moder,  har  du  glemt  dit  Barn? 

Øjet  dugges;  cg  han  strækker  Armene  ud  som 
et  bedende,  lidende  Barn  mod  det  fjærne  Hjem, 
hvorfra  det  er  revet  for  tidligt. 

Saa  fattig  —  saa  ussel! 

Ind  for  Øjets  Linje  kommer  en  Klosterbonde 
med  sit  Øg  og  sin  Plov  —  dér  borte  —  op  ad 
Skrænten.  Han  skræller  en  spæd  Fure  i  den 
stubbede  Mark.  Et  Øjeblik  standser  han  for  en 
Sten  eller  Klump.  Saa  tvinger  han  med  arbejds- 
krøget  Ryg  Ploven  haardt  igennem. 

—  Nu  gaar  Ploven  over  Jord  derhjemme!  — 
siger  Otto  højt,  og  Taarerne  løber  stille  ned  ad 
hans  Kind. 

Vænget  med  Søen  der  bag  —  Slottet  med 
de  to  Taarne  mod  den  graa  Luft  —  og  Abild- 
havens høje  Træer  — 

—  Hjem!  —  hjem! 

Moder  i  Højeloftets  Fruerstue  —  ved  Vinduet 
—  med  det  baldyrede  Klæde  i  sit  Skød  og  de 
store  mørke  Øjne  hævede  imod  ham  —  det  stille 
Smil  om  hendes  bløde,  bedrøvede  Mund  — 

Erik  og  Valdemar  —  og  Lindehuset — 

Cara  —  liden  Cara! 

Taarer  bliver  ved  at  glide,  saa  Øjet  blændes 
derved. 

Cara  —  husker  du  Junker  Otto? 

Han  tænker  paa  det  Kys,  han  gav  hende,  den 


135 


Nat,  de  flygtede;  og  i  det  samme  stiger  Skam- 
rødmen op  i  hans  Kinder  og  paa  hans  Pande. 

—  Herre  Jesus  —  hvad  skal  der  blive  af  mig? 

—  Min  hele  Krop  slæbt  igennem  Sølen  —  ingen 
Tanker  —  ingen  Fred.  Intet  har  jeg  lært  — 
studere  kan  jeg  ikke  mere  —  intet  kan  jeg. 

—  Var  det  Præsten?  —  haaner  Erik.  —  Hvor 
blev  Ærkebispen?  —  spørger  Mester  Fulbert  og 
griner  med  sine  gule,  spidse  Tænder.  Fader 
raser  og  skriger  op  —  og  Farbror  ryster  paa  sit 
Hoved  og  gaar  til  Side  for  mig  som  en  pest- 
befængt. —  Og  Moder  —  hun  spørger  ikke  — 
haaner  ikke  —  ser  kun  paa  mig  med  sine  store 
bedrøvede  Øjne  — 

—  Nej  —  nej  —  Skammen  kan  jeg  ikke  bære! 

—  Aldrig  vender  jeg  tilbage.  —  Fredløs!  —  en- 
som! —  under  den  store,  hvælvede  Himmel  — 
alene! 

—  Opsøge  Raimund?  —  følge  ham  paa  hans 
nye  Korstog  med  de  engelske  Mænd?  —  udgyde 
mit  syndefulde  Blod  til  Guds  Ære  og  til  Soning 
for  mig  og  min  Slægt! 

Men  han  ved  det  godt.  Han  river  sig  ikke 
fra  hende.  Han  kan  det  jo  ikke  —  og  kunde 
han,  kom  da  ikke  Asmodæus  og  tog  hende 
paany?  —  Kan  han  støde  en  Sjæl  fra  sig  i 
Dybet,  som  han  selv  har  frelst? 

En  uendelig  Træthed  tager  ham  i  Favn.  Han 
tænker  intet  mere.  Hans  Hjærne,  slidt  af  hede 
Nætters  Lyst,  kan  intet  holde  fast.  Fra  det 
ene  ufuldbaarne  Drømmebillede  til  det  andet  flak- 

ker  han,  som  en  stakkels  til  Døden  udmattet  Fugl 
basker  hjælpeløst  med  sine  Vinger,  allerede  træt 
af  Kampen  —  selvopgiven. 

Saa  falder  han  hen  mellem  Søvn  og  Døs, 
tvungen  af  Solen,  som  nu  hænger  rund  og  dag- 
moden over  Poplerne  hist  paa  Øen  i  Seinen. 

En  Vrinsken  tæt  ved  hans  Øre. 

Han  rejser  Hovedet. 

En  ung  Hoppe  staar  med  lystig  spærrede  Ben 
i  den  stærke  Morgenluft  og  napper  af  Græsset 
paa  Tjørnevolden  —  nogle  Skridt  borte  — 
medens  dens  kloge  Øjne  opmærksomt  holder  Vagt 
imod  ham. 

Den  røde,  blanke  Lød  damper  Kropvarmen  ud 
i  Luften.  Den  har  løbet.  Hvorledes  kom  den 
her.' 

Otto  ser  mildt  paa  det  store  trosk34dige 
Blik.  En  Ven  er  kommen  til  ham  i  hans 
Nød. 

Dernede  fra  Landevejen  langs  Floden  kommer 
€n  Mand  ridende.  To  Heste  følger  efter  med 
lange  flagrende  Manker  —  han  holder  dem  i 
Grime,  bunden  til  Saddelgjorden. 

Nu  rider  han  op  over  Skrænten  —  op  imod. 

Hoppen  faar  Øje  paa  ham,  spjætter  ud  med 
alle  fire,  stikker  Mulen  mod  Jorden  og  sprænger 
ind  over  Marken  i  kort  Galop. 

—  Saa  skulde  da  den  onde  —  dit  Satans  for- 
bandede Øg! 

Otto  er  oppe  i  et  Spring. 

Dansk  —  jysk  —  Herre  Jesus  —  det  er 
jysk! 

Hestens  røde  Led  mod  den  blaa  Luft  —  de 
flagrende  Manker  og  den  skulderbrede,  krøgede 
Ryg  paa  Manden  derhenne,  der  jager  af  sted  med 
Huen  skævt  ned  over  det  ene  Øre  — 

Det  er  Danmark  —  det  er  Hjemmet,  som 
kommer  til  ham. 

Bølgende  Stubmark,  hvor  Ploven  gaar  — 
Smaafugle,  der  kvidrer  i  Hækken  — 

Hjemmet  —  Falster  — 

Det  trækker  til  Graad  i  hele  hans  Krop.  Træt- 
hed og  Tynge  glider  af  ham.     Alt  er  glemt. 

Nu  vender  Hoppen  og  holder  ned  imod  ham 
—  og  Manden  bagefter  med  de  springende  Heste 
tilhøjre  og  venstre.  Han  rykker  i  Grimerne  og 
bander  — 

Som  sød  Musik  —  som  Klokkers  Klemt  fra 
Landsbykirken  lyder  det  i  hans  Øre. 

Nu  bliver  Rytteren  ham  var.  Med  et  Ryk 
holder  han  Hesten  an  og  skæver  med  sammen- 
kneben Mund  bag  det  tynde,  mørke,  uredsomme 
Skæg  til  Otto. 

—  Guds  Fred  og  Godmorgen!  —  raaber  Otto 
og  strækker  sin  Arm  ud  imod  ham. 

Selv  Dyrene  standser  i  Farten,  ramt  af  For- 
bavselse over  den  kendte  Klang  i  det  frem- 
mede. 

Manden  maaber.  Saa  retter  han  sig  lang- 
somt og  sindigt  op,  ser  paa  Ottos  sorte  Kappe 
og  de  lange,  mørke  Hoser. 

—  Med  Forlov  at  spørge  —  siger  han  og  letter 
Huen. 

—  Ja,  jeg  er  dansk  som  I  —  det  ventede  I 
ikke?  —  Jeg  er  Scholar  —  Klerk  her  i  Paris. 
Kom  nærmere  og  sid  af!  —  Fortæl  mig  nyt  der- 
hjemme fra! 

Manden  nærmer  sig.  Det  glimter  af  Glæde 
bag  det  listige  Blik.  Han  letter  sig  af  Sadlen, 
binder  Dyrene  til  Tjørnehækken.  Og  nu  nær- 
mer sig  den  springske  Hoppe  til  sine  Kammerater 
og  græsser  fredeligt  ved  deres  Side. 

—  I  er  Jyde  —  hvor  kom  I  fra? 

—  Fra  Ribekanten  —  siger  han  tøvende  og 
holder  endnu  forsigtig  og  mistroisk  tilbage.  Saa 
ser  han  den  tindrende,  bedende  Glæde  i  Ottos 
blaa  Blik  med  de  mælkefyldte  Blærer  —  og  nu 
forstaar  han,  at  det  er  en  Ven.  som  beder  ham 
om  Gave. 

—  Det  er  gode,  jydske  Heste.  Dem  vil  jeg 
sælge. 

—  Saa  langt  er  I  kommen! 

—  Jeg  er  reden  med  dem  gennem  Sønder- 
jylland —  over-  Ejderen  og  Elben  og  mange 
andre  Floder,  som  jeg  ikke  kender.  For  I  ved 
vel,  at  Marsken  har  solgt  Retten  til  Hanserne. 
Ikke  en  Hest  maa  skibes  fra  Ribe  uden  af  Han- 
sen's  Mænd. 

—  Marsken?  —  Ludvig  Albrechtsen?  —  hvad 
ger  han  i  Ribe? 

—  Var  I  saa  længe  ude? 

—  I  fire  Aar  var  jeg  ikke  i  Danmark. 

—  Almind  og  Jælling  og  Malt  og  Gjern  og 
Ribe  og  Kolding  og  Viborg  og  Møntret  og  Told 

—  og  alt,  hvad  som  godt  er  —  det  fik  han  til 
Tak  af  Greven  og  den  bitte  Hertug,  da  han  fik 
Kongen  dreven  ud. 

Nu  er  han  død,  Marsken  —  Gud  forbande  hans 
Sjæl  —  han  slog  falsk  Mønt  i  Ribe  og  jog  os  af 
Gaarde.  I  maa  vide,  jeg  ejed  et  helt  Bol  i  Ved- 
sted, men  han  kærede  imod  mig  og  jog  mig 
sagesløs  af  Gaarde. 

—  Kongen  vendte  jo  tilbage! 

—  Kongen!  —  haa!  —  (han  gør  en  uhøvisk 
Bevægelse  mod  sin  Bag)  —  Han  købte  sig  hjem 
med  gode  Ord  og  lybsk  Mønt.  Men  Marsken 
fik  beholde  det  hele  —  og  Porse  —  og  den 
tredje  Forræder,  som  sagde  ham  Huldskaben  op 
paa  Nykøbing  —  ham  Drosten  —  de  fik  alle  be- 
holde, hvad  Greven  havde  givet  dem  i  Sold. 

—  Porse  —  hvor  lever  han? 

—  Han  sad  Hertug  i  Sønderhalland  og  paa 
Kalundborg  —  nu  er  han  død.  —  Og  saa  maa  I 
vide  —  vor  gamle  jyske  Jord  —  den  ligger  øde 
milevidt.  Sæden  tramper  de  ned  med  deres 
Karle  og  Heste.  Og  hvor  de  kriges,  staar  der 
lyse  Luer  efter  dem  fra  Gaard  til  Gaard  og  dri- 
ver Folk  og  Fæ  af  Huse.  Jeg  havde  et  helt  Bol 
efter  min  Fader;  men  Marsken  kærede  imod 
mig  og  jog  mig  sagesløs  derfra.    Nu  er  han  død 

—  men  hans  Enke  sidder  igen  med  hans  Yngel, 
den  onde  Mær.  Saa  tog  jeg  mine  Heste  —  mine 
gode  Dyr  —  og  jeg  købte  et  andet  Par  og  endnu 

et  Par  af  min  Nabo,  hvem  Ildsvaaden  drev  til 
Skovs.  Der  er  godt  Køb  paa  Heste  i  Jylland^ 
nu  da  Ploven  staar  rusten  i  Skuret.  Jeg  hedder 
ellers  Jep  Jensen  til  Tjeneste  —  og  min  Far  var 
Jens  Jepsen  den  stærke  —  men  I  er  Ølænding, 
kan  jeg  høre  —  og  Storfolks  Sen  er  I  vel  og, 
siden  I  blev  Pariserklerk. 

Jyden  skotter  pludselig  mistænksom  til  Ottos 
hvide  Hænder.  Men  Trangen  til  hjemlig  Tale 
driver  ham  frem  paa  n3^  I  to  Maaneder  hørte 
han  kun  fremmed  Tunge. 

—  I  maa  vide,  jeg  er  reden  gennem  det  hele 
sachsiske  Land,  til  jeg  kom  her  til  Kranken  — 
og  intet  Ord  forstod  jeg  af  den  fremmede  Tale. 
Jeg  er  reden  om  Nætterne.  Om  Dagen  sov  jeg 
i  Skov  og  Krat,  mens  Dyrene  græssed.  Dage 
igennem  har  jeg  levet  af  Ax  paa  Marken,  og 
Drikke  har  jeg  malket  mig  til,  hvor  jeg  traf  — 
og  Fjerkræ  har  jeg  røvet  til  Føde  nu  og  da  og 
tændt  Baal  i  Skoven.  Og  dog  blev  jeg  narret. 
Tyske  Krigskarle  traf  mig  en  Nat  paa  en  stor 
Hede,  hvor  der  ikke  var  Træs  Skjul.  De  skræm- 
mede mine  Heste  løs  og  røvede  en.  En  anden 
tinged  jeg  bort  her  i  Franken;  og  nu  har  jeg 
disse  tilbage.  Nu  jeg  er  kommen  til  Paris,  vil 
jeg  give  den  ene  i  Skænk  til  gamle  Petrus  fra 
Ribe.  Ham  har  min  Far  kendt,  da  han  var 
Kannik  derhjemme.  Da  var  jeg  kun  en  ussel 
Pog,  da  han  drog  af  I^and.  De  siger,  han  er 
bleven  Stormand  her  i  Byen  —  kan  det  passe? 

Otto  nikker. 

—  Ham  vil  jeg  skænke  den  ene,  at  han  skal 
hjælpe  mig  til  en  Tjeneste  her  i  den  frankiske 
Konges  Land  —  for  det  maa  I  vide  —  heller 
skal  den  onde  eje  min  Krop  og  min  Sjæl  med 
Hud  og  Haar  —  end  Jep  Jensen  vender  tilbage 
til  det  Land,  som  Gud  har  slaaet  med  Hanser 
og  Holstenerne  og  alt,  hvad  som  ondt  er! 

Han  slaar  den  knyttede  Næve  haardt  mod  He- 
stens Hals,  saa  Dyret  springer  skræmt  til  Side. 
Hans  Øjne  staar  stive  af  kold  og  indbidt  Vrede, 
og  hans  Mund  ligger  kneben  og  foldet  som  et 
hvidt  Knivsblad. 

—  Men  Kongen  —  Kong  Kristoffer  —  han 
sidder  dog  Konge  endnu  i  Landet.' 

—  Konge.?  —  I  var  længe  ude,  gode  Klerk  — 
haa  haa!  —  Kan  han  græsse  hundrede  Heste  paa 
den  Jord,  som  er  hans,  vil  jeg  skænke  Jer 
alle  mine  Øg.  Pantet  det  væk,  har  han  —  Hus 
og  Jord  —  og  Bonde  og  Fæ  —  til  Grever  og 
Hertuger  og  Hanser  og  —  Porse  dode  —  mener 
I,  han  turde  tage  Estland  tilbage,  det  han  gav 
ham  dengang,  skønt  det  var  gammelt  Arvelen 
i  Kongens  Slægt?  —  og  dog  var  han  mensvoren 
og  fredløs  fra  Fødselen  af,  var  Porse.  Konge! 
—  haa  haa!  —  paa  Skanderborg  sidder  han  og 
holder  Ret  for  sin  Hest  og  sin  Hund  og  sine 
magre  Svende  og  sit  hele  tyske  Gesindel,  som 
hans  Dattermand  —  ham  Brandenburgeren  — 
har  skikket  ham  i  Naade  og  Almisse.    Plyndred' 

han  ikke  imellemstunder  et  fedt,    jysk  Kloster 
eller  letted'  nogle  Alterskrin,  saa  — 

—  Det  er  Løgn! 

—  Er  det  Løgn?  —  Ved  I  det  bedre  end  jeg, 
som  kom  derfra  endnu  i  Høst? 

—  Dronningen  —  hun  er  dog  god  og  — 

—  Dronningen  ja  —  de  sagde,  hun  var  god 
og  mild  mod  Fattigfolk.  Men  hun  er  jo  død  nu. 
Da  jeg  kom  igennem  Rendsborg,  spurgtes  det  dér, 
at  hun  just  var  død. 

Otto  griber  sig  til  Hj ærtet.  Han  bliver  hvid  i 
Ansigtet,  og  Benene  tager  paa  at  r^^ste  under 
ham.  Men  Bonden  ser  det  ikke.  Han  er  tilbage 
i  det  gamle  Land.  Sorg  og  Hjemve  hænger 
trods  alt  i  hans  Mundvige;  og  hans  nedslaaede 
Blik  følger  Haanden,  der  strækker  og  glatter  Gri- 
men frem  og  tilbage,  som  var  den  et  Stj^^kke  af 
den  danske  Jord. 

—  Hun  døde  Sanct  Annæ  Nat. 

—  Sanct  Annæ  Nat?  —  hvisker  Otto  op  imod 
ham.  I  hans  Hjærte  bølger  alle  dunkle,  sønder- 
rivende Minder  frem  om  hin  Nat  —  den  samme 
frygtelige  Nat,  der  slog  den  haarde  Knude  paa 
hans  Liv,  som  han  ikke  mægter  at  løse. 

Otto  kaster  sig  ned  paa  Volden  og  vender  An- 
sigtet mod  Græsset  for  at  skjule  sin  Bevægelse. 
Men  Bonden  snakker  videre  —  snakker  løs  i  sin 
Moders  Tunge  for  de  to  Maaneders  tvungne 
Tavshed  i  fremmed  Land. 

—  Jeg  talte'  med  en  Falstring  forgangen,  som 

hedte  Jeppe  Dip  —  han  var  i  Grev  Johans  Følge 
og  laa  for  Rendsborg,  der  jeg  kom  igennem  — 
han  mente,  det  blev  ondt  for  Danmark,  der  hun 
dede:  for  meget  godt  og  mildt  skal  hun  have 
øvet  paa  Falster.  Sønnen,  Erik,  som  ogsaa 
kroer  sig  med  Kongenavn,  endda  han  ejer  ikke 
uden  de  Nyborg  Mure,  hvor  han  sidder  forvaret 
som  en  Flue  i  et  Spind  —  han  var  grum  og 
falsk  og  vild  som  Faren,  sagde  han,  den  Fal- 
string — 

—  Var  der  ikke  to  Prinser  foruden.'  —  spørger 
Otto  lavmælt. 

—  Jo.  Der  var  Junker  Otto.  Han  slægtede 
nok  Moren  paa.  Det  sagde  den  Falstring,  at 
selv  havde  han  hørt  paa  Nykøbing- Torv,  at  Jun- 
keren bad  for  en  stakkels  Kvind',  som  blev  strø- 
gen til  Kagen.  Men  ham  fik  Broren  spændt  af 
Lande,  fordi  Folk  undte  ham  saa  vel.  Og  ingen 
ved,  hvor  han  er  bleven.  Jeg  tænker,  de  har 
haft  Held  til  at  slaa  ham  ned  i  Tysken  eller 
Franken.  Saa  var  der  og  en  tredje  —  hedte 
Valdemar  —  men  han  var  kun  en  bitte  uvorn 
Knægt  at  regne,  da  hin  Falstring  gik  i  Grevens 
Tjeneste. 

Nej  —  nej  —  det  er  sure  Tider  at  leve  i 
Danmark  —  og  heller  skal  den  onde  eje  min 
Krop  og  min  Sjæl  med  Hud  og  Haar'  end  — 

Otto  har  vendt  ham  Ryggen.  Taarer  falder 
ned  for  hans  Fod.  Han  stryger  sin  skælvende 
hvide  Haand  langs  Hoppens  røde,  blanke,  sve- 


144 


dige  Side,  mens  den  virrer  med  Hovedet  og 
græsser.  Saa  visker  han  sig  hastig  over  Øjet 
og  vender  sig  brat  mod  Bonden. 

—  Hvad  skal  I  ha'  for  Hoppen,  som  den  staar 
der  —  usadlet  —  ustriglet?  —  spørger  han  og 
ser  op. 

—  Hun  er  springsk  og  stædig,  er  hun  —  og 
altid  saa  skal  jeg  sætte  over  Stub  og  Brak  efter 
hende.  Øjner  hun  et  Klat  grønt  Græs  hist  henne, 
saa  kaster  hun  sig  los  med  Hovedet  og  løber 
und.  Hende  skal  I  have  billig,  om  I  kan  give 
god  og  ærlig  Ment  for  hende. 

Otto  drager  Farbrors  Ring  af  sin  Finger,  hol- 
der Stenen,  der  funkler  i  Solen,  op  for  Bondens 
Øje,  som  bliver  gridsk  og  lille. 

—  Den?  —  siger  han. 

—  Ja  nok!  —  svarer  Bonden  og  snapper  ha- 
stig, at  han  ikke  skal  fortryde. 

Otto  borer  begge  Hænder  ned  i  Hoppens 
Manke.    I  et  Nu  sidder  han  paa  dens  Rj'-g. 

Og  som  han  sidder  dér,  føler  han  sig  i  Dan- 
mark. Munden  smiler  til  Sorgen  i  hans  blæn- 
dede Blik.  Nu  vil  han  hjem.  Ingen  er  der  at 
skamme  sig  for.  Hvem  kan  vel  haane  ham  nu? 
—  Nu  kommer  Junker  Otto,  Folk,  ham,  som  I 
undte  saa  vel. 

Hoppen  slaar  med  Hovedet,  mens  han  stryger 
Fingrene  gennem  dens  lange  Manke.  Saa  sam- 
ler han  Grimen  i  sin  Haand  og  sætter  Hælene  i. 
Den  springer  til  Side,  men  han  sidder  fast,  og 
han  ler  med  alle  sine  hvide  Tænder. 

—  Farvel  —  og  hils  Petrus,  den  gamle! 
Bonden  og  hans  Heste  stirrer  forbavsede  efter 

ham. 

Endelig  faar  han  Mæle  og  raaber: 

—  Hvem  er  I?  — fra  hvem  skal  jeg  hilse? 

—  Fra  Junker  Otto  af  Danmark! 


Laimds  Bruun  :    Alle  Synderes  Konge. 

IX 

MARTJE  OG  JGRN 

Otto  kommer  sprængende  over  Bremer- 
hede. 

Det  har  frosset  i  Dage  og  Nætter.  Den  ende- 
løse,  tuede  Flade  er  haard  som  Sten. 

Hvid  Em  staar  i  Sky  om  Hestens  varme  Hals, 
og  Dampsøjler  puster  ud  af  dens  spændte  Næse- 
flige. 

Hans  Hænder  er  blaa  af  Kulde  og  klamrer  sig 
følesløse  om  den  haarde  Grime. 

Fremad  —  hastig  frem  —  for  Kulde  og  Sult! 
Rytter  og  Hest  har  ikke  smagt  Æde  og  Drikke, 
siden  Sol  stod  op;  og  nu  gaar  den  alt  paa  Held 
der  ude  —  langt  bag  under  det  tunge,  mørke 
Dække. 

Endelig! 

Dér  ret  forude  skyder  Tag  ved  Tag  op  ad 
Sletten. 

Hoppen  vil  falde  i  Trav;  men  Otto  driver  den 
frem. 

Nu  stryger  han  forbi  en  Friserbondes  Længe 
tilvenstre  —  og  nu  tilhøjre  —  flere  —  mange. 

Hvad  er  det  hvide  Bælte,  som  lyser  hist? 

Elben?  —  Floden  er  tillagt.  Hist  og  her 
glider  et  merkt  Punkt  over  den  hvide  Strem. 

Nu  sprænger  han  forbi  det  sidste  Hus.  Ved 
Vandingstruget  vender  en  Karl  sig  forbavset  efter 
den  enlige  Rytter. 

Dér  ligger  et  Krat.  Skal  han  søge  derind, 
sanke  Ved,  slaa  Fyr  og  unde  sig  Hvile? 

Otto  holder  Hesten  an  og  maaler  Afstanden 
fra  den  lille  By,  han  nys  jog  igennem.  Naar 
Mørket  falder  paa,  vil  han  søge  tilbage  til  Gaar- 
den  hist  i  Udkanten  og  bede  om  Nadver  og  Tag. 
Ingen  nægter  den  noget,  der  kommer  spræn- 
gende langvejs  fra  —  fra  Kampen  mod  Kristi 
Fjender  i  det  hellige  Land.  Et  frugtbart  Paa- 
fund  har  det  været  ham.  Mangen  Gang  har  det 
baaret  ham  frelst  gennem  Faren  —  ham  og  hans 
Hest. 

Tys!  —  Stemmer  i  hans  Nærhed  —  fra  Krattet 
derhenne. 

En  Kvinde  skreg  —  højt  og  skarpt  i  den 
klingre  Luft.  Det  knager  af  Kviste,  som  brydes. 
Der  staar  en  Kamp  et  Sted.  En  Mands  hæse 
og  drukne  Røst  øver  Vold  mod  en  Kvindes 
vaandefulde  Stemme. 

Nu  skreg  hun  for  Livet.  Otto  springer  efter 
Lyden  —  over  Grøften  fra  Vejen,  som  krydser 
her  ned  imod  Floden. 

Dér  i  Krattets  Bryn  tumler  en  mørk  Skikkelse 
med  noget  hvidt,  som  strider.  Op  mod  et  ungt 
Træ  staar  en  Lanse  og  ser  til  i  Tavshed. 

10* 

Endnu  et  skingrende  Nødskrig  —  og  Otto  er 
hos.  Krigsmanden  hører  intet.  Han  har  Brug 
for  alle  sine  Kræfter  for  at  tvinge  den  Kvinde 
til  Vilje,  han  har  kastet  over  Ende. 

Otto  bøjer  sig  frem  efter  Lansen,  der  ser  til 
i  Tavshed.  Med  begge  Arme  svinger  han  den 
mod  Mandens  Side,   saa  han  trimler. 

To  Kvindeøjne,  vilde  af  Skræk,  stirrer  spær- 
aabne  paa  ham.  Hastig  har  hun  rejst  sig  paa 
Hug  og  dækket  sin  Nøgenhed  med  de  Klæder, 
som  Karlen  har  søndret. 

Den  saarede  brøler  af  Vrede  og  Smerte.  Som 
han  trimler  for  atter  at  komme  paa  Fode,  støder 
Otto  hans  egen  Lanse,  der  var  Vidne  til  hans 
Færd,  gennem  Læderet  for  hans  Bryst. 

Uden  en  L^'d  falder  han  tilbage  paa  Ryggen 
med  spredte  Arme.  Den  tunge  Lanse  svajer 
som  en  Baadsmast  i  Søgang,  plantet  dybt  i 
Brystet.  Saa  falder  den  til  Side.  I  Faldet  bry- 
der Spidsen  Saaret  op  med  en  Lyd,  som  sad 
Brystbenet  mellem  en  Hunds  griske  Tænder. 

Endnu  stirrer  de  store  Øjne  rædselsvilde  op 
imod  ham.  Otto  spejder  hurtig  efter.  Maaske 
gælder  det  Livet  om  et  Minut  eller  to,  naar 
Kameraterne  savner  den  døde,  som  gik  afsides 
med  en  røvet  Kvinde.  Maaske  har  de  hørt  hans 
Brøl  gennem  den  frostklare  Luft  og  gaar  nu  efter 
Lyden. 

Tid  er  ej  at  tale.  Han  nikker  Beskyttelse  til 
hende  med  sine  store,  blaa  Øjne.  Blodet  sky- 
der op  i  hendes  Ansigt  og  Hals,   og  Hænderne 

famler  dækkende  over  Brystet,   hvor  Dugen  er 
revet  fra. 

Det  er  frisisk  Blod,  tænker  han.  Saa  griber 
han  hende  om  Livet.  Hun  er  tung.  Men  hun 
slaar  hjælpeles  Armen  om  hans  Hals  og  lader  sig 
sætte  foran  ham  paa  Hesten.  Han  slaar  sin 
Kappe  om  hende,  og  hendes  Hoved  naar  ham 
til  Hagen;  og  hans  brune  Skæg,  som  har  voxet 
vildt  i  to  Maaneder,  spreder  sig  ud  over  hendes 
Haar,  mens  han  støtter  hende  med  sin  ene 
Haand. 

—  Hvorhen?  —  siger  han  med  plattysk  Tunge. 

—  Over  Floden!  —  beder  hun  med  samme 
Maal. 

Atter  rider  han,  og  Hesten  pruster  under  sin 
dobbelte  Byrde,  mens  det  gaar  ned  ad  Skrænten 
mod  Floden. 

Isen  gungrer  dybt  og  durt  under  Hovene.  Otto 
spejder  efter  Vaage  og  Strømspor.  Midtflods  er 
en  Rende,  smal  som  en  Bæk  i  Danmark.  Van- 
det gaar  rivende  og  sydende  og  boblende  mel- 
lem Isbredderne. 

Hesten  springer.  Baghovene  slaar  mod  Isens 
Kant  og  br3^der.  Men  Otto  har  bøjet  sig  og 
hende  frem  over  dens  Hals,  og  frelst  gaar  det 
videre. 

Endnu  et  Løb  i  Zigzag  op  ad  den  stærke 
Skraaning  —  og  bølget,  bevoxet,  frugtbart  Stor- 
marnland  strækker  sig  i  Flugt  vidt  ud  over 
Lande.  •  Kun  en  smal  bleg  Strime  er  tilbage  paa 
den  vestlige  Himmel.     Ellers  har  Mørket  sejret. 

Otto  giver  Hesten  Skridt;  og  nu  taler  han  til 
Kvinden,  hvis  Legeme  banker  imod  hans  og 
deler  med  ham  sin  Varme. 

Hun  hedder  Martje.  Hendes  Fader  er  Dit- 
marskerbonde. 

To  unge  Karle  bejlede  til  hende,  den  ene  til 
hendes  Hjærte,  den  anden  til  hendes  Faders 
Gods,  for  hun  var  ene  Barn* 

Hun  vilde  den  første,  hendes  Fader  den  anden. 
Jaord  blev  given  af  de  gamle.  Og  Tiden  kom, 
at  hun  skulde  gives  til  den,  hun  ikke  vilde.  Han 
hed  Jurn. 

Da  blev  den  anden  tung  i  Sindet.  Han  gik 
bort  over  Digerne  ud  til  de  store,  vide  Enge  og 
var  alene  med  sin  Sorg.     Han  hed  Hans. 

En  Morgen  fandt  de  Jiirn  for  sin  Ladeport 
med  flækket  Hovedskal;  men  Hans  var  intet 
Sted  at  finde.  Og  Jiirns  Slægtninge  drog  til 
hans  Faders  Gaard  og  krævede  Bod.  Men  hans 
gamle  Fader  sagde  sig  løs  fra  Udaaden  og  gav 
dem  sin  Søn  i  Vold,  om  de  kunde  finde  ham. 

Saa  drog  de  med  Leer  og  Plej  le  og  Øxer 
over  Digerne  til  de  side  Enge;  men  han  var  ikke 
der  imellem  Kvæget.  Og  længere  gik  de  —  ud 
til  Vadestederne,  hvor  Halligerne  ligger  som 
Fladbred  i  Havet  og  dækkes  af  Flod  og  fødes 
paa  ny  af  Ebben.  Dér  —  paa  den  yderste  Hal- 
lig —  dér  stod  han  højt  mod  Luften  og  svang 
Springstaven  over  sit  Hoved. 

Ingen  af  dem  turde  komme  ham  nær.    Men  de 

holdt  Raad,  at  de  vilde  skaffe  Baad  og  vente 
ham,  naar  Floden  steg;  saa  vilde  han  nok 
komme;  og  da  vilde  de  slaa  ham  ned. 

Men  han  forstod  deres  Færd  og  raabte  stærke 
Haansord  imod  dem. 

Og  Floden  steg  over  de  grenne  Sider  —  steg 
og  steg;  og  Mændene  stod  i  Baaden  og  ventede 
med  deres  Leer  og  Plejle. 

Da  stod  han  derovre  i  Vand  til  Livet  —  til 
Brystet.     Saa  hævede  han  Armene  og  raabte: 

—  Martje  —  Martje  —  bed  for  mig! 

Han  kastede  sig  i  Vandet  og  svemmede  og 
dukkede  under,  for  at  de  ikke  skulde  se  ham. 
Men  de  fulgte  ham  i  Baaden  og  spærrede  ham 
Vejen  mod  Land.  Da  tilsidst  — da  vendte  han 
Kursen  og  svommede  med  de  sidste  lange  Tag 
ud  imod  Havet  —  ud  til  Døden. 

Men  Martje  havde  han  forlængst  skikket 
hemmeligt  Bud,  at  han  vilde  komme  en  Nat  ad 
Aare  og  hente  hende;  og  Tegn  havde  han  givet 
hende,  naar  hun  skulde  vente  ham.  Men  kom 
han  ikke  den  bestemte  Tid,  da  skulde  hun  lade 
Messe  læse  for  hans  Sjæl;  thi  da  var  han  ikke 
længer  her. 

Da  Martje  fik  Bud  om  hans  Død,  da  sørgede 
hun  over  al  Maade,  for  hun  havde  ham  kærere 
end  Fader  og  Moder,  kærere  end  sit  eget  Liv. 
Men  mest  ræddedes  hun  for  hans  Sjæls  Frelse; 
thi  havde  Havet  taget  ham  uden  Præst  og  Sa- 
krament,  saa  tung  han  var  af  alle  sine  Synder, 
sær  af  Mordet  paa  Jiirn  —  hvor  skulde  det  da 

ske,  at  de  kunde  mødes  igen  i  den  himmelske 
Bolig?  Mange  Messer  maatte  læses  over  hans 
Sjæl,  om  det  skulde  blive  muligt;  og  Præsten 
maatte  sige  hende,  hvor  mange  var  nok,  for  at 
hun  trygt  kunde  lide  og  do  derpaa.  Thi  om 
Præsten  ikke  vilde  aabne  ham  Himmeriges  Porte, 
da  vilde  og  hun  ikke  gaa  ind  der.  Da  vilde  hun 
øve  en  Udaad,  som  Hans  havde  gjort,  for  at 
dele  Pinen  med  ham  i  al  Evighed. 

Da  skete  det  just  paa  de  Tider,  at  Grev  Gert, 
som  nys  havde  taget  den  Krone  fra  unge  Hertug 
Valdemar,  som  han  selv  havde  paasat  ham,  og 
atter  kendt  Kristoffer  for  Konge  af  Navn  —  at 
hin  onde  Greve,  som  raadte  for  Landet,  lagde 
Haand  paa  Herrens  høje  Tjener,  Bisp  Tyge  af 
Børglum,  røvede  hans  Gods  og  førte  ham  med 
sig  i  Baand  og  Bast.  I  Kongens  Navn  gjorde 
han  det,   enddog  Kongen  var  uspurgt. 

Men  Paven  i  Rom,  som  er  over  os  alle  —  han 
belagde  hele  Landet  med  Forbud  og  Ban  for 
saadan  hans  Ondskab;  og  Kirkedørene  fik  rustne 
Hængsler,  og  Klokkerebene  hang  stive  og 
spundne  med  Spindelvæv;  og  alle  Præster  og 
Munke  sad  fede  inden  Døre,  fordi  de  intet  havde 
at  bestille  uden  det  at  berette  døende  og  døbe 
Børn.  Alle  Sjælemesser  standsede  over  det 
ganske  Land;  og  mangen  stakkels  Sjæl,  hvem 
de  hellige  Bønner  alt  havde  lettet  af  Skærsilden, 
saa  at  ikkun  Benene  sad  igen  i  Luerne,  sank 
tilbage  i  den  grumme  Ild.  Og  ingen  Synder 
kunde  lette  sig  i  Skriftestol  og  bekomme  For- 


153 


ladelse,  og  ingen  Djævel  vorde  uddreven  af  urene 
Menneskekar,  og  intet  Kvæg  vorde  signet  mod 
Sot  og  Syge.  Og  desformedelst  drev  de  onde 
Aander  frit  deres  Spil;  og  hvor  tre  Mennesker 
var  samlede  i  Herrens  Navn,  der  var  ikke  læn- 
ger den  Herre  Frelser  imellem  dem,  som  lovet 
er,  men  Belzebub  var  der  og  magede  det  saa, 
at  de  bespottede  i  Stedet  for  at  bede.  Lyslevende 
var  han  set,  den  onde  Fyrste,  mod  Aften  ride 
ad  Digernes  Ryg,  saa  den  lede  Svovlstank  bredte 
sig  la\1:  over  Enge;  og  Bukkesporene  sad  igen 
i  den  klæge  Jord  ved  Morgenstund. 

Men  Martje  gik  til  Præsten  i  Biisum  og  bad 
ham  og  lovede  ham  alt,  hvad  hun  ejede  og  ejen- 
des vordede;  men  han  lukkede  sin  Dør  og  læste 
ingen  Messe  for  Hans's  Sjæl.  Og  hun  gik  paa 
sin  Fod  halvsjette  Mil  til  Klostret  i  Altdorf  og 
tiggede  de  Munke,  som  ofte  havde  bedet  i  hen- 
des Faders  Gaard  og  faaet  baldyret  Alterklæde 
af  hendes  Moder  og  andre  rige  Gaver;  men  de 
turde  for  Grevens  fule  Ondskabs  Skyld  ikke  læse 
over  Hans.  Da  spurgte  Martje  Abbeden,  hvor 
langt  Riget  og  Forbudet  gik.  ..Til  Elben  — 
svarede  han.  —  I  Klosterkirken  i  Stade,  dér 
tør  Messe  læses  over  Hans."  Og  Martje  drømte, 
at  hun  saa  ham  i  Skærsilden.  Han  krympede 
sig  som  en  Orm  i  Ilden,  og  hans  Ansigt  var  at 
skue  som  Dragehovedet  paa  Bjælken  over  Loftet 
i  hendes  Faders  Storstue.  Og  han  manede  hende 
med  sit  vaandefulde  Blik  at  dæmpe  hans  Ild. 

Næste  Morgen  drog  Martje  paa  sin  Fod  mod 

Syd.  Alt,  hvad  hun  ejede  af  Smykker  og  Penge 
bar  hun  hos  sig.  Og  hvor  hun  kom  frem,  dér 
lod  de  hende  gaa  med  Fred  og  viste  hende  rette 
Vej,  da  de  hørte,  hvilket  tungt  Ærende  hun  van- 
drede. 

I  Stade  købte  hun  Messe  for  Hans's  Sjæl;  og 
Abbeden  lovede  hende,  at  om  hun  vilde  skænke 
alt  det  Gods  og  Guld,  hun  ejendes  vordede  som 
sine  Forældres  eneste  Barn,  til  Klostret,  da  vilde 
Hans  springe  fri  og  frels  af  Ilden;  og  hun  vilde 
mødes  med  ham,  naar  Tid  var.  Martje  lovede 
det;  og  hun  skrev  i  Vidners  Overværelse  sit 
Mærke  under  et  stort  Brev  til  Bekræftelse  der- 
paa. 

Som  hun  da  nu  havde  fundet  Frelse,  saa  be- 
redte hun  sig  til  Hjemfart.  Men  en  Krigskarl 
af  Liineborgergrevens  Folk,  som  holdt  Rast  i 
Stade,  fik  Lyst  efter  hendes  tunge,  blaa  Øjne  og 
hendes  skære  Lød.  Han  fulgte  efter  hende  paa 
Vejen;  og  da  det  skumrede,  saa  bød  han  hende 
Følge.  Først  snakkede  han  godt  og  bad  om  hen- 
des Hu;  men  da  de  naaede  Krattet  og  hun  end 
bestandig  vægrede  sig,  saa  slog  han  hende 
om  for  at  tage  hende  med  Vold. 

Og  nu  giver  Martje  den  fremmede  Rytter  sin 
Tak. 

Ottos  Hjærte  er  fuldt  af  Medynk.  Han  lover 
at  føre  hende  frelst  tilbage. 

Saa  fortæller  han  om  sin  vilde  Fart  gennem 

Skov  og  Hede.  Kun  Stand  og  rette  Navn  dølger 
han  for  hende. 

De  rider  gennem  det  gamle  Friserland  —  forbi 
de  tavse,  lukkede  Kirker  —  og  beder  i  de  Gaarde 
og  Kroer,  som  hun  kom  forbi  paa  Henfarten. 

Tavse  sidder  de  tunge  Friser  om  Arnen  og 
lytter  til,  hvad  hun  beretter  om  sin  Rejse,  og  de 
priser  alle  Otto  for  hans  Færd  og  for  alt,  hvad 
han  ved  om  de  tyske  og  frankiske  Lande. 

Saa  kommer  de  til  Ditmarskens  flade  Enge  i 
de  lange,  lige  Digers  Vold. 

Her  er  Martje  hjemme.  Hun  kender  hver 
Gaard.  Og  de  er  Gæster  hos  de  store,  tavse 
Bender.  Og  Otto  bænkes  paa  Højsæde  ved 
Mandens  Side;  og  hvor  de  drager  af  By.  gives 
der  dem  Bud  og  Hilsen  med. 

Saa  kommer  de  da  endelig  til  Martjes  Hjem. 

Hendes  Forældre  troede  hende  død.  Og  som 
hun  dér  kommer  ridende  i  Gaarde  paa  Hesten 
hos  en  fremmed  Karl,  da  springer  Gaardens 
Hunde  logrende  og  gøende  i  Møde;  og  Bonden 
staar  for  sin  Lade  og  hilser  velkommen. 

To  Nætter  og  Dage  maa  han  dvæle.  Bonden 
vil  ikke  slippe  ham.  Og  han  panser  paa,  hvad 
han  skal  give  den  danske  Klerk,  som  kom  fra 
Paris.  Han  er  Stormands  Søn  og  mindst  ham 
lig,  det  skønner  han  vist.  Saa  skænker  han 
ham  sin  bedste  Hest  i  Stalden;  thi  Hoppen,  som 
har  baaret  ham  saa  vidt,  lider  af  et  væskende 
Saar  over  Halen.  Og  han  skænker  ham  nye 
Klæder;  thi  hans  Kappe  har  lange  Flænger,  og 

hans  Hoser  er  sprængt  over  Knæet  i  den  lange 
Fart.  Og  endelig  skænker  han  ham  god,  lybsk 
Mønt  til  Hjemfærden. 

Saa  drager  Otto  da  af  By. 

Bonden  og  hans  Kvinde  hilser  ham  Levvel. 
Martje  staar  hos;  hun  har  store,  klare  Per- 
ler i  sine  blaa  Øjnes  Kroge,  og  det  bæver 
saart  om  hendes  Mund.  Han  kommer  hende 
for  som  en  Broder,  der  drager  i  Leding.  Vil 
hun  mon  nogentid  se  ham  igen? 

Men  i  det  hele  Ditmarskerland  gaar  der  Fra- 
sagn  om  den  danske  Klerk,  der  red  fra  Paris  og 
frelste  Martje  fra  Fjende  vold  og  førte  hende  til- 
bage. Og  der  er  ikke  en  Bonde,  som  ikke  vilde 
øve  ham  den  Gerning  igen,  om  han  blev  stedt 
i  Vaande. 


X 

DET  GAMLE  VÆRGE 

Otto  rider  mod  Nordøst.  Det  er  Vejen  til 
Kolding,  han  seger. 

Jorden  hæver  sig  i  Bakker.  Nøgen  og  haard 
giver  den  Lyd  under  Ditmarskerhestens  tunge 
Hove. 

Han  rider  over  Ejderen,  der  ligger  stiv  i  Kul- 
den. Det  er  ikke  fladt  Falsterland,  men  dog  er 
det  Hjemlandsluft,  som  kysser  hans  Pande. 

Hvad  hæver  sig  hist  i  lang  Linje  for  hans 
Blik.? 

En  Vold  —  højere  end  et  Dige  —  stejl  som 
en  Mur. 

Han  rider  til,  og  nu  holder  han  for  en  bred 
Grav  med  frossent  Vand  paa  Bunden. 

Bag  den  knejser  Dannevirke,  saa  langt  Blikket 
naar. 

Otto  følger  Gravens  Kant,  og  hans  Øje  er  ikke 
fra  det  gamle  stærke  Værge. 

Af  Jord  og  Sten  er  den  rejst  og  med  Græs- 
tørv er  den  tjældet.  Tusender  af  gode  danske 
Arme  har  lagt  deres  Kraft  deri.     Og  Tusender 

af  varme  danske  Hjærter  har  gydt  den  over  med 
deres  Blod. 

Store  Minder  drager  forbi  hans  Øje.  Der  er 
alt,  hvad  han  hørte  fra  Barn  om  Gorm  og  Thyra. 
Men  de  kommer  nærmere  og  nærmere.  Dér  er 
Valdemar,  han  den  første  Valdemar,  som  de 
kaldte  den  store  —  hans  Oldefaders  Farfader. 
Han  byggede  den  op  af  Sten. 

Hvor  er  de  Sten  nu?  —  Dybt  fjæler  de  sig 
under  Jorden,  som  er  lagt  derpaa. 

Dér  —  derhenne  —  buer  en  Kampesten  sin 
Bringe  frem  under  Volden,  hvor  Regn  har  skyllet 
Mulden  væk. 

Den  Sten  har  set  de  store  Dage. 

Otto  rider  videre  langs  Volden.  Den  fortæller 
ham  det  gamle  Lands  Historie.  Hjærtet  hæver 
sig  i  ham.  Øjet  stirrer  blankt,  og  Øret  lytter 
mod  de  tusend  tavse  Røster,  som  ligger  frosne 
inde  i  den  gamle  Vold. 

Bestandig  rider  han  mod  Øst  langs  Graven. 

Nu  bliver  Volden  højere.  Ingen  Huller  tækker 
længer  dens  Tinde.  Her  stryger  den  Jorden  af 
sig  og  ligger  haard  og  fast  af  gamle,  mægtige, 
mosklædte  Sten. 

Det  er  Margrethevolden,  tænker  Otto;  og 
han  mindes,  hvad  han  har  hørt  om  sin  Olde- 
moder, Margrethe  Sprænghest,  som  de  kaldte 
hende,  —  hvorledes  hun  udbedrede  Volden,  saa 
langt  hun  orkede. 

Hist  henne  er  der  Bro  over  Graven.  Den  er 
nede;  og  den  slagne  Vej  gaar  igennem,  som  var 

der  Fred  i  Lande.  Det  gamle  Vindeværk  stirrer 
med  tomme,  møre  Stager  op  i  Luften.  En  skrut- 
ten Krage  sidder  paa  Spidsen  af  den  ene  og 
basker  med  Vingerne  mod  Kulden.  En  brudt, 
af  Rusten  søndret  Kæde  hænger  ned  langs  den 
anden.  Ingen  Vagt  holder  ved  Taarnet  der  bag, 
som  hæver  sig  over  Hullet  i  Volden. 

Det  er  mod  Aften.  Maanens  tynde  Segl  hæn- 
ger lavt  og  blegt  paa  den  blege  Himmel. 

En  Landsbyhyrde  driver  sine  Faar  sammen 
over  Broen  og  jager  med  sin  lange  Kæp  ud  efter 
en  broget  Vædder,  som  vil  stange  et  sort  Faar. 

Hyrden  ser  den  fremmede  Rytter,  som  nærmer 
sig.  Han  standser  og  hilser  Guds  Fred  og  God- 
aften. 

Otto  giver  sig  i  Snak  med  ham  og  spørger  om 
Vej.  Sammen  stiger  de  op  paa  Murens  Tinde, 
og  mens  Hest  og  Faar  leder  frossent  Græs  frem, 
viser  Hyrden  ham  Kirken  hist  i  Nord,  hvor  Vejen 
gaar  forbi  —  og  han  vender  sig  mod  Lohedens 
vide  Slette,  der  har  drukket  saa  meget  Blod,  og 
viser  ham  Rendsborgs  Taarne  i  Syd,  hvor  Grev 
Gert  ligger  med  sine  Folk  i  Vinterlejr. 

Maatte  Gud  af  sin  store  Naade  ramme  ham 
og  hans  By  med  Ild  og  Sværd! 

Fjærnt  i  Vest  gløder  Solen  blodig  rød  under 
tunge  Uvejrsskyers  Dække.  Den  rører  alt  ved 
Bakkekammen. 

Hyrden  vender  sig  mod  sine  Faar  og  fløjter 
sine  Hunde  til  sig.  Han  maa  hjem,  inden  Mør- 
ket falder  paa. 

Han  snører  Rebet  sammen  om  sin  Faarepels, 
trykker  Skindhuen  ned  over  Ørerne  og  byder  den 
ensomme  Rytter  Guds  Fred  og  Farvel. 

Saa  driver  han  Faarene  ned  ad  Volden  over 
den  frosne  Grav. 

I  ordnet  Trop  med  Hundene  i  Flanken  vælder 
de  tætuldede  Kroppe  frem  over  Loheden;  og 
Hyrden  følger  efter  med  sin  Stav  som  en  Konge. 

De  skybrudte  Straaler  breder  deres  blege 
Rødme  over  den  hvide  Flok.  Og  sorte  Faar 
er  spredte  imellem  som  dybe  Huller  i  den  lyse 
Masse. 

Højt  oppe  sejler  en  Kongeørn  over  Troppen. 
Sulten  driver  den  saa  lavt  og  nær  som  aldrig 
før.  I  den  klare,  rene  Luft  kan  han  skelne  dens 
sorte  Herskerøje.  Maaske  bølger  Varmen  fra 
de  levende  Kroppe  op  imod  den  og  luner  dens 
kolde  Br37St. 

■  I  en  stor  Bue  svinger  Faarene  ud  over  Heden 
mod  Landsbyen  hist  bag  Horisontens  Slør. 

Pludselig  standser  de  forreste.  Hundene  stræk- 
ker Hals  og  vejrer  vagtsomt  mod  Syd,  hvor  noget 
kommer  strygende  lavt  over  Sletten. 

Det  er  en  ensom  Ulv,  hvem  Sult  og  Kulde 
drev  af  Skov. 

Faarene  fare  forskræmte  mod  hverandre  — 
støder  sammen,  løber  ud  og  støder  sammen. 

Hyrdens  skarpe  Fløjte  rammer  deres  Øren 
som  Snærten  af  en  lang  Pisk.  Hundene  driver 
dem  atter  sammen  i  en  tæt  Masse;  derefter  farer 

de  mod  Fjenden  fra  Syd,  der  i  store  Kredse 
søger  ned  mod  Troppens  svageste  Punkt. 

Hyrden  staar  som  en  Konge  midt  iblandt. 
Ikke  et  Faar  bryder  ud.  Og  imedens  driver 
Hundene  Fjenden  paa  Flugt.  Langt  hen  over 
Sletten  forfølger  de  dem,  til  Skoven  har  slugt 
dem. 

Først  da  de  vender  tilbage  —  aandeløse,  med 
de  røde  Tunger  ud  af  den  dampende  Flab  — , 
skrider  Hyrden  atter  frem  med  sine  Faar  i  ordnet 
Trop  og  med  Hundene  i  Flanken. 

Saaledes  er  det  at  have  Hjorde.  Én  Tanke, 
én  Vilje,  én  Haand  til  at  samle  det  forvildede, 
det  spredte,  det  mangfoldige. 

Nu  dækker  Sk37tæppet  for  den  sidste  røde  Linje 
langs  Bakkekammen  i  Vest.  Sletten  bliver 
pludselig  graa;  og  Mørket  sluger  Faar  og  Hyrde 
og  Hunde  og  de  dunkle  Taarne  hist  i  Syd. 

Otto  ser  op  mod  Luften  og  l3nter  mod  Aften- 
klokkens Klang;  men  for  Grevens  fule  Ondskabs 
Skyld  bølger  ingen  Lyd  mod  hans  Øre  gennem 
den   tavse,    stille   Luft. 

Han  bøjer  sit  Hoved,  letter  Huen,  som  han 
har  gjort,  fra  han  var  Barn,  og  beder  sit  Ave, 
skjønt  ingen  Klokke  maner. 

Men  som  han  beder  der  med  Blikket  frem  over 
Hestens  Hals  mod  Voldens  Ryg,  der  strækker 
sig  foran  ham,  saa  langt  Øjet  naar  —  saa  rejser 
Hesten  Hovedet  fra  det  frosne  Græs,  som  havde 
nogen   rørt   dens   Bidsel.     Ludende   bøjer   den 

Laurids  Bruun  :    Alle  Sjnderes  Konge.  H 

Hovedet  til  Siden,  som  stirrede  den  opmærksomt 
frem  for  sig  og  ret  tænkte  efter. 

Otto  standser  brat  i  sin  Bøn. 

Den  rimklædte  Tue  dér  for  hans  Øje  bevægede 
sig  —  og  dér  —  og  dér  — 

De  rører  sig  alle  —  Tuer  og  Stene. 

Hvide,  dødslaaede  Pander  hæver  sig  af  Jord. 
Blege,  slappe  Hoveder  —  med  grumme  Skram- 
mer paa  tværs  og  paa  langs,  hvorfra  Blodet  siver 
blaat  og  vandklart. 

Forvredne  Munde  aabner  sig  i  Vaande,  og 
brustne  Øjne  stirrer  op  imod  ham. 

Over  hele  Voldens  Ryg  bæver  det  og  bølger. 
Hesten  under  ham  skælver  over  Kroppen  og  let- 
ter Hovene,  som  traadte  den  i  noget  levende. 

Otto  bliver  bleg  om  Kind.  Hans  Øjne  flakker 
fra  Hoved  til  Hoved,  fra  Saar  til  Saar,  fra  Øje- 
gab til  Mund. 

En  uendelig  Bedrøvelse  klemmer  ham  om 
H] ærtet  og  slapper  alle  Lemmer. 

Det  er  alle  deres  henfarne  Aander,  som  lod 
Livet  paa  den  gamle  Vold. 

Hvorledes  skal  han  lindre  deres  Jammer? 

De  hæver  sig  for  hans  Øjne  —  han  kan  se 
Læder  og  Brynjeringe  for  deres  Bryst  og  Skin- 
ner om  deres  Arme.  De  kæmper  for  at  komme 
løs  og  fri  af  hverandre.  Han  mærker  dem  under 
Hestens  skælvende  Hov;  under  dens  Bug  stræk- 
ker de  sig  op  imod  ham. 

Nu  ser  han,  at  det  er  dem,  som  bærer  Volden. 

Faar  de  Magt  til  at  løse  sig  og  fare  derfra,  da 

vil  Volden  synke  i  Jord  under  hans  Fødder  og 
Landet  staa  uden  Værge. 

—  Bliv,  hvor  I  er?  —  raaber  han  i  Angst  — 
Ser  I  ikke,  Volden  falder. 

—  Der  er  ingen  anden  Vold  end  vi  —  lyder 
det  imod  ham  med  tusende  klangløse  Røster  fra 
de  vaandefuldt  virrende  Hoveder. 

—  Den  er  lagt  af  vore  Kroppe,  bundet  af  vore 
Ben  og  klinet  med  vort  Blod.  Men  I  har  stand- 
set de  Messer  for  vor  Sjæls  Frelse.  Og  nu 
brænder  vi  —  brænder  — 

De  vrider  sig  og  vaander  sig;  og  den  ene  stø- 
der den  anden  til  Side  for  selv  at  komme  løs. 
Og  dybt  nede,  hvor  det  aabner  sig  imellem  deres 
Kroppe,  glimter  der  af  røde  Ildsluer,  som  slik- 
ker op  mod  deres  Ben. 

—  Forløs  os!  —  forløs  os!  —  stønner  og 
sukker  det  op  imod  ham  med  strakte  Arme. 

—  Jeg  kan  ikke!  —  siger  han  og  bøjer  Ho- 
vedet for  den  tunge  Sorg  i  sit  Hjærte. 

—  Er  du  ikke  Klerk?  —  Drog  du  ikke  ud  for 
at  blive  Præst? 

—  Jeg  blev  ikke  Præst  —  hvisker  han  og 
synker  sammen  i  Sadlen  paa  den  skælvende 
Hest. 

De  vender  deres  hvide  Aasyn  med  de  blaa 
Skrammer  bort  fra  ham.  Vrede  og  Foragt  staar 
ud  af  de  forvredne  Munde  og  de  brustne  Øjne. 

—  Han  blev  ikke  Præst!  —  sukker  det  ned 

gennem  Rækkerne. 

Hvad  skal  han  dog  gøre!  —  Skal  han  rive 

Skapularet  af  sin  R^^g  og  slynge  ned  imod 
dem.  Men  den  frelser  kun  én  —  og  kun  den, 
som  dør  under  dens  Kors. 

Hist  henne  vakler  Volden  i  store  Bølger.  De, 
som  ligger  øverst,  kastes  til  Side;  og  op  imod 
dem  trænger  Hoveder  frem  og  Arme,  som  er 
større  og  stærkere,  og  de  bærer  Skind  i  Stedet 
for  Brynje.  Deres  Aas}^  er  jordslaade,  sorte 
og  blaa;  og  Blodet  sidder  størknet  i  deres  lange, 
vilde  Skæg,   sivet  ned  fra  hedenske  Saar. 

—  Hævn  os!  —  hævn  os!  —  raaber  de  med 
mørke,  rustne  Stemme,  som  har  ligget  i  Jord  i 
Hundreder  af  Aar. 

—  Vi  blev  aldrig  hævnede. 

—  Jeg  har  ingen  Magt!  —  siger  Otto  stille. 

—  Naar  du  ikke  blev  Præst,  saa  har  du  vel 
et  Sværd  som  en  af  os. 

—  Jeg  har  intet  Riddersværd. 

—  Han  har  intet  Riddersværd!  —  sukker  det 
vaandefuldt  ned   gennem   Rækkerne. 

Saa  vender  de  deres  hvide  Aasyn  bort  med 
Foragt.  De  vender  de  vilde  Skæg  og  det  størk- 
nede Blod  fra  de  hedenske  Saar  mod  Nord 
—  mod  hele  den  vide,  danske  Slette;  de  stræk- 
ker de  skindklædte  Arme  ud  imod  og  raaber: 

—  Hævn  os!  —  hævn  os! 

Men  under  Mørket,  som  ruger  derover,  bølger 
den  vide  Slette  som  et  levende  Tæppe.  Skik- 
kelser vrimler  frem,  i  Klump  og  i  Klynge.  Hoved 
ved  Hoved  dukker  de  frem  af  Mørket,  og  deres 
Arme  fægter  i  Luften  med  blinkende  Sværd;  men 

de  skelner  ikke  Ven  fra  Fjende.  Og  de  hugger 
sig  frem  fra  hinanden,  som  kende  de  hverken 
Vej  eller  Sti. 

Som  opskræmte  Faar  støder  de  sammen,  leber 
ud  og  steder  sammen.  Som  Faar  uden  Hyrde  — 
uden  Hund. 

Der  er  Falstringer  med  Ansigter  mørke  af 
iblandet  vendisk  Blod.  Der  er  Sjællandsfarere 
med  lyse  Hovedtoppe  —  og  Fynboere  med  runde 
Kinder  og  hængende  Mund.  Og  høje,  hærde- 
brede  Skaaninger.  Og  Jyder  med  Aasyn  skaarne 
i  Træ  og  Munde  sammenknebne  som  et  Knivs- 
blad. 

De  raaber  op  imod  ham: 

—  Vi  vil  dække  Volden.  Ser.  du  ikke,  de 
flyver  bort  de  Tusender  Sjæle,  som  bærer  den? 
—  Vi  vil  hævne  —  men  vi  har  ingen  Konge. 
Før  os!  —  led  os!  —  du  deroppe  paa  den  høje 
Hest. 

—  Jeg  kan  ikke!  —  siger  Otto  stille  og  stræk- 
ker bødende  sine  tomme  Hænder  ud  imod  dem. 

—  Hvorfor.'  —  Er  du  ikke  en  Kongesøn.'  — 
Har  du  ikke  en  Hest  og  et  Sværd  til  at  føre  os 
med.' 

—  Jeg  har  ikke  Retten. 

—  Ran  den! 

—  Da  maa  jeg  dræbe  den,  som  har  den. 

—  Dræb  —  dræb! 

—  Han  er  min  Broder! 

—  Dræb  ham!  —  dræb  ham!  —  lyder  det 
truende  og  klagende  gennem  Luften. 

—  Er  det  Hejheden?  —  spørger  Otto,  og  han 
føler  Raimunds  Haand  paa  sin  Skulder. 

—  Er  dette  min  ellevte  Time?  —  spørger 
han  og  ser  mod  det  ene  brændende  Øje. 

Raimund  svarer  ikke.  Men  det,  som  er  i  Otto 
af  hans  Fader,  hvisker  til  ham: 

—  Hvad  er  Retten?  —  et  hult  og  tomt  Ord! 
• —  At  din  Undfangelse  ikke  blev  den  første, 
skal  det  standse  din  Skæbne?  —  skal  det  være 
afgørende  for  hele  dit  Liv  —  for  hele  den  Slægt, 
som  faar  Udspring  fra  dig?  —  Skal  det  fælde 
din  Højhed?  —  Dræb  ham,  skønt  han  er  din 
Broder!  — 

Men  nu  taler  det,  som  er  i  ham  af  hans  Moder. 
Det  griber  ham  om  Hjærtet  med  en  blød  Haand 
og  hvisker  sagte  —  saa  stille  og  saa  nært: 

—  For  Jesu  Christi  Skyld  —  gør  det  ikke! 
Otto  rejser  sig  fuldt  i  Sadlen  og  raaber  ud 

mod  de  forvildede  Faar  uden  Hyrde: 

—  Jeg  kan  ikke  dræbe  den,  som  har  Retten. 

—  Han  kan  ikke  dræbe!  —  sukker  det  fra  alle 
de  oprakte  Munde;  og  det  trænger  fra  Række  til 
Række,  saa  langt  Sletten  naar. 

Og  det  svarer  igen  fra  Voldens  hvide  Aasyn 
med  de  forvredne  Munde: 

—  Han  kan  ikke  dræbe! 

Dernede  trænger  de  sig  sammen  for  at  komme 
op  ad  Skrænten  —  op  imod  ham.  Men  de  kan 
ikke  komme  over,  fordi  de  alle  trænger  paa;  og 
de  har  ingen  Fører,  ingen  Konge  til  at  skille  dem 
og  lede. 

Volden  af  de  tusende  Kroppe  vakler.  Hesten 
ryster  og  og  slaar  med  Hovedet.  Han  kan  ikke 
længer  styre  den.  Den  er  vild  af  Rædsel  for  det 
levende  under  dens  Hov. 

—  Fly!  —  fly!  —  hvisker  det  som  er  hans 
Moder. 

Saa  giver  han  Hesten  Tøjlen,  sætter  Hælene 
i  dens  Sider,  og  i  Spring  er  den  nede  over  den 
stejle  Vold. 

Med  Hovedet  bøjet  frem  over  Hestens  Hals 
jager  han  tværs  igennem  den  levende  Masse  der 
paa  Sletten.  Arme  griber  efter  den  bølgende 
Manke,  efter  den  vejende  Hale,  efter  hans  Kappe, 
som  staar  spændt  ud  i  Luften  lig  et  Sejl  for  den 
vilde  Fart. 

De  naar  ham  ikke.  For  de  har  ingen  Fører, 
ingen  Konge  til  at  skille  dem  og  lede. 

Men  Vinden,  som  farer  ud  fra  den  mørke  Port 
i  Vest,  hører  alle  de  klagende  Røster  fra  det 
gamle  Værge.  Hastig  stryger  den  over  Lo- 
heden,  gør  sig  lille,  buldner  Ilden  op  i  de  Rends- 
borg  Kaminer  og  tænder  Soden  i  den  gamle  Skor- 
sten.   Gnisterne  flyver  vidt  i  Dans  over  Tage. 

Samme  Nat  brænder  Slottet  ned  over  Greven 
og  hans  Mænd,  og  med  det  mange  af  de  gamle, 
stolte  Huse. 

ANDEN  BOG 


XI 

TO  KONGER 

Forrest  rider  Erik,    den  unge  Konge. 

Han  har  sort  Silkesærk  over  den  sorte  Ring- 
brynje, store  gyldne  Sporer  for  sin  Hæl  —  og 
den  rede,  jyske  Hoppe  har  redt  Silkeskabrak 
under  Saddel. 

Erik  kaster  Blikket  lystigt  og  frit  mod  Træ- 
toppene,  som  gik  det  til  Jagt  og  til  Ridderspil. 

Bag  ham  rider  Kristoffer,  den  gamle  Konge, 
paa  sin  store  Graaskimmel,  som  er  skænket  ham 
forgangen  Jul  af  hans  Dattermand,  den  dun- 
hagede  Brandenburger. 

Aar  og  Modgang  har  dukket  hans  Nakke.  Den 
højre  Skulder,  som  er  længere  end  den  venstre, 
har  skudt  sig  op,  saa  han  næsten  er  skrutten. 
Det  tynde,  rede  Haar  er  falmet  og  falder  i  Tot- 
ter ud  under  Hjelmen  paa  hans  lange,  runkne 
Hals  over  Brynjens  Udskæring.  Den  er  negen 
og  prikket  som  Halsen  paa  en  plukket  Fugl. 
Hans  høje  Pande  er  spunden  over  med  Rynker 
af  afmægtig  Vrede  og  Had,  af  Sorg  og  For- 
bitrelse; og  de  sunkne  Tindinger  er  tegnede  i 

rødt  Krus  af  sprungne  Blodkar  under  den  fine 
Hud.  Næsen  er  længere  nu  og  Underlæben  fal- 
den frem  for  Skægget.  Det  venstre  Bryns  hvide 
Busk  skyder  sig  op  over  Panden;  og  under  de 
tunge,  foldede  Laag  flakker  Blikket  sløvt  og  blegt 
som  Glød  under  Aske.  Aldrig  ser  det  op  eller 
ligefrem,  men  altid  til  Siden.  Og  Folden  i  Mund- 
vigene bag  det  tynde  Skæg  er  bleven  saa  dyb, 
at  det  ser  ud,  som  var  et  Smil  af  udøvelig  over- 
jordisk Smerte  stivnet  om  hans  Mund  for  bestan- 
dig. Paa  hans  højre  Haand,  der  er  uden 
Handske  og  klamrer  sig  om  Tøjlen,  som  fryg- 
tede den  for  pludselig  at  miste  Taget,  staar  de 
mørke  Blodaarer  frem,  som  var  et  Net  af  stærke 
Snore  spundet  om  hans  Haand  for  at  baste  den. 
Saaledes  har  det  Blod,  som  nu  rinder  surt  og 
trægt  derigennem,  avet  ham  hele  hans  Liv. 

Otto  rider  ved  hans  venstre  Side  paa  sin  Dit- 
marskerhest. 

Snart  er  et  Aar  forløbet,  siden  han  gensaa  sin 
Fader  paa  Skanderborg.  Han  har  øvet  sig  i 
Ridderfærd  i  dette  Aar  og  forsaget  en  Klerks  Ger- 
ning. Men  hans  Sind  er  tungt  af  alt,  hvad  han 
har  hørt  og  set.  Det  er  saart  af  Mindet  om  hans 
Moder;  og  det  bløder  endnu  af  Gensynet  med 
hans  Broder  —  han,  som  bærer  Retten  og  Konge- 
navnet over  sin  Stimandsfærd,  som  han  bærer 
Silkesærk  over  sin  sorte  Brynje,  —  bløder  for 
alt  det,  som  daglig  haanes  i  Ord  og  Gerning. 

Alt  i  det  gamle,  søndrede  Land  er  mindre 
og  fattigere,  end  hvad  han  saa  paa  de  fremmede 

Steder.  Kun  Neden  og  Ufreden  og  Hadet  er 
større.  Og  Ottos  lange,  hvide  Haand  med  de 
blaa  Aarer  fatter  veg  og  modlos  om  den  slappe 
Tøjle. 

Imellemstunder  skotter  Kongens  Blik  hemme- 
ligt op  mod  Ottos  bedrøvede  Øjne  med  de  mælke- 
fyldte Blærer.  Han  kan  ikke  se  lige  paa  dem 
længe;  for  der  er  et  Minde  i  dem,  som  gør  ham 
myg  og  gør  ham  godt  paa  samme  Tid.  Det  er 
Mindet  om  Eufemia. 

Det  Minde  bærer  Erik  ikke.  I  ham  finder  han 
sig  selv  med  al  Last  og  Lidenskab.  Men  hvad 
han  har  øvet  i  Lidelse,  pisket  frem  af  sit  Sinds 
Vælde,  til  Vanen  endelig  fik  banet  villig  Vej  — 
det  gør  Erik  uden  Blu  —  i  Lyst  og  Leg.  Og 
hvad  han  har  gjort  med  et  Maal  for  Øje  — 
det  gør  Erik  uden  Hensigt  som  en  Gerning,  der 
skal  øves  for  sin  egen  Skyld  —  som  siedes  Livet 
bedst  paa  denne  Vis.  Den  aabne  Skamløshed 
blænder  den  gamle,  som  aldrig  fuldt  fik  Bugt 
med  den  hemmelige  Røst.  Han  er  helt  i  Eriks 
Vold,  naar  de  er  ene. 

Otto  føler  alt  dette;  og  han  takker  sin  Skæbne, 
at  han  ikke  var  hjemme  i  disse  onde  Aar.  Saa  tæn- 
ker han  paa  Højheden,  som  Raimund  kyndte 
ham,  og  han  kaster  sørgmodig  Blikket  ud  over 
det  Land,  som  Hesten  træder. 

Siden  Hæren  red  syd  paa  fra  Kolding,  har  de 
redet  gennem  Skov. 

Ved  de  gamle  Eges  Fod  roder  Svin  efter  Ol- 
den i  det  vaade,  mørke  Løv.    I  lang  Afstand  kan 

Rytterne  kende  deres  Grynten  gennem  den  stille, 
klamme  Novemberluft. 

De  halvvilde  Svin,  hvis  Mødre  er  løbne  fra 
Gaarde,  som  Krigsluen  har  tændt,  studser  ved 
Synet  af  den  store,  spraglede  Flok,  som  kom- 
mer i  Mag  gennem  Skoven. 

Nogle  af  de  brandenburgske  Lejesvende,  som 
dækker  Bondetroppens  Flanker,  for  at  ingen  af 
de  ledingstvungne  Mænd  skal  se  sit  Snit  og  fly 
til  Sioken  gennem  Skoven  —  slaar  sig  løs  og 
jager  en  Orne.  Dens  hæse  Skrig  faar  Fuglene 
til  at  flyve  skræmte  op  fra  Toppene.  De  tyske 
Delingsførere  bander  højt  og  har  deres  Hyre 
med  at  holde  Folkenes  Jagtlyst  i  Tømme.  Hø- 
vedsmanden der  langt  fremme  i  Kongens  Herre- 
følge vender  sig  i  Sadlen  og  sender  hvasse  Øje- 
kast ned  gennem  Rækkerne. 

Aldrig  har  Ulven  i  de  danske  Skove  haft  saa 
gode  Kaar.  Tætuldede,  uklippede  Faar  og  lang- 
haarede  Kvier  med  bly  Øjne  strejfer  hjemløse 
om  uden  Hund  og  Hyrde. 

Nys  red  de  gennem  det  Land,  der  var  Mar- 
skens Forræderløn  og  som  Kongen  siden  hen 
med  Skam  lod  ham  beholde.  Otto  skottede  til 
sin  Fader,  som  følte,  hvad  han  tænkte. 

—  Hvis  Jord  rider  vi  nu?  —  spurgte  Otto. 
Men  Kongen  svarede  ikke,  lod  blot  Laagene 

glide  langsomt  over  Øje  for  intet  at  se. 

Nu  da  Skoven  holder  op  og  Vejen  snor  sig 
ud  over  gammeldyrket  Land,  spørger  Otto  igen: 

—  Hvis  Jord  rider  vi  nu? 

Kongen  ser  til  Siden,  retter  sig  i  Sadlen  og 
siger : 

—  Ved  du  ikke  det?  —  Det  er  Valdemar  Her- 
tugs Arvelen  —  al  Jord  her  syd  for  Aaen. 

Thi  dette  er  gammel  Ret;  det  kan  han  vedstaa 
uden  Skam. 

De  rider  Genvej  over  en  Mark,  hvor  Kornet 
ligger  umejet  og  raaddent  paa  Roden. 

Og  en  anden  Mark,  hvor  Sæden  ligger  ubjer- 
get paa  Slet,  og  Hundreder  af  Krager  holder 
Rast. 

Hist  gaber  det  mørke  Bindingsskelet  af  en  fal- 
den Lade  op  mod  den  graa  Luft.  Og  i  den  for- 
ladte Gaard  klager  Deren  for  Vinden  paa  sit 
rustne  Hængsel.  Og  øverst  paa  "  Brøndvippen 
sidder  en  mager  Hane  ene  igen. 

Kristoffer  klemmer  Laagene  til  og  rider  som 
i  Søvne.  Men  Erik  synger  en  lybsk  Vise,  og 
Otto  kan  se  Blodet  banke  for  Livslyst  i  Puls- 
aaren  paa  den  stærke  Hals,  der  han  drejer  Ho- 
vedet vidt  omkring. 

Nu  holder  Erik  Hesten  an  for  et  brat  Indfald. 
Han  holder  stille,  til  de  er  naaet  op  imod  ham 
—  Kristoffer  og  Otto.  Hans  Øjne,  der  er  Fa- 
derens, men  unge  og  stærke,  fæster  sig  udfor- 
drende paa  Ottos. 

—  Det  er  usselt  Raad,  at  vi  skal  blande  os  i 
deres  Strid!  —  siger  han  og  slaar  med  Tøjlen 
mod  sit  Laar. 

—  Saadan  gaar  det,  naar  Klerke  skal  spørges 
i  Krigsfolks  Raad. 

Han  kalder  Otto  Klerk  og  Præst,  fordi  han  ved, 
det  saarer. 

—  Har  du  bedre  Raad? 

—  Jeg  har  det  Raad  at  lade  Ræven  og  Ulven 
æde  hinanden  og  selv  snappe  Gaasen.  Hvad 
rører  det  os,  om  den  kullede  slaar  Skallen  ind 
paa  ham.  Farbror  Johan  har  ikke  gjort  os  andet 
end  ondt. 

—  Han  har  dog  faaet  Øerne  løst  af  Bannet. 

—  Klerken  længes  nok  efter  Messe. 

Saa  rider  Erik  om  paa  Siden  af  Kongen  og 
bøjer  sig  tæt  mod  hans  højre  Øre,  som  hører 
bedst. 

—  Hvor  faar  vi  Sold  til  Brandenburgeren, 
Gamle.?  —  Er  der  maaske  mere  at  give  i  Pant? 

Kongen  ser  sig  sky  tilbage,  om  ikke  Høveds- 
manden kan  høre  det. 

—  Det  giver  Johan  os  for  Hjælpen. 

—  Men  om  nu  Greven  slaar  ham  ned?  —  Nej 
—  nu  skal  jeg  give  andre  Raad!  —  siger  han 
og  knejser.  —  Aldrig  har  vi  været  saa  mange 
som  nu.  Vi  plyndrer  Slesvig,  mens  Greven 
fejder  syd  paa.  Dér  er  Sold  —  og  Guld  og  Sølv 
i  Domkirken. 

Erik  ser  skadefro  paa  Otto,  fordi  han  ved. 
det  gør  ham  ondt  at  høre. 

—  Det  er  Konge,  der  taler  til  Konge!  —  tæn- 
ker Otto,  men  han  siger  intet,  ser  blot  fast  paa 
Kongen,  som  retter  sig  i  Sadlen  for  hans  Blik, 
slaar  ud  med  Haanden  og  siger: 

—  Nu   skiftes  ingen   Raad.     Vi  bringer   vor 

Frænde  Hjælp,  som  lovet  og  tinget  er.     Det  er 
ikke  Kongefærd  at  røve  Kirkeskat. 

Erik  slaar  en  skraldende  Haanlatter  ud  imod 
Luften  og  tænker  paa  det  fede  Kloster,  de  ptyn- 
drede  tilsammen  forgangen  Aar;  men  imedens 
ser  han  forbitret  paa  Otto,  for  han  husker  ogsaa, 
at  siden  han  kom  i  Gaarde,  har  hans  Fader 
glemt,  at  der  er  Klosterskatte  til. 

—  Vent!  —  siger  han  ved  sig  selv  —  vent  du 
bare !  —  det  varer  kun  en  stakket  Tid,  saa  raader 
jeg  alene. 

Nu  giver  Kristoffer  sig  til  at  tale  for  at  slette 
Indtrykket  ud.  Han  taler  om  Johan  og  om  gamle 
Dage.  Men  Otto  sperger  ham  ud  om  Grev  Gert. 
Om  ham  herer  han  helst. 

Erik  blander  sig  i  Talen. 

—  Den  fattige  Lus!  —  Han  boede  som  Klerk 
paa  et  Kornloft  i  Rendsborg  og  ejede  ikke  uden 
to  sultne  Hunde.  Og  Lusen  sidder  i  ham  endnu. 
Ikke  saa  meget  som  en  Fryndse  paa  Hesten  eller 
en  Fjer  paa  sin  Hjelm!  —  graa  og  kullet  og 
ussel! 

Og  Erik  stryger  Haanden  ned  langs  sin  nye 
Silkesærk. 

—  Des  storre  er  Æren  af,  hvad  han  har  naaet! 
—  siger  Otto. 

—  Hvad  ved  du  om  Grev  Gert  —  saadan  en 
forløben  Klerk? 

—  Ikke  saa  meget  som  den,  der  er  hans  Se- 
stermand. 

Blodet  skyder  op  i  Eriks  Kinder.     Han  bøjer 

Laurids  Bruun  :    Alle  Sj-nderes  Konge.  ^^ 

Hovedet;  Blikket  fyldes;  Haanden  farer  til  Hæf- 
tet; og  han  gør  en  Bevægelse,  som  vilde  han 
sprænge  Hesten  mod  Otto.  Thi  det  er  hans 
saareste  Punkt,  som  er  rørt.  At  han  købte  sig 
Forlig  af  Greven  med  Sølv  og  med  Jord  og  med 
Ret,  det  kan  glemmes  og  taales.  Men  at  Greven 
tvang  ham  ifjor  til  at  ægte  hans  gamle,  grimme, 
giftetystne  Enkesøster  —  det  kan  han  ikke 
glemme;  thi  der  er  lagt  Vise  derom  i  Folke- 
munde; og  naar  to  staar  sammen  og  hvisker  i 
hans  Nærhed,  saa  tror  han,  det  er  ham,  de 
griner  af.  Hvad  hjalp  det,  at  han  forskød  hende 
strax,  han  var  udenfor  Rækkevidde,  og  sendte 
hende  hjem  med  al  den  Haan,  han  turde.  Skam- 
men sidder  igen  i  Visen  og  i  Folkemunde. 

Nogle  Rj^tere  synes  langt  nede  paa  Vejen. 
Da  de  ser  det  store  Tog,  drejer  de  af  og  svinger 
ind  over  Marken  i  en  stor  Bue. 

Men  Kongen  lader  dem  jage.  Og  kort  efter 
føres  de  frem  for  ham  og  hans  Herrefølge,  som 
holder  Rast  midt  paa  Vejen  under  en  stor  Eg. 

Det  er  en  Kirkens  Mand  med  sit  Følge  og  sin 
Kirke  vagt. 

Kanniken  paa  den  graa  Hest  hilser  Kongen 
uden  at  skjule  sin  Uvilje. 

—  Hvem  er  I? 

—  Jeg  er  Kantor  Esger  Mø  ved  Ribe  Dom- 
kapitel! —  siger  den  spinkle  Mand  med  Værdig- 
hed og  stryger  det  graanede  Haar  tilbage  under 
Hætten. 

—  Hvad  er  Jert  Slægtsnavn.? 

—  Mine  Brødre  er  Peder  Bruun  i  Mejlby  og 
Jens  Bruun  paa  Møborg. 

—  Det  er  kongetro  Mænd,  begge.  —  Sig  os 
nu,  Hr.  Cantor,  hvorledes  I  kom  her,  saa  langt 
af  By. 

—  Sig  mig  først,  Hr.  Konge,  hvor  gælder  det 
store  Tog? 

Erik  farer  op,   men  Kristoffer  tysser  ham. 

—  Det  gælder  at  undsætte  vor  Halvbroder, 
Grev  Johan,  mod  voldeligt  Overfald  af  hans 
Frænde,  Grev  Gert. 

Nu  glemmer  Kantoren  sin  Uvilje  for  den 
Harme,  som  lyser  ud  af  hans  Øjne  og  dirrer  om 
hans  Mund,  mens  han  tænker  paa  den  uhørt 
skammelige  Daad.  som  er  øvet  mod  ham  af 
Greven.  Han  maaler  den  lange  Række  af  danske 
og  lejede  Krigsfolk  —  helt  tilbage  til  Skoven 
strækker  den  sig  —  og  da  han  kender  Grevens 
ringere  Styrke,  der  han  drog  ud  fra  Slesvig, 
fatter  han  Haab  om,  at  Daaden  kan  blive 
hævnet. 

Dog  vil  han  kun  tale  til  Kongen  alene.  Det 
er  farligt  at  lade  den  menige  Mand  faa  nys  om 
sligt.  Det  kunde  hænde,  at  de  ranede  Byttet 
for  egen  Regning  og  delte  det  imellem  sig. 

For  Kongen  og  Erik  og  Kristoffer  udmaler  han 
nu  i  saa  stærke  Ord,  som  han  raader  for,  hvor- 
ledes den  onde  Greve,  da  han  fik  Nys  om,  at 
Ribe  Bispen  havde  sendt  Kantoren  paa  Vej  til 
Rom  med  Romerskatten  under  stærk  Bedækning 
—  hvorledes  han  da  passede  ham  og  hans  Følge 

op  med  en  overmægtig  Styrke  og  ranede  de  hel- 
lige Pederspenge  —  og  hvorledes  han  derefter 
førte  dem  i  Baand  til  Slesvig,  hvor  han  nys 
havde  fordrevet  den  Bisp,  som  Paven  havde  ind- 
sat, og  brudt  selve  Alterskrinet  op  og  revet  de 
ældgamle  Kostbarheder. 

Kristoffer  bliver  bleg  af  Raseri,  og  hans  Hæn- 
der ryster,  som  var  det  fra  ham,  der  var  stjaalet. 

—  Den  Hund!  —  den  Kirketyv!  —  raaber 
Erik  op  og  kaster  med  Hesten  for  sin  Vrede. 

Otto  ser  paa  dem  med  et  Smil  i  sine  Øjen- 
kroge og  spørger: 

—  Hvorledes  kom  I  løs? 

—  Før  Greven  igaar  brød  op  for  at  gaa  mod 
Grev  Johan,  der  ligger  i  Oldeslo,  slap  han  mig 
og  mit  Følge  af  Fængsel  og  gav  mig  den  for- 
mastelige Hilsen  med  til  Bispen  i  Ribe,  at  da  de 
Præsten  ingen  Messer  vil  læse  i  Landet,  saa  maa 
han  for  sin  Sjæls  Saligheds  Sk3dd  købe  dem. 
andetsteds.  Men  han  var  alle  Dage  en  fattig 
Mand.  Og  de  hellige  Penge  dem  vilde  han  ikke 
forgribe  sig  paa,  men  købe  Messer  for  dem  i  det 
tyske  Land.  Paa  den  Vis  kom  de  atter  Kirken  i 
Hænde. 

Kongerne  lover  dyrt  at  hævne  Kirken  og  den 
Ribe  Bisp  og  den  hellige  Fader;  og  de  giver 
Kantoren  høvisk  Hilsen  med  til  hans  Naade  i 
Ribe. 

—  Den  Bid  kunde  vi  have  haft!  —  siger  Erik, 
da  Esger  Mø  er  inde  over  Marken.  —  Den  kul- 
lede  —  han  er  snu   og  modig  og   hastig  paa 

Haand  og  taaler  ingen  Klerk  i  sit  Raad,  var  han 
end  hans  Sen  eller  Broder. 

—  For  den  Bid  skal  nu  Landet  ligge  uden 
Velsignelse  med  tavse  Kirker  og  med  onde  Aar! 
—  siger  Otto. 

Erik  kaster  et  hastigt  Blik  ned  ad  den  lange 
Række,   som  snor  sig  efter  dem. 

—  Vi  skal  jage  ham,  Gamle.  Og  denne  Gang 
har  vi  Farbror  med.  Vi  skal  jage  ham  for  de 
hellige  Penge. 


xn 

„DITMARSKERNE!" 

Ved  Morgengry,  Sankt  Andreas  Dag,  bryder 
Kongerne  og  deres  Følge  op  fra  Slesvig,  hvor  de 
har  overnattet. 

De  rider  i  den  tætte  Morgentaage,  som  svier 
Øjnene  og  lægger  sig  trykkende  for  Brystet,  ud 
mod  Sydvest  for  at  tage  det  gamle  Værge  i 
Besiddelse. 

Da  Otto  holder  ved  Kongens  Side  foran  den 
gamle  Vold,  tænker  han  paa  den  Vinteraften 
ifjor,  da  han  stod  her  sidst. 

Han  genkender  Broen  med  det  splittede  Vinde- 
værk, og  han  tænker  paa  de  tusende  Røster, 
som  raabte  fra  den  Slette,  hvor  nu  Herremand 
og  Bonde  og  Lejesvend  giver  Gny  gennem  Taa- 
gen. 

—  Fader,  giv  mig  Ridderslaget  idag,  som  du 
lovede  saa  længe! 

Kristoffer  ser,  at  det  bølger  i  hans  Sind,  og 
han  nikker  til  Ja. 

En  Bonde  fores  frem  for  Kongen.     Han  er 

undløben  fra  Grevens  Folk  paa  sin  unge  Hest; 
og  han  beretter,  at  Greven  har  spurgt  de  dan- 
skes komme.  Nu  er  han  vendt  om  og  har  i  Læ 
af  Taagen  besat  Loheden  tæt  nord  for  Rends- 
borg  —  en  Times  Ridt  herfra. 

Der  kommer  Fart  over  Konge  og  Herremand, 
over  Bonde  og  Svend. 

Tyskerne  stikker  Hovederne  sammen.  Dæk- 
kede af  Taagen  holder  de  sig  tæt  i  Klump. 

Delingsførerne  finder  hverandre;  de  leder 
Høvedsmanden  op  og  holder  tyste  Raad. 

Høvedsmanden  —  Eberhard  fra  Rostock  — 
træder  frem  for  Kongen  og  hans  Sønner  og  for- 
langer med  høj  Røst  Sold  før  Slaget.  Og  alle 
hans  Svende  raaber  med  én  Mund: 

—  Sold!  —  Sold! 

Kristoffer  skriger  op  om  Forræderi.  Men  Erik 
rider  frem  mod  Eberhard,  tager  ham  til  Side  og 
betror  ham,  at  Greven  har  ranet  Pederspengene 
og  den  Slesviger  Domskat.  Dem  skal  han  lettes 
for;  og  de  vil  dele  —  Eberhard  og  Erik. 

Høvedsmanden  raaber  til  Folkene: 

—  Der  er  Borgen  for  Soldet. 
Og  de  stiller  sig  til  Ro. 

Men  Otto  tror  dem  ikke.  Han  raader  Kongen 
at  tage  Stilling  med  Volden  i  Ryggen.  Saa  kan 
Brandenburgerne  ikke  undfly  midt  under  Slaget, 
hvis  de  ser  deres  Fordel  derved. 

Men  Erik  vil,  at  de  skal  have  Volden  imellem 
sig  og  Grev  Gert.  Ved  Udfald  skal  de  lokke 
ham  hid  til  Graven  i  Taagen. 

—  Men  om  Taagen  letter  fer  Middag?  —  siger 
Kristoffer  og  giver  Ottos  Plan  sin  Billigelse. 

Saa  holder  Kongen  Mønstring  som  i  de  gamle, 
større  Dage.  Hans  Ryg  er  ret,  og  der  er  kom- 
men Liv  i  hans  Øjne  og  Myndighed  over  hans 
Bryn. 

Otto  knæler  ned,  og  Kongen  giver  ham  Rid- 
derslaget med  bevæget  Stemme  og  lover  ham 
Guldsporerne,   naar  Slaget  er  endt. 

Otto  beder  Broens  Vindeværk  istandsat,  at 
den  kan  trækkes  op,  om  det  skulde  gøres  for- 
nødent. 

Og  medens  han  holder  der  paa  Voldens  Tinde 
og  ser  til,  at  Arbejdet  gøres,  saa  tænker  han  paa 
dem,  der  vil  forløses,  paa  dem,  der  vil  hævnes, 
og  paa  dem,  der  vil  føres. 

Om  de  spurgte  ham  idag,  saa  vilde  han  svare: 

—  Nu  har  jeg  en  Hest  og  et  Riddersværd. 


De  rider  ud  i  lange  Rækker  for  at  besætte 
Hedens  nordlige  Del. 

Erik  fører  Fortroppen  med  Otto  bag;  og  Kon- 
gen kommer  efter  med  de  sikre  Folk. 

—  Lad  os  sprede  Brandenburgerne  mellem 
de  danske  —  siger  Otto  —  at  de  ikke  skal  holde 
Raad  under  Slaget. 

Erik  vil  det  ikke;  thi  da  bliver  Eberhard  af 
Rostock  uden  egen  Kommando;  og  ham  vil  han 

ikke  støde;  for  han  skylder  ham  fem  Mark  Sølv 
i  Spil. 

—  Tyske  for  sig  og  danske  for  sig!  —  siger 
Erik. 

Otto  tier.  Det  er  jo  ikke  ham,  som  har  Ret- 
ten; det  er  jo  ikke  ham,  som  skal  føre.  Men 
hans  Sind  er  forbitret;  og  som  han  rider  der  tæt 
bag  sin  Broder,  hvis  Ryg  synes  sterre  og  bredere 
i  de  taagede  Omrids,  saa  tænker  han  paa  de 
manende  Røster  fra  hin  Aften: 

—  Dræb  ham!  —  dræb  den,  som  har  Retten! 
Hvor  let  her  i  Taagen!     Ingen  ser  —  ingen 

hører  —  tre  hastige  Skridt  frem  —  et  Sving  og 
han  er  kløvet. 

Han  bliver  kold  om  Panden  og  skælver  over 
Kroppen. 

Da  kaster  Erik  Hesten  tilbage  med  et  Ryk  og 
løfter  sit  Sværd.  Tilhøjre  og  til  venstre  i  Ræk- 
ken standser  alle. 

Mørke  Skikkelsers  ut3^delige  Omrids  staar  ret 
forude,  og  Lansespidser  stikker  op  over  Taagen. 

Nu  dukkes  alle  Lanserne,  men  det  er  forsilde. 

Raab  slaar  mod  Raab.  Saa  farer  Hestene 
frem  — 

Og  Slaget  begynder. 

Det  er  Middag;  og  man  kæmper  endnu. 

Kongens  sikre  Folk  er  nu  fremme  i  forreste 
Række.  Men  ogsaa  Grevens  Folk  har  faaet 
Afløsning;  og  den  taagede  Luft  runger  af  Skrig 

og  Eder  og  Sværds  Hvislen  og  brynjeklædte 
Kroppes  klingrende  Fald  mod  den  haarde  Jord. 

Erik  og  Otto  holder  sig  endnu  blandt  de  for- 
reste. Sveden  hagler  ned  ad  deres  Kinder;  men 
de  mærker  ikke,   hvor  trætte  de  er. 

Paa  venstre  Flanke  kæmper  de  lejede  Svende 
under  Eberhard.  De  kæmper  med  tunge,  tyske 
Eder.  De  kæmper  som  de,  for  hvem  Kampen 
er  et  Haandværk.  De  faar  Tid  til  at  lette  Felt- 
flasken mellem  Sværdslagene,  og  mangen  en 
Kriger  trækker  sig  et  Øjeblik  tilbage  for  at  puste 
og  tørrer  Sveden  af  under  Hjelmen. 

Taagen  er  begyndt  at  lette  foroven,  saa  at 
hver  kan  skelne  Hjelmene  og  Lanserne  af  dem, 
der  er  bag  den  Række,  de  bryder  imod.  Nu 
kan  Buen  bruges  med  Fordel;  og  mangt  et  ær- 
ligt Brvst  peges  ud,  som  Herremanden  peger  de 
Træer  ud  i  sin  Skov,  som  skal  falde  for  Øxen. 

Der  bliver  saa  underlig  tyst  paa  venstre 
Flanke. 

Erik  og  Otto  rider  til  og  lytter  og  stirrer  mod 
den  graahvide  Luftmur.  Saa  raaber  de,  men 
ingen  svarer. 

—  De  er  flygtede!  —  siger  Otto  og  bider  sin 
Læbe  til  Blods. 

—  De  er  dér!  —  siger  Erik  og  peger  mod 
Grevens  Rækker. 

Poul  Glob  og  Niels  Ebbesen  kommer  spræn- 
gende. De  har  hørt  Brandenburgere  i  Grevens 
forreste  Række  tinge  med  Eberhard  midt  under 
Kampens  Bulder. 

Erik  er  red  og  sprængefærdig  af  Harme.  Han 
tumler  rasende  med  Hesten.  Saa  tænker  han 
paa  de  fem  Mark  Sølv.  Dem  tjente  han  dog.  Og 
han  styrter  sig  frem  i  forreste  Række  med  høje 
Raab,   der  samler  Folkene  om  ham. 

Otto  følger  efter.  Han  pønser  paa,  om  han 
kunde  finde,  hvor  Greven  selv  holder  til.  En 
luende  Flamme  af  Had  mod  den  kullede  Stimand 
svier  ham  pludselig  i  Hj ærtet,  saa  han  gisper 
derved. 

Taagen  vil  ikke  svinde.  Det  svirrer  med 
usynlige  Isnaale  i  Luften,  men  oven  over  er 
Himlen  klar.  Og  hist  oppe  svæver  paa  brede 
Vinger  en  Kongeørn,  som  fulgte  den  Slaget  fra 
det  høje  og  ledte  dets  Gang. 

—  Er  det  mon  den  samme,  som  svævede  den 
Aften  over  Faarene?  —  tænker  Otto.  Og  atter 
herer  han  de  manende  og  klagende  Røster  fra 
de  dødes  Vold  og  den  vide  Slette. 

I  Blinde  styrter  han  frem  for  de  forreste.  Hol- 
stenernes Heste  pruster  ham  om  Ørerne,  og  de 
varme  Aandedampe  splitter  Taagen. 

Erik  har  taget  Sværdet  i  venstre  Haand.  Den 
højre  er  som  slaaet  med  Lamhed  af  Træthed. 
Slapt  hænger  den  ned.  Det  er  knap,  at  den 
evner  føre  Tøjlen.  Men  hans  stridsvante  Hoppe 
gør  af  sig  selv,  hvad  den  skal;  ogsaa  den  er  i 
Kampen  og  vejrer  med  sine  bølgende  Næse- 
flige, hvor  det  gælder.  Blodet  rinder  ned  over 
dens  Brynje  for  et  Sværdstrejf  mod  dens  Hals; 
men  den  ænser  det  ikke. 

Holstenerne  begynder  at  vige. 

For  hvert  Skridt  Rækken  rykker  tilbage,  skri- 
ger Erik  hoverende  op  for  at  mane  Bønderne 
frem. 

—  Han  er  modig,  Broder  Erik  —  han  er 
stærk!  —  tænker  Otto,  som  er  tæt  ved  hans 
Side. 

Længere  og  længere  viger  Holstenerne  til- 
bage; og  de  danske  følger  efter  med  Glam.   . 

En  Ridder  af  Kongens  Følge  kommer  spræn- 
gende: 

—  Kongen  lader  sige,  at  I  vogte  Jer  vel  for 
Baghold.     Maaske  de  viger  kun  paa  Skrømt. 

Men  Erik  hører  intet  uden  sit  Blods  Susen. 
Og  Otto  hører  vel;  men  han  fatter  ikke,  hvad 
han  hører. 

Blindt  styrter  de  frem  og  Folkene  med  dem. 

Da  lyder  der  høje  Raab  til  højre. 

Først  fjærnt  i  Rækken.  Saa  nærmere.  Helt 
nær. 

—  De  er  falden  os  i  Ryggen! 

—  De  gaar  paa  i  Flanken! 

—  De  er  bag  os! 

—  Ditmarskerne!  —  Det  er  Ditmarskerbøn- 
derne! —  lyder  det  med  rædde  Skrig. 

Og  nu  skimter  Otto  gennem  Taagen  høje 
Karle  paa  svære  Heste,  som  den  han  rider  selv. 
Han  ser  Øxer  og  Køller  kløve  Luften  der  henne. 
Og  han  hører  deres  taktfaste  Raab,  der  de  mejer 
sig  frem  i  Rækkerne.     Han  tænker  paa  Martje, 

paa  Hans  og  paa  Jiirn,    der  fik   Skallen  slaaet 
ind. 

Erik  har  kastet  Hesten  om.  Han  er  pludselig 
bleg  som  en  ded. 

—  Ditmarskerne  —  Ditmarskerne!  —  stam- 
mer lian.  Saa  vender  han  Hovedet  om  og  ser, 
at  nu  trænger  Holstenerne  frem  paa  n}-  med  høje 
skingrende  Raab. 

Benderne  holder  blege  deres  Heste  tilbage. 
Og  Øjet  flakker  fra  Holstenerne  der  foran  til 
Ditmarskerne  der  bag  og  til  Siden.  Hvorledes 
værge  sig  til  tre  Sider  med  to  Arme  og  ét 
Sværd.? 

—  Fly!  —  fly!  —  raaber  én  af  sine  Lungers 
fulde  Kraft  og  kaster  sig  over  Halsen  af  sin 
Hest,  som  stejler  og  sprænger  vildt  paa  Flugt. 

Erik  ser  det.  Et  Øjeblik  vakler  han.  Saa 
kaster  han  sig  frem  som  den  anden  og  raaber: 

—  Fly!  —  fly! 

Men  Otto  raaber  til  Bønderne: 

—  Hold  Stand!  —  hold  Stand! 

Og  da  han  ser  Erik  bleg  som  et  Lig  og  krum 
i  Sadlen  gøre  Springet  tilbage,  spærrer  han  ham 
Vejen  med  sin  Hest. 

—  Flyr  du? 

—  Til  Side!  —  hvæser  Erik  med  sammen- 
bidt Mund  uden  at  se  paa  ham. 

—  Hold  Stand  —  ellers  flyr  de  alle!  —  raaber 
Otto  og  griber  hans  flakkende  Blik  med  sine  blaa 
Øjne,   der  staar  frem  af  deres  Huler. 

—  Til  Side!  —  Erik  løfter  Sværdet  imod  ham 
og  kaster  Hesten  bag  om  Ottos  Hest. 

Men  nu  er  Holstenerne  lige  over  dem.  Bøn- 
derne jager  i  vild  Flugt  og  river  Otto  ustandseligt 
med  sig  i  Strømmen. 

Nu  ler  han.  Højt  og  vildt  ler  han.  Bønderne 
stirrer  i  Flugten  forskræmte  paa  den  leende 
Klerk,  der  fik  Ridderslag. 

En  usigelig  Smerte  snører  sig  sammen  om 
hans  Hjærte  og  trænger  op  i  hans  Strube;  men 
han  græder  ikke,  han  ler. 

Og  atter  rider  han  som  før  nogle  Hestelæng- 
der bag  Erik.  Og  atter  ser  han  den  brede  Ryg 
hoppe  op  og  ned  for  Hestens  Stød.  Hist  henne 
breder  Graven  sig  frossen  under  Taagen  —  og 
bag  den  skimtes  Ryggen  af  det  gamle  Værge. 
Og  atter  hører  han  de  manende  Røster  —  baade 
dem,  der  vil  forløses  og  dem,  som  vil  hævnes  og 
dem,   som  vil  føres. 

Han  knuger  Sværdet  i  sin  Haand,  saa  Rin- 
gene i  hans  Handske  bliver  flade.  Blodet  blæn- 
der for  hans  Øjne.  Han  ser  kun  den  Ryg  der 
paa  Hesten.  Den  er  overmægtig  stor,  synes 
han,  og  den  skygger  for  ham  —  for  alt  i  Livet. 

Aa  —  om  det  var  ham  —  om  det  nu  var  ham! 
—  Ikke  skulde  da  den  Forsmædelse  ske!  Ikke 
skulde  de  se  denne  Flugt  —  de,  som  bærer  Vol- 
den. —  Hesten  vilde  han  vende  og  tvinge  dem 
frem  alle  —  de  Riddere  og  Svende  —  tvinge 
dem  med  sin  Ret  og  sit  Mod  —  styrte  ustandse- 
ligt og  pludseligt  frem. 

—  Det  er  Greven  selv,   som  er  over  os!  — 
raaber  en  skrækslagen  Stemme  nær  ved. 

—  Den  kullede  er  over  os!  —  lyder  det  om- 
kring ham. 

Erik  vender  Hovedet  tilbage. 
Otto  ser  den  vilde  Rædsel  i  hans  Blik,  i  hans 
aabne  Mund. 

—  Nu  venter  han  Tak  for  sidst  af  sin  Kone- 
broder! —  tænker  Otto. 

Erik  giver  sig  ikke  Tid  til  at  naa  Broen.  Otto 
herer  Hovene  gungre  mod  Isen. 

Dér  dukker  Hovedet  af  Hest  og  Rytter  atter 
frem  af  Taagen  midt  paa  Voldens  Side. 

Erik  klamrer  sig  om  Hestens  krummede  Hals 
og  hugger  sine  Sporer  i  dens  sv-ære  Bagkrop, 
der  truer  med  at  drage  Hest  og  Rytter  i  skæbne- 
svangert Styrt  mod  Isen. 

Otto  holder  Vejret  —  vil  han  naa  over? 

Nu  fik  Forbenene  Fæste  over  Voldens  Kant. 
Musklerne  staar  spændte  i  Bagkroppen,  som 
skulde  de  briste  — 

Nu  —  saa  —  der  er  den  oppe! 

Erik  løsner  Taget,  aander  ud  befriet  og  retter 
sig  højt  over  Voldens  Ryg  —  over  dem,  som 
vil  forløses  og  dem,  som  vil  hævnes. 

Da  sitrer  Hesten  for  en  pludselig  Skræk.  Fryg- 
ter den  Nedfarten  med  den  tunge  Byrde  —  Fryg- 
ter den  Sporernes  Bid? 

Under  det  løsnede  Tag  sætter  den  fra  med 
alle  fire  i  et  højt  Spring. 

Rytteren  slynges  i  Vejret  —  og  nu  falder  han 
til  Siden  af  Hesten  med  Hovedet  hængende  ud 
over  Voldens  Kant. 

Et  Øjeblik  hænger  Kroppen,  mens  Armene 
fægter  efter  Greb,  ved  den  lange  Guldspore  i 
Stigbøjlen. 

Saa  brister  Sporen.  Otto  ser  sin  Broder  styrte 
med  udstrakte  Arme  ned  mod  Gravens  Bund, 
mens  Hesten  forsvinder  bag  Volden,  fri  af  sin 
Byrde. 

Saa  lyder  Faldet. 

Niels  Ebbesen,  som  var  Erik  næst,  rider  ned  i 
Graven  og  bøjer  sig  over  den  faldne  Krop. 

—  Han  er  død!  —  siger  han  op  mod  Otto, 
som  holder  paa  Bredden. 

Otto  bøjer  Hovedet  mod  sit  Bryst. 

—  Saa  dræbte  de  ham,  som  havde  Retten! 
Midt  i  Tumlen  og  Flugten  bliver  det  ganske 

stille  i  ham.  Det  er,  som  svævede  noget  ned 
over  ham  —  noget  mægtigt  og  trykkende,  som 
han  ikke  kan  kaste  af.  Han  tænker  paa  Høj- 
heden, som  Raimund  forkyndte.  Og  medens 
alt  Blodet  pludselig  strømmer  til  hans  Hjærte, 
lyder  det  i  ham  i  Jubel  og  Angst  paa  samme 
Tid: 

—  Nu  er  det  dig!  —  det  er  dig,  som  skal 
føre! 

Men  i  samme  Nu  er  alt  som  forvandlet  — 
skarpere,  koldere,  klarere.  Bleven  større  og 
tungere  og  vanskeligere  —  nu  det  er  ham,  som 
skal  føre.     I  et  Øjebliks  Klarhed  ser  han  Sej- 

rens  Umulighed  —  forstaar  næsten  Eriks  Flugt. 
Men  det  faar  ikke  hjælpe. 

Han  kaster  Hesten  om  —  saa  brat,  at  den 
Holsteners  Hest,  som  er  i  hans  Hæle,  maa  slaa 
Hovedet  tilbage  for  ikke  at  rammes.  Den  stej- 
ler, og  Otto  svinger  sit  Sværd.  I  det  samme  er 
Niels  Ebbesen  ved  hans  Side. 

Nu  raaber  han  af  al  sin  Kraft  —  hans  Stemme 
er  voxet,  det  føler  han: 

—  Fremad  Folk!  —  Skal  det  spørges,  at  I 
flyede  som  Hunde  over  den  gamle  Vold,  hvor 
eders  Fædre  ligger  og  raaber  paa  Hævn? 

Fremad!  —  Greven  har  ranet  den  Slesviger 
Domskat  og  de  hellige  Pederspenge!  —  Guds 
Vrede  er  over  ham  —  Guds  Moders  Forban- 
delse. 

Men  Gud  er  med  os,  naar  vi  vil!  —  Hver 
raader  for  sin  Skæbne,  naar  han  vil! 

Der  strider  Poul  Glob  sig  op  imod  ham. 

En  Bonde  standser  beskæmmet  og  vender  sin 
Hest. 

—  Vi  raner  Skatten  fra  ham  igen!  —  tæn- 
ker Tage  Andersen  og  vender  sin  Hest. 

—  Det  skulde  jeg  vidst  lidt  før.  Fra  saadant 
Bytte  flygter  jeg  ikke!  —  tænker  en  tredje  og 
raaber: 

—  Gud  slaa  dem,  de  Hedningehunde! 

Saa  vender  flere  deres  Heste.  De  vender 
alle  deres  Heste,  og  med  Raabet: 

—  Gud  er  med  os  —  og  den  hellige  Jomfru! 

Laurids  Bruun :    Alle  Synderes  Konge. 

—   stormer   de   frem   mod   Holstenere   og  Dit- 
marskere. 

Fjenden  viger  tilbage  for  det  uventede  Stød. 

—  Altertyve!  —  raaber  Otto;  og  Folkene  raa- 
ber  efter  ham: 

—  Altertyve!  —  Gud  er  med  os! 
Holstenerne,   som  ved,    at  de  var  Altert3^e, 

viger  for  Guds  Straf  —  Guds  Vrede. 

Da  skærer  en  skarp  plattysk  Stemme  gennem 
Tumlen  der  ret  forude. 

—  Fremad  Follv!  —  Vi  har  købt  Messer  for 
vore  Sjæle  og  givet  Gud,  hvad  Guds  er!  — 
Fremad,  frem! 

Otto  aner,  hvis  Stemme  det  er,  som  lyder. 
Det  luer  i  ham  af  Had  og  Beundring  paa  samme 
Tid  —  for  den  fattige  Klerk,  der  ejede  ikkun 
to  magre  Hunde  og  nu  ejer  Danmarks  Konge 
med  Hud  og  Haar. 

Han  stirrer  frem  for  sig  af  sin  yderste  Evne. 
Og  hist  bag  de  forreste  Rækker  ser  han  en  kullet 
Hjelm  over  Taagen.  Under  den  to  sorte  Øjne, 
smaa  og  stikkende  —  i  et  blegt  Ansigt  med  en 
sammenbidt  Mund. 

De  Øjne  bider  sig  fast  i  Ottos;  og  han  føler 
det,  som  vilde  de  dræbe  ham  med  deres  Luer. 

Saa  styrter  han  sig  blindt  frem  imod  dem. 

De  Øjne  har  røvet  ham  Sans  og  Samling. 
Han  ved  ikke  selv,  hvad  han  raaber,  —  ved 
ikke,  om  han  rider  alene,  eller  om  de  følger 
ham,   de  Riddere  og  Svende. 

Han  faar  først  Besindelsen  igen,  da  en  skæg- 


195 


get  Karl  griber  hans  Hest  i  Bidslet,  saa  den 
stejler  tilbage.  Han  ser  en  Øxe  leftes  imod  sig 
—  en  Lanse  blinke  der  forude  ved  den  kullede 
Hjelms  Side  —  og  tilhøjre  ser  han  Niels  Ebbe- 
sen hugge  sig  les  og  tilbage.  Han  er  den  eneste, 
som  har  fulgt  ham;  og  hans  Blik  felger  Otto  i 
Flugten,  som  pensede  han  paa  at  sprænge  til  — 
mod  den  visse  Død  —  ene  mod  Hundreder. 

Saa  lukker  Otto  Øjnene  mod  det  fældende 
Slag  og  tænker  paa  Højheden  i  den  ellevte  Time. 

—  Skaan  ham!  —  lyder  den  skarpe  plattyske 
Stemme. 

Da  Otto  atter  slaar  Øjet  op,  stirrer  han  lige 
mod  de  sorte  Øjne,  som  gennemborer  og  tryller 
ham  med  deres  Blik. 

Saa  nikker  den  kullede  Hjelm;  og  de  sam- 
menbidte Læber  i  det  blege  Aasyn  skilles  til  et 
Smil: 

—  Nu  faar  I  give  Jer,  Junker  Otto.  I  er  min 
Fange.     Men  I  kæmpede  stolt! 

N3'S  kom  Højheden  til  ham.  Nys  fik  han  Ret- 
ten —  og  han  dræbte  dog  ikke.  Nys  blev  han 
den  unge  Konge  — 

Og  nu  er  han  i  den  onde  Greves  Vold. 

NAADESSTøDET 

—  rdvad  skulde  der  saa  blive  af  Far?  — 
spørger  Karen  og  stirrer  over  mod  Porttaarnet, 
hvor  Solen  brænder  i  de  røde  Munkesten. 

—  I  kunde  bede  for  hans  Sjæl  alle  Dage!  — 
siger  Mester  Fulbert,  og  hans  Blik  følger  den 
runde   dunede   Hals   ind   under  Nal-±epurret. 

Karen  ser  paa  Hestens  Rundløb  der  nede. 
„Slotsfalken'%  som  de  kalder  hendes  Fader,  har 
en  ung,  tys  Hoppe  i  Rideskole. 

Nu  strammer  han  den  lange  Grime. 

—  Hov  hov!  —  og  Hesten  kaster  med  Ho- 
vedet. 

Han  langer  med  Piskesnærten  efter  dens  For- 
ben. Saa  giver  han  Smæld,  og  Hoppen  slaar 
over  i  Galop. 

Døren  til  Bryggerset  er  aaben.  Der  inde  staar 
Inger  over  Kedlen  med  Dampen  op  om  sit  røde 
Ansigt,  som  er  bulnet  ud  for  Varmen. 

Slotsfalken  vinker  ad  hende  med  Hovedet. 
Hun  stryger  Armene  af  i  Forklædet  og  kommer 

ud  med  et  Stob   01.     Det  er  det  fjerde  inden 
Mellemmad. 

Fulbert  følger  Retningen  af  Karens  Blik. 

—  Tror  I  ikke,  jer  Far  har  Forben  behov? 

—  Mener  I,  fordi  han  drikker  mere,  end  som 
godt  er? 

—  Baade  det  og  andet. 

Nu  tænker  han  vist  paa  hvad  de  siger,  at  Inger 
ligger  hos  hendes  Far  om  Natten.  Men  Mor 
døde  jo  allerede  i  Kong  Eriks  Tid,  da  de  endnu 
sad  paa  Vordingborg.  Og  en  Mand  kan  ikke 
holde  sig  fra  Kvinder  mer  end  godt  et  halvt  Aar, 
det  siger  Maren.  Fulbert  er  nok  ikke  bedre 
selv.  Om  han  turde,  saa  tog  han  mig  vist  i 
sine  Arme  —  den  sure  Hvidtop,  som  han  er. 

Hans  Blik  svier  hendes  Bryst  under  Hals- 
smækken,  som  hun  har  slaaet  aaben  for  den 
stærke  Varme.  Som  hun  ligger  her  med  Ar- 
mene i  Vinduet  og  bejer  sig  frem,  kan  han  vist 
se  et  godt  Stji'kke  ned. 

Hun  bliver  rød  i  Kinden,  strammer  Brystet 
ud  mod  Kjolen  og  dækker  for  med  sin  bløde, 
sendrægtige  Haand,  der  har  de  runde  Fingre 
som  Elfenben  at  tænke  paa. 

Det  skulde  han  blot  vide  —  Mester  Fulbert, 
som  han  led  saa  ilde. 

—  Saa  er  I  sikker  paa  saligt  Liv,  naar  I  er 
død.  Saa  skal  I  træde  Dans  med  Guds  lyse 
Engle  paa  store,  grønne  Sletter. 

—  Tager  de  til  Ægte  i  Himlen? 

—  Det  gør  de  ikke.    Der  er  ingen  jordisk  Be- 

gæring  i  Eders  Hjærte.  Men  guldsyede  Kjort- 
ler faar  I  —  himmelblaa,  som  dem,  hun  bærer, 
Guds  Moder  paa  Tavlen  i  Kapellet  derovre  — 
og  en  gylden  Straalering  om  jert  smukke  Hoved. 
Basuner  tyder  og  Giger  og  Fløjter  toner  mildt 
igennem  Luftene. 

Saa  —  dér  staar  Ane  Hønsepige  og  gantes 
med  Jokum  Urtemand  —  han  har  hende  op  i 
Krogen  af  Skuret,  og  mens  lader  hun  Ledet 
staa  —  nu  tripper  alle  Hønsene  rundt  i  Urte- 
haven. Se  den  lille  brune,  hvor  den  hopper 
efter  den  fulde  Ærtebælg. 

Karen  bøjer  sig  ud  af  Vinduet. 

—  Ane,  skal  du  drive  Fjas  her  midt  paa  den 
lyse  Dag?  —  Vil  du  se,  du  genner  Hønsene  af 
Ærterne ! 

Karen  ler  af  Anes  kluntede  Hop  i  de  svære 
Træsko.  Og  Jokum  ser  forskrækket  i  Vejret, 
som  kom  den  Røst  fra  Himlen. 

Ja  de  morer  sig  —  saadan  to  —  og  Far  og 
Inger  —  og  Jesper  og  Maren  —  og  dem  alle. 

Bare  jeg  —  jeg  alene  —  jeg  staar  her  ved 
Vinduet  hos  den  sure  Kannik. 

Se,  hvor  han  snoer  sine  svedige,  magre  Fingre 
med  de  afbidte  Negle  omkring  sit  Breviar,  som 
havde  han  et  og  andet  i  Sinde. 

Kysser  han  mig,  saa  slaar  jeg  ham  fladt  i  An- 
sigtet med  min  Haand,  saa  Lysten  vel  skal  for- 
gaa  ham. 

Ak  ja  —  nu  er  jeg  sexten  Aar  fyldt  —  og 
hvad  nytter  det  mig,  naar  der  ingen  Morskab  er 

at  finde.  Nu  er  jeg  mandvoxen;  det  siger 
Maren,  at  det,  som  meldte  sig  iforgaars  Nat  — 
det  melder  sig  ikke  uden  ved  det,  at  man  er 
voxen  Kvinde. 

Aa,  hvor  jeg  er  træt!  —  Hun  stryger  det  kru- 
sede Haar  tilbage  fra  Tindingen,  som  er  varm 
og  svedt,  og  stirrer  langt  ud  over  Have  og  Lmde, 
over  Graven  —  helt  ud  mod  det  blaa  Sund  med 
de  hvide  Skyer,   som  leger  der  borte. 

Kommer  han  mon  aldrig  mer  tilbage! 

—  Hov,  Inger! 

Der  fik  han  sit  femte  Stob.     Inden  Middag  er 

han  drukken. 

Og  alting  hviler  paa  mig.  Saa  kommer  Ma- 
ren: ,Jomfru,  Deigen  vil  ikke  hæve  sig".  Saa 
kommer  Jesper:  „Jomfru  maa  sige  til  om  nogen 
god  kogt  Grød  til  den  blissede  Stadshoppe,  som 
har  faaet  Byld".  Og  saa  den  —  og  den.  Saa 
bander  Far  over  ondt  Vejr  og  bliver  god  igen 
og  kysser  og  klapper  mig  og  kalder  mig  sin 
lille  Slotsdue.  Og  hvis  han  ikke  havde  mig  tU- 
bage,  saa  vilde  han  drage  af  dette  forbandede 
Slot  og  søge  Død  i  Krig.  For  Livet  er  ikke  det 
værdt,  at  slide  det. 

Aldrig  —  aldrig  kommer  han  tilbage.  Han 
har  glemt  liden  Cara.  Havde  den  Belials  Hest 
ikke  kastet  ham  —  unge  Kong  Erik,  saa  han 
døde  Maanedsdagen  derefter,  saa  havde  han 
ikke  faaet  Kongenavn  at  blive  storagtig  af.  Og 
nu,  han  er  løst  fra  Penge  og  Pant  af  den  kul- 
ledes Fængsel,   ligger  han  i  Nyborg  og  kriges 

med  Knud  Porses  Enke  paa  Kalundborg,   siger 
Far  —  og  skænker  ikke  mig  en  Tanke. 

For  hans  Skyld  kunde  jeg  mænd  godt  give 
mig  i  Kloster.  Var  det  ikke,  fordi  jeg  ikke 
under  at  føje  ham,  den  hvidtoppede  Pogepisker. 
Og  saa  lugter  han  tilmed  ilde  af  sin  Aande  — 
puh,  fej!  —  skal  tro,  han  er  fuld  til  Halsen  af 
onde  Vædsker. 

—  Hvad  tænker  I  paa.   Jomfru  Karen.' 

Hun  svarer  ikke,  slaar  blot  til  en  Flue,  som 
kildrer  hendes  Øre. 

—  Ved  I,  at  I  har  ikke  skriftet  i  en  hel  Maa- 
ned  nu.' 

—  Hvad  skulde  saadan  ung  Pige  som  jeg 
have  at  skrifte?  Mener  I,  jeg  har  Stunder  til  at 
synde.'  Kommer  her  maaske  nogen  ung  Svend 
af  min  Stand  hid  paa  Slottet,  som  jeg  kunde 
drive  Tant  med? 

Karen  skotter  drillende  op  til  ham  gennem  de 
mørke  Vipper  for  de  halvt  sænkede  Laag. 

—  I  synder  i  Tanker!  —  siger  Fulbert  arrigt; 
og  hans  blege  Øjne  bliver  store  og  gridske,  som 
de  kigger  ind  i  hendes  fulde  graa.  hvor  det  er, 
som  kaldte  hundrede  længselsfulde  Stemmer 
dybt  fra  Bunden. 

—  Mener  I?  —  tirrer  hun  —  Kunde  I  lide  at 
kende  mine  syndefulde  Tanker? 

—  For  de  Synder,  som  ikke  skriftes,  kan  I 
ingenlunde  bekomme  Aflad,   det  ved  I  vel? 

—  Ak  ja  ja  —  jeg  er  en  stor  Synderinde. 

Imorges  sprængte  jeg  mit  nye  Strempebaand  — 
og  nu  staar  jeg  her  og  prater  Tiden  bort  med 
Jer.  Og  se  —  der  kigger  gamle  Ole  ud  fra 
Taarnet  med  sine  halvblinde  Øjne  og  kagler  for 
sin  Mellemmad. 

—  I  driller  og  spotter  Eders  Skriftefader.  Det 
er  allerede  en  Synd,  ved  I  vel.  Men  jeg  tilgiver 
Jer,  ved  det  at  jeg  kan  skønne,  I  er  ikke  vel  i 
denne  Tid.  I  har  mørke  Ringe  under  Øjne  og 
jeres  Blod  — 

Karen  bliver  rød  helt  op  under  Haaret.  Hun 
siaar  Blikket  ned  og  kniber  Læberne  sammen. 

—  Pas  I  Jer  selv.  Mit  Blod  skal  jeg  nok  selv 
passe. 

—  Men  er  I  da  besat.'  —  Maa"  jeg  nu  ikke 
længer  tage  Vare  paa  jert  Legeme.'  —  Er  jeg 
ikke  Læge  her  paa  Slottet.' 

—  Jomfru,  nu  er  Dejgen  hævet  —  nu  maa  I 
komme! 

Det  er  Alaren,  som  staar  dernede  og  stikker 
Maven  frem  med  sine  melhvide  Hænder  i 
Siden. 

Karen  gaar  forbi  ham  uden  Ord.  Hun  knejser 
for  ham  med  nedslagne  Øjne  som  en  fornem, 
voxen  Jomfru.  Og  Fulbert  glipper  med  sit  lyse 
Blik  for  hendes  Huds  den  dejlige  Lød. 

Længe  ser  han  efter  hende,  der  hun  gaar  over 
Gulvet  med  de  unge  Hofter  op  og  ned;  og  han 
knuger  Breviaret  i  sine  Hænder,  som  om  han 
hæftig  bad. 

Karen  staar  i  Bagerset  med  Mel  til  Albuen  og 
former  Hvedekager. 

Gennem  det  aabne  Vindu  Ij^der  Hovslag  ind  til 
hende  fra  den  anden  Side  Graven. 

—  Hallo!  —  Ole  i  Taarnet!  —  Broen  ned  for 
Kongen ! 

Det  er  en  grov  og  lystig  Stemme,  som  hun 
ikke  kender.    Kongen!  —  det  er  vist  bare  Tøv. 

—  Skal  I  drive  Gæk  med  en  gammel  Mand? 
—  siger  Ole,  stikker  sit  hvide  Hoved  ud  af  Hul- 
let og  glipper  med  Haanden  over  de  halvblinde 
Øjne  mod  Rytterne,  der  holder  hist  ovre. 

—  I  er  jo  ikke  uden  en  tre  fire  Stykker,  kan 
jeg  skønne.  Kongen  —  han  rider  med  Herre- 
følge. 

—  Hvad,  gamle  Ole  —  kender  du  mig  ikke 
igen? 

—  Herre  Jesus  Kors  —  er  det  virkelig  Jer? 
Nu   knager   de    rustne   Kæder.      Broen   gaar. 

Det  gungrer  hult  af  Hove.  Nu  rasler  de  paa 
Stenbro  under  Porttaarnet.  Der  kommer  de 
Ryttere  frem  i  Gaarden. 

Er  det  virkelig  Kongen  —  den  skruttede  Gam- 
ling med  de  skæve  Skuldre  der  paa  den  brune 
Hoppe.  Se,  hvor  han  vakler  i  Sadlen  med  sine 
spidse  Knæ  i  de  foldede  Hoser.  Læben  hænger 
ned.  Poser  og  Rynker  og  Furer  i  hans  lange 
graa  Ansigt  med  det  tyndsaaede  Skæg  ned  paa 
den  stubbede  Hals. 

Milde  Jomfru  —  er  det  hans  Fader? 

Han  ser  sig  om  fra  Fløj  til  Flej.     Nu  tænker 

han  vist  paa  gamle  Dage.  Det  ene  Øje  er 
næsten  lukket.  Kan  han  mon  ikke  løfte  Laa- 
seP    Det  andet  er  stort  og  tomt. 

Der  er  tre  Ryttere  i  hans  Følge.  En  rank.  sort 
Mand  -  ham  med  den  grove,  lystige  Stemme 
og  Haanden  i  Siden,  som  ejede  han  baade  Kon- 
gen og  Slottet.  Og  en  ølvommet,  lyshaaret  Rid- 
dersmand med  store  sløve  Øjne.  Og  endnu  en 
i  en  grøn  Kofte:  han  er  vist  Kongens  Jagtsvend. 
Og  se  den  langhaarede  Jagthund  med  det  lu- 
dende Hoved  i  Kongehoppens  Hale.  Den  ligner 
sin  Herre  —  plukket  og  graa. 

Der  kommer  Jesper  springende  fra  Staldflojen 
og  tager  Grimen  med  Ridehoppen  fra  Far,  som 
er  rød  i  Ansigtet  og  stirrer  forbløffet  med  skræ- 
vende Ben  og  Pisken  i  Haand. 

_  Velkommen  i  Gaarde,  Herre  Konge!  — 
siger  han  endelig  og  løber  til  Hesten. 

Han  er  øltyk  i  Mælet.  Nu  kendes  det  strax, 
at  han  er  drukken  før  Middag.     For  en  Skam! 

—  Her  kommer  vi  med  Kongen  af  Danmark, 
Bo  Falk  —  Hilsen  og  Bud  fra  Greven  paa  Aal- 
holm,  at  I  vogter  ham  vel,  den  høje  Gæst! 

Han  griner  saa  underlig  i  sit  sorte  Skæg  bag 
Kongens  Ryg,   den  ranke  Ridder. 

—  Her  kommer  jeg  med  disse  gode  Mænd  i- 
Føige  —  siger  Kongen  og  retter  sin  stakkels 
Ryg  _  og  min  Svend  og  min  Hund  og  min 

Hest. 

Hans   Stemme   er   sprukken   som   et   skaarei 

Ler. 

Nu  rækker  han  Far  Haanden  til  Kys.  Han 
maa  hjælpes  af  Sadlen  —  den  arme  Konge! 

Saa  nu  er  han  paa  Benene.  Se,  hvor  han 
stryger  Hoppens  Mule  med  sin  store,  stive 
Haand. 

—  Den  skal  torres  med  uldent  Klæde!  — 
siger  han  og  klapper  dens  svedige  Hals  —  Og 
Kærne  skal  den  have,  hører  I  det.  Bo  Falk? 

—  Ja  vel,  Herre  Konge! 

—  Marsk!  —  kom  hid! 

Det  er  Hunden,  han  fløjter  ad.  Den  snuser 
rundt  i  Borggaarden,  som  genkendte  den  Ste- 
det.    Ha  ha  —  hans  Hund  hedder  Marsk. 

—  Lad  os  saa  komme  op.  I  har  vel  noget 
godt  at  æde  og  drikke.' 

Nu  lægger  han  sin  Arm  paa  Fars  Skulder. 
Herre  Gud  —  han  trækker  jo  paa  det  ene  Ben 
som  en  bovlam  Krikke. 

Og  det  er  hans  Fader  —  den  gamle  Konge. 

—  Maren,  skynd  dig!  —  nu  skal  der  brases 
og  koges.     Kongen  er  i  Gaarde. 


Det  er  Nat. 

Karen  har  længst  baaret  Nadveren  ud  fra  den 
store  Sal.  Hun  har  Stadskjortel  paa  for  Kongen 
og  hans  Følge. 

Rostocker  Øllet  og  Kanderne  med  den  rhinske 
Drue  har  hun  sat  frem,  og  nu  gaar  hun  til  og 
fra  og  gør  Besked  for  de  Herrer  om  det  firkan- 

tede  Bord.  Lysene  staar  i  høje  Stager.  Hver 
har  sit  Stob  og  sin  Kande.    Og  de  er  alt  drukne. 

Hennike  Breide  —  den  ranke  Ridder  med  det 
sorte,  opstudsede  Skæg  —  paa  Kongens  højre 
Haand  —  han  slaar  i  Bordet  og  praler  af  sine 
Bedrifter  for  Rendsborg  i  Grevens  Følge. 

Bo  Falk  paa  Kongens  venstre  Haand  sidder 
lænet  tilbage  mod  den  høje  Stoleryg.  Benene 
har  han  langt  ud  fra  sig  under  Bordet  og  begge 
sine  røde  Hænder  om  sin  Stob.  Øjnene  stirrer 
stive  og  runde  op  i  Loftet.  Rørelse  har  ramt 
ham  allerede. 

—  Birthe  —  sukker  han  op  mod  Bjælkevær- 
ket —  du  var  mig  en  god  Hustru  —  dejlig 
Kvinde  var  du  —  bed  for  mig,  lilie  Birthe! 

Han  r3'ster  paa  sit  firkantede  Hoved  og  hikker. 

—  Ret  en  skiden  Karl  er  jeg  bleven  —  druk- 
ken er  jeg,  fra  Sol  staar  op,  til  den  gaar  ned. 
Men  det  svær'  jeg  over  Bord:  Imorgen  den  Dag 
saa  giver  jeg  Inger  en  Livfuld  Hug  for  hendes 
røde  Aiaas.  Den  Deje  er  det  ikke  værd  at  tage 
din  Plads  i  min  Seng.  Ak  Herre  Jesus  —  og 
du,  hellige  Guds  Moder  —  løs  op  for  mig,  at 
jeg  kan  træde  Dansen  igen  med  dig,  lille  Birthe, 
i  Himmeriges  de  —  (hik!)  —  de  høje  Sale! 

Runde  Taarer  triller  ned  i  Skægget  ad  hans 
tykke  Kind. 

Kongen  sidder  sunken  i  Stolen  med  Hovedet 
bøjet  mod  Bryst.  Hans  lange  Arm  naar  frem 
til  Bordet,  og  Haanden  med  de  spændte  Aarer 
klamrer  sig  om  Stobet.     Men  den  højre  hænger 

ned  mod  den  gamle  Hund,  som  varmer  og 
væder  den  med  sin  røde  Tunge.  Han  stirrer 
frem  for  sig  og  hvisker: 

—  Jeg  vil  i  Seng!  —  nu  vil  jeg  til  Sengs! 
Bo  Falk  bøjer  Kroppen  ærbødig  mod  Kongen: 

—  Ja  vel,   Herre  Konge!  — 

Men  han  rejser  sig  ikke  og  løfter  atter  sit  vaade 
Blik  mod  Bjælkerne. 

Ligeoverfor  Kongen  —  paa  den  anden  Side 
Bordet  —  gilder  Johan  Ellemose  med  det  lyse 
Skæg  og  de  sløve  Øjne  sin  hængende  Vom  imod 
Bordet.  Uafladelig  fører  han  Stoben  til  Mun- 
den. Med  salige  Øjne  grynter  han  Bifald  til  alt, 
hvad  der  siges  over  Bord.     Selv  taler  han  ikke. 

Hennike  Breide  tager  Tærninger  frem  af  sin 
dybe  Lomme. 

—  Nu  vil  vi  kaste!  —  raaber  han. 

—  Jeg  vil  i  Seng!  —  hvisker  Kongen,  men 
del  glimter  dog  i  hans  store  flakkende  Øje,  og 
han  skyder  sit  lange,  nøgne  Ansigt  frem  over 
Bordet. 

—  Har  I  noget  at  kaste  om.^  —  spørger  Hen- 
nike og  maaler  ham  haansk. 

—  Ih  jo!  —  I  har  jo  det  skønne  Sværd,  som  I 
fik  forgangen  af  jer  Søn.     Det  vil  vi  kaste  om. 

—  Jeg  vil  i  Seng!  —  hvisker  Kongen  med 
hængende  Læbe,  men  hans  Øje  dvæler  dog  ved 
de  hvide  Tærninger  paa  Bordet. 

—  Først  I,  Herre  Konge,  som  sig  hør  og  bør! 
Kongen   tager  Tærningerne   af   hans  Haand. 

Han  ryster  dem  længe  og  kaster.    Det  er  smaat. 

■    —  Nu  vil  jeg  i  Seng!  —  siger  Kongen. 
Hennike  kaster. 

—  Dobbelt  Sex!  —  Ved  min  Helgen  —  Svær- 
det er  mit. 

—  De  er  falske!  —  siger  Kongen. 

—  Hvad  siger  I.' 

Nu  rejser  han  sig,  den  ranke  Ridder,  saa  Sto- 
len vakler  bag  ham. 

—  Hører  du  det,  Johan  Ellemose  —  og  I, 
Bo  Falk?  —  Kongen  af  Danmark  skylder  mig  for 
Falsk. 

Saa  peger  han  paa  Kongen,  der  glipper  op 
imod  den  svære  Ridder  med  sit  store  flakkende 
Øje. 

—  Kongen  af  Danmark!  —  ha  ha  ha!  —  hi 
hi  hi! 

Den  mægtige  Latter  runger  mod  Væggene. 
Bo  Falk  henter  Øjet  ned  fra  Loftet  og  ser  for- 
bavset fra  den  ene  til  den  anden. 

Men  Kongen  ryster  over  sin  Krop. 

—  Slaa  ham  i  Taarnet,  Bo  Falk!  —  siger 
han,  og  Stemmen  har  lidt  af  den  skingre  Klang 
fra  gamle  Dage. 

Falk  bøjer  sin  Krop  ærbødig  mod  Kongen: 

—  Ja  vel,  Herre  Konge!  —  men  han  rejser 
sig  ikke. 

—  Mig  i  Taarnet!  —  ha  ha  ha!  —  hører  du, 
Johan  Ellemose  —  mig  i  Taarnet! 

Men  pludselig  skyder  Vreden  op  i  hans  An- 
sigt, op  om  de  sorte  Øjne.     Han  bøjer  sig  frem 

mod  Kongen  og  slaar  i  Bordet  med  sin  flade 
Haand. 

—  Ved  I,   hvem  der  befaler  her? 

—  Vent  kun!  —  siger  Kongen,  og  lidt  spæt- 
tet rødt  flammer  op  i  hans  lange  Kinder  —  Bi 
I  kun!  —  Jeg  har  skikket  Bud  —  imorgen  den 
Dag,  saa  rider  han  i  Gaarde  med  Riddere  og 
Svende  —  bi  I  kun! 

—  Hvem  rabler  I  om?  —  Er  det  Greven,  I 
mener? 

Kongen  ryster  paa  Hovedet  og  stirrer  frem  for 
sig,  som  bad  han  dem  komme  ret  nu  —  dem, 
han  har  skikket  hemmeligt  Bud.    ' 

—  Sværdet  er  mit!  —  (Han  slaar  sig  for  sit 
Bryst,  saa  det  runger)  —  Jeg,  Hennike  Breide, 
den  Sejrer  fra  Rendsborg  —  jeg  kræver  mit 
Sværd.     Vil  I  give  mig  Sværdet? 

—  Nej!  —  skriger  Kongen  og  trækker  Armen 
til  sig  fra  Bordet. 

—  Ved  I,  hvem  jeg  er?  —  Ved  I,  at  Greven 
har  givet  Jer  i  min  Vold? 

Nu  er  han  saa  drukken,  at  han  snakker  af 
Skole.  Han  mærker  ikke,  at  Johan  Ellemose 
sparker  ham  over  Benet  under  Bordet. 

—  Jeg  kan  give  Jer  i  Taarnet,  om  jeg  vil. 
Kongen  stirrer  forbavset  paa  ham.     Saa  gaar 

det  op  for  ham,  hvad  Hennike  siger.  Han  ven- 
der sig  mod  Bo  Falk,  som  atter  er  henne  i  en 
salig  Drem. 

—  Er  det  sandt,   Bo  Falk? 

Falk  bejer  sin  Krop  ærbødig  mod  Kongen: 

—  Ja  vel,   Herre  Konge! 

Nu  ser  Hennike  Breide,  hvilken  Dumhed  han 
har  gjort.  Han  tager  en  hej  Slurk  for  sin  Ær- 
grelse og  raaber  op  for  at  dække: 

—  Føj  for  Satan  —  Øllet  er  surt. 

Bo  Falk  bliver  krænket  i  sit  Inderste.  Han  rejser 
sig,  lægger  Haanden  for  Hjærtet  og  siger: 

—  Det  01,  som  drikkes  paa  Nykebing  hos  Bo 
Falk,  er  den  bedste  Pors  i  hele  Danmarks  Land. 

—  Jeg  siger,  det  er  surt.  —  Alarsk  —  kom 
hid! 

Kongens  Hund  vender  sig  imod  ham  efter  sit 
Navn.  Hennike  bejer  sig  rask  og  griber  den  om 
Snuden,  tvinger  dens  Kæver  op  og  spyr  Øllet 
fra  sin  Mund  ned  i  dens  Gab. 

Hunden  river  sig  løs  og  sprøjter  Øllet  langt 
over  Gulvet. 

—  Kan  I  se,  ikke  engang  Hunden  vil  tage  det. 
Men  Marsk  staar  med  Hovedet  frem  og  knur- 
rer hvast  mod  hans  Ben. 

—  Snerrer  du  af  mig,   dit  skimlede  Bæst? 
Han  driver  sin  Fod  mod  dens  Snude.     Og 

den  gamle  Hund  tumler  baglæns  hen  ad  Gulvet, 
ryster  sig  og  ser  paa  sin  Herre,  som  vilde  den 
bede  ham  om  Beskyttelse. 

Kongen  rejser  sig.  Han  ryster  over  Kroppen 
og  stemmer  Knoerne  imod  Bordet.  Han  har 
svært  ved  at  finde  Ordene  frem. 

—  Lægger  I  Haand  paa  min  Hund? 

—  Nej,    det  var  kun  Foden,   jeg  lagde  paa 

Laurids  Bruun  :    Alle  Synderes  Konge.  '■^ 

jden,  Herre  Konge  —  tirrer  Hennike  og  stryger 
hovent  sit  opstudsede  Skæg. 

—  Naar  I  tor  spy  min  Marsk  i  Gabet,  saa  ter 
vel  Kongen  spy  en  ussel  Bonde  i  hans  Fjæs. 

Og  Kongen  spytter  ham  i  Ansigtet,  saa  det 
siver  ned  fra  Næsen  i  hans  Skæg. 

Hennike  springer  op.  Han  vil  styrte  sig  over 
Kongen.  Men  Bo  Falk  og  Johan  Ellemose  er 
hos  og  griber  ham  bag  fra. 

—  Han  skal  slikke  det  Spyt  af  mit  Ansigt!  — 
skriger  han  op  —  den  —  han  skal  paa  Knæ  og 
tigge  sit  Liv  af  min  Haand  —  den  —  den  — 
Slip  mig  for  Satan!  —  Han  skal  i  Taarnet  — 
den  Stodderkonge!  —  I  Grev  Johans  Navn  be- 
faler jeg  Jer,  Bo  Falk,  at  slaa  Kongen  af  Dan- 
mark i  Taarnet.  Riget  har  han  søndret.  Gam- 
melt Arvelen  har  han  skænket  til  en  fredløs. 
Land  og  Folk  har  han  givet  i  Pant.  Nu  skal  han 
i  Taarnet.  —  Se,  hvor  Hunden  slikker  ham,  den 
Lazarus! 

Nu  faar  Falk  og  Ellemose  Bugt  med  ham.  De 
tvinger  ham  ned  i  Stolen  og  Ellemose  holder 
Stobet  op  for  hans  Mund;  og  han  drikker,  mens 
Vreden  gurgler  Øllet  i  Struben. 

Kongen  er  hvid  i  sit  lange  Ansigt. 

—  Marsk!  —  kalder  han  sagte  og  ømt,  som 
var  det  hans  eneste  Ven  paa  Jorden  —  min 
gamle  Hund! 

Han  løfter  dens  Hoved  op  imod  sit  og  lader 
den  slikke  sin  Næse. 

Saa  tager  han  Kruset  fra  Bordet.     Med  ven- 

stre  Haand  fatter  han  om  Hundens  Ører  og 
holder  dens  Hoved  ud  fra  sig,  mens  dens  For- 
poter staar  paa  Kanten  af  hans  Stol. 

Længe  ser  han  ind  i  dens  dunkle  Øjne  med 
det  sørgmodige  Blik.  Saa  driver  han  pludse- 
lig med  højre  Haand  af  al  sin  Kraft  Kruset  mod 
dens  Pandeskal.  Det  knager  af  Ben,  som 
brydes. 

—  Nu  skal  ingen  haane  dig  mer  for  din  Her- 
res Skyld! 

Hunden  vælter  sig  paa  Gulvet.  Saa  strækker 
den  alle  fire  langt  ud  fra  sig.  Endnu  en  Gang 
rejser  den  Hovedet  i  spørgende  Sorg  mod  sin 
Herre.     Saa  falder  det  tilbage.    Huriden  er  død. 

I  det  samme  griber  FCongen  med  begge  Hæn- 
der til  sin  Pande.  Saa  falder  han  tilbage  i  Sto- 
len, og  Armene  fægter  ud  i  Luften. 

De  springer  alle  til.  Han  er  højrød  i  Hovedet. 
Det  store  Øje,  som  ikke  er  lukket,  stirrer  blod- 
skudt frem,  og  nu  falder  Hovedet  skraat  ned 
over  hans  Bryst. 

De  tager  alle  ved  og  bærer  ham  ind  i  Sengen, 
som  venter  opredt  i  Sovekamret  der  inde. 

Bo  Falk  er  ganske  ædru  nu;  og  de  andre  to 
er  tavse. 

Karen  staar  paa  Svalen  med  store  rædde  Øjne, 
da  Bo  Falk  kommer  ud  fra  Kongens  Sovekam- 
mer for  at  gaa  til  Mester  Fulbert,  den  Læge,  og 
vække  ham  op. 

Han  standser  med  Kærten  i  Haanden.  Han 
skammer  sig  for  sin  Datter. 

14* 

—  Karen,  min  Due  —  jeg  kunde  jo  ikke  der- 
for.    Giv  mig  et  Raad,  hvad  jeg  skal  gere. 

—  Lad  Jesper  ride  endnu  i  Nat  og  hente  Prins 
Otto  paa  Nyborg. 

Bo  Falk  ser  beundrende  op  og  tænker  efter. 

—  Det  er  godt  Raad,  Karen  —  det  vil  vi 
gøre. 

Men  Karen  vaager  den  ferste  Nat  med  Ful- 
bert ved  Kongens  Seng. 

Han  trækker  Vejret  tungt  og  rallende.  Med 
den  venstre  Haand  slaar  han  bestandig  i  Luften. 
Den  hejre  hænger  slap  og  vissen,  ramt  af  Slag. 
Øjet  flakker  hjælpeløst  og  uden  Blik  ret  ud  mod 
Luft  og  Væg. 


XIV 
DE  PROFUNDIS 

Den  fjerde  Aften  rider  Otto  i  Gaarde  med 
sin  Svend  og  med  Jesper. 

Paa  Slottet  er  der  tyst.  Thi  Kongen  af  Dan- 
mark ligger  paa  sit  Yderste.  Just  nu  giver 
Mester  Fulbert  ham  den  sidste  Olie,  og  Bo  Falk 
staar  hos  og  beder  med. 

Karen  hører  de  Ryttere  fra  Fadeburet.  Hun 
har  ventet  ham  med  Uro  i  Hjærtet. 

Hun  bliver  rød  og  bleg,  da  hun  ser  den  høje 
Skikkelse  med  de  skraa  Skuldre  —  der  i  Borg- 
gaarden. 

Det  er  den  samme  og  dog  en  anden.  Skæg 
har  han  faaet  nu;  og  han  har  Hjælm  og  Ridder- 
sværd, og  Hesten  har  Kongevaaben  paa  sit 
Skabrak. 

Nu  ser  han  til  Siden.  Hans  Blik  er  alvorligt 
og  tungt,  men  det  er  blaat  og  stort  som  den- 
gang. 

Dér  fangede  han  hendes  Øjne  gennem  det 
aabne  Vindu. 

Karen  retter  sig  og  stryger  Haaret  fra  Panden. 

Nu  ser  han,  jeg  er  bleven  voxen. 
Ufravendt  stirrer  han  paa  hende. 

—  Cara!  —  siger  han  og  strækker  Haanden 
ud  imod. 

I  et  Spring  er  han  af  Hesten. 
Gennem  det  aabne  Vindu  rækker  han  Haan- 
den op  til  hende. 

—  Cara!  —  siger  han  og  smiler. 
Saa  er  han  da  virkelig  kommen. 

Hun  tvinger  sit  Hj ærtes  Uro,  slaar  Øjet  ned 
og  tager  hans  Haand.     Den  er  smal  og  varm. 

—  Nu  faar  Kongen  Sakramentet!  —  siger  hun 
tyst. 

—  Kom  herud! 

Gennem  Laagen  mellem  Fløjene  gaar  de,  ud 
i  Urtehaven.  Ad  Lindegangen  gaar  de,  og  Otto 
tænker  paa  den  Morgen,  da  Cara  var  Hexen  paa 
Falster  og  han  hendes  Bøddel. 

Hun  gaar  ham  saa  tæt,  at  hendes  Arm  rører 
hans  Armklæde.  Og  hun  føjer  sine  Skridt  efter 
hans. 

Dér  er  Lindehuset  og  Stenbænken  og  Bordet 
paa  den  ene  Fod.  Otto  stemmer  sin  Haand 
imod  dets  Flade.     Nu  vakler  det  en  Kende. 

Saa  sætter  de  sig  paa  Stenbænken. 

—  Cara  —  liden  Cara!  —  siger  Otto  stille  og 
klapper  den  bløde  Haand,  som  ligger  i  hendes 
Sked. 

Hendes  Læber  er  fast  lukkede.  Hun  tør  il^ke 
se  paa  ham.  Og  nu  sitrer  det  til  Graad  i  hende, 
for  saa  glad  har  hun  ikke  været  længe. 

—  Har  I  tænkt  paa  mig,  liden  Cara? 

Nu  ser  hun  fuldt  op  paa  ham,  og  hendes  Øjne 
€r  mørke  og  dybe  af  den  Frj^d,  som  sitrer  bag. 
Hun  aabner  sin  Haand  ud  imod  hans  og  siger: 

—  Ja,  naar  jeg  har  Stunder. 

—  Har  I  saa  meget  at  gøre? 

Nu  skal  han  vide,  hvor  dygtig  jeg  er  bleven. 

—  Jeg  styrer  det  hele!  —  siger  hun  og  nikker 

trygt. 

—  I  er  bleven  Jomfru  nu!  — 

Hun  tænker  paa,  hvad  der  meldte  sig  for- 
gangen Nat.  Hun  er  lige  ved  at  fortælle  ham 
det,  men  standser  og  bliver  rød  under  Kindens 
fine  Dun.  Laagene  slaar  hun  ned;  men  Øjnene 
taler  derunder  i  deres  Sitren  mod  Laaget. 

—  Jeg  har  ogsaa  tænkt  paa  Jer  imellemstun- 
der. 

Han  mindes  Paris  —  og  han  kender  det  som 
Sting  i  Hjærtet  for  de  Nætter,  han  har  hvilet  i 
Saras  Arme. 

Ogsaa  Cara  stinger  det  i  Hjærtet;  for  nu  tæn- 
ker hun  paa  de  smukke  Kvinder,  han  har  set  i 
Paris.     Og  maaske  har  han  levet  med  dem. 

Hun  ser  fra  Siden  prøvende  paa  hans  store 
Øjne  med  de  mælkefyldte  Blærer.  Der  er  noget 
i  dem,  som  vist  ikke  var  der  før. 

—  Var  der  mange  smukke  Jomfruer  i  Paris, 
Junker  Otto? 

—  Jeg  er  ikke  Junker  mer!  —  siger  han  og 
smiler. 

Ja  —  ret  snart  er  han  Konge.     Det  er  dyre 

Tider  —  disse.  De  kræver  deres  Mand  fuldt 
ud.  For  Elskovstant  bliver  der  nok  ringe  Stun- 
der. Synd  er  det  ogsaa,  om  han  nu  bred  denne 
unge  Blomst,  som  stod  i  Knop  i  hans  Barndoms 
Have.  God  og  ren  er  den  —  og  han  —  aa  Sara 
—  hvad  har  hun  ikke  ødet! 

Hans  Tanker  sitrer  over  i  hende,  uden  at  hun 
ved  dem,  og  pludselig  føler  hun  stor  Bedrøvelse 
i  sit  Hjærte. 

—  Nu  bliver  I  Konge  —  hvisker  hun  —  og 
saa  — 

—  Hvad  saa?  —  spørger  han  og  klapper  atter 
hendes  hvide  sendrægtige  Haand  der  i  Skødet. 

Hun  svarer  ikke,  men  drager  langsomt  Haan- 
den  til  sig  og  glider  den  langs  Stenbordets  Kant. 

—  Ja,  saa  bliver  jeg  Konge.  Det  tænkte  vi 
ikke  dengang. 

Nu  slipper  han  mig  for  bestandig.  Taarer  vil 
bryde  ud  af  hendes  Øjne.  Hun  bøjer  Hovedet 
og  slaar  dem  hastig  ned.  Han  skal  ikke  se  hende 
græde. 

Havde  blot  den  onde  Hest  ikke  kastet  Erik, 
saa  var  han  ikke  bleven  Konge.  Saa  havde  han 
nu  haft  Stunder  at  tage  mig  i  Favn  og  kysse  mig 
som  andre  unge  Svende  deres  Pige. 

Bo  Falk  kommer  med  Mester  Fulbert  gennem 
Laagen  derhenne. 

Nu  bliver  de  Otto  var  og  skynder  sig  ad 
Lindegangen  for  at  byde  ham  velkommen  i 
Gaarde. 

Fulbert  bider  Læben  sammen,  der  han  ser  de 


217 


to  ved  hinandens  Side.    Mindes  lian  mon  ogsaa 
hin  Morgen? 

Otto  staar  op  og  hilser  Bo  Falk  igen  som  en 
gammel  Ven.  Ogsaa  Mester  Fulbert  rækker 
han  naadig  sin  Haand  og  sporger: 

—  I  øver  Lægekunst,   Mester  Fulbert.? 
Fulbert  bøjer  sig  til  Ja. 

—  Hvad  mener  I  om  min  Fader.? 

—  Han  er  mærket  af  Døden.  Ret  nu  har  jeg 
givet  ham  den  sidste  Olie. 

Otto  stryger  sig  over  Panden  med  sine  smalle, 
hvide  Hænder. 

—  Han  er  vaagen  nu!  —  siger  Bo  Falk  — 
men  jeg  tror  ikke,  han  ved  ret  af  sig  selv.  Han 
taler  om  nogen,  han  har  skikket  hemmeligt  Bud, 
da  han  var  i  Saxkøbing  forgangen  hos  Peder 
Hvitfeldt  —  Dagen  før  Huset  brændte  over  ham. 
Det  er  nogen,  som  skal  komme  og  hævne  ham. 
Hvis  det  ikke  er  Sygdoms  Forblændelse,  saa 
mener  jeg,  det  maa  være  Eders  Søstermand, 
Markgreven  af  Brandenburg,  hvor  Eders  Broder 
er  Gæst,  som  han  har  skikket  Lejlighedsbud  med 
en  Skipper.     Maaske  er  de  alt  under\7ejs. 

Og  nu  beretter  Bo  Falk,  hvad  han  ikke  finder 
raadeligt  at  fordølge,  i  hvad  Følge  Kongen  kom 
hid;  og  han  siger  ret  ud,  hvad  han  har  forstaaet 
af  Hennike  Breides  forblommede  Ord,  at  milde 
Grev  Johan  paa  Aalholm  har  givet  Kongen 
hemmeligt  i  deres  Vold,  paa  det  at  de  skulde 
holde  ham  sikker  her  paa  Slottet  og  staa  inde 
for  ham  som  Fange  mere  end  som  Gæst.    Nys 

da  de  hørte  —  de  Riddere  —  hvem  der  var  kom- 
men, vilde  de  strax  af  Gaarde,  men  Bo  Falk  har 
sagt  dem,  at  han  ej  tør  lade  dem  ride,  før  de 
har  hilst  paa  den  unge  Konge. 

Otto  bliver  hvid  af  Vrede.  Uden  Ord  gaar 
han  foran  dem  ad  Lindegangen.  Og  Karen  følger 
langsomt  efter. 

Just  som  de  kommer  gennem  Laagen  ind  i 
Borggaarden,  lyder  der  Hovslag  af  mange  Ryt- 
tere paa  den  anden  Side  Graven. 

De  standser  og  lytter. 

Ole  raabes  an,  men  de  kan  ikke  høre,  hvem 
der  meldes. 

Kæderne  gaar;  Broen  sænkes;  gennem  Port- 
aabningen  ser  de  Benene  af  mange  Heste  over 
Broen.  Nu  kender  Otto  brandenburgske  Vaaben- 
mærker  blandt  de  forreste. 

Blodet  farer  ham  til  Hovedet,  der  han  hastig 
gaar  dem  i  Møde. 

Ja,  det  er  hans  Søstermand  —  den  unge  sort- 
skæggede Ridder  der  forrest  med  det  uvillige 
Blik  over  den  tavse  Mund.  Man  ser  det  strax 
paa  hans  store  Mine,  at  han  er  Sen  af  en  Kejser. 

Og  der  tæt  bag  —  han  med  de  runde,  kloge, 
kolde  Øjne,  der  ser  saa  roligt  og  forskende  paa 
alt  —  den  unge  Knøs  med  den  mørke  Silkesærk 
over  Brynjen  —  det  er  Valdemar,  hans  Broder. 

Som  han  sidder  med  Anstand  der  i  Sadlen 
—  som  han  bøjer  sit  Hoved  til  Hilsen  —  det  har 
han  saa  vist  lært  i  Kejserens  Gaard,  hvor  han 
var  Gæst  saa  længe.    Han  ser  saa  fremmed  ud. 


219 


Men  det  er  dog  hans  Broder  —  og  han  er  kom- 
men til  sit  Barndomshjem  og  ved  vel  ikke,  at 
Kongen,  hans  Fader  er  ramt  af  Slag  og  allerede 
mærket  af  Døden. 

Otto  gaar  dem  i  Mede  med  fremstrakte  Hæn- 
der. 

—  Vær  velkommen,  kære  Søstermand,  og  du, 
Valdemar,  min  Broder. 

De  sidder  af  og  trykker  tavst  hans  Hænder. 
Nu  ser  han,  at  de  alt  har  forfaret,  hvad  sket  er 
med  Kongen. 

—  Han  skikkede  mig  Bud  forgangen  —  siger 
Ludvig,  Markgreven  —  for  Jesu  Christi  og 
Guds  Moders  Skyld  maatte  vi  komme,  før  det 
blev  for  silde. 

—  Saa  har  han  mærket  Dødens  Aande!  — 
siger  Otto  stille  og  bøjer  Hovedet. 

Nu  kommer  Jesper  og  de  andre  fra  Stalden. 
Svendene  tager  Heste  og  Karlfolk  imod,  mens 
Bo  Falk  fører  sine  Gæster  i  Højeloft  ad  Konge- 
trappen i  Taarnet. 

Der  de  gaar  gennem  Svalen  ned  langs  Dø- 
rene, tænker  Otto  paa  hin  Dag,  da  han  listede 
sig  hen  for  at  lytte.  Dér  er  Døren,  hvor  han 
stod  bag  og  hørte  Marsken  og  Drosten  og  Porse 
sige  Huldskaben  op.  Og  nu  ligger  han  derinde 
mærket  af  Døden.  Aldrig  mer  skal  han  høre 
den  Stemme  skingre  saa  op  i  den  højeste  Vrede. 
For  længst  er  den  brudt.  Nu  tager  Døden,  hvad 
der  er  tilbage. 

I  Kongesalen,    hvor   de   stod   dengang.    For- 

ræderne,   der  venter  nu  de  Riddere,   som  ferte 
hans  Fader  fangen  herhid. 

Hennike  Breide  og  Johan  Ellemose  staar  tæt 
ved  Døren.  De  bøjer  sig  tavst  for  Otto  og  de 
fremmede  Gæster.  Men  Otto  hilser  dem  ikke 
igen.    Han  gaar  dem  ganske  nær  og  siger  høit: 

—  Hennike  Breide  og  Johan  Ellemose,  hvor- 
ledes har  I  handlet  med  Kongen? 

—  Vi  red  Grevens  Ærinde!  —  siger  Hennike 
og  knejser  hovent.  Han  er  Herre  her  paa  Slot- 
tet, til  Pantet  er  løst. 

—  Det  er  han  —  men  I  har  forstaaet  min  Far- 
bror ilde,  hvis  I  mener  —  og  nu  er  I  Fanger  her, 
til  jeg  har  æsket  Forklaring  af  Greven.  Bo  Falk, 
tag  deres  Sværd  og  før  dem  i  Taarnet. 

De  tæller  og  maaler  de  fremmede  Riddere. 
Saa  skotter  de  sky  mod  Døren.  Der  er  ingen 
Mulighed  at  fly.  Tavse  rækker  de  Sværd  til  Bo 
Falk  og  giver  ham  hvasse  Blik,  der  lover  Hævn. 
Men  Falk  og  to  i  Markgrevens  Følge  fører  dem 
af  Salen. 


Det  er  Nat. 

Dødskærterne  er  tændt  paa  Bordet  med  den 
hvide  Dug  bag  Hovedgærdet.  Men  Lyset  naar 
ikke  ud  i  Salens  Kroge,  ikke  ud  til  Vinduerne, 
ikke  op  under  Skyggerne  i  Loftet. 

Ved  Fodenden  af  Sengen  knæler  Fulbert  i 
Bøn. 

Kongen  ligger  med  de  spidse  Knæ  trukne  op 

under  Sengetæppet.  Han  fægter  med  venstre 
Arm  ud  i  Luften,  som  vilde  han  værge  sig;  men 
den  højre  ligger  vissen  og  slap  langs  Senge- 
kanten. 

Det  ene  Øje  er  helt  klemt  til.  Kun  en  smal 
Spalte  gaber  skævt  ind  imod  Næsen.  Men  det 
andet  Øje  er  vidt  opspilet,  og  dets  Blik  flakker 
i  afmægtig  Rædsel  mod  Loft  og  Væg  under  det 
løftede  Laag,  hvis  hvide  Bryn  drager  sig  op  over 
Panden. 

Svedperler  driver  fra  de  hule  Tindinger  med 
det  fine  Aarekrus  ned  paa  Puden.  I  den  magre, 
plukkede  Hals  med  de  store  rynkede  Hudfolder 
gaar  Strubehovedet  op  og  ned.  Munden  er  truk- 
ken skævt  til  venstre.  Læben  hænger  lammet 
ned.    Tungen  er  tyk  og  Mælet  uforstaaeligt. 

Da  de  tre  træder  ind  i  den  høje  Sal,  gaar  Ful- 
bert dem  i  Møde: 

—  Han  ligger  og  kalder  paa  sin  Hund! 
Med  bøjede  Hoveder  stiller  de  sig  om  Kon- 
gens Seng  —  Ludvig  for  Fodenden,   Otto  paa 
den  højre  og  Valdemar  paa  den  venstre  Side, 
ind  til  Væggen,  hvor  Sengen  er  trukken  fra. 

Fulbert  gaar  til  Bedeskamlen  hist  ved  Væg- 
gen, knæler  ned  og  læser  de  Bønner,  som  læses 
for  en  døendes  Sjæl. 

Halvhøjt  læser  han.  Nu  og  da  hæver  han  sin 
syngende  Stemme,  saa  Ordene  naar  hen  til  de 
tre,   som  staar  tavse  om  Kongens  Seng. 

Otto  bøjer  sig  over  sin  Fader  og  vil  gribe 
hans  fægtende  Arm,  som  slaar  i  Luften. 

—  Marske!  —  Marske!  —  stønner  Kongen. 
Det  er  Hunden,   som  han  dræbte  —  tænker 

Otto. 

—  Marske!  —  beder  han.  Øjet  flakker  vildt, 
og  han  ryster  i  Knæene,  og  Sengen  ryster  med 
ham. 

Hvad  er  det  dog,   han  vil? 

—  Marske!  —  klynker  han  som  et  Barn  og 
virrer  med  Hovedet.  Og  nu  søger  han  Ord  med 
stor  Anstrængelse : 

—  Luk  Marske!  —  luk  Marske! 

Og  det  er,  som  pegede  den  fægtende  Arm 
mod  noget. 

Otto  følger  hans  Blik.  Det  flakker  mod  Vin- 
duet derhenne  i  Mørket.  Det  staar  aabent  for 
Varmen. 

Maaske  det  trækker  paa  ham  fra  den  køle  Nat. 

—  Er  det  Vinduet.'  —  spørger  Otto. 

—  Ja — a — a!  —  stønner  Kongen  i  et  langt 
Lettelsens  Suk. 

Otto  gaar  til  Vinduet. 

—  Ecce  enim  in  iniquitatibus  conceptus  sum, 
et  in  peccatis  concepit  me  mater  mea! 

Otto  lytter  til  de  Bønnens  Ord,  og  han  beder 
dem  med,  mens  han  lukker  det  aabne  Vindu. 

Da  han  atter  bøjer  sig  over  Sengen,  ser  Kon- 
gen op  paa  ham  med  en  stakkels  umælendes  Tak- 
nemlig i  sit  flakkende  Blik;  og  Ottos  Øjne  fyldes 


Ecce  enim  o,  s.  v.  o:    Thi    se!    i    Uretfærdighed    er 
jeg  fedt,  og  i  Synd  har  min  Moder  undfanget  mig. 

med  Taarer,  da  hans  Faders  Haand  lægger  sig 
over  hans  Arm. 

Nu  falder  han  hen.  Øjet  lukkes;  men  det 
trækker  krampagtig  i  det  foldede  Laag  og  over 
Panden;  og  Aandedrættet  gaar  stønnende  gen- 
nem den  skævt  aabne  Mund. 

—  Libera  me,  Domine,  de  morte  æterna,  in 
die  illa  tremenda,  quando  coeli  movendi  sunt  et 
terra:  dum  veneris  judicare  sæculum  per  ignem  — 

Ludvig  støtter  Haanden  paa  Fodgærdet  og 
ønsker,  at  det  snart  maa  faa  Ende. 

Valdemar  har  ikke  sine  store  kloge  Øjne  fra 
den  syges  Ansigt. 

Men  Otto  har  lagt  sig  paa  Knæ  for  Bønnen  og 
holder  sin  Faders  Haand  i  begge  sine. 

Atter  begynder  Kongen  at  ryste  over  Kroppen 
og  fægte  med  Armen.     Nu  slaar  han  Øjet  op. 

—  Blodige  —  Vunder  —  slaar  — 

Otto  tager  Krucifixet,  som  ligger  mellem  Kær- 
terne paa  Bordet,  og  holder  det  op  for  hans 
Øje.  Den  syge  stirrer  længe  paa  det.  Saa  fat- 
ter han,  hvad  det  er,  griber  efter  det;  og  Otto 
giver  det  i  hans  skælvende  Haand  og  løfter  den 
op  mod  hans  Mund,  som  Haanden  ikke  selv  kan 
ramme. 

Nu  rører  Krucifixet  hans  kolde  Læber. 


Libera  m  e  o.  s.  v.  o :  Fri  mig,  Herre,  fra  den  evige 
Død  paa  hin  forfærdelige  Dag,  da  Himmel  og  Jord  skal 
rystes:    naar   du  vil  komme  for  at  demme  Verden  med  Ild. 

—  Dies  illa,  dies  iræ,  calamitatis  et  miseriæ, 
dies  magna  et  amara  valde  — 

Kongen  skyder  Krucifixet  til  Side: 

—  Lese  —  Pantet  —  hvisker  han. 

—  Pantet!  —  beder  han  og  stirrer  paa  Otto. 

—  Løse  Pantet!  —  klynker  han  i  Graad  og 
stirrer  paa  Ludvig  ved  hans  Fod. 

Nu  tænker  han  paa  Medgiften,  som  han  nar- 
rede mig  for  —  tænker  Ludvig,  da  den  syges 
Øjne  flakker  over  hans. 

Det  er  Landet,  som  han  pantede  bort  —  tæn- 
ker Valdemar  —  vor  Arvelod.  Han  bøjer  sig 
ned  mod  hans  Ansigt  og  spørger: 

—  Er  det  Lolland,  Fader  —  og  Falster  —  og 
Slottet  her? 

Den  syge  virrer  med  Hovedet  og  klynker. 

—  Løse  —  Pantet  — 

Han  ser  hjælpeløst  op  paa  Otto,  om  han  dog 
maatte  forstaa  ham,  som  han  forstod  ham  før. 

—  Er  det  Fyn?  —  spørger  Valdemar. 

—  Pantet  — 

—  Dona  ei  requiem,  et  lux  perpetua  luceat  eil 

—  Er  det  Sjælland? 

—  Pantet  —  Pantet  — 

—  Pie  Jesu,  Domine,  dona  ei  requiem  sempi- 
ternam ! 


Dies  illa,  o.  s.  v.  o :  Hin  Dag,  Vredens  Dag,  Jam- 
merens og  Nødens  Dag,  den  store  og  saare  kvidefulde  Dag. 

Dona  e  i  o.  s.  V. :  Giv  ham  Hvile,  og  lad  det  evige 
Lys  lyse  for  ham ! 

P  i  e  J  e  s  u  o.  s.  V.  o :  Milde  Jesus,  vor  Herre,  giv  ham 
den  evige  Hvile! 

—  Er  det  Jylland? 

—  Pantet  — 

—  Sempiternam  —  sempiternam! 

—  Løse  —  Pantet!  — 

Han  rejser  sig  over  Ende  af  sin  sidste  Kraft. 
Han  er  hvid  i  Ansigtet,  og  Øjet  stirrer  i  usige- 
lig Rædsel,  mens  Dødssveden  rinder  over  Pan- 
den. 

Nu  dør  han  —  tænker  Otto  og  skælver  over 
Kroppen,  mens  han  tager  hans  Haand  i  begge 
sine. 

—  Er  det  Danmark.?  —  spørger  Valdemar  og 
knæler  ned. 

—  Løse  —  store  —  Pant!  — 

Han  griber  Krucifixet  og  rækker  det  mod 
Valdemar. 

—  Agnus  dei,  qui  toUis  peccata  mundi  — 
Valdemar  lægger   sin   Haand  paa   Krucifixet. 

Han  er  meget  bleg. 

—  Jeg  sværger  at  løse  Panterne!  —  hvisker 
han. 

—  Dona  ei  requiem  — 

Kongen  slaar  med  Hovedet  i  Fortvivlelse. 
Han  er  i  Dødskampen  nu.  Han  vender  Kruci- 
fixet mod  Otto  og  stirrer  paa  ham  af  sin  Sjæls 
den  yderste  Vaande. 


Sempiternam  o.  s.  v.  o:  den  evige  —  den  evige 
(Hvile). 

Agnus  dei  o.  s.  V.  o :  O  du  Guds  Lam,  som  bort- 
tager Verdens  Synder. 

Dona  e  i  o.  5.  v.  o :  Giv  ham  Hvile. 

Laurids  Bruun  :    Alle  Synderes  Konge.  ^^ 

—  Store  Pant  —  evige  Vold  —  løse  — 

—  Et  lux  perpetua  luceat  ei! 

En  dyb  Anelse  skælver  gennem  Otto.  Han 
ved  ikke  selv,  hvad  han  aner.  En  dunkel  Magt 
og  en  hemmelig  Viden  leder  hans  Læber. 

Han  griber  Haanden  med  Krucifixet,  ferer  det 
til  sin  Mund  og  siger: 

—  Jeg  sværger  ved  Kristi  blodige  Vunder  at 
iGse  dit  store,   evige  Pant. 

Forunderlig  Lettelse  raller  ud  af  den  døendes 
Strube.  Han  falder  tilbage  mod  Puden.  Mun- 
den drager  sig  ligesom  til  Smil,  og  Øjet  stirrer 
blødt  og  usigelig  taknemmeligt  paa  Ottos  store 
taarefyldte  Blik. 

—  Aa — a — a!   —  raller  han  med  en  lang 
Udaandelse. 

„Ja"  betyder  det.  Og  „Tak"  betyder  det.  Og 
„Vær  velsignet,  du  min  kjære  Søn!" 

Taarerne  strømmer  stille  ud  af  Ottos  Øjne  ned 
paa  den  kolde,  haarde  Haand,  som  syndede  saa 
meget,  som  greb  saa  meget  fejl,  og  som  er  hans 
Faders,  der  har  klappet  hans  Kind,  fra  han  saa 
Verdens  Lys. 

Han  tænker  paa  sin  Moder.  Han  synes,  hun 
svæver  over  Sengen  og  breder  sine  Arme  fav- 
nende ud  over  dem. 

—  De  profundis  clamavi  ad  te,  Domine, 
exaudi  vocem  meam! 


Et  lux  o.  s.  V.  O:  Og  lad  det  evige  Lys  lyse  for  ham. 
De  profundis   o.  s.  v.  o:    Fra  Dybet   raabte  jeg  til 
Dig,  o  Herre:  bønhør  min  Røst! 

> 

Saa  griber  Kongens  Haand  fast  om  hans,  som 
vilde  han  drage  ham  med  sig  over  Tærskelen. 

Deren  aabner  sig.  Døden  staar  hej  og  mørk 
og  skygger  for  Lyset,  som  vælder  frem  i  det 
fjærne.  Klokker  kimer  for  hans  Øre.  Og  hist 
smiler  Eufemia  med  aabne  Arme  mod  hans 
Sjæl. 

—  Miserere  mei,  Deus,  secundum  magnam 
misericordiam  tuam! 

Der  lyder  som  et  Knæk  i  Kongens  Hals.  Be- 
nene strækkes.    Armene  slappes.    Øjet  brister  — 

—  Requiescat  in  pace.     Amen! 

Nu  døde  Kong  Kristoffer  af  Danmark. 

Paa  Svalen  derude  staar  Karen  og  venter. 

Otto  gaar  forbi  hende  uden  Blik,   uden  Ord. 

Da  ser  hun  langt  efter  ham,  som  nu  er  Konge. 
Idet  han  drejer  om  Hjørnet  ved  Trappen  der- 
henne, vælder  Taarerne  ud  af  hendes  Øjne. 
Hun  græder,  som  hendes  Hjærte  skulde  briste 
—  hun  ved  ikke  selv  hvorfor. 


Dagen  efter,  da  Messen  er  læst  i  Slotskapellet, 
sidder  Markgreven  og  Otto  og  Valdemar  om  det 
samme   firkantede   Bord,    hvor  Hennike   Breide 


Miserere  mei  o.  s.  v.  o:   Forbarm  Dig  over  mig,  o 
Gud,  efter  din  store  Barmhjærtighed! 

Requiescat  o.  s.  v.  o:  Han  hvile  i  Fred.     .A.men! 

15* 

og  Johan  Ellemose  nys  gav  Kong  Kristoffer 
Naadesstødet. 

Til  Stede  er  som  Vidner  Bo  Falk  og  Mark- 
grevens Kansler,  Grev  Johan  af  Henneberg,  som 
var  med  i  hans  Følge. 

Ludvig  rejser  sig  og  siger  til  Otto: 

—  I  er  nu  Konge  af  Danmark! 

Og  som  han  siger  det,  ser  Valdemar  med 
rolig  lukket  Mund  ned  for  sig  og  glatter  sine 
hvide  Hænder. 

—  Jer  tilkommer  det  nu  at  gøre  mig  godt  for 
Medgiften,  som  Eders  Fader  har  skyldt  mig  i 
ni  samfulde  Aar.  Jeg  har  beraadt  mig  med  min 
Kansler,  som  sidder  her;  —  og  nu  vil  vi  gøre 
Jer  et  Tilbud,  som  I  vel  kan  være  tjent  med. 
Men  først  maa  I  høre,  hvad  min  gode  Mand  har 
at  sige  Jer. 

Han  sætter  sig  og  viser  med  Haanden  sin 
gode  Mand  til  Orde. 

Grev  Johan  af  Henneberg  rejser  sig,  bukker 
sin  slanke  Krop  dybt  for  Kongen  og  siger  paa 
Plattysk: 

—  Herre  Konge!  Jeg  red  ifjor  ved  Mikkels- 
dagstider  min  Herre  Markgrevens  Ærende  til 
Ditmarsken.  Jeg  skulde  fredelig  løse  for  Penge 
nogle  Brandenburgere,  som  Ditmarskerne  havde 
taget  i  Grevens  Fejde  mod  Eders  højsalige  Fa- 
der i  Slaget  ved  Lohede.  Jeg  forhandlede  der 
med  Bøndernes  Førstemænd.  Man  spurgte  mig 
ud  om  mange  Ting,  men  om  intet  dog  mere  end 
om  Eders  Skæbne.     I  maa  vide,  at  en  af  Bøn- 

derne,  som  var  blandt  de  forreste  paa  Lohede, 
der  Ditmarskerne  gjorde  Flankefaldet  mod  de 
danske,  havde  set  en  ung  forvoven  Ridder  blive 
tagen  tæt  under  Grevens  Øjne.  Det  var  Jer, 
og  i  Jer  gekendte  han  en  Mand,  som  engang 
havde  frelst  hans  Datter  og  fert  hende  gennem 
Fjendeland  paa  sin  Hest  til  hendes  Hjem.  Jeg 
betvivlede,  at  han  havde  set  ret.  Men  han 
sagde,  at  han  ogsaa  havde  genkendt  den  Dit- 
marsker Hest,  som  bar  Jer  —  thi  han  havde 
givet  Jer  den  til  Tak  og  Eje.  Af  Manden  kunde 
han  maaske  have  fejlet,  men  af  Hesten  ikke. 
Han  bad  mig  søge  Eder  op  og  sige  Eder,  at 
havde  de  vidst,  hvem  I  var,  der  I  kom  fattig  og 
forreven  til  hans  Gaard,  da  skulde  ingen  Dit- 
marsker have  ført  Sværd  imod  Jer  og  Eders 
Sag,  da  skulde  Eders  Daad  have  slettet  alt  gam- 
melt Nag  til  Eders  Fader  og  hans  Slægt.  Vi 
Ditmarskere  vil  kun  Fred  paa  vore  Enge  —  det 
sagde  den  Bonde  —  og  vi  tjente  kun  Greven 
dengang,  fordi  vi  havde  gammel  Tort  at  hævne 
paa  Kongen  af  Danmark.  Hvad  Dag  Prins  Otto 
faar  Brug  for  Ditmarskens  Hjælp  —  det  bad  han 
mig  sige  Eder,  den  Bonde,  og  de  andre  med 
ham  —  saa  staar  Landet  ham  aabent,  og  vel 
femtenhundrede  gode  Ditmarsker  Karle  er  villige 
til  at  tjene  ham  i  Krig  og  give  ham  Hævn  over 
Greven. 

Kansleren  bukker  for  Kongen  og  sætter  sig 
ned  ved  sin  Herres  Side. 

Men  Valdemar  glatter  sine  hvide  Hænder  og 

stirrer  ned  for  sig  med  sine  kolde,   kloge  Øjne 
og  sin  rolig  lukkede  Mund. 
Nu  rejser  Markgreven  sig  og  siger: 

—  Vil  I  nu  lyde  mit  Raad,  min  kære  Kone- 
broder, saa  drager  I  til  Ditmarsken  og  tager 
deres  Ord  og  deres  Hjælp.  Og  saa  vil  jeg  byde 
Eder  fem  Tusende  Mand  af  mine  Brandenbur- 
gere,  hvem  jeg  vil  staa  Borgen  for  Soldet.  — 
Og  hvad  mener  saa  I,  Bo  Falk,  om  de  LoUiker 
og  Falstringer  —  vil  de  staa  Kongen  bi? 

Bo  Falk  rejser  sig  og  siger: 

—  Der  var  ingen,  de  undte  bedre  end  Kon- 
gen, da  han  var  Junker.  De  undte  ikke  Eders 
Fader,  ikke  unge  Kong  Erik;  men  Eder  undte  de 
og  Eders  højsalige  Moder. 

Otto  tænker  paa,  hvad  den  Hestebonde  sagde 
for  Paris;  han  tænker  paa  Martje  og  hendes  Fa- 
der —  og  de  Ord  ger  ham  godt. 

—  Hvad  kræver  I  saa  for  Medgiften.'  —  sper- 
ger  han  Ludvig. 

—  For  Medgiften,  som  Eders  Fader  skyldte 
mig,  og  for  denne  min  Hjælp,  som  jeg  tilsiger 
Jer,  paa  det  at  I  kan  blive  Konge  mere  end  af 
Navn  —  for  alt  det  kræver  jeg,  at  I  giver  mig 
det  halve  af  Estland,  Eders  gamle  Arvelen  — 
den  Del  med  Slottet  og  med  Bj^en  Reval. 

—  Det  halve  af  Estland  er  det  vel  værd,  at 
jeg  for  det  skulde  vinde  mig  Danmark  tilbage. 
Jeg  giver  det  gerne  for  Medgift  og  Hjælp. 

Otto  lefter  Hovedet  og  ser  gennem  Vinduet 
ud  over  det  blaa  Sund.     Han  har  tænkt  Natten 

igennem  paa.  hvad  han  vil  gøre;  nu  staar  det  hele 
ham  klart. 

Medens  Valdemar,  hans  Broder,  ser  fra  Siden 
paa  ham  med  sin  rolig  lukkede  Mund  og  sine 
kloge,  kolde  Øjne,  taler  han  frit  og  aabent  om 
sine  Planer.     Han  er  jo  mellem  Venner. 

—  Naar  Fader  er  fæstet  til  Jord  bag  Hejalteret 
i  Sore  ved  Moders  Side,  saa  drager  jeg  først  til 
Aalholm  og  kræver  Forklaring  og  Bod  af  Far- 
bror for  hans  Færd.  Hvad  underfundigt  han 
har  øvet  mod  Far,  skal  han  sone  med  Hjælp  til 
mig.  Saa  sejler  han  mig  til  Langeland,  hvor 
den  gamle  Drost,  Laurids  Jonssen,  sidder  paa 
Tranekær.  Thi  jeg  har  spurgt  paa  Nyborg,  at 
den  kullede  kærer  imod  ham  for  Øen,  som  han 
gav  ham  selv  i  Forræderløn.  Paa  det  vil  jeg 
forsone  mig  med  ham  og  vinde  ham  og  hans 
Mænd  imod  Greven.  Saa  gaar  jeg  tilbage  til 
Lolland  og  Falster  og  drager  Herredstingene 
rundt,  at  de  menige  Almuens  Mænd.  som  vil 
hylde  mig,  kan  love  mig  Følge,  naar  Tid  er  at 
byde  dem  op.  —  Og,  om  I  saa  vil,  min  kære 
Søstermand  —  og  du,  min  Broder,  saa  kommer 
I  til  Saxkøbing  strax  efter  Høsten,  at  vi  kan 
slutte  endeligt  Brev  om  Medgiften  og  bestemme 
Tid  og  Dag  for  Eders  Mandskab  at  møde  og  for 
Toget  mod  Greven. 

Medens  Markgreven  og  Kongen  giver  hin- 
anden højtidelig  Haand  til  Besegling  af  deres 
Ord,  stirrer  Valdemar  med  sine  kolde,  kloge 
Øjne  ud  gennem  Vinduet. 

Han  tænker  paa  den  tyske  Kejser,  som  kaldte 
ham  ved  Kongenavn  og  viste  ham  en  Konges 
Hæder.  Han  tænker  paa  de  Panter,  som  han 
svor  at  løse.  Og  han  klemmer  sin  rolige  Mund 
tæt  sammen  om  et  Smil,  som  Kejseren  plejede 
at  gere. 


XV 
DET  KLAPPER  FOR  DØR  — 

Otto  stirrer  mod  de  røde  Munkesten.  Hans 
Øje,  der  er  stivt  og  gulgraat  i  det  hvide,  seger 
frem  igennem  Væggen,  om  det,  dog  endelig 
maatte  lykkes  ham  at  finde  Vej. 

Dagslyset  fra  Gluggen  der  højt  oppe  i  den 
tykke  Mur  falder  ned  paa  den  tunge  Dør  med 
Jærnkrampen. 

Skaalen  med  01  og  Brød,  som  han  fik  ind  i 
Middags,  har  han  sat  paa  Gulvet  ved  Kamin- 
hullet. Han  har  ikke  rørt  Maden.  Det  gælder 
Bøn  og  Faste,  om  det  endelig  skal  lykkes  ham. 

Dér  kommer  Musen  frem  fra  Kaminen,  hans 
trofaste  Fælle.  Den  stirrer  op  paa  ham  med 
sit  lille  blanke  Øje.  som  bad  den  om  Forlov  at 
røre  Maden. 

Dens  sorte  Skind  har  faaet  Foraars  Friskhed 
allerede. 

—  Grønnes  det  nu  derude? 

Musen  svarer  ikke.  Den  sidder  paa  Skaalens 
Kant  og  søber  Øllet  til  sig. 

Ikke  stirre!  Ikke  falde  sammen!  Ikke  for- 
tabes! 

Nu  er  det  Tiden  for  at  vandre. 

Otto  rejser  sig  og  gaar  frem  og  tilbage  • —  fra 
Sengestolpen  ad  den  runde  Mur  forbi  Bordklap- 
pen ved  Døren  hen  under  Gluggen  og  tilbage 
igen.  De  skindmagre  Hænder,  der  er  graa  og 
gustne  som  Lyset  langs  Muren  i  hans  Celle, 
stryger  sig  langsomt  om  hinanden. 

Foraaret  jager  Skyerne  over  den  graa  Him- 
mel der  oppe  bag  Gluggen.  Otto  skotter  til 
Muren,  hvor  han  har  ridset  en  Streg  for  hver 
Dag,  som  er  gaaet  til  Ende. 

Ja  —  nu  er  det  igen  den  første  April. 

Skyggerne  af  de  jagende  Skyer  hist  oppe 
drager  sig  skiftende  over  Muren. 

Nu  ligger  de  mørkt  over  Tapheden;  men  over 
Asmildkloster   staar  Lyset   stærkt. 

Otto  standser  ved  Muren  og  betragter  det 
skæbnesvangre  Slag,  han  har  ridset  op  forgangen 
Aar  gennem   Skimlen  over  de  røde   Sten. 

Dér  for  neden  —  alle  de  smaa  Streger  til 
venstre  —  dér  var  det,  han  holdt  Rast,  da  de 
saa  Grevens  Nældebannere  over  Bakkekammen. 

—  Der  er  treogtyve!  —  talte  Niels  Ebbesen, 
som  stod  hos. 

Han  stod  ogsaa  hos  mig,  da  Erik  flyede  paa 
Lohede  —  høj  og  fast  i  Sadlen  med  det  pøn- 
sende Blik  under  de  lave  Bryn. 

Og  dér  —  dér  kom  de  Brandenburgere  ri- 
dende, som  Greven  sendte  ud  for  at  narre  os. 

De  bar  Markgrevens  Mærker  og  kaldte  og  vin- 
kede ad  mine  Folk,  saa  at  jeg  maatte  tro,  det 
var  mine,  der  var  stedt  i  Trængsel. 

Det  værker  i  hans  Baghovede,  som  skulde  det 
sprænges. 

Det  er  Fasten,  som  g©r,  at  jeg  ikke  kan 
taale  at  tænke  det  samme  bestandig  om.  Nu 
er  Foraar  i  Luften  tilogmed  og  gør  mig  saa 
svag  og  ussel  i  Benene,  at  jeg  næppe  kan  holde 
mig  oprejst. 

Han  kaster  Armene  op  over  sit  Hoved  i  pludse- 
lig dump  Fortvivlelse: 

—  Aa  Gud  i  Himlen  —  hvor  længe  skal  det 
vare! 

Rolig  —  rolig!  —  husk  paa  Segeberg  i  det 
ferste  Aar!  Da  slog  jeg  mit  Hoved  mod  Muren, 
og  mine  Øjne  var  som  fyldte  med  Blod  af  at 
stirre  gennem  Mur  og  Merke  i  det  fugtige  Hul. 
Nær   havde   Vanvid   taget   mig. 

Rolig  —  rolig!  —  Her  i  Rendsborg  er  jo  dog 
meget  bedre.  Et  Stykke  af  Himlen  kan  jeg  se 
deroppe.  Morgen  og  Aften  kan  jeg  skelne  og 
en  enkelt  Stjerne  nu  og  da.  Messen  fra  Kapellet 
derovre  kan  jeg  høre  og  følge  Dagens  Tider  og 
skelne  Kirkebøn  og  bede  med. 

Han  tænkte  saa  vist  ikke  derpaa  —  den  kul- 
lede —  da  han  sendte  mig  hid  fra  Segeberg  til 
det  Rendsborg  Taarn,  som  han  byggede  sig 
rundt  og  stærkt  efter  Branden  —  at  han  gav  mig 
et  Sværd  i  Lyset  og  Messen.  Han  tænkte  vist 
ikke  derpaa,  at  hans  Fængsel  og  hans  usle  Kost 

kunde  ramme  ham  selv.  Havde  han  nogen  Tid 
i  sit  Liv  fornemmet,  som  jeg  har  det,  hvad 
Styrke  der  er  i  Bønnen,  naar  den  gaar  sammen 
med  Faste  og  Ensomhed,  han  havde  saa  vist 
givet  mig  bedre  Kaar  for  sin  egen  Skyld. 

Ha  ha  —  jeg  var  i  Paris  engang  —  Hr.  Greve. 
En  Kvinde  hed  Sara  —  lærte  mig  Forgørelse, 
fordi  hun  forgjorte  mig  og  jeg  blev  hendes  Bytte 
som  Musen  er  Kattens,  naar  den  samler  sig  til 
Spring.  Dag  for  Dag  har  jeg  øvet  mig  op, 
fastet  og  bedet,  bedet  og  fastet  —  og  nu  er  min 
Hu  som  en  sleben  Klinge,  der  skærer  gennem 
Mur  og  Væg,   gennem  Luft  og  Vand. 

Vidste  jeg  kun,  hvor  du  var,  hvorhen  jeg  skal 
stirre  med  Øje  og  Sjæl,  saa  havde  jeg  sikkert 
ramt  dig  for  længst. 

Han  løfter  Hænderne  i  Befrielse  over  sit  Ho- 
ved. 

Disse  Mure  stænger  for  mit  Blik.  Dog  viger 
de  tilbage,  naar  jeg  vil.  De  falder  for  min  Sjæls 
det  stærke  Vingesus,  naar  jeg  vil,  og  naar  jeg 
ved,  hvorhen  jeg  skal  sende  min  Kraft  og  min 
Tanke. 

Men  aldrig  røber  han  mig  noget,  den  træge 
Hund  af  en  Fangevogter,  enddog  jeg  gør  mig 
myg  og  enfoldig  og  tager  Maden  af  hans  Haand 
som  en  Hund  af  sin  Herres. 

Tys  —  var  det  ikke  Klokkerne.? 

Saa  er  da  Vesper  endelig  inde. 

Dæmpede  Ij^der  de  Klokker  herop,  men  hans 

Øre  er  øvet  mod  alle  Lyde,  som  bæver  om  det 
runde  Taarn. 

Nu  kaster  han  sig  paa  Knæ  foran  Sengen, 
bøjer  Ansigtet  mod  sine  Hænder  og  samler  alt 
sit  Livs  Kraft  som  en  Kat  til  Spring.  Alle  Tan- 
ker og  Fornemmelser  jager  han  paa  Flugt;  og 
han  bøjer  sit  Hoved  mod  Sengen,  til  der  er 
intet  andet  tilbage  end  den  bankende  Vælde  bag 
hans  Øjne. 

Saaledes  ligger  han  uden  at  røre  sig,  til  Præ- 
stens Indgangsbøn  stiger  op  gennem  Luften  mod 
hans  Øre  —  dæmpet  og  fjærn.  Ordene  selv  kan 
han  ikke  skelne;  men  han  kender  saa  vel  den 
gamle  Bøn,  og  han  beder  den  med: 

—  Deus,  in  adjutorium  meum  intende! 
Og  Koret  svarer: 

—  Domine,  ad  adjuvandum  me  festina! 

—  Ciloria  Patri  et  Filio  et  Spiritui  Sancto! 
Sicut  erat  in  principio  et  nunc  et  semper. 

Og  Kor  og  Menighed  synger: 

—  et  in  sæcula  sæculorum.     Amen.     Alleluja! 
Saa  beder  han  sin  egen  Bøn,   den  bestandig 

gentagne  —  beder  den  i  Takt  med  Angelus- 
messen  dernede;  og  han  samler  alle  Menighedens 


Deus,  in  o.  s.  v.  o:  Gud,  vær  betænkt  paa  min  Hjælp! 

Domine,  ad  o.  s.  v.  o:  Herre,  il  med  at  hjælpe  mig! 

Gloria  Patri  o.  s.  v.  o:  Ære  være  Faderen,  Sønnen 
og  den  Helligaand!  Som  det  var  i  Begyndelsen,  saa  nu, 
og  altid. 

et  in  sæcula  o.  s.  v.  o  :  og  i  Aarhundreders  Aar- 
hundreder.     Amen.     Halleluja ! 

hundrede  Stemmer  i  sin  af  sin  Sjæls  den  yderste 
Kraft,  som  Faste  og  Fængsel  har  givet  ham,  — 
og  sender  dem  baarne  af  hans  Ben  mod  det 
høje. 

—  Herre,   forband  ham! 

Han  er  avlet  i  Had  til  mit  Land  og  min  Slægt, 
som  avede  hans  Fædre. 

Kristus,  forband  ham! 

Lad  ham  myrdes  ved  Svig,  som  han  selv  lod 
Hartvig  Reventlow,  sin  Ven  og  Fælle,  snige  sig 
om  Natten  paa  sin  nære  Frænde  for  at  tage  hans 
Land  i  Arv. 

Hellige  Treenighed  og  du  Guds  Moder  — 
forband  ham! 

Ham  var  det,  som  lokkede  min  Faders  Mænd 
til  at  forraade  deres  Herre.  Han  lønnede  Mar- 
sken og  Drosten  og  den  mensvorne  fredløse  for 
deres  Svig  hin  Nykøbing  Dag. 

Hellige  Michael,  hellige  Gabriel,  hellige  Ra- 
fael —  forband  ham! 

Ham  var  det,  som  lokkede  Kongen  til  at  søn- 
dre Landet  og  give  det  i  Pant  for  Guld.  Og 
han  gjorde  ham  forhadt  af  hans  Folk  og  voldede 
ham  en  ussel  Død. 

Herre,  giv  ham  din  Vrede! 

Ham  var  det,  som  forjog  din  Biskop  fra  Sles- 
vig, plyndrede  din  Domkirkes  Alter  og  ranede 
dine  hellige  Pederspenge,  saa  Landet  laa  forban- 
det uden  Messe  for  de  døde,  uden  Værn  mod 
den  onde. 

Herre  slaa  ham  med  Sot  og  Syge!  —  som 

han  har  slaaet  den  danske  Jord  og  de  danske 
Mænd,   de  levende  og  de  dede. 

Ham  var  det,  som  lokkede  mig  og  mine  Mænd 
i  Baghold  paa  Taphede.  Han  fængslede  mig  for 
anden  Gang,  gav  mig  det  haardeste  Fængsel 
uden  Dagens  Lys  for  at  røve  min  Forstand. 
Han  lod  mig  leve,  ikke  af  Barmhjærtighed,  men 
fordi  det  tjente  ham  bedst.  Thi  var  jeg  dræbt, 
da  havde  mine  Mænd  samlet  sig  om  Valdemar 
for  at  hævne  mit  Drab,  og  de  danske  havde 
haft  paany  et  Maal  og  en  Konge. 

Hellige  Treenighed,  hellige  Jomfru,  hellige 
Ærkeengle,  og  alle  I,  salige  Engle,  Patriarker  og 
Profeter  —  forband  ham  og  giv  ham  den  evige 
Død.     Amen! 

Nu  rejser  han  Ansigtet  af  sine  Hænder  og 
vender  sig  mod  Sengestolpens  runde  Hoved. 

I  det  har  han  boret  to  Huller  for  de  sorte  stik- 
kende Øjne  og  ridset  to  Linjer  for  den  korte, 
kraftige  Næse  og  trukket  en  Fure  for  den  haarde, 
indbidte  Mund. 

—  Herre,  se  det!  —  nu  stinger  jeg  hans  to 
Øjne  ud!  —  (og  han  stinger  i  Hullerne  med  en 
Splint  af  den  Fjæl,  han  har  løsnet  af  Sengen)  — 
lad  det  ske  ved  din  Naade! 

Kristus,  hør  det!  —  nu  signer  jeg  hans  Hoved 
med  Sot  og  Syge  —  (og  han  stryger  sine  magre 
Hænder  manende  om  Stolpens  Isse  og  ned  over 
Stolpens  Sider)  —  gid  hans  Arme  maa  visne!  — 
gid  hans  Blod  maa  vorde  urent!  —  gid  Edder 
maa  fortære  hans  Krop  og  slaa  den  med  Bylder 

for  hans  Ondskabs  Sk3^1d!  —  Lad  det  ske  alt 
efter  din  Naade,  som  jeg  beder! 

Amen  i  den  hellige  Treenigheds  Navn,  Amen! 

Otto  tørrer  den  kolde  Sved  af  sin  Pande.  Han 
er  saa  mat,  at  han  næppe  kan  rejse  sig.  Dog 
maa  han  hen  til  Muren  under  Gluggen  og  ridse 
en  Streg  for  Bønnen.  Han  læser  Tallet  med 
Møje:  —  det  er  halvmørkt  nu  —  med  Morgen- 
og  Middagsbønnen  idag  er  det  den  trehundrede- 
ogsyvogt3^vende. 

Modet  og  Haabet  siver  pludselig  ud  af  hans 
Krop,  saa  Lemmerne  slappes  og  Ryggen  bøjes. 

—  Hvad  hjælper  Troldom  og  Forgørelse,  naar 
jeg  ikke  kender  Vejen  at  sende  dem! 

Trin  lyder  derude.  Nøgler  rasler.  Klappen 
i  Døren  gaar  ned  for  det  graaskæggede  Ansigt 
under  Kabudsen  der  i  Halvmørket. 

Otto  samler  sig  hastig,  gaar  til  Døren,  tager 
Skaalen  og  Brødet,   smiler  j^dmygt  og  spørger: 

—  Hvor  lever  vel  Greven,  Jer  Herre?  —  Jeg 
drømte  i  Nat,   han  laa  syg. 

Vogteren  ser  paa  ham  og  betænker  sig  en 
Stund.     Saa  siger  han: 

—  Greven  ligger  syg  i  Randers. 

Han  skotter  til  Ottos  Øjne,  om  de  skinner  af 
Glæde.     Saa  føjer  han  skadefro  til: 

—  Men  idag  kom  her  Bud,  at  han  atter  er  vel. 
Og  nu  vil  han  tugte  de  stridige  Jyder,  som  under 
ham  ilde.     Det  glæder  Jer  vel  for  min  Herre? 

Saa  slaar  han  Klappen  i  med  et  Grynt  i  Skæg- 
get for  sit  Vid. 

Endelig!  —  Gud  have  Tak! 
I  Randers?  —  Der  er  Fjorden  —  og  Aaen  — 
Kirken  —  nej  ikke  dér.  —  Ved  den  østre  Grav 

—  ja  dér  —  i  det  ny  Stenhus  —  Mogens  Munks 
det  store  —  dér  paa  Hjørnet  af  Storegade  — 
ja  dér  —  andet  Sted  sømmer  sig  ikke  for  den 
store  Greve. 

Dér  bag  den  tykke  Mur  med  de  høje  Vin- 
duer —  dér  inde  holder  han  sit  Raad.  Aa  — 
lad  mig  se  —  ret  nord  omtrent  — 

Otto  stiller  sig  med  Ansigtet  vendt  mod  Ran- 
ders. Men  han  har  ikke  Ro  til  at  staa.  Blodet 
banker  i  ham,  saa  han  rj^ster  over  sin  svage 
Krop.  Det  driver  ham  frem  og  tilbage  over 
Gulvet,  som  nu  ligger  helt  i  Mørke.  Oppe  bag 
Gluggen  et  lille  Stykke  Himmel  klart  og  blegt  — 
Skyerne  er  borte  —  dér  en  Stjerne  —  og 
dér  — 

Det  gustne,  sælsomme  Skin  dér  lige  i  Ran- 
den — 

Han  griber  sig  til  Hjærtet  —  ja,  det  er  Sa- 
turn. 

Saa  er  du  da  endelig  kommen  til  min  Celle 

—  og  nu,  netop  nu,  hvor  jeg  kender  Vejen,  hvor 
min  Hu  kan  finde  ham.  —  Er  det  et  Tegn?  — 
Vil  du  tjene  mig  nu?  —  Nu  kan  jeg  bruge  dig 

—  du,  som  spreder  det  onde  over  alle  Sjæle  — 
tag  du  min  Forbandelse  paa  din  Straale  og  send 
den  over  hans  Hoved,  mens  han  sover! 

Han  kaster  sig  for  Stjærnen  og  beder  med 
oprakte  Hænder: 

Laurids  Bruun  :    Alle  Svnderes  Konge.  *" 

—  Slaa  ham  med  din  snigende  Syge! 

Han  vender  sig  mod  Nord,  mod  Randers,  ka- 
ster sine  Arme  frem  over  Gulvet  og  beder  om 
Ded  for  den  onde  Greve. 

Hans  Ded  alene  kan  give  ham  Frihed  og 
frelse  hans  Land! 

Længe  beder  han,  og  han  slæber  sig  paa  Knæ 
hen  til  Sengen  og  beder,  til  det  er,  som  svævede 
han  frit  i  Luften.     Han  feler  ikke  sine  Lemmer 

—  føler  kun  Tanken  og  Bønnen  i  sin  Hjærne. 
Nat  falder  paa.     Store   Sk^^gger  ligger  tavse 

og  sorte  op  ad  Væggen;  men  i  deres  Folder  er 
det  levende  som  af  fjærne  Ildsluer;  og  han  ser 
igennem  Væggen  over  det  hele  Land. 

Dunkelt  ser  han  de  Randers  Porte  i  Mørket 
og  Broen  over  Aaen.  Hans  Tanker  søger  som 
blindede  Fugle,  som  Flagermus,  der  føler  sig 
frem  med  Vingerne.     Han  ser  dem  for  sig  alle 

—  de  Mænd,  som  stod  ham  nær  under  Slaget 

—  og  han  taler  til  dem,  og  han  maner  dem  med 
sit  Blik.  Aien  de  ryster  paa  Hovedet  —  Anders 
Frost  og  Poul  Glob  og  Jens  Bruun  og  Iver  Urne 
og  Jørgen  Munk  og  dem  alle:  „Hvorledes 
skulde  vi  dræbe  ham  —  midt  blandt  hans 
Mænd?" 

Han  trygler  ud  imod  dem  med  sine  Arme  — 
og  se,  nu  træder  En  frem  bag  de  andre  —  den 
ene  —  det  er  Niels  Ebbesen  —  høj  og  fast  med 
det  pønsende  Blik  under  det  lave  Bryn. 

Otto  stirrer  paa  ham,  langt  gennem  Mur  og 
Væg. 

Se  —  nu  kommer  han  nærmere  —  se,  han 
gaar  ham  i  Mede  —  ad  Øjets  Straalestreng  drages 
han  til  ham. 

—  Vær  velkommen,  Niels  Ebbesen,  min  kære 
Fælle!  —  han  strækker  sine  Arme  ud  imod  ham 

—  og  ved  du  vel,  at  Greven  ligger  i  Randers,  i 
Stengaarden,  Mogens  Munks  —  der  ligger  han  syg. 

Og  se  —  han  nikker  —  og  han  stirrer  Ottos 
Vilje  ud  af  hans  Øjne.  Men  Otto  tør  ikke  tale. 
Niels  Ebbesen  kræver  hans  Ord  med  sine  Øjne; 
men  han  kan  ikke  tale. 

Saa  bøjer  han  sig  frem,  lister  den  løse  Fjæl 
ud  af  Sengens  Bund  —  han  viser  den  til  Niels 
Ebbesen,  og  han  giver  ham  den  som  et  Sværd 
og  peger  paa  Sengestolpen,  hvor  Grevens  Hoved 
staar  med  sine  stikkende  Øjne  over  den  haarde 
Mund. 

Atter  er  der  mørk  Nat  omkring  ham.  Niels 
Ebbesen  er  der  ikke  mere.  Otto  er  falden  hen  i 
Døs,  men  Sveden  triller  ned  ad  hans  Kind  og 
og  hans  Hals,  og  hans  Hænder  klamrer  sig  hede 
og  rystende  om  hinanden. 

Længe  ligger  han  mellem  Søvn  og  Døs.  Men 
han  føler  sig  ikke  paa  sit  Leje.  Hans  Sjæls 
Kraft  er  samlet  langt  borte  paa  et  fjærnt  Sted 

—  i  den  ene  rigtige  Retning  —  mod  de  Ran- 
ders Porte  dér  i  det  dunkle. 

Det  klapper  for  Dør  — 
Med  Klang  af  Sværd. 

—  Luk  op,  Hr.  Greve! 

—  Hvem  dær? 

IC* 

—  Det  er  Bud  fra  Jer  Sen. 

—  Er  det  Henriks  Bud,  saa  mød  mig  ved 
Ottesang  i  Kirken. 

—  Gode  Bud,  Hr.  Greve!  —  Kolding  har 
lian  taget  og  Ribe  har  han  brændt  —  og  i  Gal- 
gen dingler  hin  frække  Ridder,   Niels  Ebbesen. 

Nu  braser  Døren.  Dér  staar  han  —  der  henne 

—  høj  og  fast  og  graa  af  Særk  over  Brynje. 
Sværdet  er  løftet  i  hans  højre  Haand. 

Se  —  der  griber  han  Greven  om  den  sorte 
Lok,   der  han  letter  sig  i  Sengen  — 

—  Skænk  mig  Livet!  —  Livet!  —  Men  Niels 
Ebbesen  svarer  ham  ikke. 

Otto  griber  om  Hovedet  der  paa  Stolpen  — 

—  Nu  holder  jeg  hans  Hoved  —  og  Sværdet 
har  jeg  og  —  huj !  —  der  knaged  den  onde  Hals. 

—  Kast  Hovedet,  Niels  —  kast  Hovedet!  — 
Se,  han  stirrer  med  sine  sorte,   stikkende  Øjne 

—  —  Herre  Jesus  Kristus  —  nu  falder  Muren 
over  mig  — 

Otto  ligger  paa  Gulvet  i  Krampe.  Senge- 
fjælen har  han  i  Haanden,  og  han  slaar  med 
Arme  og  Ben  mod  Muren  og  Gulvet. 

Musen,  hans  trofaste  Fælle,  som  sidder  over 
Nadverskaalen,  rammes  af  Slaget  i  Mørke.  Den 
piber  højt  og  kan  næppe  slæbe  sig  hen  til  sit 
Hul. 

Morgenen  gryr  gennem  Gluggen. 

Trin  lyder  og  Nøgler  —  og  Klappen  gaar  ned 
for  det  graaskæggede  Hoved  under  Kabudsen. 

Hvor  er  Fangen? 

Der  paa  Gulvet. 

Hvad  er  sket?  —  Fraaden  staar  ham  jo  om 
Munden  —  og  se,  hvor  han  trækker  i  Lem- 
merne —  der  plat  paa  Gulvet  —  og  — 

—  Hellige  Jomfru! 

Klappen  gaar  ned  med  et  Smæk.  Vogteren 
farer  tilbage  —  thi  ret  nu  saa  han  den  onde 
Aand  fare  ind  i  Kaminen  i  en  liden  Mus's  Lig- 
nelse,   som   smuttede   mellem  Fangens  Fingre. 

Mange  Kors  slaar  han  for  sig  —  han  beder 
et  hastigt  Ave.  Saa  gaar  han  til  Slotsfogden 
for  at  berette. 


Dér  ligger  han  paa  Sengen  med  de  spidse 
Knæ  trukne  op  under  Tæppet  og  de  voxgule 
Hænder  snoede  under  sit  Hoved,  der  er  ømt 
og  værkende  af  et  Hjul,  som  gaar  rundt  og 
rundt  derinde  bestandig. 

Hans  store  Øjne  staar  frem  over  de  sammen- 
faldne Kinder  og  stirrer  mod  Loftet,  hvor  gam- 
melt Spindelvævs  Slør  hænger  ned  som  flor- 
vundne Sørgefaner  under  Kirkebue. 

Han  stirrer  paa  Edderkoppen  der  i  Hjørnet. 
Time  for  Time,  Dag  for  Dag,  har  han  fulgt  dens 
nye  Spind,  har  set  det  voxe  og  runde  sig  og 
spændes  fra  Mur  til  Mur. 

—  Hvad  er  der  sket  med  mig?  —  spurgte  han 
den  flittige  Bygmester.  Men  aldrig  svarer  den; 
og  dog  har  den  vel  set  det  hele. 

Han  vender  sit  Ansigt  langsomt  mod  Gulvet, 
hvor  Skaalen  med  01  og  Brød  er  sat,  saa  han 
lige  kan  række  det.  Men  Musen  er  der  ikke 
mere.     Ogsaa  den  har  forladt  ham. 

Atter  og  atter  kommer  det  ham  for,  som  laa 
han  endnu  i  Paris  i  sin  Celle  —  hin  Morgen,  da 
Broder  Galfreds  Ansigt  med  de  fulde  Øjne  bejede 
sig  hen  over  ham  og  bad  med  høj  Røst:  Te 
deum  laudamus! 

Er  det  en  Feberdrøm,  som  forfølger  ham 
vaagen  —  eller  har  Graaskæggen  under  Kabud- 
sen virkelig  sagt  ham  de  Ord,  som  han  hører 
bestandig:  Greven  ligger  syg  i  Randers! 

Er  det  en  Feberdrøm,  at  han  saa  hin  onde 
Stjerne  Saturn  over  Gluggen  og  bad  den  ramme 
Greven  paa  Livet.' 

Det  kommer  ham  for,  at  Niels  Ebbesen  har 
staaet  for  hans  Seng  hin  Nat  —  dér  har  han 
staaet  og  stirret  paa,  ham  med  sit  pønsende 
Blik. 

Og  hvad  saa?  —  hvad  saa  mere? 

Det  bliver  tomt  og  mørkt  i  hans  Erindring  som 
et  stort,  sort  Hul.  Af  Hullet  dukker  frem  Graa- 
skæggen under  Kabudsen  tæt  over  hans  An- 
sigt, og  andre  Skikkelser,  som  han  ikke  kender, 
stod  hos.  De  hviskede  og  talte;  men  han  for- 
stod ikke,  hvad  de  sagde. 

Da  han  vaagnede  igen,  var  han  ene  som  al- 
drig før.  Der  var  ingen  Taarer  tilbage  —  ingen 
Tanker  —  kun  en  dirrende  Rædsel  for  noget 
grufuldt  dunkelt,  som  han  ikke  kan  finde. 

—  Hvad  »r  der  sket  med  mig? 
Graaskæggen  under  Kabudsen  staar  ikke  mere 

bag  Klappen.  Han  kommer  nu  helt  ind  i  hans 
Celle  og  sætter  Maden  for  hans  Seng.  Han  er 
altsaa  syg.  Men  han  svarer  ham  ikke,  den  gamle, 
naar  han  taler  til  ham  for  at  faa  lidt  at  vide  om 
sig  selv.  Ser  kun  paa  ham  med  sit  sure  Blik 
og  vogter  sig  vel  for  at  røre  ham. 

Nu  beder  han  op  imod  Loftet  —  der  hejt  oppe 
et  Sted  maa  dog  Himlen  hvælve  sig: 

—  Herre,   lad  mig  dø! 

Gang  efter  Gang  gaar  Maden  urørt  tilbage  i 
Graaskæggens  Haand.  Saa  siver  dog  vel  Livet 
ud  tilsidst,  naar  han  intet  spiser.  Saa  løses  der 
vel  op  tilsidst  for  det  onde  Liv,,  som  Gud  har 
villet  ham  —  i  sin  Naade?  —  i  sin  Vrede?  — 
hvorfor? 

Og  Bønnerne  —  de  mange,  som  Streg  for 
Streg  staar  ridset  paa  Muren  under  Gluggen  der 
bag  —  dem  beder  han  ikke  mere.  Han  har  ikke 
Kraft  dertil,  ikke  Vilje.  De  virkede  ikke.  Maaske 
har  hin  onde  Stjerne,  som  Raimund  lærte  ham 
at  frygte,  vendt  deres  Forbandelse  imod  ham  selv. 

Han  lukker  Øjnene  og  falder  hen  i  Døs,  men 
Hjulet  gaar  rundt  og  rundt  bestandig  derinde  i 
Hovedet,  saa  det  snurrer  i  hans  Hænder,  der 
holder   det  sammen. 

Klappen  i  Døren  gaar  lydløst  ned. 
Fire  Øjne  stirrer  ind  i  Cellen  —  to  unge,  kloge 
og  kolde,  og  to  mørke,  stærke  Øjne. 

Det  brune  Skæg  og  de  spidse  Knæ  og  de 
voxgule  Hænder  derhenne  paa  det  usle  Leje  — 
saa  er  de  da  virkelig  hans  —  Ottos  —  min  Bro- 
ders! 

Haardt  har  han  redet  ham,  den  onde  Aand 
—  tænker  de  mørke  Øjne  —  nu  ligner  han  sin 
Fader. 

Og  Biskop  Svend  af  Aarhus  mindes  gamle 
Dage,  da  han  var  Kristoffer  af  Danmarks  eneste 
Ven.  Den  sidste  Tvivl  svinder  bort  af  hans 
Hjærte: 

Han,  som  ligger  dér,  mærket  af  Døden  og 
af  den,  som  man  ikke  tør  nævne,  kan  ikke  blive 
Konge  af  Danmark. 

Saa  kaarer  Bispen  de  unge,  kloge  Øjne  der 
ved  hans  Side,  hvis  Færd  han  har  fulgt  ved 
Aiarkgrevens  Hof,  til  at  se  ud  over  det  søndrede 
Rige  og  samle  det  paany. 

Da  Otto  atter  slaar  Blikket  op,  staar  de  fire 
Øjne  over  hans  Seng. 

Langsomt  leder  han  de  Øjne  frem  af  sin  Erin- 
dring. Saa  rækker  han  Haanden  ud  imod  med 
et  Smil. 

—  Valdemar,  min  Broder!  —  siger  han.  Han 
stirrer  paa  Bispens  stærke  Øjne  og  hans  tætte 
Skuldre  —  han  kender  dem  ikke. 

—  Biskop  Svend  af  Aarhus!  —  siger  Valde- 
mar og  tager  Ottos  Haand. 

Saa  gaar  det  vel  nu  imod  Enden,  siden  de 
er  kommen  hid  til  min  Seng. 

—  Greven  er  dræbt!  —  siger  Valdemar.    Og 


249 


nu  beretter  han,  hvad  der  skete  for  ti  Dage 
siden  i  den  merke  Nat  mellem  første  og  anden 
April  bag  de  Randers  Porte. 

Det  dæmrer  frem  af  det  dunkle.  Nu  ser  han 
det  —  nu  ved  han  det  — 

Saa  har  dog  Herren  hørt  hans  Bøn  —  og 
Niels  Ebbesen,  hans  kære  Fælle,  blev  kaaret  til 
det  tunge  Hverv. 

Murene  vider  sig  ud.  Luften  strømmer  stærkt 
og  frit  ind  over  ham,  saa  han  snapper  efter 
Vejret.  Brystet  hæver  sig  —  og  han  strækker 
Armene  ud  fra  sig  imod  Livet. 

Kommer  de  nu  med  Friheden  til  ham.'  — 
Skal  han  atter  se  grønne  Enge  og  den  høje, 
klare  Himmels  Hvælv.? 

—  Herre  Jesus  Kristus,   jeg  takker  dig! 
Han  falder  tilbage  i  Sengen,  og  Giaaden  ryster 

hans  svage  Krop. 

—  Vi  kommer  med  Frihed  til  dig  —  siger 
Valdemar  —  hvis  du  vil  opfylde  det  Krav,  som 
de  unge   Grever   stiller. 

Krav?  —  hvad  Krav  vil  han  ikke  fylde  —  faar 
han  blot  Lov  at  se  Lys  og  aande  Frihed  igen. 

Valdemar  tager  et  Brev  frem  af  sin  Lomme  og 
siger: 

—  Dette  maa  du  underskrive  med  dit  Navn. 
I  det  lover  og  sværger  du  at  sige  dig  fra  at  være 
Konge. 

Otto  vender  sig  langsomt  om  imod  ham: 

—  Og  hvem  skal  træde  i  mit  Sted? 

—  Valdemar,  Jer  Broder!  —  siger  Bispen  og 

fæster  sine  stærke  Øjne  paa  ham  og  tager  for 
første  Gang  hans  Haand. 

Otto  stirrer  op  mod  de  kolde,  kloge  Øjne,  som 
viger  et  Øjeblik  for  hans.  Han  stirrer  for  at 
læse,   hvad  Tanke  og  Vilje  skælver  der  bag. 

—  Min  Frihed  skal  jeg  købe  for  min  Ret  og 
mit  Kald?  —  Er  den  Vilje  din? 

Valdemar  svarer  ikke.  Men  nu  siger  Bispen 
de  haarde  Ord,  som  maa  siges: 

—  Ved  I  mon  selv,  hvad  der  er  sket  med  Jer? 

—  og  han  fæster  sine  mørke,  stærke  Øjne  for- 
skende paa  Otto,  om  han  kan  taale  at  høre  det. 

Et  Øjeblik  tøver  han.  Saa  fortæller  han  ham 
om  den  onde  Aand,  som  er  set  fare  ud  af  hans 
Krop  i  et  lidet  sort  Dyrs  Lignelse,  medens  han 
laa  slaaet  med  Fraade  om  sin  Mund  og  sin  Krop 
i  Krampe. 

Vogt  dig  for  de  sorte,  hastige  Dyr!  —  sagde 
Raimund  —  og  griber  du  dem,  saa  hold  dem 
fast. 

Var  da  den  lille  trofaste  Mus  udsendt  af  den 
onde  Fyrste  selv?  Siden  hin  Dag  har  den  ikke 
været  i  hans  Celle.  Har  de  Mænd,  som  han 
ikke  kendte,  manet  den  bort  med  Besværgelse? 

—  Som  en  Ven  kom  den  til  ham  i  hans  Ensom- 
hed og  aad  af  hans  Mad  og  lytted  til  hans  Ord 
og  lærte  hans  Tanker  at  kende. 

—  Havde  de  blot  kunnet  fange  den  Mus  og 
var  den  kastet  paa  Ilden,  da  havde  I  saa  vist 
været  frelst.     Men  nu  kan  den  vende  tilbage  og 

besætte  Jer  paa  ny,  hvad  Dag  og  Time  skal 
være.  —  Svar  mig  ærligt  —  har  I  aldrig  før 
mærket  hans  Kløer  i  Jer  Krop? 

Otto  tænker  paa  Sara  og  Asmodæus.  Ja, 
dette  er  det,  som  er  sket  med  ham  paa  ny, 
enddog  han  bærer  Galfreds  Skapular  inderst 
over  Ryg  og  Bryst. 

Nu  ser  han  det  —  nu  ved  han  det.  Han 
bøjer  sit  Ansigt  bort  fra  de  stærke  Øjne  og  øn- 
sker sig  Døden.  Men  han  vil  ikke  sige  det  — 
kan  ikke  sige  det  fra  Paris. 

Saa  bøjer  Valdemar  sig  over  hans  Seng  og 
siger: 

—  Hør  nu,  Otto,  og  forstaa  mig  ret.  Dette 
vil  jeg  sige  dig,  og  Bispen  er  mit  Vidne.  I 
dit  Navn  skal  jeg  være  Konge  —  og  den  Dag, 
da  du  atter  er  karsk  paa  din  Sjæl  og  dit  Le- 
geme, da  giver  jeg  dig  Kronen  tilbage.  Er 
det  ikke  bedre  for  dig,  for  Danmark,  for  os 
alle,  at  jeg  er  Rigets  Forstander  under  din  Nød, 
end  at  Grevens  Sønner  skal  tage  Magten  og 
Navnet? 

Kaldet  kom  til  mig  paa  Lohede.  Gud 
vilde  det  saa.  Mit  Liv  har  jeg  levet  derpaa 
siden  da,  og  nu  skal  det  glippe.  Men  den, 
hvem  den  onde  har  kaaret,  kan  ikke  være 
Konge. 

Saa  rejser  han  sig  over  Ende. 

—  Om  du  og  Bispen  vil  sværge  mig  til  — 
her  som  jeg  ligger  for  Guds  Aasyn,  at  I  ikke 

for  noget  Menneske  vil  røbe,  hvad  ondt  der 
er  sket  med  mig  —  uden  det,  at  jeg  er  syg, 
og  at  du  st3Ter  Riget  i  mit  Navn,  til  jeg  atter 
er  karsk  —  da  skal  jeg  sætte  mit  Navn  under 
Brevet  og  kebe  min  Frihed.  Men  Kongenavn 
vil  jeg  bære  og  Hertug  af  Estland  vil  jeg  hedde, 
som  min  Arvelod  var.  Og  saa  maa  du  sværge 
mig,  at  du  husker  Eden  til  vor  Fader.  Pan- 
terne maa  du  løse,  og  ikke  en  Strimmel  af  det 
gamle  Land  maa  du  afstaa  paany.  Og  ét  endnu: 
Niels  Ebbesen  og  hans  Mænd,  som  øvede  Daa- 
den  —  dem  skal  du  støtte  af  al  din  Kraft 
mod  de  unge  Grevers  Hævn.  Vil  du  love  mig 
det.? 

—  Det  sværger  jeg!  —  siger  Valdemar  og 
løfter  sin  Haand. 

—  Amen!  —  siger  Bispen. 

—  Tag  mig  med  Jer  herfra!  —  beder  Otto 
og  rejser  sig  over  Ende. 

—  Vi  kan  det  ikke!  —  siger  Valdemar  og 
træder  tilbage.  —  Nu  rejser  vi  til  Spandau, 
til  Markgreven.  Der  har  vi  stævnet  de  unge 
Grever  til  Forlig.  Naar  Brevet  er  i  deres 
Haand  og  Freden  beseglet  —  først  da  kan  du 
løses. 

—  Tag  mig  med  herfra!  —  beder  Otto  og 
strækker  sine  Arme  op  imod  dem. 

—  Vi  kan  det  ikke!  —  siger  Bispen.  —  Vi 
har  givet  Ed  paa  Sakramenterne  derfor.  Ube- 
væbnede og  uden  Følge  maatte  vi  gaa  hid. 

Saa  breder  Bispen  Brevet  ud  over  Sengen. 
Pen  og  Blæk  har  han  hos  sig. 

Og  nu  skriver  Otto  sig  Kronen  fra  —  sin  Ret 

og  sit  Kald. 

Men  Valdemar  glatter  sine  hvide  Hænder  om 
hinanden  og  stirrer  mod  Muren  med  sine  kolde, 
kloge  Øjne  og  sin  rolig  lukkede  Mund. 


XVI 

SKOVGANGNE  MÆND 

A-tter  en  vaagen  Nat  i  det  gamle  Kammer, 
hvis  Mørke  er  svangert  med  levende  Skikkelser. 

Denne  bestandige  Rædsel  —  nu  tærer  den  hans 
Kræfter  paa  tredje  Aar: 

Saa  træt  —  saa  led  ved  Livet! 

Hvad  hjælper  de  evige  Bønner?  —  Er  det  et 
Liv  at  slæbe  sig  forsigtig  fra  Bedeskamlen  i  sit 
Kammer  til  Bedeskamlen  i  Slotskapellet  dernede 
—  sky  for  Menneskers  prøvende  Blik  —  ensom, 
som  var  han  Gæst  fra  en  anden  Verden.  Ved 
Dag  og  ved  Nat  at  takke  for  hver  en  Time,  som 
løb  tryg  til  Ende,  og  grue  for  den,  som  begynder: 
Maaske  kommer  han  i  den  og  slaar  ham  plat  til 
Jorden  med  Fraade  om  Mund. 

Aa  —  hellere  give  sig  over! 

Hjærtet  standser  i  sit  Slag  et  Øjeblik: 

—  Hør  det  ikke.  Herre  Kristus  —  jeg  mente 
det  jo  ikke! 

Han  kaster  sig  paa  Knæ  i  Sengen  og  beder 
længe  med  Ansigtet  mod  den  Elfenbens  Madonna, 

som  hænger  over  Vievandet  hist  paa  Væggen  i 
Mørket. 

Saa  lægger  han  sig  træt  tilbage  i  Kong  Valde- 
mars Seng  og  stirrer  gennem  Ruden  op  mod 
Stjernehimlen,  og  Tanken  seger  ad  sin  vante 
Vej. 

De  ser  alt  —  de  Stjerner.  De  har  set  alt,  vil 
se  alt.  De  har  samlet  al  Længsel,  al  Bøn,  al 
Higen,  al  Fortvivlelse  som  en  Sæd  i  deres  Skød. 

Derfor  er  i  Stjernerne  Livet  og  Evigheden  — 
Undfangelsen  og  Fuldbyrdelsen.  Af  dem  gror 
alle  Forsæt,  alle  Tanker.  Fra  dem  modnes  alle 
Frugter  i  Sind  som  i  Plante. 

De  drager  os  til  sig  med  en  underlig  Magt  — 
den  evige  Magt  —  den  i  det  stille  fødende  Magt. 

Af  Stjernerne  maa  jeg  stirre  det  frem  —  alt 
det,  som  ligger  bag  og  som  ligger  for  i  Tiden  — 
som  Raimund  kunde  det. 

Hvad  nytter  det  at  bede? 

Kristus  hist  paa  Madonnas  Arm  —  mon  hans 
Naade  er  en  jævnbyrdig  Magt,  for  hvem  intet  er 
givet,  intet  uforanderligt? 

Eller  er  ogsaa  han  kun  Stjernefrugten  —  den, 
som  Betlehemstjernen  forkyndte  for  de  hellige  tre 
Konger? 

Hvorhen  skal  jeg  vende  mig?  Hvem  skal  jeg 
bede? 

Jeg  maa  bede.  Jeg  maa  give  mig  til  nogen. 
Naar  hans  Aande  puster  over  min  Pande  —  da 

svinder  Rum  og  Tid  for  mit  Syn.  Da,  naar  jeg 
svæver  frit  imod  det  evige,  uden  Viden,  uden 
Bund  —  da  maa  jeg  have  en  Magt,  som  vil  bære 
mig.  Aldrig  bliver  jeg  karsk,  før  jeg  finder  det, 
som  jeg  kan  give  mig  til  af  hele  min  Hu. 

Her  i  dette  Kammer,  hvor  mine  Forfædre  har 
levet  —  i  denne  Seng  med  Løvehovederne  der 
for  Fodgærdet,  hvor  min  Fader  og  Moder  har 
hvilet  før  jeg  —  de  samme  Stjerner  har  set  deres 
Færd  og  læst  deres  Tanker.  Ufødt  har  jeg  ligget 
i  deres  Straaler,  som  den  Frugt,  der  engang  skal 
komme,  ligger  usynlig  allerede  i  den  dansende 
Solstraale,  der  modner  det  Frø,  hvoraf  den  Plante 
voxer,  som  i  fusende  Led  avler  den  Frugt,  vi 
plukker. 

Jeg  taaler  ikke  at  tænke  derpaa.  Det  gør  mig 
svimmel. 

Luft  —  Lys  —  Morgengry  — 

Hvad  er  Kongegerning  under  en  evig  Stjerne- 
skæbne.? —  hvad  er  Livsmaal.? 

Den  Stjerne,  der  tvang  din  Faders  Higen,  og 
den,  som  drog  din  Moders  Bøn  —  den  tændte 
din  Stjerne  —  og  skabte  saa  vel  og  din  Livs- 
frugt,  som  hænger  skjult  for  dit  Øje  paa  Træet 
i  det  dunkle. 

Ud  —  ud  — 

Lykke  for  mig  er  Ulykke  for  en  anden. 

Den  kulledes  Død  var  Betingelsen  for  min 
Frelse.  Eriks  Fald  var  Prisen  for  mit  Kald.  Jeg 
var  ikke  født  dertil.    Og  dog  var  jeg  født  dertil; 

thi  i  hans  Stjernes  Lys  straalede  allerede  Døden 
for  ham  fra  Tidernes  Morgen. 

Staar  det  mon  nu  i  min  Stjernes  Straaleskrift, 
at  ogsaa  jeg  skal  vige? 

Intet  sker.  Alt  er  sket.  I  et  eneste  Nu.  I 
Skabelsens  ferste  Nu  —  da  skete  alt  paa  Jorde- 
rig- 

Saa  er  Livet  kun  et  Spejl  —  et  Genskin  — 
en  blændende  Udstraaling  i  det  timelig  vexlende 
fra  det  evig  uforanderlige. 

Hvad  nytter  Ben  og  Faste? 

Ene  lever  kun  —  ene  vil  kun  den.  der  staar 
bag  Stjernerne. 

Den  gode  —  Gud? 

Eller  Satan  —  den  onde? 

Hvem  er  den  mægtigste? 

Herre  —  hvor  finder  jeg  den  Midtpunkts 
Magt,  som  jeg  kan  give  mig  til  og  som  kan  bære 
mig? 

Gud  være  lovet  —  nu  blegner  Stjernerne. 
Morgenen  gryr  over  Sundet! 

Otto  rejser  sig  af  Sengen  og  klæder  sig  hastig 
paa.  Saa  gaar  han  gennem  Borggaarden  ned 
til  Brotaarnet. 

Han  vil  ud  —  ned  til  Vandet  —  se  Morgen- 
lyset spille  rødt  og  gult  over  kruste  Bølgetoppe. 

Vagten  hilser  ham  ærbødig  og  sænker  Broen 
for  ham.  Længe  stirrer  han  efter  den  høje  Skik- 
kelse,  der  gaar  saa  forsigtig  og  støtter  sig  til 

Laurids  Bruun  :    Alle  Synderes  Konge.  ^' 

Stokken   —  med   Haanden   ud   til   Siden,    som 
frygtede  han  bestandig  for  at  falde. 

Ned  gennem  den  tomme  Gade  til  Skibsbroen 
over  de  tunge  Kampesten,  hvor  Soen  slaar  ind 
imellem  og,  glidende  blodt  tilbage,  løfter  Ste- 
nens grønne  Slimtæppe  blidt  i  sin  Favn. 

Men  denne  Morgen  staar  en  stiv  Oktober- 
kuling ind  fra  Sydøst,  fra  Falsters  blaanende 
Kyster.  Vandet  er  kruset  og  toppet  hist  ude,  og 
friske  Sprøjt  staar  op  over  Broens  Bjelkeværk  og 
stænker  ham  i  Ansigtet. 

Yderst  paa  Broens  Hoved  skyder  Skippere  og 
ledige  Svende  R3^g  mod  Vinden  i  deres  grove 
Kofter.  Flere  kommer  til  ned  over  mellem  Hu- 
sene. 

Hvad  stirrer  de  efter? 

En  Skude  for  indgaaende  under  halve  Sejl. 
Den  høje  buede  Stavn  duver  mod  Søen.  Der 
er  mange  Folk  om  Bord  og  svær  Last.  En  Ko 
brøler  ynksomt,  naar  det  duver  og  den  glider 
ned  med  Panden  imod  Rælingen.  Skipperen 
bander  og  regerer,  saa  det  høres  gennem  Blæ- 
sten. 

—  Nu  maa  han  vende!  —  siger  en  Skipper 
og  spytter  langt. 

—  Han  kan  ta'  et  Hjørne  endnu!  —  siger  den, 
som  staar  hos,   og  sp3^ter  ogsaa  langt. 

Saa  blafrer  Sejlet  i  Vinden,  slaar  om  og  kræn- 
ger Skuden  mod  Vandet. 

Der  gik  han  over  Stag,  og  nu  skyder  han  som 
Pil  fra  Bue  med  Vinden  ret  i  Sejlets  Favn. 

—  Klar  til  at  falde!  —  Bagbord  med  Roret! 

—  lad  gaa!  —  Tag  ved  for  alle  Djævle,  I  Karle 
deroppe! 

Svendene  springer  til  og  støder  Stavnen,  der 
den  skurer  mod  Broen. 

Nu  ligger  Skuden  fortøjet  og  vipper  for  sin 
Last. 

Det  er  svære,  mørke  Karle  der  om  Bord.  Det 
er  Grevens  Trøje,  de  bærer.  Men  dér  er  og  en 
Brandenburger,  saa  vidt  han  tror.  Og  dér  — 
en  Kvinde  —  med  det  mørke  Haar  i  Blæst  om 
Ørerne.  Hovedklædet  har  Vinden  taget;  og  hen- 
des Øje  stirrer  trøstesløst  mod  By  og  Borg,  der 
hun  staar  oprejst  i  Agter  med  den  ene  Haand  om 
Koens  Horn. 

Nu  er  der  tæt  af  Folk  paa  Broen  —  Skippere, 
Haandværksmænd  og  Gildesbrødre  paa  Morgen- 
tur, ledige  Svende,  som  snapper  Brød  af  Lej- 
lighed og  tjener  hist  og  her  en  Søsling. 

Brovagten  kommer  hid  fra  deres  Post  for  at 
skille  Trætte  og  holde  Orden.  De  trænger  sig 
frem  mellem  Folk  helt  ned,  hvor  Landgangs- 
brædtet  skydes  ind  over  Dækket  i  det  samme. 

—  Nu  hastig  i  Land  med  Godset,   Godtfolk! 

—  siger  den  ene. 

Den  langhaarede  Ko,  der  er  vaad  af  Skum- 
stænk, vender  det  hvide  ud  af  sine  tunge,  rædde 
Øjne.  En  tager  den  i  Halen  og  sparker  den  for 
Rumpen;  men  den  vil  ikke  gaa.  Den  brøler 
ynksomt  og  ser  op  paa  Kvinden,  som  staar  hos. 
Hun  glider  sin  Haand  hjælpeløst  ned  over  dens 

Mule.    mens   hun   stirrer   ondt   paa   den   haarde 
Karl. 

—  Drag  den  over  ved  Yveret,  Jokum!  — 
skingrer  en  ung,  blaafrossen  Fløs  paa  Broen  i 
en  tynd  Trøje. 

Karlen  griber  ind  under  Koens  Ben.  Men  nu 
slaar  Kvinden  ham  af  al  sin  Kraft  over  hans 
Hærde. 

Karlen  farer  hvæsende  op  imod  hende: 

—  Slaar  du,   din  Bondemær? 

Han  tager  hende  om  Livet  og  vil  bære  hende 
over  Brædtet;  men  hun  stritter  imod  af  al  sin 
Evne. 

—  Tag  hende  i  Patterne  ligesom  Koen  — 
saa  gaar  hun  nok!  —  skingrer  den  unge  Fies. 
og  Skipperne  paa  Broen  grynter  grinende  i 
Skægget  og  spytter  langt. 

Skibskarlen  tager  med  begge  Hænder  fat  om 
Pigens  Brj^st,  mens  en  anden  springer  til  og 
holder  hendes  Arme  bagfra. 

Han  gotter  sig  ret  ved  det  bløde  Tag;  men 
Pigen  bliver  mørkerød  i  Hovedet;  og  Øjnene 
farer  store,  taarefyldte  og  forvildede  op  i  Land 
over  Broen. 

—  Slip  hende,   I  Rakkerknægte! 
Hvor  kom  den  Stemme  fra? 

Karlen  ser  til  Vejrs.  Der  bag  den  tætte  Flok 
paa  Broen  staar  han,  den  gale  Konge,  og  peger 
med  sin  Stok  ud  imod  dem.  Se,  hvor  de  store 
Glugger  er  vilde  og  mørke  af  Vrede.  Alle  ven- 
der sig  og  ser  derop.    Nogle  gør  ærbødig  Plads 

og  letter  Huen.     Men  Karlen  vil  ikke  slippe  det 
bløde  Tag. 

Da  griber  den  ene  Brovagt  ham  hvast  i 
Armen: 

—  Herer  du  ikke? 

Karlen  slipper,  og  Vagten  vender  sig  mod 
Kongens  Øjes3^n.  Blodet  farer  op  i  hans  skæg- 
løse Ansigt  under  det  tørre  røde  Haar,  som 
staar  frem  fra  Kabudsen.  Der  er  et  saart  Drag 
om  den  Krigers  Mund  og  et  hastigt  Blus  i  hans 
Blik,  der  han  ser  paa  Otto. 

Nu  kommer  Skipperen  selv  over  Dækket. 

—  Hvad  er  her  paa  Spil?  —  siger  han, 
bred  og  tyk,  med  den  holstenske  Hue  ned  over 
•Øret.  Saa  faar  han  Øje  paa  Kongen  og  letter 
Huen,  mens  Otto  gaar  ned  til  Landgangen. 

—  Hvor  kommer  det  sig,  Skipper,  at  I  har 
Kvinde  og  Ko  om  Bord? 

Han  stirrer  hvast  paa  Skipperen,  som  drager 
Blikket  und  og  glipper  imod  ham.  Han  kan  ikke 
klare  for  sig  saadan  i  en  Hast. 

—  Jo  —  Herre  Konge  —  det  kommer  sig  — 
det  var  —  en  Hansebaad  har  røvet  Pigen  og 
Koen  under  Strandhugst;  men  saa  kom  jeg  over 
og  tog  ham  i  Nakken  —  og  saa  — 

—  Slotshøvedsmanden!  —  hvisker  det  i 
Flokken  —  han  selv!  —  han  kommer  ned  over! 

Otto  ser  op.  Ja  —  der  kommer  ned  ad 
Færgestræde  mellem  de  lave  Træhuse,  forsigtig 
hoppende  fra  Sten  til  Sten  for  ikke  at  smudse 
sine  fine  Støvler  —  med  Stokken  prøvende  ud 

for  sig  i  Æltet  —  Marqvard  Stove  selv.  Han 
er  morgenblaa  i  de  hængende  Kinder  og  de 
Poser  under  de  hvasse  Øjne.  Bugen  hænger 
frem  for  den  lange  Kappe,  som  er  slaaet  aaben 
og  dasker  om  hans  tynde,  stive  Ben.  Nu  ser 
han  op  og  møder  Ottos  Blik.  Saa  svinger  han 
Hatten  langt  ud  til  Siden  og  bøjer  sig  ær- 
bødigt. 

—  Saa  tidlig  ude,  Herre  Konge  .^ 

—  En  af  Grevens  Skippere  er  gaaet  ind  med 
en  Bondekvind  og  en  Ko  som  røvet  Gods.  Hvor- 
ledes hænger  dette  sammen.' 

Marqvard  Stove  fanger  Skipperens  hastige 
Blik  og  ser  langt  over  Dæk,  over  Kvinde  og  Ko. 
Og  nu  fortæller  Skipperen  det  samme  som  før 
om  Hansebaaden,  som  han  kom  over  og  tog  i 
Nakken. 

—  Ej  —  det  var  jo  vel  gjort.  Skipper  Gert. 
Greven  vil  lønne  Jer  det.  Nu  tager  vi  Kvinde  og 
Ko  i  Forvaring  og  sender  dem  sidenhen  i  Sik- 
kerhed til  deres  Hjem.  Følg  I  med  mig,  Skip- 
per, saa  ta'r  vi  Afregning  med  det  samme.  — 
Godmorgen,   Herre  Konge! 

Han  hilser  atter  dybt  med  Hatten  langt  ud  til 
Siden  og  gaar  forbi  med  Skipperen,  op  imod 
Borgen. 

—  Hvad  glaner  I  efter,  Folk.'  —  vender  han 
sig  til  den  maabende  Flok. 

Den  spreder  sig  hurtig  ind  mellem  Husene  og 
op  over  Gaden. 

Otto   følger  langsomt   efter.     Dér   han   gaar^ 

mærker  han  det  i  sin  Nakke,  at  nogen  stirrer 
paa  ham.  Han  vender  sig  og  fanger  Brovagtens 
Blik  —  ham  med  det  saare  Drag  ved  Munden 
og  det  Blink  i  Øjet,  som  han  bemærkede  fer. 
Det  kommer  ham  kendt  for  —  det  Blus  i  Blikket. 
Saa  vinker  han,  og  Svenden  springer  hastig  til. 

—  Jeg  har  set  dit  Ansigt  før. 

—  Ja,  Herre  Konge. 

—  Hvor? 

—  Paa  Nykjøbing  Torv  for  sexten  Aar  siden, 
Herre  Konge.     Jeg  hedder  Jeppe  Dip. 

Jeppe  Dip!  —  Hexen  paa  Falster!  —  den 
fagre,  som  han  frelste  fra  Kagen.  Barndoms- 
luften  stryger  svalt  ind  over  hans  Sind,  som  bli- 
ver blødt  og  stille.  Og  Hestebbnden  i  Paris, 
han  sagde  jo  — 

—  Du  tjente   Greven  for  Rendsborg? 

—  Ja,  Herre  Konge;  og  nu  er  jeg  hans  anden 
Brovagt  her  i  Vordingborg. 

—  Hvorfor  drog  du  fra  Nykjøbing.? 

—  Jeg  kunde  ikke  nære  mig  som  Bødker  der 
i  Byen,  da  hun  —  dengang  — 

—  Og  hvor  er  hun  da  nu.? 

—  Hun  lever  kuns  ilde,  Herre  Konge.  Hun 
drog  af  Byen  for  ond  Bagvaskelse  —  med  en 
Hanseskipper  drog  hun  af.  Forgangen  spurgte 
jeg  den  slemme  Tidende,  at  nu  sidder  hun  i 
Rostock  blandt  de  Stadsmøer. 

Det  blusser  op  i  hans  Blik,  Munden  vrider  sig 
til  Siden,  og  han  ser  hastig  bort. 


Stadsme  o;  Skøge. 

—  Hvor  staar  det  til  paa  Nykjebing  Slot?  — 
sperger  Otto. 

Broen  —  Slottet  —  Lindehuset  og  Stenbæn- 
ken og  Cara  —  liden  Cara. 

—  Slotsfogden  er  bleven  gammel,  siger  de 
—  og  —  nu  tøver  han:  hvad  tør  man  sige? 

—  Og  Jomfru  Karen,  Bo  Falks  —  hvor  lever 
hun? 

—  De  siger,  hun  skal  klostergives  og  har  alt 
givet  Løftet. 

Klostergives!  —  aa  nej  —  ikke  maa  det  ske. 
Cara  —  liden  Cara! 

Det  bølger  stærkt  og  varmt  gennem  hans 
Bryst  for  en  pludselig  Glæde.  Det  er,  som 
videdes  hans  Bryst  mod  en  mild  og  forander- 
lig Luft  med  Foraar  i  Gem. 

Hvorfor  har  han  ikke  fornemmet  det  før?  — 
Ja,  hos  hende  er  der  Fred  for  hans  Sind  og  Ro 
for  hans  bestandige  Rædsel. 

Liden  Cara  —  nu  kommer  jeg  til  dig! 

—  Vil  du  tjene  mig,  Jeppe  Dip? 

—  Ja,  Herre  Konge,  det  vil  jeg!  —  siger 
han,  og  det  blusser  stærkt  og  varmt  i  hans  Blik, 
mens  hans  Fingre  ilsomt  drejer  Knappen  paa 
hans  Trøje. 

Otto  gaar  til  Slottet,  over  Graven,  gennem 
Taarnet,  op  i  Højeloftets  Forstue. 

Der  er  fuldt  af  alskens  Godtfolk  derinde. 
Holstenske  Skippere  i  deres  tunge  Støvler, 
Troppef ørere,  Vagthøvedsmanden.  Dér  gnider 
sig  en  Hansebroder  op  mod  Panelet.     Og  han 

—  ved  Vinduet  dér  —  er  det  ikke  en  af  Valde- 
mars Mænd?  Hvad  Ærinde  gaar  vel  Greven  og 
hans  Broder  imellem  nu? 

De  viger  hilsende  til  Side  for  Kongen,  som 
gaar  igennem  op  mod  Døren. 

Nu  staar  han  umeldet  i  Grevens  høje  Sal  med 
de  store  buede  Vinduer. 

Milde  Farbror  Johan  er  bleven  gammel.  De 
blide,  fordækte  Mundfurer  er  stivnede  og  Kin- 
derne foldede  af  Smerte.  Han  lider  af  Træknin- 
ger i  Ansigtets  Muskler  —  som  et  skiftende  Vejr 
kommer  de  og  gaar.  Ingen  Læge  kan  hjælpe 
ham  derfor,  skønt  han  har  prøvet  alt. 

Han  skyder  hastig  nogle  Papirer  til  Side;  og 
Marqvard  Stove,  som  staar  med  Knoerne  mod 
Bordet  ligeoverfor  hans  Stol,  drager  sig  hen  mod 
Vinduet.  Saa  vinker  Greven  med  Haanden,  og 
Slotshøvedsmanden  gaar  ud. 

Nu  gaar  Farbror  Johan  Otto  i  Møde  med  frem- 
strakte Hænder: 

—  Kære  Otto,  det  er  sjældent  at  se  dig  her  i 
min  Arbejdssal. 

—  Jeg  drager  til  Nykjøbing  Slot  idag  paa  Jagt 
og  paa  Besøg. 

Det  trækker  i  Grevens  Ansigt.  Haanden  farer 
til  hans  Mund  for  Smerten  i  de  Muskler. 

—  Til  Nykjøbing  Slot?  —  men  betænk  dog, 
kære  Brodersøn  —  Farvandet  er  usikkert  her  i 
Sundet  nu  for  Tiden.  Ved  du.  at  Grev  Henriks 
Skibe  ligger  fra  F3^n  bag  hvert  et  Næs?  Bedre 
Fangst  end  dig,  som  han  fortryder,  at  han  slap 

af  Fængsel  vil  han  aldrig  ønske  sig.  Og  til 
Lands  str^^ger  Friedrich  von  Lochens  Lybækkere 
og  Brandenburgere  og  Bajrere  helt  ned  til 
Byens  Mure  og  plyndrer  for  det  Sold,  de  har 
til  gode  —  det  ved  du  dog? 

—  Vil  du  give  mig  din  anden  Brovagt,  Jeppe 
Dip,  i  Tjeneste  og  Felge?  —  Jeg  kender  ham  fra 
gammel  Tid,  og  han  huer  mig  vel. 

—  Forstaar  sig  —  det  vil  jeg.  Men  tænk 
dog  paa  —  det  gaar  paa  ingen  Maade  an. 

Grevens  Øjne  flakker  hastigt  forskende  over 
Ottos  Ansigt  og  derfra  ud  igennem  Vinduet,  ned 
over  Skibene  ved  Broen,  ud  over  Sundet. 

—  Du  maa  betænke  — 

—  Jeg  har  betænkt.  Jeg  rider  af  Gaarde 
endnu  i  Dag. 

—  Idag  —  men  Herre  Jesus  —  idag  —  du 
maa  da  have  Folk  i  Felge. 

—  Jeg  ønsker  intet  Følge. 

Nu  tager  Greven  sig  sammen  og  lægger  af 
al  sin  Alders  Myndighed  Haanden  paa  Ottos 
Skulder: 

—  Min  kære  Otto  —  du  er  ingenlunde  saa 
karsk  endnu,  at  jeg  vel  kan  forsvare  — 

—  Er  jeg  Fange  her  paa  Slottet  eller  — 

—  Fange.'  —  men  kære  —  Fange.?  —  du  er 
jo  Kongen.  —  Ja,  saa  i  Guds  Navn,  naar  det  er 
din  visse  Vilje.  Men  jeg  vil  intet  Ansvar  have 
—  intet. 

Og  han  strækker  sine  magre  Hænder  og  slaar 
med  Armene  ud  til  begge  Sider.     Efter  Kong 

Kristoffers  Ded,  da  Otto  æskede  hans  Forkla- 
ring paa  Aalholm,  er  han  ikke  gerne  ene  med  sin 
Brodersøn. 


Otto  rider  med  Jeppe  ved  sin  Side  ud  af  Byen. 

Færgen  til  Gaabense  er  i  Stykker.  Den  blev 
rendt  paa  i  Forgaars  af  en  lybsk  Skude.  Der- 
for gaar  Vejen  mod  Øst  til  Kallehave  Færge. 

De  rider  gennem  Nyraad  Huse;  og  der  de 
kommer  paa  den  anden  Side,  saa  ligger  Hule- 
mosen lav  og  fugtig  grøn  for  deres  Blik.  Otto 
rider  uden  om  og  op  over  Bakkerne.  Det  kul- 
lede Bjerg,  som  det  kaldes,  lokker  ham  med  sin 
Udsigt.  Op  at  fylde  Lungerne  med  høj,  frisk 
Luft.  Saa  fri  som  idag  har  han  ikke  længe  følt 
sig  —  for  den  kolde,  stærke  Østenbrise. 

De  holder  der  oppe  paa  den  kullede  Top  og 
stirrer  længe  ud  over  Land  og  Sund  mod  de 
blaanende  Lollands  og  Falsters  Kyster  i  det  fjærne. 
Saa  vender  Otto  sig  og  ser  op  over  Landet  der  bag 
mod  de  Skove,  som  Oktober  alt  har  hærget. 
Deres  Haar  er  tyndet  ud;  gult  og  rødt  blander 
sig  mellem  det  grønne. 

Hist  mod  Skovbrynet  siver  den  blaa  Røg  sig 
ud  af  Kulmiletueme  dernede.  I  buttede  smaa 
Bølger  hopper  den  ud  af  Sprækkerne  og  kryber 
langs  Jorden  som  en  Snog,  og  hist  og  her  blin- 
ker der  smaa  Luer  frem  af  Grønsværet  under 
Røgen. 

Derhenne   gaber   Træværket   af   en   Ladegavl 

op  mod  Luften.  Den  sved  de  vel  af,  de  frem- 
mede Krigsfolk,  Friedrich  von  Lochen's,  eller  og 
Holstenerne,  som  sidder  rundt  paa  de  røvede 
og  pantede  Gaarde  og  falder  over  Bøndernes 
Huse  som  Høge  over  Smaafugle. 

Det  stinger  ham  i  Hj ærtet  —  denne  Vaande 
over  det  gamle  Land.  Nu  er  det  længe  siden, 
han  saa  det.  Og  hvad  Synet  ej  nærer,  det  siver 
langsomt  ud  af  Sindet.  Men  nu  ser  Øjet  paany, 
og  Vreden  blusser  op  i  ham  som  de  smaa  Blink 
blusser   op   i  Røgen   derhenne. 

Saa  rider  de  ned  ad  Bjerget,  op  imod  Skoven, 
hvor  Vejen  fører  ind. 

Nu  naar  de  den  ødede  Lade  med  den  sprængte 
Gavl.  Foran  Truget  ved  Brøndvippen  staar  en 
gammel  Bonde.  Han  dypper  noget  Tøj  i  Van- 
det. Saa  holder  han  det  op  mod  Lyset  og  gni- 
der paa  det  med  sin  højre  Haand. 

Se,  hvor  han  snakker  op  i  Vejret;  det  høres, 
han  er  vred.  Hvem  taler  han  til?  —  Der  er 
ingen  at  øjne  uden  ham. 

De  rider  ham  saa  nær,  at  de  kan  skelne,  hvad 
han  siger: 

—  Nu  er  den  snart  saa  fin  og  blank,  som  da 
den  var  ny!  —  siger  han,  holder  den  vaade 
Kofte  op  mod  Lyset  og  beser  den  i  alle  Sømme 

—  dér  maa  den  bødes  en  Kende!  —  Ak,  Herre 
Jesus  —  hvor  skal  jeg  arme  Mand  faa  den  bødet 

—  nu  de  har  taget  Else  fra  mig. 

Han  tørrer  sig  om  de  gamle  Øjne  og  børster 
videre  paa  Koften. 

—  Naar  jeg  saa  staar  for  Kongen,  saa  siger 
jeg  det  hele,  ret  som  det  er.  .,Der  er  ingen 
Herredsting  i  Baarse  nu  paa,  mange  Aar  — 
og  derfor  saa  er  jeg  gaaet  at  staa  for  Jeres  Naade 
selv  og  bede,  at  I  vil  komme  og  holde  Retten 
og  skaffe  mig  Elselil  og  min  sidste  Ko  tilbage. 

Nu  bliver  han  de  to  Ryttere  var  der  paa 
Vejen. 

Han  holder  inde  med  at  vaske  Koften  og  ser 
op  paa  dem  af  sine  rindende,  redkantede  Øjne. 

—  Hør  Godtfolk,  kan  I  sige  mig,  sidder  han 
endnu  paa  Vordingborg,  Kong  Erik?  —  De 
siger,  han  er  god  mod  Fattigfolk  og  giver  dem 
Ret  imod  de  store.  Han  er  dog  vel  ikke  dragen 
af  By;  for  saa  naar  jeg  ham  ikke  —  over  Vandet 
naar  jeg  ikke  i  denne  onde  Tid. 

For  en  pludselig  Mistanke  falder  hans  Arme 
slapt  ned  langs  hans  Ben;  og  Munden  staar  aaben 
under  det  lange  graa  Haar. 

—  Er  I  kommen  for  at  rove?  —  Der  er  ikke 
mer  tilbage  uden  jeg  —  og  saa  den  spættede 
Høne  og  den  gamle  sorte  Hane;  for  de  slap  op 
paa  Taget,  før  de  fik  Kig  paa  dem.  Se  I  kun  paa 
mig.  Jeg  er  Mosebonden  fra  Vallebo.  Min 
Else  har  I  taget  og  min  sidste  Ko  —  og  for- 
gangen saa  sved  I  min  Søn  Jens  af  hans  Gaard 
og  drev  ham  til  Skovs  til  de  andre.  Tag  I  nu 
mig  til  det  andet.  Hvad  skal  jeg  arme  Mand 
her  tilbage  uden  Elselil  og  min  sidste  Ko?  — 
Men  nu  gaar  jeg  til  Kongen,  han  selv  —  skal  I 
vide. 

Saa  dypper  han  Stadskoften  i  Truget,  tager 
den  op  mod  Lyset  og  stirrer  hjælpeløst  paa 
Hullet,  som  maa  bedes,  før  han  tør  staa  for  Naa- 
den  selv  og  kære  dem  paa. 

Otto  taler  til  ham.  Men  den  gamle  kan  ikke 
høre,  hvad  han  siger,  viser  ham  kun  Hullet,  som 
maa  bødes. 

Saa  rider  Otto  tavs  derfra. 

Da  de  naar  Skoven,   siger  Jeppe: 

—  Det  er  ikke  raadeligt.  Herre  Konge,  at  søge 
Skov. 

Men  Otto  hører  ikke  paa  hans  Varsel.  Han 
rider  ind  ad  Stien,  som  drejer  af  fra  Vejen. 
Træerne  bøjer  sig  sammen  over  Stien  og  rører 
Hestens  Hoved  nu  og  da.  De  maa  lette  Gre- 
nene for  at  slippe  igennem.  Men  den  tyste  Ro 
og  Egepurrets  galdefriske  Aande  gør  ham  saa 
vel. 

Det  rasler  i  Løvet.  Dér  springer  en  graa 
Skikkelse  mellem  Purret  og  forsvinder. 

Jeppe  holder  Hesten  an  og  ser  sig  nøje  om. 

—  Kom  kun!  —  siger  Otto  —  on  stakkels 
fredløs  Skovgangsmand! 

De  rider  videre  ind  i  Skoven.  Nu  aabner  sig 
en  Lysning  derhenne  mellem  høje,  gamle  Træer. 
Stien  hæver  sig  op  over  en  Bakke,  hvor  der 
ligger  to  store  vindfældte  Stammer  tværs  over 
med  de  svære  Rødder  i  Vejret,  filtrede  ind  i 
gulgraa,  sandet,  lerblandet  Jord.  Et  dybt  Hul 
i  Jorden  har  de  levnet,  der  de  brød  og  løftede 
sig  op  ved  Stammens  Fald. 

Mellem  de  fældede  Træer  skyder  et  Hoved 
frem  —  og  endnu  ét  —  ét  til.  Der  er  sex  ialt. 
Og  hist  siver  en  fin  Røg  op  mod  det  gulnende  Løv. 

De  Hoveder  stirrer  stivt  mod  Rytterne.  Det 
ene  har  en  gammel  rusten  Hjelm,  de  to  har 
Bondekabuds  —  og  de  andre  har  ikke  uden 
deres  grove,  filtrede  Haar. 

Nu  springer  de  frem  over  Stammerne  og  spær- 
rer Vejen  lige  for. 

Den  ene,  som  er  sort  af  strittende  Haar  og 
af  Øjne,  der  sidder  tæt  mod  den  lange  Næse, 
tørrer  sig  hastig  om  Munden  og  gaar  frem  for 
de  andre.  Hans  højre  Øre  er  flakt  helt  igennem 
af  et  nylig  læget  Sværdsaar. 

Den  anden,  som  er  meget  rød  i"  Hovedet  og 
meget  blaa  af  Blik,  tygger  endnu  sin  Mad  og 
stryger  sin  højre  Haand  af  i  sin  jordslaaede 
Kofte. 

Den  tredje  har  en  graa  Klat  i  det  venstre  Øje, 
sagtens  efter  Spydstik.    Han  er  lille  og  skrutten. 

Den  fjerde  griner  og  viser  sine  spidse,  gule 
Tænder,  som  ligner  Mester  Fulberts. 

Den  femte  er  den  største.  Ryggen  hænger 
som  et  Hvælv  over  Lænderne;  hans  lange  Arme 
naar  ned  under  Knæene;  og  han  har  et  mørkt, 
tungsindigt   Øjesyn   som   af   gamle   Hundeøjne. 

Men  den  sjette  gebærder  sig  som  en  rasende 
og  holder  intet  Lem  i  Ro. 

Alle  har  de  Vaaben.  Én  en  røvet  Stridskølle, 
de  to  har  Leer,  de  to  andre  Plejle  og  den  sjette 
svinger  en  tyk  Gærdestav  i  sin  Haand. 

De  er  Bønder  alle  —  det  er  godt  at  se  — 
skovgangne  Bønder. 

—  Staa  af  Hesten!  —  siger  den  sorte  med  det 
flakte  Øre.  Han  er  Otto  saa  nær,  at  den  sure, 
svedne  Kulsvierlugt,  som  hænger  i  hans  mange- 
aars  Kofte,  slaar  ham  op  i  Ansigtet.  Nu  ser 
han,  at  han  ligner  den  gamle,  døve  Bonde  paa 
Blikket  og  paa  Næsen.  Er  det  mon  hans  Søn, 
som  gik  til  Skovs? 

Den  rasende  svinger  sin  tykke  Stav  over  sit 
Hoved: 

—  Nu  skal  I  dø,  I  holstenske  Rakkere!  —  siger 
han,  mens  Spyttet  staar  ham  om  de  brune  Tand- 
stumper.   Men  den  sorte  trækker  ham  til  Side. 

—  Vi  er  danske  som  I  selv!  —  siger  Otto  og 
staar  af  Hesten.  Han  vil  ikke  flygte.  Det  for- 
langer ham  at  kende  den  Nød,  som  drev  dem  til 
Skovs. 

Den  meget  røde  peger  paa  Jeppe  og  siger: 

—  Det  er  Grevens  Trøje! 
Og  nu  siger  den  grinende: 

—  Du  med  de  røde  Hoser  —  du  er  vel  en 
af  de  danske  Riddere,  som  er  traadt  i  Grevens 
Sold.? 

Den  stærke  med  de  tungsindige  Hundeøjne 
hæver  sin  Le  og  siger  til  den  sorte: 

—  Jens,  lad  mig  slaa  ham  i  Grevens  Trøje. 

—  Bi  lidt!  —  siger  Otto  —  Døden  løber  ikke 
fra  os.  —  Saa  ser  han  paa  den  sorte  og  hans 
flakte  Øre  og  siger: 

—  Er  du  ikke  Mosebondens  Søn  af  Vallebo? 

—  Kender  I  mig? 

—  Det  hører  du.  Og  nu  spørger  jeg  dig:  vil 
du  have  din  Søster  Else  igen  og  din  Faders 
sidste  Ko,  som  de  Hanser  røvede  i  Nat. 

—  De  Hanser!  —  Grevens  Rakkere  var  det. 
som  røvede  dem.  Han  er  i  Ledtog  med  de  Hol- 
stenere paa  Fyn,  som  Kong  Valdemar  har  givet 
til  den  onde  Greves  Sønner. 

—  Er  det  sandt,  I  siger!  —  Otto  bliver  hvid 
om  Kind  og  griber  med  Haanden  til  sit  Hjærte- 
sted. 

—  Hvem  er  I,  at  I  ikke  ved  det?  —  Og  med 
de  tyske  Lej edj ævle,  som  rider  Landet,  er  han 
i  Pagt  —  Brandenburgerne,  Lybækkerne  og  hvad 
de  hedder  tilhobe.  Hvad  de  store  Hunde  lev- 
ner, det  tager  den  svenske  Mær,  Knud  Porse's, 
paa  Kalundborg.  Hendes  Folk  jager  Bonden 
helt  ned  til  Næstved. 

—  Satan  slaa  dem!  —  men  vent  kun,  Godt- 
folk! Naar  Kong  Otto  bliver  karsk,  saa  skal  I 
spørge  andet  nyt.  Det  skal  du  vide,  Jens  Vallebo, 
at  det  var  Kong  Otto,  som  frelste  din  Søster 
Elses  Liv  og  din  Faders  sidste  Ko. 

Den  sorte  træder  ham  ganske  nær  og  stirrer 
ham  ind  i  de  blaa  Øjne  med  de  mælkefyldte 
Blærer,  som  vil  han  stirre  hans  inderste  Tanke 
ud  deraf. 

—  Kong  Otto,    siger  I;  kender  I  ham? 

—  Jeg  kender  ham  bedre  end  nogen. 

—  Er  det  sandt,  at  han  sidder  Fange  paa  Vor- 
dingborg? 

Laurids  Bruun  :    Alle  SjTideres  Konge.  ^^ 

—  Ikke  Fange,  men  Gæst  hos  Greven,  hans 
Farbror.     Kender  du  Kong  Otto? 

—  Jeg  kender  ham  vel.  Vi  kendte  ham  vel 
af  Ry,  den  Junker.  Han  ligned  sin  Mor,  sagde 
de.  En  stakkels  Kvinde  frelste  han  fra  Kagen 
paa  Nykjøbing  Torv.  Han  undte  Bonden  vel. 
Derfor  fik  de  spændt  ham  af  Landet. 

—  Det  er  rigtigt!  —  siger  Jeppe  og  nikker 
trygt. 

—  Men  der  han  hørte  derude,  hvorledes  Bon- 
den blev  jaget  som  Hund,  saa  fandt  han  hjem. 
Men  sidenhen  saa  faldt  han  i  den  onde  Greves 
Vold  paa  Taphede.  Han  lagde  ham  i  Baand. 
Og  nu  siger  de,  at  han  har  tabt  Forstanden  i 
det  haarde  Fængsel  —  og  Greven  har  lovet  hans 
Broder  for  Guld  og  Penge  at  holde  ham  i  Fan- 
genskab paa  Slottet.     Kan  det  passe? 

—  Det  passer  ikke!  —  siger  Otto.  Men  rig- 
tigt er  det,  at  han  undte  Bonden  vel  alle  sine 
Dage.  Og  kunde  han  hjælpe,  da  kom  han  saa 
vist.  Det  kan  jeg  sige,  for  jeg  er  hans  bedste 
Mand. 

—  Er  det  sandt  —  er  I  Kong  Ottos  gode 
Mand? 

—  Hans  gode,  hans  første  og  hans  eneste 
Mand. 

Jens  vender  sig  til  sine  Fæller  og  hvisker  med 
dem.  Saa  træder  han  atter  frem,  og  nu  letter 
han  Huen  af  sit  sorte  strittende  Haar;  og  de 
letter  alle  deres  Huer  —  de,  som  nogen  har. 

—  Vil  I  ride  med  hemmeligt  Bud  til  Kong 
Otto  fra  de  sjællandske  Bønder? 

—  Det  vil  jeg.  Jeg  rider  just  nu  hans  Ærinde 
til  Bo  Falk  paa  Nykjebing  Slot. 

—  Men  først  maa  I  sværge,  at  I  skaffer  mig 
min  Søster  Else  og  min  Faders  sidste  Ko  igen 
i  Behold. 

—  Det  sværger  jeg.  Hun  er  i  Forvaring  i 
Vordingborg.  Kongen  borger  for  hende.  — 
Hvad  Bud  skal  jeg  bringe? 

—  Sig  til  Kong  Otto,  at  om  han  slipper  af 
Slottet,  da  venter  vi  Bønder  paa  ham.  Vi  er 
gaaet  sammen  fra  Baarse  og  fra  Snesøre  og 
Everdrup  —  fra  alle  de  Byer  og  Gaarde,  som 
de  holstenske  Rakkere  paa  Mærn  og  Beldringe 
og  paa  Lækkinge  og  de  andre  har  svedet  og 
plyndret.  Vil  han  føre  os,  da  skal  han  faa  en 
Bondehær  paa  godt  Tusende  Mand  —  ja  mange 
fler  —  jeg  svarer  for  alle  de  Bønder  fra  Kalund- 
borg og  helt  herned  til  Sjællands  Odde. 

—  Vil  I  være  ham  hørige  og  lydige  i  ét  og 
alt? 

—  Det  vil  vi.     Som  Bonden  sin  Konge. 

—  Vil  I  følge  ham  til  Kalundborg  og  jage 
Porseyngelen  af  Gaarde  og  hjælpe  ham  til  sit 
gamle  Slot,  som  har  Rigets  Dressel  inde. 

—  Det  vil  vi,  om  han  vil  være  os  huld  og 
give  os  vore  Gaarde  og  vor  gamle  Ret  med 
Ære. 

—  Og  om  jeg  nu  bringer  ham  de  Bud,  hvor 
kan  han  da  møde  Jer  i  Sikkerhed? 

18* 

Atter  gaar  de  sammen,  de  sex  Bønder,  og 
hvisker   Mund   mod   Øre. 

Saa  træder  han  frem  igen,  den  sorte: 

—  Hvad  Sikkerhed  giver  I  for,  at  I  farer  med 
Sandhed,   at  I  tjener  Kongen? 

—  Dér  er  hans  Seglring.  Behold  den,  til  I 
ser  ham  selv. 

Den  sorte  tager  Ringen  i  sine  krogede  Fingre, 
som  var  det  den  hellige  Hostie.  Saa  gaar  den 
fra  Haand  til  Haand  mellem  dem  alle.  Aldrig 
tog  de  slig  kostelig  Ting  i  deres  Haand. 

—  Vi  tror  Jer!  —  siger  Jens  og  nikker.  Og 
han  tænker:  I  værste  Fald  er  den  Ring  en  skøn 
Løsepenge  for  to  Ryttere. 

—  Men  om  I  farer  med  Svig,  da  skal  I  vide, 
at  ikke  én  sjællandsk  Bonde  vil  tøve,  før  Jer 
Hjærte  og  Lever  er  kastet  for  Svin. 

—  De  Kaar  tager  jeg  mig  paa  —  siger  Otto 
og  nikker  —  og  sig  mig  saa  Stedet. 

—  I  Baarse  Kirke,  som  de  Holstenere  fra 
Mærn  Høvedsgaard  plyndrede  forgangen  Nat,  der 
de  sved  Byen  af  og  jog  Bønderne  af  Gaarde  — 
dér  maa  han  komme  for  den  øde  Kirkes  Dør  ved 
Midnat  og  bede  om  Præsten  til  en  døende.  Og 
naar  han  spørges:  „Hvem  er  Præsten?"  —  saa 
skal  han  svare:  „Sorte  Jens  Vallebo." 

Da  lukkes  han  ind,  om  han  kommer  uden 
Følge. 


xvn 

KÆRLIGHED 

Himlen  er  alt  aftenbleg,  Luften  klar  og  kelig 
stille. 

Otto  og  Karen  gaar  ved  hinandens  Side 
frem  og  tilbage  ad  Lindegangen. 

Han  maaler  Gangens  Perspektiv  med  Øjet  — 
de  Linde  er  voxet  godt  i  disse  elleve  Aar. 

Karen  skotter  fra  Siden  til  hans  lange  Ansigt 
med  den  høje  Pande  over  de  store,  hvælvede 
Øjne.  Hun  forstaar  det  ikke  —  han  ser  dog 
ikke  saadan  ud. 

Jeg  maa  huske  at  kalde  ham  Konge. 

—  Er  det  sandt,  at  I  skal  klostergives?  — 
spørger  Otto  og  fæster  sine  Øjnes  Hjul  med  de 
mælkefyldte  Blærer  paa  hendes  røde,  runde 
Mund. 

Karen  slaar  Blikket  ned  og  nikker. 

—  Hvorfor.'  —  spørger  han  tyst  i  den  tyste 
Luft. 

Ved  han  det  virkelig  ikke?  —  Han  slap  mig 
jo   selv   den  Nat,    da  Kongen   døde.   —   Hvad 

andet  skulde  jeg  vel  gøre  nu  end  bede  for  ham  og 
for  Far? 
Karen  bøjer  Hovedet  og  tier  stærkt. 

—  Har  I  givet  Løftet?  —  hvisker  Otto,  som 
var  det  i  en  Kirkestol,  han  hviskede  til  hende. 
Hun  kan  mærke  hans  varme  Aande  mod  sin 
Tinding. 

—  Ja,  Herre  Konge. 

—  Til  hvem? 

—  Til  Mester  Fulbert,  Herre  Konge  —  min 
Skriftefader. 

—  Aa,  kald  mig  Otto.  Jeg  er  ikke  mere 
Konge  end  I  selv. 

Hvad  er  dog  det?  —  Vil  han  ikke  hedde 
Konge?  —  Men  Far  siger  jo  —  det  forstaar  jeg 
ikke. 

Otto  læser  Forbavselsen  af  hendes  Øjne.  Hvad 
kan  hun  have  hørt  om  ham? 

Han  standser  og  tager  hendes  bløde,  sen- 
drægtige Haand,  som  hænger  ned  saa  tæt  ved 
hans. 

—  Cara,  hvad  siger  de  om  mig? 

—  Hvem? 

—  Jer  Fader  —  og  de  andre. 

—  Hvad  vil  I  regne,  hvad  min  Fader  siger. 
Ingen  Aften  gaar  han  nøgtern  til  Sengs.  I  saa 
jo  selv,  hvorledes  han  var  ved  Nadverbordet 
allerede. 

—  Cara,  jeg  beder  dig  —  sig  mig,  hvad  du 
ved  om  mig.  Jeg  har  ingen  anden  Ven  end 
dig. 

Herre  Gud  i  Himlen,  hvor  har  de  gjort  ham 
ondt!  Nu  kan  jeg  ikke  andet.  Nu  siger  jeg 
det  hele. 

—  De  siger,  at  dér  —  i  det  lange,  haarde 
Fængsel  —  dér  led  I  Skade  paa  Forstanden. 

—  Er  det  alt? 

—  De  siger  ogsaa  —  (nu  tør  hun  ikke  se  paa 
ham)  —  at  den  onde  kom  til  Jer  i  Fængslet  i  en 
liden  sort  Mus's  Lignelse. 

—  Siger  de  det?  —  din  Fader  —  dem  alle  — 
det  siger  de? 

Han  bliver  hvid  om  Kinden;  og  hans  Hænder 
dirrer  af  den  Vrede,  som  tager  paa  at  banke  i 
hans  Hjærte. 

—  Derfor  saa  maatte  de  gøre  Eders  Broder 
Valdemar  til  Konge  i  jert  Sted;  men  I  maa  ikke 
vide  bedre,  end  at  I  nu  og  altid  er  Kongen.  Og 
derfor  saa  siger  alle  „Herre  Konge"  til  Jer,  at  I 
ikke  skal  komme  i  Rasenhed  og  friste  den  onde 
paa  ny.  Men  fra  ham  kan  I  kun  frelses  ved 
gode  Menneskers  Forbøn  —  (hun  siger  det  sagte 
og  ser  ned  for  sin  Fod)  —  det  mener  Mester 
Fulbert. 

Nu  bryder  hans  Vrede  ud: 

—  Fyen  har  de  givet  Grevens  Sønner  — 
Niels  Ebbesen,  min  kære  Fælle,  har  de  svigtet, 
til  han  laa  slaaet  med  alle  sine  Mænd  ved  Nonne- 
bjerg. Saaledes  har  de  holdt  den  Ed,  de  svor. 
Og  mig  —  mig  har  de  — 

—  Jeg  tror  det  ikke.  Naar  I  siger  nej,  saa  tror 
jeg  dem  ikke. 

Nu  standser  hun  og  vender  sit  Ansigt  med  den 
skære  Lød  imod  ham  og  ser  op  paa  ham  gen- 
nem Øjets  lange  Vipper: 

—  Det  med  den  onde  —  er  det  vel  sandt? 

Otto  tier,  bøjer  Hovedet  og  tier.  Saa  gaar 
han  bag  om  Stenbordet  og  sætter  sig  paa  Bæn- 
ken. Ryggen  falder  sammen;  Øjet  stirrer  tavst 
og  tungt  mod  Jorden. 

Og  da  hun  sætter  sig  stille  ved  hans  Side,  som 
de  sad  den  Aften,  da  han  kom  ridende  i  Gaarde 
til  sin  Faders  Død  —  saa  ser  hun  nu  først  med  et 
eneste  langt  Blik,  alt  hvad  han  har  lidt  siden 
da.  Hun  har  glemt  sit  Spørgsmaal  —  glemt  sit 
Løfte.  Hun  tænker  kun,  at  nu  er  han  stedt  i 
Nød,  og  nu  er  han  hos  hende. 

Aa  —  den  bitre  Fold  der  om  hans  Mund! 
Hvor  han  er  ræd  over  sine  store  Øjne! 

Saa  ilde  har  de  handlet  med  min  Ven! 

Hun  hylder  ham  ind  i  sine  Øjnes  dunkle  Slør, 
I  det  samme  ser  han  over  paa  hende,  og  hans 
store  Øjne  aander  Kys  paa  Kys  ned  over  hen- 
des bløde  Kind.  Og  hendes  aabne,  runde  Læ- 
ber med  den  lille,  saare  Smertefold  giver  ham 
dem  blødt  og  stille  tilbage  —  ét  efter  ét. 

Lindenes  Løv  er  gult.  Bladene  drysser  og 
svirrer  blødt  og  nølende  mod  den  fugtig  kolde 
Jord;  og  hist  ovre  bag  Lavendelbuskene  og  Rib- 
sene hænger  Ærtestænglerne  visne  med  tykke, 
gule,  glemte  Bælge. 

Hvorfor  tog  han  mig  ikke  dengang.'  —  da 
var  det  Tiden. 

Den  Krist,  som  hun  tilbeder  i  Kapellet,  hvem 
hun  skænker  al  sin  Længsel  og  sine  Bønners 
duftende  Aande  —  ham  har  hun  givet  Ottos 
Øjne  og  hans  Munds  den  fine  svungne  Læbe- 
bue. 

Aa  —  hans  stakkels  lange,  hvide  Haand,  som 
hviler  tungt  paa  Bordets  Kant  —  saa  mager!  — 
undres  paa,  at  der  er  ingen  Naglegab  at  se. 

Nu  taler  han  til  hende  om  sit  Liv  paa  Vor- 
dingborg —  om  sin  bestandige  Angst  —  om 
sine  vaagne  Nætter  taler  han  sagte  ud  i  den 
stille,  klare  Luft.  Og  han  fortæller  om  sit  Møde 
i  Skoven  med  de  stakkels  skovgangne  Bønder. 
Og  da  han  først  er  begyndt  at  tale,  saa  aabner 
han  sit  Hjærtes  Sluser  for  hende  og  beretter 
om  sit  Liv  saa  langt  tilbage,  han  kan  huske. 
Hvor  det  gør  godt  at  aabne  sig  for  hende!  Kunde 
han  blot  sige  hende  alt.  Og  han  fortæller  om 
sin  Attraa  —  om  Sara  — og  om  Martje.  Om 
sine  Haab  og  sine  Tanker  taler  han  —  og  om 
alle  de  bitre  Skuffelser,  som  Livet  bød,  enddog 
han  endnu  kun  er  fireogtredive  Aar.  Skuffet 
blev  han  af  Mennesker,  han  troede  bedst  —  af 
sig  selv  —  af  Gud.  Han  fortæller  om  sit  Fæng- 
sels de  syv  vaandefulde  Aar.  De  kom  til  ham 
i  hans  Celle  —  og  de  svor  ham  hint  og  dette  — 
Valdemar  og  Bispen  —  og  saaledes  har  de 
holdt  det.  Det  kommer  ham  for,  som  har  han  al 
sin  Levetid  flakket  hjemløs  rundt  imellem  dem  — 
men  nu  —  som  han  sidder  her  paa  Stenbænken 

ved  hendes  Side  —  nu  først  kender  han  det, 
som  var  han  hjemme. 

—  Hos  dig,  Cara,  er  jeg  hjemme  —  her  i 
Lindehuset  ved  din  Side.  Da  Jeppe  Dip  bragte 
mig  Bud  om  dig  forgangen  Morgen  —  da  var 
det  mig,  som  brød  Solen  pludselig  frem  af  tunge 
Skyer;  og  jeg  kendte  det  for  første  Gang,  at 
hos  dig  er  den  Magt,  som  jeg  kan  give  mig  til, 
som  kan  slette  min  Skræk  og  gøre  mig  tryg  i 
Hu.  Hvad  er  det  altsammen  værd  uden  dette 
ene?  —  Cara  —  det  er  jo  Elskov  —  er  det  ikke 
Kærlighed? 

Karen  fører  Haanden  til  sit  Hjærte: 
Hellige  Guds  Moder,  staa  mig  bi! 

—  Hvorfor  har  jeg  dog  aldrig  set  det  før 
nu?  —  Det  har  dog  vist  levet  i  mig  d3^best  inde. 
hvor  jeg  end  færdedes.  Liden  Cara  —  saa  skøn 
du  er  bleven,  Aar  for  Aar!  —  Det  lyster  mig 
at  tage  dig  i  Favn  —  at  hvile  mit  Hoved  mod 
dit  bankende  Bryst. 

Kysser  han  mig  nu,  saa  er  jeg  hans  min 
Levetid.  Løftet  —  Løftet  —  hellige  Guds  Mo- 
der,  staa  mig  bi! 

—  Cara,  jeg  elsker  dig.  Jeg  gaar  ikke  her- 
fra uden  dig.  Hvad  kerer  jeg  mig  om  Kloster 
og  Løfte?  Du  vidste  jo  ikke  selv,  hvad  du 
lovede. 

Synke  hen  i  Kys  af  hans  Mund,  som  stir- 
rer paa  mig  med  sin  svungne  Bue. 

—  Cara,  rejs  med  mig  herfra  —  endnu  i 
Nat.     Jeg   skal   komme   og   tage   dig  paa   din 

Seng.  Jeppe  skal  holde  rede;  saa  fl^^gter  vi 
fra  Kloster  og  fra  Løfte. 

Med  de  Øjnes  Lys  i  mine  — 

—  Saa  rider  vi  til  Baarse  og  spørger  efter 
Præsten  til  den  døende.  Og  jeg  skal  være 
Konge  for  dem,  som  har  lidt  ilde,  som  jeg  selv 
led  ilde. 

Med  de  Armes  Himmel  om  mit  Liv. 

—  Vi  skal  gøre  godt  imod  dem,   du  og  jeg 

—  for  alt,  hvad  de  har  maattet  døje  af  de 
store. 

Drages  —  dø  —  helt  dybt  paa  Bunden  af 
hans  Favn. 

—  Aa,  om  du  havde  set,  som  jeg  har  set  det 

—  Gaarde  brænde.  Huse  fældes  —  Sæden  raad- 
den  paa  Marken  —  og  Landets  bedste  Mænd 
som  vilde  Dyr  i  Skove. 

Nu  tager  Otto  hendes  bløde  sendrægtige 
Haand  i  sin. 

—  Cara,  vær  med  mig  —  som  min  Elskede 

—  som  min  Hustru. 

Hvad  Hustru  —  ingen  Baand  skal  bindes 
om  vort  Liv  uden  Elskovs  frie  Magt.  Hel- 
lere din  Frille  end  din  Hustru. 

Hellige  Guds  Moder  —  hør  ikke  de  Tanker! 

—  forbarm  dig  —  hjælp  mig! 

Nu  rejser  hun  sig  hastig  op  fra  Bænken  og 
drager  Haanden  til  sig: 

—  Jeg  maa  gaa. 

Han  staar  ogsaa   op   og  søger  atter  hendes 

Haand;  men  hun  gemmer  den  for  ham  og  bøjer 
sit  blussende  Hoved. 

—  Hvorhen,  Cara? 

—  Til  Kapellet  —  jeg  skal  læse  mine 
Benner. 

Hun  gaar  op  ad  Lindegangen,  men  han  føl- 
ger efter. 

Der  Gangen  drejer  af,  vender  hun  sig  imod 
ham  og  beder  med  nedslagne  Øjne: 

—  Følg  mig  ikke! 

Men  hendes  Hjærte  beder  imod  og  drager 
ham  efter  sig.  Hun  er  hans  —  de  kan  slet 
ikke  skilles. 

Følger  han  mig  ikke  nu,  saa  er  der  ikke  Elskov 
i  hans  Hjærte. 

Hun  gaar  gennem  Laagen  over  Gaarden  til 
Kapellet;  og  hun  lytter  til  hans  Skridt  efter  hen- 
des i  Mørket. 

Hellige  Jomfru  —  hvad  skal  jeg  gøre?  — 
Herre  Jesus,  hjælp  mig!  —  jeg  har  jo  givet  dig 
mit  Løfte. 

Men  hendes  Hjærte  hvisker  til  hans,  der  ban- 
ker der  bag:  Kom  —  kom!  —  forlad  mig 
ikke! 

Nu  standser  hun  ved  Kapellets  Dør.  Han  er 
ved  hendes  Side.  Hun  ser  op  paa  ham;  og  nu 
fortæller  hendes  slørede  Blik  under  Vipperne 
ham  om  alle  de  mange  Aars  Længsel  og  al  hen- 
des blussende  Kærlighed. 

Saa  bøjer  hun  Hovedet  til  Hilsen,  gaar  ind  i 
Kapellet  og  lukker  Døren  efter  sig. 

Følger  han  ikke  nu,  saa  er  der  ikke  Elskov 
i  hans  Hjærte. 

Stands  ham,  hellige  Jomfru  —  frels  ham  fra 
den  svare  Helligbrøde! 

Hun  kaster  sig  ned  for  Guds  Moders  Alter. 
som  hun  smykker  hver  Dag  med  friske  Blom- 
ster, Høstens  sidste  Blomster. 

Forvirrede  Bønner  stiger  op  af  hendes  hede 
Læber;  men  hendes  Hjærte  og  hendes  Hu  beder 
mod  ham  derudenfor. 

Tys  —  det  er  hans  Skridt  over  Fliserne  — 
nu  kommer  han  hid  i  Mørket. 

Dér  staar  han  bag.  Hun  mærker,  at  han 
bøjer  sig  over  hende;  og  nu  rækker  han  Ar- 
mene ned  imod  hende  —  og  der  han  griber  om 
hendes  Liv  og  hæver  hende  op,  gaar  et  dybt 
Suk  rystende  igennem  hende.  Hendes  Blik 
strejfer  Madonnas  Hoved  i  en  sidste  Bøn. 

Saa  lad  da  vor  Ulykke  ske  og  Jammer  komme 
over  os!  —  Hellere  hans  Frille  end  Kristi  Brud! 

Nu  giver  hun  sine  stærke  Arme  om  hans  Hals 
og  lægger  sig  i  Smerte  og  Fryd  ind  i  hans  Favn. 

Der  er  ingen  Himmel  over  dem  —  ingen  Jord 
under  dem.  Sammen  svæver  de  frit  i  Kærlig- 
heds det  underfulde  Rige. 

Herre,  om  du  er  deroppe  —  se  i  Naade  til  os. 
Vi  har  baaret  Elskov  til  hinanden  saa  længe.  Er 
du  vred,  da  lad  din  Vrede  ramme  mig  i  dette 
Nu,  at  jeg  maa  dø  i  hans  Favn! 

Men  der  den  klostergivne  hviler  i  hans  Arm 
paa  det  hellige  Sted,  da  ved  Otto,  at  nu  er  det 

forbi.  Nu  har  han  givet  sig  over  —  endelig. 
Valget  er  truffet.  Og  der  han  føler  det,  saa 
svinder  Rædslen  og  Tvivlen  med  et  af  hans 
Hjærte.  Der  svulmer  op  en  Trods,  som  han 
aldrig  før  har  kendt.  Han  holder  hende  trygt 
i  sine  Arme,  og  han  stirrer  op  mod  den  store 
Krist  paa  Korset  der  i  Maaneskj^ggen : 

—  Forband  os  kun!  Nu  siger  jeg  mig  fra  dig 
og  din  Fader.  I  har  aldrig  hjulpet  mig  —  al- 
drig hørt  mine  Bønner. 

Han  stirrer  op  mod  Maanen  og  hvisker: 

—  Hjælp  os  nu  du,  Asmodæus!  —  nu  giver 
jeg  mig  frit  til  dig. 

Maanen  er  gaaet  ned  bag  Skoven.  Bo  Falk 
sover  Dagens  Rus  ud  for  at  være  klar  til  den 
næste.  Jeppe  Dip  venter  med  sin  og  sin  Herres 
Hest  paa  den  anden  Side  Graven. 

Jesper,  der  er  Taarnvagt  efter  gamle  Ole, 
som  døde  ifjor  mæt  af  Gigt  og  Dage  —  har 
Maren  Fadeburs  hos  sig  paa  sin  Løjbænk.  Thi 
den  kongelige  Gæst  har  sørget  for  god  Bevært- 
ning —  ægte  Rostocker  Mumme  er  givet  til  Fol- 
kene at  drikke  ham  Sundhed  i.  Derfor  sover 
nu  Jesper  og  Maren  trygt  i  Taarnet  ved  hin- 
andens Side. 

Sagte  sænker  Otto  Broen.  Det  har  han  gjort 
saa  mangen  Gang  som  Dreng  for  gamle  Ole. 
Han  og  Karen  lister  over  Broen  —  de  har  Skoene 
i  deres  Haand.     Saa  løfter  Otto  hende  op  paa 

sin  Hest,  sætter  sig  selv  bag.  Og  nu  rider  de 
tre  uden  om  Byen,  ud  i  Nattens  Mørke. 

Jeppe  Dip  kender  hver  en  Sti  paa  Falster. 
Han  fører  dem  trygt  gennem  Skoven  til  Grøn- 
sund. Færgemanden,  som  han  kender  godt  fra 
gamle  Dage,  vækkes  op  og  sætter  den  fremmede 
Ridder  og  hans  Kvinde  over  til  Møen.  Derfra 
gaar  Vejen  til  Koster,  saa  atter  over  Vand  til 
Kallehave. 

I  den  store  Skov  hviler  de  tre  Ryttere  hele 
Dagen.  Men  da  Mørket  falder  paa,  rider  de 
mod  Nord  til  Baarse.  Og  ved  Midnat  klapper 
Otto  paa  Baarse  Kirkedør  og  spørger  efter  Præ- 
sten til  en  døende. 


—  I  kom  i  en  god  Stund,  Herre  Konge  — 
siger  Sorte  Jens  —  nu  skal  jeg  vise  Jer  et  lyste- 
ligt Syn. 

Gennem  den  murede  Gang  gaar  de  over  i 
Taarnet,  op  ad  den  møre  Trappe,  der  er  fuld  af 
Brokker,  som  Blæsten  under  Taarnhætten  der- 
oppe har  revet  af  Gluggernes  Murkant  og  fældet 
ned  —  op  til  Toppen,  hvor  den  store  Jærnkrog 
stirrer  ned  paa  dem  efter  sin  Klokke,  som  Hol- 
stenerne paa  Mærn  Høvedsgaard  røvede  forleden 
sammen  med  Altrets  baldyrede  Dug  og  Kalken 
af  Sølv. 

Her  under  Taarnets  Hætte  er  der  frit  Syn  til 
alle  fire  Sider. 

—  Hvad  ser  I,  Herre  Konge? 

—  Intet.  Jo  —  en  Lysning  dér  i  Øst.  Det 
brænder  derovre. 

En  Sky  af  røde  Flammer  boltrer  sig  op  mod 
den  mørke  Stjernehimmel. 

—  Og  dér  —  i  Nord  —  og  dér  bag  Skoven 
lyser  det  op  paa  Himlen. 

Det  er,  som  laa  Sankt  Hans  Nat  over  Landet. 

Skæret  fra  Flammerne  falder  over  Sorte  Jens's 
Øjne.  De  er  store  og  onde  at  se;  og  han  stirrer 
paa  Ilden,  som  han  er  vant  at  stirre  vagtsomt 
paa  Kulmilens  sivende  Røg  og  vogte  paa,  om 
Ilden  er  tilpas  og  stærk  der  nede  under  Grøn- 
sværet. 

—  Hvad  er  dog  dette?  —  spørger  Otto. 

—  I  denne  Time  farer  mere  end  trehundrede 
holstenske  Sjæle  til  Helvede. 

—  Hvem  virker  det? 

—  Det  virkede  jeg  og  de  sjællandske  Bøn- 
der. Nat  og  Time  er  forud  gjort  vis,  at  hver 
Mand  kunde  være  paa  sin  Plads.  Fra  fyrre- 
t3rve  Landsbyer  er  i  denne  Nat  Bønderne  dragne 
ud  med  Leer  og  Plejle  og  Halm  og  Tjære. 
Paa  hver  en  Gaard,  som  Holstenerne  har  taget, 
har  vi  en  fuldtro  Mand  af  vore  i  Tjeneste.  Alt 
er  beredt  —  og  se  —  nu  farer  de  til  Helvede. 

Karen  trykker  sig  op  til  Otto. 

De  Flammer  luer  ham  ind  i  Hjærtet.  Det  er 
Flammer  af  Hævn.  som  stiger  rygende  mod 
Stjernerne  og  kalder  dem  til  Vidne.  Det  er 
Hadets  klare  Luer,  som  ulmede  saa  længe  under 
den  store  Mile  —  se  nu  faar  de  Luft.     De  blus- 

ser  op  og  bliver  rede  i  Kammen  og  gule  som 
Hævnens  Flammer.  De  dræbtes  Sjæle  flakker 
klagende  i  Røgens  vildsomme  Skyer. 

For  første  Gang  føler  han  det  sejrende  Hads 
Jubel,  smager  Hævnens  søde  Drik,  der  kvæger 
Tørsten  og  lindrer  for  al  Sorg  og  Svie. 

Hævn  for  min  Fader  —  Hævn  for  min  Far- 
fader! Hævn  for  Niels  Ebbesen,  min  kære 
Fælle!  —  Hævn  for  Segeberg  —  Hævn  for 
Rendsborg  —  Hævn  for  alle  de  syv,  de  vaande- 
fulde  Aar! 

Lad  det  blusse,  lad  brænde!  —  Hævn  for 
Forsmædelsen  —  Hævn  for  Nedværdigelsen, 
for  Undertrykkelsen!  Hævn  for  Riddere  og  Bøn- 
der —  for  Bonden  især.  Hævn  for  de  døde 
Sjæle  under  den  gamle  Vold! 

Han  synes,  han  ser  den  onde  Fyrste  ride  rundt 
mellem  Baalene  og  puste  med  sin  sorte  Kappe 
snart  til  dette,  snart  til  hint.  Han  synes,  han 
ser  ham  bøje  sit  grinende  Ansigt  frem  over  Flam- 
merne, der  virker  Hævn,  som  Raimund  bøjede 
sig  over  Diglen,   der  han  virkede  Guldet. 

Han  griber  Jens's  Haand  og  trykker  den: 

—  Tak  —  hav  Tak! 

Nu  vil  Karen  ned  fra  Taarnet.  Hun  ryster 
over  Kroppen  og  vil  ned. 

I  Kirken  har  Elsif  —  Sorte  Jens's  Kæreste, 
Taterkvinden  med  de  hoppende  Bryster  under 
den  løse  Smække  og  det  sorte  Haar  ned 
over  Kinderne  og  de  leende  Øjne  —  hun 
har  kogt  Nadvergrød  paa  et  Baal  over  Sten- 
Laurids  Bruun  :    Alle  Sj'nderes  Konge.  ^^ 

fliserne  i  Koret.  Røgen  trækker  ud  gennem 
den  runde  Glug  højt  oppe  i  Korets  Mur.  Nu 
tager  hun  Grøden  af  Ilden  og  hælder  den  op  i 
den  store  Døbefont  af  Sten,  —  den  som  Bonde 
Fris  gjorde,  og  som  Asger  Ryg  lod  gøre. 
Ot'to  ler,  da  han  ser  det. 

—  Det  kalder  jeg  et  Nadverfad  —  har  I  Pors 
til  Grøden? 

Bonden  med  Klatten  i  det  venstre  Øje  henter 
en  Dunk  01  frem  under  en  løs  Gravsten  i  Side- 
skibet. Og  nu  kommer  de  frem  af  Munkesto- 
lene, hvor  de  har  ligget  sovende  og  døsende, 
de  Bønder.  Den  rasende  og  ham  med  den 
hvælvede  Ryg,  de  lange  Arme  og  de  tungsindige 
Øjne  —  han  har  Hu  til  Elsif;  men  hun  hører 
ham  ikke  —  og  han,  som  griner  bestandig  og 
viser  sine  gule,  spidse  Tænder,  der  ligner  Me- 
ster Fulberts. 

Da  Grøden  er  spist,  siger  Sorte  Jens  Vallebo 
til  Otto: 

—  Inden  Morgengry  kommer  de  Bønder 
hid  til  Kirken.  Og  saa,  Herre  Konge,  skal  I 
faa  den  Hær,  jeg  lovede  Jer.  Sig  os  nu,  hvor  I 
vil  føre  os. 

—  Mod  Kalundborg  gaar  Toget. 

—  Ret  nok. 


Bonde  Fris  —  Asger  Ryg.  Paa  Døbefonten  i  Baarse 
Kirke  er  indhugget :  Bondo  Friso  me  fecit  —  Esgerus  Roth 
me  fecit   fieri   o:   B.  F.  gjorde   mig  —  E.  R.  lod    mig  gøre. 

—  Mod  Porseynglen,  som  har  Rigets  Dressel 
inde. 

—  Ja  vel,  Herre  Konge. 

—  Og  er  min  Hær  en  Bondehær.  saa  er  jer 
Konge  en  Bondekonge.  Fattigmands  Konge  vil 
jeg  være.  Landet,  som  er  slaaet  af  Fjender  og 
hærget  af  sine  egne  Stormænd  —  det  vinder  vi 
tilbage  ved  de  Bondearme,  der  har  djTket  den 
Jord  til  alle  Tider  og  ført  Ploven  derover.  Pan- 
terne vil  vi  løse  tilbage,  ikke  med  Sølv,  men 
med  Bondevaaben.  Saaledes  holdes  den  Ed, 
jeg  svor  min  Fader  paa  hans  Dødsseng. 

—  Herre  Konge,  giv  os  saa  et  Feltraab  —  et 
Kendingsord  —  giv  os  en  Helgen  til  at  sejre 
under. 

Otto  bliver  mørk  i  Hu.  Han  tænker  paa  Nat- 
ten i  Kapellet.  Det  faar  ikke  hjælpe.  Valget  er 
gjort.  Rædselen  svandt  bort  og  veg  Plads  for 
Trods  og  Mod.  Nu  staar  han  paa  sin  egen  Kraft 
mod  dem  deroppe.  Og  skal  nogen  hjælpe,  faar 
det  være  ikke   dem,    men   — 

—  En  Helgen,  ja,  en  Skytshelgen  skal  jeg  give 
Jer  —  min  egen  skal  I  faa  —  han,  som  leder 
min  Skæbne  nu  — 

—  Hvad  hedder  han? 

—  Han  hedder  Sankt  Asmodæus.  Han  skal 
føre  os.  Med  ham  vil  vi  holde  Jul  paa  Kalund- 
borg. 

Nu  drager  de  sig  rundt  i  Kirken,  de  Bønder. 
Hver  søger  sin  Stol  for  "at  sove. 

For  Otto  og  Karen  har  Elsif  redt  et  Hæders- 

leje  af  Alterskamlens  Polster  og  dækket  med 
Bordets  hvide  Lin. 

Snart  sover  alle  uden  han,  som  har  Vagten. 
Det  er  Bonden  med  den  hvælvede  Ryg  og  de 
tungsindige  Øjne.  Han  slænger  sig  paa  Hug  for 
Vaabenhusets  stængede  Dør. 

Medens  alle  sover,  lister  Elsif  sig  fra  Jens's 
Side.  Hun  vil  op  i  Taarnet.  Det  er  de  Flam- 
mer og  Luer,  som  lokker  hende  til.  Aldrig  saa 
hun  saa  skønt  et  Syn.  Fra  Ilden  derude  slaar 
Luerne  ind  i  hendes  Blod  og  tænder  hendes 
Sanser.  Saa  kryber  hun  ned  ad  den  møre 
Trappe,  lister  sig  hen  til  Jens's  Leje  og  vækker 
ham  op.  Thi  hun  vil  ligge  i  hans  Arm  for  den 
Hede,  som  Ilden  har  slængt  i  hendes  Skød. 

Bonden  for  Vaabenhusets  Dør  stirrer  med  de 
tungsindige  Hundeøjne  henimod  deres  Leje.  Af 
al  sin  Evne  lytter  han'  mod  deres  Vellysts  Lyde. 
Det  skærer  ham  som  Knive  gennem  Hjærtet; 
men  endda  maa  han  lytte. 


xvni 

JUL  PAA  KALUNDBORG 

i  Skovbrynet  holder  Otto  og  Jens  til  Hest, 
dækket  mod  Byens  Øjne  af  Mørket  mellem 
de  nogne  Stammer. 

Paa  Bakken  histovre  skyder  Kalundborg  Slot 
sine  Taarne  op  af  Skumringstaagen,  og  bag  dem 
knejser  de  fem  Taarnhætter  af  Esbern  Snares 
gamle  Kirke. 

Det  har  sneet  tæt  og  stille  hele  Dagen;  men 
nu  er  det  hørt  op.  Gammelbyens  Huse  —  baade 
Sten-  og  Træhuse  —  ser  ud  som  sorte  Skur  mod 
alt  det  hvide  paa  Tag  og  paa  Gade.  Og  helt  her 
op  under  Sankt- Jørgensbjerget  strækker  By- 
muren sit  mørke  Bælte. 

Uindtagelig  ligger  den  dér  i  sin  dybe  Fred, 
den  gamle  Borg.  Det  firkantede  Taarn  der  til- 
højre for  .,Fars  Hat"  —  det  er  „Folen";  og  det 
har  Rigets  Dressel  inde. 


,Fars  Hat"  —  aFolen*.  Gamle  Benævnelser  for  to 
af  Kalundborg  Slots  Taarne;  det  første  Navn  skyldes  For- 
men af  Taarnets  høje  rundede  Hætte. 

Tages  skal  den  —  men  hvorledes? 

Bondehæren  i  Skovens  Tykning  der  inde 
er  utaalmodig.  De  knurrer  allerede  —  som  Dyr, 
man  længe  har  narret  med  Lokkemad.  Nu  de 
staar  den  dybe  Spisekælder  saa  nær,  driver  Sult 
og  L37st  dem  frem.  Havde  de  ikke  haft  en 
Haand  til  at  samle  dem  og  lede,  strax  havde 
de  styrtet  sig  over  Byen  ved  højlys  Dag,  og 
Sagen  havde  paa  Forhaand  været  tabt.  De  er 
trætte  af  Nattevandringer  gennem  de  dybe  stille 
Skove,  forkomne  af  Decemberkulden  —  alle  kan 
ikke  naa  at  varme  sig  om  de  sparsomme  Baal. 
Fremfor  alt  galdt  det,  at  intet  Nys  om  Bonde- 
hæren naaede  forud  for  dem  til  den  stærke  Borg 
med  sin  Grav  og  sin  Ringmur  og  uden  om  det 
den  hele  Bymur. 

Tydeligt  er  det  at  se,  at  man  intet  aner  om 
den  nære  Fjende.  Stille  og  fredeligt  gaar  Livet 
sin  Gang  derinde  bag  Muren.  Se  —  der  tæn- 
des Lyset  i  et  Vindu  —  nu  i  et  andet  —  nu  der 
i  Slottets  Hejeloft.  De  lyser  mat  ud  imod  det 
skumringshvide. 

Kun  List  kan  gøre  det  —  men  hvorledes? 

Sagtens  bryder  man  Ringmurens  Værge. 
Den  ligger  uden  Vagt  om  Dagen  og  grænser  af; 
indtil  Aftensang  staar  dens  Porte  aabne  for  hver 
og  en.  Men  hvorledes  bryde  Slottets  stærke 
Mur  bag  Graven? 

—  Hvad  er  det,  som  kryber  om  i  Sneen  her 
just  for  Bakkens  Fod  —  tæt  op  under  Bymuren? 

Otto  peger  paa  de  sorte,   vaklende  Skikeiser 

dernede.  Jens  stirrer  derhen.  Han  er  forud- 
kendt  i  Kalundborg.  Thi  ikke  én  By  paa  Sjæl- 
land er  der,  uden  at  den  har  Mænd  af  sit  Kød 
og  Blod  i  Hæren. 

—  Det  er  de  Spedalske  —  siger  han. 

Som  Midder  paa  Aadsel  kryber  de  frem  og  til- 
bage udenfor  deres  lave  usle  H^liter  —  Sankt 
Jørgens  Huse,  som  de  kaldes.  Ikke  én  af  dem 
tør  vove  sig  ind  i  Byen.  Almisser  kastes  ud  til 
dem  over  Muren  og  fra  Porten  —  men  sniger  En 
sig  ind,  saa  drives  han  tilbage  med  Skældsord 
og  Stenkast. 

Dér  —  lidt  længere  tilhøjre  —  ligger  Hel- 
lig Kors  Kapel.  Det  er  Præsten  ved  Kapellet, 
som  har  Tilsyn  med  de  syge;  men  ogsaa  han 
messer  kun  i  stor  Afstand  fra  de  edderfyldte 
Saar. 

En  dyb  Medfølelse  griber  Otto  om  Hjærtet. 

De  var  dog  Mennesker  som  jeg  engang.  Og 
nu  udstødte  —  uden  Skyld  —  uden  Brøde.  Om 
der  opstod  en  Mand  iblandt  dem,  som  var  stærk 
og  klog,  saa  samlede  han  de  andre  om  sig  og 
førte  dem  syngende  over  Muren.  Ha  ha  —  de 
vilde  skælve  • —  de  vilde  stene  —  de  gode  Bor- 
gerfolk; men  saa  —  om  de  spedalske  satte  i 
Løb  imod  dem  —  da  vilde  de  lade  Stenen  falde 
og  fl3'gte  maalløse  med  Rædsel  ud  af  Øjne.  Saa 
mægtige  er  de  af  deres  store  Elendighed.  Et 
eneste  af  de  mange  urene  Saar  kan  slaa  dem 
syge,  alle  de  karske. 

Som  Glimt  af  et  stærkt  og  pludseligt  Lys  farer 
en  Tanke  gennem  hans  Hoved. 

Hans  Øjne  bliver  store  og  glimtende,  og  hans 
Mund  aabner  sig  for  hastig  Eftertanke. 

Nu  har  han  Planen  —  nu  ser  han  hvorledes  — 


Dagen  før  Juleaften. 

Rundt  om  i  Bj^ens  Huse  bages  der  og  brases. 
Piger  og  Svende  staar  bag  aabne  Døre.  Der 
skures  Kar  og  Kedler.  Der  henne  sliber  en 
Svend  sin  Herres  Vaaben  blanke,  mens  han  fløj- 
ter til.  Hist  bankes  en  fin  Kjortel  for  Dørstol- 
pen; saa  ses  den  efter  og  bødes  i  alle  Sømme 
mod  den  store  Højtid. 

Glæden  er  endnu  urolig  støjende  af  Forvent- 
ning.    Først  imorgen  bliver  den  stille. 

Nabo  vexler  muntre  Ord  med  Nabo  foran  Bo- 
den paa  Torvet.  Skolepogene,  som  fik  fri  ret 
nu  fra  Skolen  hist  ved  Kirken,  snuser  op  i  Luf- 
ten mod  den  dejlige  Guds  Sul,  som  aander  ud 
fra  Skorstene  og  Døre.  Byvagten  faar  en  Stob 
stukket  ud  hist  og  her  i  en  mørk  Krog.  Ær- 
bar Pige  tager  Julekys  i  Løn  af  Husbond  og  af 
Nabo;  og  Madmoder  ryster  paa  Hovedet  og  luk- 
ker Øjet  til:  Herregud,  det  er  jo  kun  den  glade 
Fest  den  ene  Gang  om  Aaret.  Saa  flyr  vor  Far 
villig  nok  en  Penning  mer  til  Krydderbrod  og 
sligt. 

Fra  Slottet  derinde  staar  der  Gny  den  hele 

Dag  af  Hestetummel  over  Stenbro,  af  syngende 
Vagtknægte.  Nys  svinged  hendes  svenske  Naa- 
des  egen  Karm  ind  over  Slotsbroen;  hun  kom 
fra  Besøg  hos  Abbeden  i  Graabrødreklostret, 
der  ever  hendes  unge  Sønner  op  i  boglig  Kunst. 
Hun  har  vel  buden  ham  paa  Slottet  til  Fest  paa 
første  Juledag. 

Op  ad  Gaden  kommer  en  Natmand  og  hans 
Kvinde. 

Han  rasler  med  de  lange  Knive  i  sit  Bælte  og 
raaber  mod  Vinduer  og  Døre: 

—  Kedler  flikkes  —  Svin  snides  —  Heste  gil- 
des! 

Og  hans  Kvinde  rasler  med  sit  Messingkram 
og  alle  sine  blanke  Ringe. 

Folk  kommer  til  Dør  og  Vindu  at  se  paa  de 
sjældne  Gæster. 

—  Kan  I  ikke  gilde  Mandfolk  og.'  —  spørger 
Lystig-Mette  og  ler  med  sine  store  Tænders 
hvide  Rad  og  sine  muntre  Øjne.  To  Gange  er 
hun  strøgen  til  Kagen,  fordi  hun  ikke  kan  staa 
Mandsvilje  imod.  Men  sin  gode  Latter  har  hun 
ikke  mistet. 

Krambodsvenden  slaar  sig  over  Laar  af  Grin 
og  siger  uhøviske  Ord  til  hende  over  Gaden. 

Natmanden  og  hans  Kvinde  gaar  op  mod  Slots- 
graven. 

—  Kedler  flikkes  —  Svin  snides  —  Heste  gil- 
des! 

Der  ovre  bag  Broen  stikker  Vagtknægten  sit 
kuglerunde,  ølrøde  Ansigt  med  det  Skæg,  der  er 

gult  som  vissent  Løv  i  Regn  og  Rusk,  ud  af  Vagt- 
stuens firkantede   Glug. 

Han  spytter  langt  i  Graven  og  purrer  sig  af 
Kedsomhed  op  i  det  tætte,  stive,  røde  Haar, 
mens  hans  stikkende  Griseøjne  farer  fra  Manden 
til  hans  Kvinde. 

Saa  smiler  Taterkvinden  til  ham  bag  sin 
Kærestes  Ryg.  Hun  bøjer  sig,  saa  han  kan  se 
det  halve  af  hendes  hoppende  Bryst  under  den 
løse  Smække,  og  sender  ham  et  Blik,  som  han 
forstaar. 

—  Kan  I  spaa?  —  raaber  han  til  hende. 
Hun  nikker;  og  der  hun  gaar  ned  til  Graven, 

strammer  hun  sin  korte  Kjortel,  saa  han  kan  se 
det  hele  Laarbens  smidig  svungne  Bue. 

Blodet  stiger  op  bag  den  Vagtknægts  stikkende 
Øjne.  Ret  en  lækker  Tøs  at  have  hos  sig  paa 
sin  Bænk  i  en  ensom  Nattevagtens  Time. 

—  Hov  —  hov! 

Nu  kommer  de  andre  Knægte  til  —  og  en, 
som  er  over  de  andre. 

—  Hallo!  —  Kedelflikker  —  der  er  en  og  an- 
den Hingst,  som  trænger  til  at  gildes  her  paa 
Slottet  —  og  der  er  Kedler  nok  at  flikke  til  Jul. 
Og  mens  du  gilder,  saa  flikker  vi  din  Kvinde  her 
paa  Vagten. 

Nu  skralder  Latteren  under  Hvælving  derinde 
bag  Gluggen.  Broen  gaar,  og  Natmandsparret 
kommer  hastig  over. 

Den  røde  Vagtknægt,  som  har  første  Ret,  kni- 
ber hende  i  Brystet,  der  hun  strj^ger  tæt  forbi. 

Hendes  Øje  glimter,  og  Flikkeren  ser  hastig  om. 
Saa  giver  hun  Vagten  Tegn,  at  han  er  ej  at 
spøge  med  —  hendes  Kæreste. 

De  gaar  den  ydre  Slotsgaard  rundt  —  helt 
om  Slottets  tre  Floje  —  om  til  Smedetaarnet. 
Den  gamle  Smed  ser  surt  til  Landevej spakket, 
mien  siger  intet.  Saa  faar  Flikkeren  Kedler  ned 
fra  Køkken  og  Stegers;  og  han  flikker  den  hele 
Dag.  Hans  Kvinde  staar  hos  og  hjælper;  men 
i  Skumringen  lister  hun  sig  ned  forbi  Porten, 
hvor  Indkørslen  er  til  den  indre  Gaard.  Hun 
kan  se  Brønden  derinde  midt  i  Gaarden;  og  der 
tilhøjre  i  Porten  gaar  Trappen  ned  til  Kalund- 
borgs den  dybe  Spisekjælder,  som  er  berømt  saa 
viden  om. 

Portvagten  kommer  til.  Hun  byder  sig  til  at 
spaa  ham;  og  inden  Vesper  lyder,  er  de  gode 
Venner.  Et  hastigt  Kys  faar  han  røvet;  men 
hun  tør  ikke  blive;  for  hendes  Kæreste  —  den 
Kedelflikker  —  vil  stikke  hende  død,  om  han  for- 
nemmer, at  hun  slaar  til  Side.  Hun  fæster  sine 
leende  sorte  Øjne  midt  i  Vagtens. 

—  Knib  fra  ham  i  Nat  og  list  Jer  op  til  mig, 
saa  skal  vi  have  Lyst. 

—  Jeg  vover  det  ikke. 

—  Drik  ham  drukken! 

—  Ja  giv  mig  Porse  til. 

Kvinden  faar  Juleporse  til  Flikkeren  i  Smedjen 
at  holde  Jul  med;  og  hun  lover  at  komme  i  den 
Portvagts  Kammer  under  Midnatsvigilien.  Thi 
saa   er  alt,    hvad  der   har  Mund  og  Aande   til 

Messe  i  Kapellet.  Kun  han,  Portvagten,  alene 
og  saa  en  enkelt  Brovagt  maa  staa  ude  og  vogte 
Bro  og  Port.  Saa  kan  hun  hvile  hos  ham  saa 
længe  og  endda  være  borte,  inden  Slottets  og  de 
Byens  Folk,  som  nyder  Gunst  paa  Slottet,  er 
dragen  af  Kirken. 


Jens  og  Elsif  lister  fra  Smedjen  ud  i  Slottets 
ydre  Gaard,  som  løber  i  Kreds  mellem  Ring- 
muren og  de  fire  Fløje. 

De  gaar  Murene  rundt,  og  Jens's  Øje  mærker 
sig  det  hele  ud.  Dér  er  Køkkenet  —  dér  er 
Borgestuen  —  dér  er  Rustkamret  —  og  dér  er 
Kapellet. 

Nu  standser  de,  ser  op  og  tytter.  Kirkelysene 
er  alt  tændte.  Der  er  Lyd  af  mange  Fodtrin  der- 
oppe. Nu  kommer  de  til  Kirke  gennem  den  indre 
Gaard.  Det  er  Byens  store  Folk,  som  kommer 
til  Julevigilien  paa   Slottet. 

Saa  gaar  de  hastig  videre  i  Mørket,  om  den 
østre  --  Riddersalens  —  Fløj,  ud  til  Brovagt- 
huset i  Ringmurens  Hjørne.  Der  sætter  de  sig 
over  den  røde  Vagtknægts  Bord.  Han  er  ene 
og  galhovedet  over  at  staa  ene  paa  Vagt.  Jens 
har  01  med.  Og  nu  trøster  Knægten  sig  hos 
Natmanden  og  hans  Kvinde.  Men  der  han  ryk- 
ker hende  altfor  nær,  smutter  hun  ud,  og  nu 
drikker  han  med  Jens  alene  over  Bord  af  den 
stærke  Mumme  —  som  Jens  har  gjort  end 
mere  stærk. 

Elsif  lister  over  den  tyste  Sne  hen  under 
Portvinduet.  Der  ligger  Vagten  alt  paa  Lur  og 
venter.  Hastig  lukker  han  hende  ind  ad  Døren 
til  sit  Kammer  i  Portens  venstre  Side.  Der  er 
ingen  Tid  at  spilde.  Kirkefolket  er  alt  paa  Plads, 
og  ret  nu  vil  Messen  begynde.  Dæmpet  kan 
man  høre  de  S3mgende  Stemmer  over  Gaarden 
herhid  og  Orglets  Klang  iblandt. 

Han  faar  sin  venstre  Arm  om  hendes  slanke 
Liv;  den  anden  favner  det  hoppende  Br3^st.  Hun 
leger  med  ham  som  en  kælen  Kat  paa  Taget. 
Han  bliver  hed,  som  var  han  i  Badstuen,  og  nu 
vil  han  —  han  vil  —  men  hun  vil  ikke;  og 
han  kryster  hendes  Mund  og  søger  Vej  med 
Haanden  bag  den  løse  Kjortel  for  sin  luende 
Lyst. 

—  Sluk  Lyset!  —  siger  hun  tilsidst  —  for  nu 
vil  hun  give  sig  til  ham. 

Hurtig  rejser  han  sig  fra  hendes  Side  af  Bæn- 
ken og  vil  puste  Lyset;  men  i  det  han  staar  ret 
for  hende  med  sin  brede  Ryg  sk3'ggende  for 
Lyset,  saa  farer  den  spidse,  skarpe  Kniv.  hun 
havde  under  Kjortel,  ind  i  det  bløde  under  Skul- 
derbladene. Saa  sikkert  og  saa  godt  spidder 
den  spidse  Kniv  i  den  varme,  hastige  Haand, 
at  Smerteskriget  maa  slippe  Livet,  før  det  naar 
Læben. 

Men  ved  Brovagthuset  venter  Jens  i  stor  Be- 
ængstelse.  Paa  Gulvet  derinde  ligger  den  røde 
Vagtknægt  drukken  og  dvalen  af  den  blandede 
Mumme.     Han  er  sikker  nok.     Men  det  kunde 

ske  —  uventet  kunde  komme  en  forsinket  Gæst 
til  Slottet  —  et  Ilbud  —  eller  Vagthøvedsmanden 
kunde  komme  ukaldet  fra  Kirken  for  at  prøve 
Vagtsomheden. 

Han  stirrer  mod  Fløjen  ved  Porten  midt  for 
der  henne;  af  Øjne  og  Mund  og  Øre  stirrer 
han. 

En  dæmpet  Lyd,  som  kaldte  en  Ugle  paa  sin 
Mage  gennem  den  klare,  kolde  Luft  —  to  korte 
Kald. 

Naa  —  Gud  ske  Pris  —  saa  er  hun  færdig  da 
med  sit! 

Saa  gaar  Jens  til  Broens  Vindeværk.  Lang- 
somt og  stille  gaar  de  velsmurte  Gænger;  og 
Broen  er  nede. 

To  og  to  lister  tyste  Skikkelser  sig  over  Broen, 
over  Sneen,  gennem  den  aabne  Port,  ind  over 
Slottets   indre   Gaard. 


I  Kapellet  er  alle  Voxlys  tændt  for  Alteret. 

Kirken  er  fyldt  til  sidste  Plads.  Række  bag 
Række  ligger  de  paa  Knæ  og  venter  paa  det 
glade  Budskab. 

Øverst  i  Stolen  tilhøjre  sidder  Slottets  Frue, 
den  svenske  Naade  selv,  med  sine  Sønner.  Den 
ene  er  lang  og  tynd  og  smal  af  Skuldre;  den 
anden  er  tyk  af  overdaadig  meget  Fedt.  Hans 
R3^g  ser  ud  som  en  fuldmoden  Kvindes,  enddog 
han  blir  kun  sexten  Aar  til  Pintse.  Tilvenstre, 
paa  den  anden  Side  Midtgangen,   sidder  Slots- 

hevedsmanden  og  hans  Frue  og  Kansleren,  som 
Hertuginde  Ingeborg,  den  fordums  Dronning  af 
Sverige,   kalder  sin  første  Skriver. 

Nu  bruser  Kirkesangens  fulde  Tone  ned  fra 
Orglet  og  ud  fra  de  syngende  Munke  og  Poge; 
Magnum  nomen,   Domini  Emmanuel 
Quod  annuntiatum  est  per  Gabriel  — 

Under  Salm.esangens  Brus  tændes  det  glade 
Budskabs  Juleglæde  i  alle  de  af  Sjmden  tyngede 
Sind.  Hver  og  en  siger  de  latinske  Ord  efter 
i  sit  stille  Sind  og  føler  Forjættelsen  for  sig 
alene  —  Soningen  for  sin  egen  S3mdeskyld. 

I  frydefuld  Frelserglæde  stemmer  alle  i  med, 
der  Salmen  slutter  i  det  stærke  Jubelraab: 
Gaudete  —  gaudete! 
Christus  natus  hodie! 

Præsten  messer. 

Han  bøjer  Knæ  for  Alteret.  Saa  rejser  han 
sig,  gaar  op  paa  Altertrinet,  knæler  atter  ned 
og  beder  stille.  Og  bag  ham  ved  hans  Messe- 
kaabes  Slæb  knæler  Kordrengene. 

Atter  staar  han  oprejst  med  R3'ggen  vendt  mod 
Menigheden.  Saa  tegner  han  Korsets  Velsig- 
nelse for  Pande  og  Bryst,  hæver  Armene,  og 
idet  han  aabner  Alterskabet  over  Bordet,  klinger 
de  Sølvklokker  i  Kordrengenes  Haand  blidt  og 


Magnum  nomen  o.  s.  v.  o:  Herrens  store  Navn: 
Emmanuel,  som  blev  os  forkyndt  ved  Gabriel  — 

Gaudete  o.  s.  v.  o  :  Fryder  Eder,  fryder  Eder  —  idag 
er  Kristus  født. 

fjærnt,  som  lød  de  ned  fra  aabne  Himle.  Nu 
fatter  han  Monstransen  med  begge  Hænder  — 
Røgelsen  bølger  ud  i  fine  Stribeskyer  fra  de  Kar, 
som  svinges  — 

Alle  de  knælende  bøjer  deres  Aasyn  ned  mod 
de  aabne  Hænders  Dække  —  alt  er  aandestille. 

Saa  klinger  de  Sølvklokker  —  atter  stiger  Rø- 
gelsen af  de  Kar,  som  svinges,  der  Præsten 
med  Kalken  hævet  højt  i  sine  oprakte  Hænder 
vender  sig  langsomt  om  mod  Menigheden. 

Kalken  falder  klingrende  mod  Kirkegulvet. 

Ramtes  han  af  Slag  for  Herrens  Alter? 

Hans  Øjne,  Mund  og  Arme  stirrer  rædsels- 
lamme  mod  Døren  hist  bag  de  vaabenløse  Mænd. 
Ikke  en  Lyd  naar  over  hans  Læber. 

Hvad  skrækkeligt  Syn  staar  for  Præstens  Øjne.^ 

Hendes  Naade  vender  sig  i  Stolen. 

Da  giver  hun  et  halvkvalt  Skrig.  Og  hendes 
Øjne  stirrer  stivt  og  stort  derhen. 

Og  hendes  Sønner  vender  sig  i  Stolen. 

Der  den  fede  ser  det  Syn  i  Døren,  som  kom- 
mer op  imod  —  saa  sætter  han  i  Skrig  som  en 
stinget  Gris  og  slaar  med  Armene  i  Luften. 
Men  hans  Broder  med  de  smalle  Skuldre  —  da 
han  ser  det  Syn,  saa  trækker  det  i  hans  Lem- 
mer. Han  svingler  i  Stolen,  hans  Ansigt  for- 
trækkes —  Rædslen  har  slaaet  ham  med  Muskel- 
krampe. 

Nu  vender   alle   sig  mod   Døren   — 

Se  —  der  kommer,  to  og  to,  langsomt  op 
over  Kirkegulvet  et  underligt  Tog. 


305 


Under  graa  Hætter  Ansigter,  graa  som  Aske, 
hvor  Øjet  glimter  som  en  mat  Gled.  Ansigter, 
hvor  Næsen  sidder  i  en  Knude  af  Saar,  der  er 
brune  som  Muld  —  hvor  Kinden  griner  af  et 
edderfyldt  Gab.  Og  store  hvide  Ar  lyser  fra 
en  halvfortæret  Pande. 

Nu  aabner  de  levende  Aadsler  deres  skaarede 
Læber  og  griner  af  deres  fule  Mund.  Tand- 
kedet  er  ædt  fra,  saa  Kæven  sidder  blottet  med 
Tænder  som  en  Rives  Tænder. 

Under  de  pjaltede  Kutter  stikker  Armene  frem. 
Se  —  den  venstre  der  er  ædt  af  til  Albustumpen, 
som  peger  brun  og  vissen  ud  imod  Folk,  der 
sidder  yderst. 

De  vakler  frem  med  deres  rokkende  Gang 
paa  Ben,  som  stumper.  De  har  hinanden  under 
Armen,  to  og  to.  Og  der  de  skrider  frem  ad 
Gangen  op  mod  Alteret,  spreder  de  Armene  til- 
hejre og  tilvenstre  for  at  rere  ved  de  nærmeste. 

Er  det  Satans  Hær,  der  kommer  op  i  denne 
hellige  Time  mod  det  hellige  Sted? 

Er  det  de  fordemtes  Aander  —  som  spedalske 
at  skue  —  der  er  stegen  op  fra  Kirkegaarden  nu 
ved  Midnatstide  for  at  annamme  det  glade  Bud- 
skab? 

—  Herre  Jesus! 

De,  der  sidder  yderst,  presser  sig  ind  og 
trykker  dem  der  bag,  saa  de  kvæstes  mod  Mu- 
ren.   Alle  fl3T  fra  den  onde  Berering. 

Her  —  nu  synger  de,  de  onde  Lig.    Som  kom 

Laurids  Bruun  :    Alle  Synderes  Konge.  **' 

det  fra  Graven  l3der  deres  sprukne,   klangløse 
Røster  ud  mod  Hvælvingerne,    op  mod  Koret. 

—  Sankt  Asmodæus!  —  Sankt  Asmodæus!  — 
bed  for  os! 

Saaledes  synger  de,  og  imedens  griner  de  for 
den  Rædsel,  som  de  vækker.  De  føler  sig  som 
Herrens  Udvalgte  for  deres  store  Magt;  og  de 
tænker  paa,  hvad  Kong  Otto  har  lovet  dem,  at 
de  skal  faa  bygget  deres  eget  store  Sankt  Jør- 
gens Hus  paa  Byens  Grund  og  aldrig  mere  lide 
Nød  i  deres  Hytter. 

Nu  flygter  Præsten  fra  Alteret  og  de  Munke  og 
Drenge  med  ham.  Op  bag  Altret  flyr  de;  og 
der  Menigheden  ser  det,  saa  springer  de  over 
Stole  og  Rygge  op  til  Altret  for  at  redde  sig  den 
samme  Vej. 

Præsten  og  Munkene  søger  Ly  i  Sakristiet 
og  stænger  Døren  efter  sig  med  Stole  og  med 
Skrin. 

—  Overgiv  Jer!  —  lyder  en  stærk  Røst  fra 
Indgangsdøren  —  Overgiv  Jer  alle! 

Bag  Ottos  høje  Skikkelse,  som  knejser  i  Dø- 
ren, blinker  det  af  Vaaben;  og  mange  Hoveder 
trænger  sig  bag  ham  for  at  komme  frem.  Det 
er  Bønderne,  som  har  taget  de  ledige,  jule- 
slebne Vaaben,  der  blev  sat  til  Side  i  Vaaben- 
huset  før  Kirkegangen. 

Nu  har  de  spedalske  naaet  Alterets  Fod;  og 
Otto  gaar  frem  i  deres  Følge  og  Bønderne  bag 
ham. 

Nu  forstaar  de  alle,  at  Borgen  er  tagen.     Og 

medens  den  fede  Porse  der  oppe  i  Stolen  skriger 
uafbrudt  som  en  stinget  So  og  hans  slanke  Bro- 
der har  Rædselskrampen  endnu  i  sit  Ansigt, 
giver  alle  Borgens  Mænd  sig  uden  Modstand. 

Gud  ske  Lov  for  de  væbnede  Mænd!  —  Det 
er  dog  Naade  at  blive  bunden  om  Hænder  i 
Menneskers  Vold  fremfor  at  trænges  op  mod 
snævre  Mure  af  urene  Helvedes  Aander,  som 
kan  slaa  for  Tid  og  Evighed  med  giftig  Aande 
og  edderond  Berøring. 

Medens  de  vaabenlose  Mænd  giver  deres 
Hænder  frem  for  at  bindes,  knæler  de  spedalske 
i  en  ond  og  graa  Klynge  foran  Altret  og  beder 
til  den  nye  Helgen,  som  er  givet  dem,  og  som 
har  hjulpet  dem  af  deres  Nød. 

Men  Otto  gaar  op  til  den  øverste  Stol  tilhøjre. 
Han  bøjer  Hovedet  imod  hendes  svenske  Naade, 
som  tavs  med  store  udtryksløse  Øjne  staar 
støttet  til  sine  to  Egestokke;  alt  i  flere  Aar  vil 
Benene  ikke  bære  hendes  Krop. 

—  Eders  Naade  maa  overgive  sig!  —  siger 
Otto. 

Og  medens  den  fede  Porse  skriger  og  den 
slanke  griner  af  sine  Ansigtsmuskler  under  de 
vidt  opspilede  Øjne,  fører  Jens  og  de  sex  Bøn- 
der fra  Baarsekirken  hendes  Naade  og  hendes 
Sønner  ned  igennem  Kirken.  Bort  til  „Fars 
Hat"  føres  de  i  Fængsel.  Siden  hen  skal  hun 
staa  til  Regnskab  for,  hvad  Overlast  den 
har  lidt   —  Rigets  ældgamle   Skat,     det     uer- 

stattelige  Dressel.    Men  i  Borgens  Kældere  stæn- 
ges inde  de  vaabenløse  Mænd. 

Præsten  har  set  sit  Snit  at  slippe  ud  igennem 
Sakristiets  høje  Vindu.  Men  da  han  naar  Broen, 
snappes  han  op,  og  nu  ligger  han  bunden  i 
Kamret  ved  den  røde  Vagtknægts  Side. 

Samme  hellige  Nat  sender  Otto  Ilbud  til  sin 
Broder  Valdemar,  der  ligger  for  København,  og 
til  Farbror  Johan  paa  Vordingborg.  Han  lader 
dem  bede  til  Jul  paa  Kalundborg.  Thi  nu  han 
er  stærk,  vil  han  kræve  sin  Ret. 

Men  Julemorgen  hviler  Kong  Otto  og  Karen 
i  hendes  svenske  Naades  Seng. 


I  den  indre  Borggaard  har  Bønderne  tændt 
store  Baal  om  Brønden.  Alt  Slottets  rige  Brænd- 
sel er  fundet  frem  og  langet  fra  Haand  til  Haand 
fra  Stablerne. 

Den  dj^be  Spisekælder  ligger  med  opbrudt 
Dør.  Jens  og  hans  første  Mænd  har  beset  det 
hele. 

Her  er  Rostocker  Mumme  og  rhinsk  Drue  i 
store  Fade  og  anden  kostelig  Vin,  som  ingen 
kender  Navn  eller  Duften  af. 

Langs  Murene  hænger  paa  tykke  Kroge  Skinke 
ved  Skinke,  Svineskinke  og  Bjørneskinke  og 
Dyreskinke,  nænsomt  røgede.  Store  Tønder 
Smør  staar  Side  om  Side;  og  friske  Oxekroppe, 

slagtede  for  Julen,  og  salte  Sild  i  Tønder  — 
og  hvad  anden  Herremad,   som  tænkes  kan. 

—  Det  har  de  røvet  fra  os  I  —  siger  Bøn- 
derne og  raner  Sild  af  Tønden  og  graver  med 
Næven  ned  i  det  faste  Smør. 

Nu  brases  der  paa  store  Spid  i  Gaarden.  Den 
herlige  Duft  af  Kødets  sydende  Saft  stiger  til 
Vejrs  med  Røg  og  Flammer  —  og  af  den  aabne 
Tønde  Smør,  som  er  trillet  ud  i  Gaarden,  kastes 
store  Skovle  over  Oxesiden,  der  den  drejes  om 
Spidet.  Smørret  rinder  smeltet  mod  Ilden,  og 
det  S3'der  og  sprutter  af  den  overdaadige  Guds 
Gave. 

Saaledes  holder  Bønderne  Jul  paa  Kalund- 
borg. Og  efter  Julenadveren  takker  alle  den 
hellige  Asmodæus,  som  har  givet  dem  Sejr. 

I  disse  Sejrsfestens  Juledage  har  Kongen  løs- 
net alle  Baand. 

Der  drikkes  og  ædes,  der  synges  og  der  raa- 
bes.  Drukne  raver  Bønderne  fra  Gaarden  op 
ad  Riddertrappen  og  kaster  sig  i  Riddersalen 
eller  i  den  fine  Fruerstue,  hvor  det  bald^^rede 
Klæde  endnu  ligger  spændt  paa  Rammen,  som 
Dronningen  forlod  igaar. 

Otto  færdes  med  Karen  rundt  imellem  dem. 
Han  æder  og  drikker  med  dem,  og  enhver  tør 
gaa  ham  ganske  nær  og  tage  ham  og  hans 
Kvinde  i  Øjesyn. 

Kun  ét  Sted  er  fredlyst  paa  det  hele  Slot,  ét 
Hjørne  af  Gaarden  har  Fred  for  Bonden.  Det 
er  der,   hvor  de  spedalske  har  trængt  sig  sam- 

men  og  lavet  Baal  for  dem  selv  og  faaet  deres 
Del  af  Overflødigheden  kastet  hen,  som  man 
kaster  for  Hunde.  Thi  om  end  de  aabnede 
Slaget,  kan  dog  ingen  Bonde  faa  sig  selv  til  at 
kende  dem  for  gode  og  lige.  Det  har  kostet 
Kong  Otto  og  Jens  al  deres  Magt  at  formaa  dem 
til  at  tage  deres  Hjælp.  Bønderne  frygter,  at 
de  spedalske  skal  drage  Ulykken  over  dem.  De 
frygter  for  at  krænke  deres  nye  Helgen  ved  at 
holde  Ledtog  med  de  udstødte,  de  af  Herren 
forbandede. 

Saaledes  festes  og  spises  der  i  tre  Dage  til 
Ende.  Otto  og  Karen  kan  knap  faa  Søvn  i 
deres  Øjne.  Thi  den  hele  Nat  er  der  Støj  og 
Tummel  over  Gaarden.  Men  den  fjerde  Mor- 
gen drager  de  sig  fri  af  Bønderne,  og  Slots- 
tugten  bliver  sat  ved  Jens's  Hjælp.  Vagtposter 
fordeles,  Vaaben  skiftes  retfærdig  ud  fra  Rust- 
kamret bag  Kirken.  Der  knurres  hist,  der 
knurres  her:  Hvad  skal  Tugt  betyde,  naar 
Spisekj ælderen  endnu  er  utømt,  og  man  har 
døjet  Nød  i  mange  Nætter?  —  Men  det  faar  ikke 
hjælpe. 

Den  hele  Dag  har  Otto  siddet  over  det  store 
Bord  i  „Folen"  og  gransket  Rigets  Dressel. 
Han  har  fundet  gamle  kostelige  Dokumenter 
frem  af  Hylderne,  der  ligger  med  tommetykt, 
aargammclt  Støv  over  de  svære  Pakker  — 
Række  ved  Række,  Side  om  Side,  op  og  ned 
under  de  høje  Hvælvinger.     Intel  synes  der  at 

mangle  af  den  rige  Skat.  Det  er,  som  havde 
menneskelig  Fod  ikke  betraadt  dette  Sted  i 
mange  Aar. 

Nu  lyder  Kurens  Stød  fra  Taarnet.  Raab  gjal- 
der mod  Murene.     Stemmer  høres: 

—  Kong  Valdemar  —  Kong  Valdemar! 
Han    holder    for    Broen    sammen    med    Grev 

Johan  og  Biskop  Svend  og  et  ringe  Herrefølge, 
som  det  sømmer  sig  den,  der  er  buden  til 
Gæst. 

I  Borggaarden  lader  Otto  alle  Bønderne  for- 
samle sig.  Selv  staar  han  ved  Riddertrappens 
Fod,  omringet  af  sin  Bondehær,  med  Karen  og 
med  Jens  ved  sin  Side  —  der  Kong  Valdemar 
rider  ind  i  Gaarden. 

Det  stinger  Karen  i  Hj ærtet;  thi  blandt  Føl- 
get kender  hun  sin  Fader  og  Mester  Fulbert. 
Saa  har  de  vel  klaget  til  Greven,  strax  da  Flug- 
ten fra  Nykjøbing  mærkedes.  Nu  kommer  de 
og  kræver. 

Hun  griber  Ottos  Haand  og  holder  den  fast. 
Nu  maa  han  aldrig  slippe. 

—  Vær  velkommen,  Hr.  Broder!  —  siger 
Otto  —  og  I,  Hr.  Farbror! 

Hans  Stemme  er  høj  og  klar,  men  hvem  der 
kender  ham  nøje,  kan  skelne  Haan  og  Vrede 
under  Tonen. 

Valdemar  hilser  ham  med  megen  Anstand 
igen  og  svarer: 

—  Tak,  min  kære  Broder,  for  din  Hilsen  og 
dit  Bud.     Hvorledes  skal  jeg  lønne  dig,   at  du 

har  gjort  den  store  Gerning,  som  jeg  forgæves 
har  forsøgt  med  mine  Mænd? 

—  Hvilken  Gerning? 

—  At  tage  Kalundborgs  gamle  Slot  fra  Por- 
serne. 

—  Den  Gerning  lønner  sig  selv!  —  siger. Otto 
og  træder  frem  for  Trappens  Fod,  saa  han  staar 
frit  imod  dem. 

—  Thi  det  skal  du  vide  nu,  og  det  skal  alle 
høre  —  at  fra  den  Dag,  du  sveg  dit  Løfte  til 
mig,  da  du  gav  Fyn  til  Greverne  og  sagde  dig 
fra  Niels  Ebbesen  og  hans  Mænd  —  den  Dag 
blev  jeg  Konge  som  før. 

Men  er  jeg  Konge  nu  af  Gavn,  saa  er  det  bil- 
ligt, at  det  bliver  kundgjort  for  alle,  hvad  Slags 
Konge  jeg  er. 

Jeg  er  ikke  Konge  for  de  store  —  jeg  er  Konge 
for  de  smaa  —  ikke  Ridderkonge,  men  Bonde- 
konge —  ikke  Konge  for  dem,  der  lagde  Lan- 
det øde,  men  for  dem,  som  holdt  sammen  paa, 
hvad  I  levnede,  og  bødede,  hvad  I  slog  —  som 
pløjed  den  Jord,  hvis  Sæd  de  store  traadte  under 
Hestehov. 

Ja  —  Bondekonge  er  jeg  —  og  nu  skal 
du  kende  mit  Hus  og  mine  Mænd. 

Se  —  der  staar  liden  Cara  —  husker  du  mon 
hende?  —  hun  er  Bondekongens  Elskede  —  hun 
er  hans  Dronning  —  og  dér  staar  Jens  af  Vallebo, 
som  Grev  Johans  Mænd  drev  af  Gaarde  —  de 
tog  hans  Søster  og  hans  Faders  sidste  Ko  — 
se,   han  er  min  Marsk.     Maaske  er  der  nogen 

i  Jert  Følge,  Grev  Johan,  som  kan  kende  ham 
igen  og  har  Lyst  at  hilse. 

Se,  saadan  Konge  er  jeg.  Og  naar  Julen  er 
til  Ende  —  efter  Helligtrekonger,  saa  drager  jeg 
herfra  med  mine  Mænd.  Fra  Herredsting  til 
Herredsting  drager  vi,  og  alle  vil  slutte  sig  om 
mig  og  hylde  mig,  som  disse  har  hyldet  og 
fulgt  mig. 

Der  han  nu  vender  sig  mod  sine  Folk,  saa 
slaar  de  paa  deres  nj-e  Vaaben  og  raaber  heje 
Hyldingsraab,  som  runger  imod  og  gives  stærkt 
tilbage  af  de  fire  Fløjes  Mure. 

En  enkelt  Stemme  skingrer  over  de  andre: 

—  Sankt  Asmodæus  gav  os  Sejr.  Han  er 
vor  Skytshelgen! 

Da  blegner  Otto.  Thi  den  tætte  Bisp  med  de 
stærke  Øjne  —  han  ser  forfærdet  op  ved  dette 
Raab. 

Hans  Øjne  bliver  mørke  og  dybe;  og  Blodet 
farer  ham  til  Hovedet,  som  skulde  det  sprænges. 

Saa  rider  han  frem  for  Kong  Valdemar  og 
hans  Følge  og  raaber  af  al  sin  mægtige  Lunges 
Kraft: 

—  Sankt  Asmodæus,  siger  I?  —  Ved  I,  hvem 
han  er? 

Bønderne  studser  for  den  pludselige  Vrede  hos 
den  høje  Kirkens  Mand,  som  har  Magt  til  at  slaa 
dem  i  Ban  i  Pavens  Navn. 

—  Ved  I,  hvem  det  er?  —  raaber  han  igen, 
saa  det  gjalder. 

Ingen  svarer.  Otto  slaar  ud  med  Haanden, 
men  finder  ingen  Ord  til  rede. 

—  Det  er  den  onde  Satan  selv.  Det  er  et  af 
hans  mange  Navne.  Under  ham  har  I  kæmpet. 
Men  den  Sejr,  han  har  givet  Jer,  —  for  den  vil 
I  kende  Luer  over  Jer  Sjæl  i  Helvede! 

Dér  staar  han  —  (og  han  peger  paa  Otto)  — 
han,  som  I  kalder  med  Kongenavn  —  han  har 
givet  Jer  den  Skytshelgen  —  ja — ha!  —  han 
kender  ham  saavist  bedre  end  nogen  —  for  nu 
skal  I  vide  det:  Han  er  besat  af  den  onde  — 
han  har  sluttet  Pagt  med  den  onde! 

Og  nu  skriger  han  saa  højt,  at  Stemmen  slaar 
over: 

—  Herer  I  det  alle?  —  Han  er  besat  af  den 
lede  Satan  selv! 

Otto  vil  tale.  Sveden  staar  ham  om  Panden; 
men  Bispen  snapper  ham  Ordet  fra  og  raaber: 

—  Se  paa  ham,  I  gode  Mænd  —  se,  der  staar 
han  som  en  Djævel  for  Gud.  I  hans  lange  Krop 
med  de  skraa  Skuldre  —  i  hans  blakkede  Øjne 
sidder  den  onde  gemt  —  han,  som  har  givet  Jer 
Sejr  og  fert  Jer. 

Tror  I  mig  ikke? 

Da  vil  jeg  sige  Jer  et  endnu  —  det  sidste  — 
paa  det  vil  jeg  sætte  min  Sjæls  den  evige  Salig- 
hed. Herren  slaa  mig  plat  til  Jorden,  her  jeg 
staar  for  hans  Aasyn,  om  jeg  lyver  ham  paa. 
Selv  har  jeg  set  ham  ligge  paa  sit  Leje  —  ussel 
og  elendig  —  der  den  onde,  som  I  nævner  med 
Helgens  Navn,  just  havde  besøgt  ham  og  mær- 

ket  ham  med  sine  Kleer.  Thi  da  der  kom  Folk 
til  hans  Seng,  saa  for  den  lede  af  hans  Krop  i 
€t  sort  Dyrs  Lignelse  —  grulig  at  skue  —  med 
Ild  i  Øjnene  og  slaaet  med  Spedalskhed  fra 
Snude  til  Halespids. 

Forstaar  I  nu,  hvor  det  kommer  sig,  at  vi  ser 
hist  i  Krogen  den  onde  Klynge.  De  spe- 
dalske har  han  i  sit  Sold  —  dem  har  Satan  givet 
ham  at  sejre  med  i  hans  Navn.  Dem  har  I  fulgt 
i  Hæle!  —  med  dem  har  I  drukket  og  ædt!  — 
med  dem  har  I  taget  Borgen! 

Se  paa  ham  —  se  paa  Jer  Konge!  —  den  har 
han  givet  Jer  —  den  Sejr,  som  I  skal  brænde 
evig  for  —  for  den  kan  I  takke  ham. 

Og  se  paa  Kvinden  dér  ved  hans  Side.  Ved 
I,  hvem  hun  er.'  —  Hun  er  en  stakkels  kloster- 
given Mø  —  en  ærbar  Mø  var  hun  til  den  Stund, 
han  kom  og  fristed  hendes  unge  Blod  —  med 
Hud  og  Haar  har  Satan  taget  hende  i  hans  Skik- 
kelse og  bolet  med  hende.  Ser  I  —  dér  staar 
hendes  Fader  —  den  gode  Ridder,  Bo  Falk  er 
hans  Navn  —  hendes  gamle,  ærlige  Fader; 
fra  ham  er  hun  løben  i  Nattens  Mulm  og  baaren 
paa  Satans  sorte  Kappe  gennem  Luften.  Hør, 
hvad  de  vidner  disse  gode  Mænd! 

Nu  raaber  Fulbert  med  høj,  skingrende 
Stemme  ud  i  Luften  og  viser  alle  sine  spidse, 
gule  Tænder: 

—  Jeg  vidner  for  Gud,  at  hun  har  givet  sig 
til  Kloster.  Med  Haand  og  Mund  har  hun  givet 
af  egen  frie  Drift  det  hellige  Løfte. 

—  Jeg  vidner,  at  hun  er  min  Datter  —  siger 
Bo  Falk  —  og  han,  som  hun  kalder  Konge  — 
han,  som  jeg  har  kendt  fra  Barndommens  Dage 

—  han  har  lønnet  mig  saa,  at  han  tog  min  Dat- 
ter, da  han  var  Gæst  paa  Slottet.  Saa  vist  er 
det  Satan,  som  for  i  ham  og  gav  ham  de  onde 
Raad.  Thi  som  Junker  var  han  god  og  ærlig. 
Det  vidner  jeg  for  Gud. 

Nu  raaber  Bispen  ud  mod  Ottos  Ansigt: 

—  Se  paa  mig,  om  du  tør,  du  onde  Aand!  — 
Se  mig  ret  i  mine  ærlige  Øjne! 

Ha  ha  —  ser  I,  han  bøjer  Hovedet.  Se  ret 
paa  ham,  alle  I,  hvem  han  har  lokket  i  Helvedes 
Luer  —  se  —  se!  —  ser  I,  hvor  han  ryster  af 
Krop.'  —  ser  I,  hvor  han  er  hvid  som  Sneen  at 
skue?  —  ser  I,  hvor  Sveden  driver  af  hans 
Pande? 

Hør,  hvad  jeg  siger  Jer:  ret  nu  —  saa  skal 
I  se  et  artigt  Sjm.  Jeg  ser  ham  bæve  i  sine 
Lemmer  allerede.  Om  lidt  farer  den  onde  med 
Lyn  og  Torden  gennem  hans  Krop  og  kaster 
ham  med  Fraade  om  hans  Mund. 

Se  —  se! 

Slottet  vakler.  Bispen  svæver  hid  og  did  — 
Bønderne  sejler  som  Baade  for  Kuling.  Otto 
griber  for  sig  om  Karens  Arm. 

Saa  styrter  han  om  for  Trappen,  og  Krampen 
ryster  gennem  hans  Krop. 

—  Forbandet  være  du  onde  Aand,  Asmodæus! 

—  raaber  Bispen. 

Forbandet  være  du  nu  og  altid  og  til  Da- 
genes Ende! 

Forbandet  være  den  Krop,  som  du  har  ud- 
valgt dig  til  Bolig! 

Amen,  i  den  hellige  Treenigheds  Navn,  Amen! 

Bispen  slaar  et  mægtigt  Kors  for  sit  Bryst. 
Kong  Valdemar  og  alle  i  hans  Følge  slaar  Korset 
efter.  Og  mangen  ræd  Bonde  gentager  højt, 
hvad  Bispen  raabte: 

—  Forbandet  være  du  til  Dagenes  Ende! 
Men  i  Hjørnet  derhenne  trykker  de  spedalske 

sig  op  imod  Muren  som  skabede  Hunde,  der 
venter  paa  Døden. 

Nu  rider  Bispen  frem  med  Valdemar  ved  sin 
Side. 

Bønderne  gør  Plads,  og  mange  knæler  ned, 
mens  Otto  ligger  i  Krampe  med  Fraade  om  sin 
Mund.  Karen  har  kastet  sig  over  Trappens 
nederste  Trin  og  hulker  højt  med  Hænderne  for 
sit  Ansigt. 

Ingen  tør  ret  se  paa  ham;  og  dog  kan  ingen 
lade  være.  Men  for  hver  en  Rallen  af  hans 
Strube,  gaar  der  Dødsangst  gennem  Bøndernes 
Sind. 

Da  falder  nogle  ned  —  og  flere  —  og  tilsidst 
dem  alle.     De  falder  ned  paa  Knæ  for  Bispen. 

—  Ærværdige  Fader,   bed  for  os! 

—  Nej! 

—  For  Guds  Barmhjærtigheds  Skyld  —  for 
Guds  Moders  Skyld! 

—  Nej! 

—  Vi  bekende  vor  svare  Synd.  Vi  forsage 
Djævelen  og  alle  hans  Gerninger.  Hør  vor  Ben 
og  frels  os  fra  den  fule  Aand,  som  ligger  der 
og  vrider  sig.     Driv  ham  ud  —  driv  ham  bort! 

—  Vil  I  tjene  Eders  rette  Konge  —  her  staar 
han,  hyldet  paa  Viborg  Ting  —  Kong  Valde- 
mar? 

—  Ja,  vi  hylder  ham! 

—  Vil  I  afsværge  al  Troskab  mod  ham,  som 
ligger  slaaet  der  af  Guds  almægtige  Dom? 

—  Ja,   vi  afsværger  ham! 

—  Vil  I  give  dette  Slot,  som  Satan  har  revet 
for  Jer,   i  Eders  rette  Konges  Haand? 

—  Ja  —  ja! 

—  Og  følge  ham  herfra  som  hans  Hær? 

—  Ja  —  ja.    Vi  følger  Kong  Valdemar! 

—  Jeg  skal  vinde  Jer  eders  Gaarde  tilbage  — 
siger  Valdemar  og  slaar  ud  med  Haanden  — 
hver  og  en;  og  jeg  skal  løse  Panterne,  som 
jeg  svor  min  Fader  i  hans  Dedstime.  Jeg  skal 
være  Eder  huld  og  god,  om  I  vil  tjene  mig  ærlig 
og  tro. 

—  Det  vil  vi  —  det  vil  vi. 

—  Ja,  da  skal  jeg  hæve  min  Røst  imod  den 
onde  —  siger  Bispen  —  som  ligger  der  og  raser 
i  sin  Vrede.  Jeg  skal  bede  alle  Helgener  og 
salige  Engle  til  Hjælp  imod  hans  Vold,  at  han 
maa  fare  ud  af  ham  og  fra  os  alle! 

Nu  bøjer  Bispen  sig  over  Otto,  læser  og  be- 
sværger med  sin  mægtige  Stemme;  og  alle  Ben- 
derne  knæler  rundt  og  mumler  de  uforstaaelig 

hellige  Ord  efter  og  stirrer  angst  og  spændt  paa 
Otto,  som  ligger  der  i  Krampe. 

Længe  maner  Bispen  mod  den  onde.  Saa 
endelig  slappes  Ottos  Lemmer;  de  strækkes; 
Munden  lukker  sig  i  et  dybt,  dybt  Suk;  og  nu 
glider  han  over  i  den  lange  Søvn. 

Saa  bæres  han  af  Valdemars  Følge  op  til  hen- 
des svenske  Naades  Seng. 

Medens  han  sover  den  lange,  tomme  Søvn, 
holder  Kong  Valdemar  Raad  med  sin  Bisp  og 
Grev  Johan  og  Bo  Falk  og  Mester  Fulbert. 

Paa  Bispens  Forslag  skal  Otto  gives  i  et  Klo- 
ster, naar  han  atter  vaagner.  Hos  de  regel- 
bundne Korherrer  i  Æbelholt  Kloster  er  der 
standsmæssigt  at  være  for  Kongens  syge  Broder, 
om  det  maatte  lykkes  ham  ved  Bøn  og  Faste 
at  forsone  Gud. 

Men  Karen  skal  for  sin  evige  Saligheds  Sk^dd 
gives  der  hen,  hvor  hun  engang  var  lovet.  Hun 
slipper  fri  for  legemlig  Straf,  fordi  hun  var  i 
den  ondes  Vold  uden  egen  Vilje.  I  et  Kloster 
skal  hun  gives;  saa  langt  fra  Æbelholt  maa  det 
være,  at  ikke  Satan  kan  finde  Vej  imellem  dem 
og  atter  føre  dem  sammen. 

I  Asmild  Nonnekloster  ved  Viborg  —  der  skal 
hun  føres  over.  Og  om  hun  arter  sig  vel,  da  kom- 
mer vel  den  Tid  engang,  at  hun  kan  naa  den 
høje  Lykke  at  blive  Priorinde. 


XIX 
GUDS  VISSE  TEGN 

[Til  Cara,  min  elskede  Søster  i  Herren  — 
fra  Otto,   din  Broder,  den  ringeste  for  Gud] 

i  o  og  et  halvt  Aar  er  runden  siden  hin  Ulyk- 
kens Dag,  der  skilte  os  for  bestandig.  Hvad 
siger  jeg  —  Ulykkens  Dag?  —  nej,  Ulykkens 
Dag  var  den,  da  jeg  førte  dit  uskyldige  Blod  i 
Fristelse,  lokket  af  den  ondes  Snarer.  Og  Lyk- 
kens Time  var  det,  da  Herren  aabnede  mine 
Øjne  ved  sin  Tjener,  Biskoppen,  og  førte  mig 
hid  i  Sikkerhed  for  Verden,  for  Kødet,  for  mig 
selv.  Maatte  Gud  se  i  Naade  til  dig  og  til  mig 
—  nu  og  i  Evighed,  Amen! 

Jeg  skriver  til  dig.  min  elskede  Søster,  for  at 
bede  om  dit  Raad;  thi  jeg  er  stedt  i  Tvivl  og 
Vaande.  Længe  har  jeg  bedet,  at  Herren  vilde 
skikke  mig  et  Tegn  for,  hvad  jeg  skal  gøre;  men 
skønt  jeg  ligger  daglig  i  Bøn  paa  den  hellige 
Vilhelms  Grav  og  for  hans  Billede,  der  det  hæn- 
ger her  i  Tjæreby  Kirke  —  saa  har  han  endnu 
ikke  ladet  mig  kende  sin  Vilje. 

Derfor  skriver  jeg  til  dig,  om  du  kunde  give 
mig  et  Raad  af  dit  fulde  Hj ærtes  Godhed  og  ud 
af  dit  fromme  Sind. 

Ellers  maa  du  vide  først,  at  jeg  lever  vel. 
Min  Tid  gaar  hen  med  Ben  og  med  Arbejde 
her  i  Klostret,  hvor  jeg  daglig  har  de  fromme 
Brødres  Liv  for  m.it  Øje.  Selv  er  jeg  kun  con- 
versus;  intet  Løfte  har  jeg  givet,  har  min  Frihed 
til  at  gaa  og  komme. 

Min  Celle  ligger  ud  til  Urtehaven,  som  er 
plantet  af  den  hellige  Vilhelm  —  han,  som  af 
Biskop  Absalon  kaldtes  hid  til  Landet  fra  Gene- 
viéve  Abbediet,  hvor  du  ved,  at  jeg  har  færde- 
des selv  i  min  Ungdom. 

Saa  gammel  er  den  Have.  Jeg  har  gen- 
funden  her  mangen  kostelig  Urt,'  som  jeg  mindes 
fra  Paris's  Haver  og  som  ikke  findes  andet  Sted 
i  vort  Land.  Dem  har  han  ført  hid,  den  tro- 
faste Mand,  og  hæget  om  dem  —  og  hans  Værk 
er  holdt  i  Ære  i  Tiden.  De  Planter  kastede  Frø. 
og  de  Frø  blev  til  Planter  —  og  nu  staar  de  i 
Blomst  for  mit  Vindu  og  nikker  mig  Godmorgen, 
naar  Solen  staar  op  over  min  Celle  og  gør  mig 
vaagen. 

De  Planter  —  dem  passer  jeg  med  egen  Haand, 
giver  dem  Væde  og  graver  om  dem.  Jeg  har 
haft  megen  Glæde  ud  deraf  for  mit  syge  Sind. 


Conversus  kaldtes  den,  der  træt  af  Livet  i  Verden 
havde  trukket  sig  tilbage  til '  et  Kloster  uden  iøvrigt  ved 
noget  Løfte  at  have  bundet  sig  til  at  efterleve  Ordens- 
reglerne. 

Laurids  Bruun  :    Alle  Synderes  Konge.  ^^ 

Men  naar  jeg  har  passet  Haven,  og  naar  jeg 
har  læst  de  Bønner,  jeg  har  valgt  mig,  og  gaaet 
til  Vesper  med  de  regelbundne  Korherrer,  blandt 
hvilke  jeg  agtes  højt  for  min  Byrd,  enddog  jeg 
vilde  helst,  de  regnede  mig  for  den  ringeste 
iblandt  dem  —  saa  læser  jeg  i  min  Celle,  til 
Mørket  falder  paa,  stundom  og  ved  Lys.  I 
Bibliotheket  har  jeg  daglig  min  Gang,  og  mange 
kostelige  Værker,  som  jeg  har  hørt  om  i  min  Ung- 
dom i  Paris,  har  jeg  fundet  der  —  de  hellige  Fæ- 
dres Værker  og  Abailard  hans  Værker  og  mange 
andre ;  de  kvæger  mit  Sind  og  mine  Tanker.  Stedse 
mere  viger  Verdens  Forfængelighed  bort  fra 
min  Hu  —  om  jeg  maatte  fatte  tilsidst  den  ene 
Visdom,  som  er  Gud.  Thi  Verdens  Visdom  er 
en  Daarlighed  for  Gud  og  Kødets  Visdom  er 
Døden.  Det  sagde  han,  min  gamle  Ven  og 
Lærer,  Doktor  Galfred  i  Paris.  Og  det  Skapular, 
som  jeg  viste  dig  paa  Kalundborg  hin  Julemor- 
gen —  det,  jeg  fik  af  ham  —  det  har  jeg  først 
nu  lært  at  agte  for  dets  sande  evige  Værd.  Det 
Kors  paa  min  Ryg  og  paa  mit  Bryst  faar  hjælpe 
mig  til  Naade  i  min  sidste  Stund. 

Thi  du  maa  vide,  at  det,  han  kyndte  mig  i 
Paris,  den  store  Mand,  den  Guldets  Fyrste,  som 
jeg  talte  til  dig  om  —  hvad  han  læste  for  mig  af 


Abailard  er  den  for  sin  Kærlighed  til  Héloise  be- 
kendte Scholastikcr.  Den  overleverede  Brevvexling  (paa 
Latin)  mellem  de  historisk  berømte  Elskende  har  været 
Forbilledet  for  nærværende  Breve. 

Stjernernes  lukkede  Bog,   det  ved  jeg  nu,   var 
sandt. 

Ja  —  en  Forbandelse  hænger  over  mig.  Du 
ved  det  jo,  min  Elskede  —  selv  har  du  set  det 
—  at  stundom  farer  H  a  n  i  min  Krop,  hvis  Navn 
jeg  ikke  mere  tør  nævne,  og  kaster  mig  plat  paa 
Gulvet,  der  jeg  staar.  Dog,  Gud  være  lovet, 
kun  én  Gang  har  han  kastet  mig  i  al  den  Tid, 
jeg  dvælede  her.  Og  det  er  min  Tro  og  For- 
trøstning, at  den  Herre  Kristus  vil  holde  sin 
Haand  over  mig,  alt  eftersom  jeg  ved  mit  Lev- 
ned maatte  stige  i  hans  Gunst.  Bed  for  mig, 
Cara,  min  elskede  Søster,  at  det  maa  blive  saa. 
En  from  Kvindes  Forbøn  er  mere  værd  end  man- 
gen Messe.  Det  læste  jeg  forleden  hos  den 
hellige  Chrysostomus,  der  havde  saa  from  en 
Moder,  Anthusa  hed  hun.  Hvor  Kristus  har 
vakt  en  død  af  Graven,  var  det  da  ikke  altid, 
fordi  en  from  Kvinde  bad  ham  derom? 

Dog  —  ikke  sandt  —  jeg  tør  tro,  at  du  har 
alt  bedet  for  mig  hver  Dag,  som  er  runden, 
siden  vi  skiltes. 

Du  maa  nu  vide,  at  jeg  har  tænkt  meget  over 
denne  Forbandelse,  om  jeg  dog  maatte  udfinde 
dens  sande  Aarsag.  Over  mig  selv  har  jeg  tænkt 
og  over  mit  Liv  —  og  over  min  Fader  og  hans 
Skæbne  har  jeg  grundet  meget.  Nu  begyn- 
der det  at  klares  ud  for  mig.  Det  er,  som 
øjnede  jeg  en  evig  Sammenhæng  mellem  Fader 
og  Sen  i  en  hel  ubrydelig  Kæde.  Saa  mindes 
jeg  og  bestandig  de  Ord,  han  sagde  i  sin  Døds- 

21* 


324 


stund;  under  Kval  og  Dødssved  sagde  han  dem, 
kort  før  Aanden  for  af  ham.  Han  talte  forblom- 
met om  et  stort  og  et  evigt  Pant;  og  han  vilde, 
jeg  skulde  sværge  ham  at  løse  det.  Ikke  for- 
stod jeg  da,  hvad  han  mente.  Men  nu  ser  jeg 
klart,  det  var  hans  Sjæls  evige  Pant,  han  tænkte 
paa,  da  Døden  stod  for  hans  Fodgærde.  Ak,  hvor 
ringe  og  usselig  blev  da  for  ham  alle  de  jordiske 
Panter,  han  havde  givet  sit  Livs  Dage  —  de 
Panter,  som  min  Broder  Valdemar  svor  at  løse 
—  overfor  det  store,  evige.  Da  forstod  jeg 
ikke;  men  nu  forstaar  jeg,  at  han  engang  — 
som  det  senere  timedes  mig,  du  ved  det.  — 
har  givet  sig  i  hans  Vold.  som  man  ikke  ter 
nævne.  Noget  har  han  villet  naa;  Gud  har 
været  langsom  med  sin  Hjælp;  saa  har  hans 
Sind  af  heftig  Utaalmodighed  valgt  de  onde  Veje. 
Jeg  mindes  fra  min  Barndom,  at  jeg  hørte  Dro- 
sten, gamle  Laurids  Jonssen,  der  han  kom  ud 
fra  Far  med  Marsken  og  ham.  Porse,  sige 
til  de  andre,  at  Far  havde  svoret  sig  i  Satans 
Vold  engang.  Nogen  Rede  fik  jeg  ej  derpaa, 
hverken  før  eller  siden;  maaske  var  det  ikke 
hel  Usandhed  og  Bagtale.  Men  dette  er  vist,  at 
der  han  laa  paa  sit  Yderste,  da  fandt  han  ikke 
Hvile,  før  jeg  havde  talt  de  Ord,  som  Gud  ind- 
gav mig:  at  jeg  tog  mig  paa  det  svare  Hverv 
at  løse  hans  Sjæls  det  store,  evige  Pant. 

Hvorledes  jeg  har  røgtet  dette  Hverv  —  det 
ved  du,  min  elskede  Søster.  Og  nu  gruer  jeg 
for  Forbandelsen  over  min  Faders  Sjæl  og  over 


325 


mit  eget  Hoved.     Og  det  ved  jeg  vist:  før  jeg 
løser  Pantet,  før  sones  ikke  Vreden  over  mig. 

Men  nu,  da  jeg  ret  har  forstaaet  denne  under- 
fulde Sammenhæng,  saa  er  da  alt  andet  svundet 
hen  for  mig  i  sin  Intethed  uden  dette  at  holde 
mit  Løfte.  Thi  husk  det  vel,  Cara:  af  sin  uende- 
lige Barmhjærtighed  straffer  Gud  vort  Kød  og 
vort  Liv  paa  Jorderig  for  at  skaane  mildt  vor 
Sjæl.  Han  straffer  i  Tid  for  at  skaane  i  Evighed. 
Og  det  fylder  mig  med  Gru  at  tænke,  at  min 
Fader  gik  herfra  uden  anden  Lindring  for  sin 
Sjæl  end  det  Løfte,  som  jeg  gav  ham  paa 
Krucifixet. 

Saa  hviler  da  hans  Sjæls  den  evige  Fred  som 
en  Byrde  paa  mig.  Jeg  maa  sone  med  mit  Liv 
og  mine  Bønner  den  Skyld,  som  Døden  hin- 
drede ham  i  at  løfte.  Men  nu  ser  jeg  ogsaa, 
hvor  barmhjærtig  Gud  har  været  imod  mig,  at 
han  straffede  mig  nu,  paa  det  at  jeg  maatte  naa 
at  gøre  mit  Livs  den  egenlige  Gerning. 

Saa  kommer  jeg  da  til  det,  som  er  mit 
Brevs  den  første  Aarsag  —  det,  som  steder  mig 
i  Tvivl  og  Vaande. 

Du  maa  da  vide,  at  Abbeden  og  flere  fromme 
Munke  og  regelbundne  Korherrer  med  ham  — 
de  trænger  daglig  ind  paa  mig  med  den  Bøn, 
jeg  maatte  dog  forsage  al  Livets  Forfængelighed 
og  blive  en  regelbunden  Munk  som  dem  og  give 
mig  helt  til  Klosterlivet,  som  Du  har  givet  Dig 
engang. 

Jeg  ved  nu  ikke,  hvad  er  ret.     Thi  hvo  siger 


326 


mig,  om  mit  Hverv  kan  røgtes  indenfor  et  Klo- 
sters snævre  Mure?  —  Er  det  mon  ikke  —  spør- 
ger jeg  atter  og  atter  —  ude  i  Verden,  mellem 
Menneskene,  at  min  Gerning  øves  bedst:  at  sone 
og  bøde  ved  mit  jordiske  Levned? 

Hertil  kommer,  maa  Du  vide,  min  elskede 
Søster,  at  det  er  ikke  lutter  Fromhed,  som  driver 
Abbeden  og  de  gode  Munke  i  denne  Sag.  Thi 
om  jeg  blev  Munk,  da  vilde  dette  Klosters  An- 
seelse stige  over  alle  Landets  Klostre,  derved  at 
de  havde  Kongens  Broder  i  deres  Midte.  Og 
en  stor  Sjælegave  vilde  jeg  derhos  bringe  — 
al  min  Arvelod,  som  er  Estland  paa  nær  den 
Del,  som  Markgrev  Ludvig  fik  for  Medgiften. 
Det  maa  og  betænkes,  at  Klostret  er  haardt  be- 
trængt for  Tiden.  Den  nye,  skønne  Stenkirke, 
som  er  hygget  her  alt  for  tyve  Aar  siden,  for 
den  sidder  de  end  i  Gæld  —  og  som  Klostret 
ligger  her  paa  alf  ar  Vej,  saa  har  det  mange  vej- 
farende Gæster,  baade  fattig  og  rig  —  og  alle 
de,  som  valfarter  hid  for  den  undergørende 
Kraft,  som  strømmer  fra  den  hellige  Vilhelms 
Grav,  —  dem  maa  de  huse  og  bespise.  Vel  be- 
tænker de  rige  da  Klostret  med  Gaver;  men  det 
kan  ikke  bære  Bekostningen  ved  de  fattige,  des- 
formedelst disse  er  saa  mange  flere.  Og  det 
hele  Værtskab  koster  derfor  Klostret  en  rund 
Skilling  Aaret  igennem. 

Saa  giv  mig  da  et  Raad,  Du  kære,  som  staar 
mit  Hjærte  næst  af  alle  Mennesker  —  Du,  mod 
hvem  jeg  forbrød  mig,  lokket  af  den  onde,  mere 

end  mod  noget  andet  Menneske,  idet  jeg  tog  din 
Uskyldighed  midt  for  Guds  Moders  Alter  —  saa 
giv  mig  da  et  Raad  af  dit  fulde  Hjærtes  Godhed 
og  for  al  den  Kjærligheds  Skyld,  som  Du  engang 
bar  til  mig. 

Bed  for  mig  nu  og  bestandig!  —  lad  ikke  So- 
len gaa  ned  over  din  Vrede,  om  det  maatte  ske 
en  Dag,  at  din  Hu  fyldtes  med  Bitterhed  imod 
din  Broder  Otto  —  bed  for  mig,  liden  Cara,  og 
vær  saa  hilset  af  Hj ærtet. 

Lev  i  Herren,  Du  Kristi  Brud.  og  glem  mig 
ikke.  Og  send  mig  snarlig  dit  Brevs  rige  Hu- 
svalelse for  mit  Sind. 

Lev  vel,  Du  kære! 

Otto  af  Danmark. 


[Til  Otto  af  Danmark,  min  Herre  og  Broder, 
nej  min  Elskede  —  fra  din  Søster,  fra  liden 
Cara]. 

Du,  som  skriver  de  Ord,  Du  lever  mit  Hjærte 
saa  nær,  at  jeg  ikke  kan  sige  det.  Dit  Billede 
staar  frem  af  dine  Ord  og  kvæger  mit  forpinte 
Sind.     Tak,  at  Du  skrev  mig  de  Ord! 

Med  grædende  øje  har  jeg  læst,  hvad  Du 
skrev  om  Forbandelsen.  Ak,  Du  kære,  hvorfor 
maatte  jeg  ikke  blive- hos  Dig  og  dele  Smerten 
med  Dig.     En   Smerte,   som  deles,   bliver  halv 

—  ja  stundom  kan  den  glemmes  helt,  det 
tror  jeg. 

Du,  som  er  fri,  hvorfor  kom  Du  ikke  selv- 
her  hid  til  mig?  Jeg  er  ikke  øvet  i  at  skrive  — 
saa  kunde  jeg  have  givet  Dig  et  Raad;  og 
Du  kunde  husvalet  mit  Sind,  som  fortæres  af 
den  gamle  Smerte.  Du  ved  det  jo.  Elskede,  og 
Verden  ved  det,  hvad  jeg  har  mistet  i  Dig. 
Jeg  begærer  ingen  fremmed  Trøst;  kun  Du  kan 
lindre  min  Smerte,  som  Du  alene  kan  gøre  mig 
elendig.  Navnet  Hustru  syntes  Dig  vel  helligere 
og  ærbarere;  mig  klang  det  herligere  at  kaldes 
din  Elskede  —  forarg  dig  ikke  paa  mig:  din 
Bolerske  —  din  Slegfred.  Og  nu  sidder  jeg 
her  i  Fangenskab,  saa  langt  fra  Dig. 

For  Du  skal  vide  —  for  mig  er  Klostret  et 
Fængsel  haardere  end  Døden.  Fra  Gud  venter 
der  mig  ingen  Løn  for  mit  Løfte;  thi  det  var 
jo  ikke  Kærlighed  til  ham,  som  drev  mig;  det 
var  mit  Sinds  Fortvivlelse,  da  jeg  saa,  Du  havde 
sluppet  mig.  Mit  Hjærte  var  ikke  mere  mit;  til 
Dig  havde  jeg  givet  det.  Hvor  skulde  jeg  da 
vende  mig  hen,  om  det  ikke  hos  Dig  maatte 
finde  blivende  Sted.^  Derfor  alene  gav  jeg 
Løftet. 

Hvad  kerer  jeg  mig  om  onde  Aander?  —  Paa 
et  Ord  af  Dig  var  jeg  ilet  forud  til  Helvede  hel- 
lere end  at  rives  fra  din  Side.  Da  jeg  nød 
Kødets  Lyst  i  dine  Arme,  da  kunde  jeg  vel 
tvivle,  om  det  var  sand  Kærlighed  eller  ikkun 
Vellj^st,  som  drev  mig  til  Dig;  men  nu.  da  jeg 

er  revet  fra  Dig  ved  onde  Menneskers  Vold,  da 
har  jeg  intet  andet  Ønske  end  helt  og  holdent 
at  være  din  af  min  ganske  Sjæl.  Ak,  om  Du 
ikke  var  saa  sikker  paa  min  Kærlighed,  Du 
elskede  Mand,  da  vilde  Du  bekymre  Dig  mere 
derom  og  ikke  kalde  mig  din  Søster  —  maaske 
var  Du  da  kommet  selv  herover  og  havde  listet 
Dig  en  Lejlighed  til  for  os  at  være  sammen. 

Du  kalder  mig  from.  Hvor  kan  et  sorgtungt 
Hjærte  som  mit  faa  Stunder  at  vende  sig  til 
Gud.^  —  Men  nu  skal  Du  kende  min  sande 
Fromhed;  thi  for  Dig  skal  intet  være  skjult. 

Saa  megen  Salighed  har  jeg  kendt  i  din  Favn, 
at  Tanken  derom  aldrig  forlader  mig.  De  Minder 
lokker  mig  i  min  Søvn  og  mine  Drømme.  Selv 
under  Messen,  naar  jeg  knæler  for  at  bede, 
stiger  de  frem  i  min  Hu,  saa  jeg  kun  har  Tanke 
for  deres  Lyst  og  Lykke.  Jeg,  som  skulde  græde 
over  mine  Synder  - —  jeg  sukker  efter  det,  som 
jeg  har  mistet.  Her  kalder  de  mig  kvsk,  fordi 
de  ikke  ved,  at  det  er  kun  et  Skin;  thi  Kysk- 
hed er  en  Dj'd  i  Sjælen,  men  jeg  har  den  ikke 
—  og  naar  jeg  den  mon  nogen  Tid.'  Dertil  har 
jeg  prøvet  for  megen  Lykke  i  dine  Arme. 
Husker  Du  i  Kapellet  paa  Nykjøbing  hin  første 
Gang.?  —  Husker  Du  i  Baarse  Kirke.'  —  Min- 
des Du  de  Nætter  i  de  dybe  Skove  ved  de 
tændte  Baal.'  —  Husker  Du  tilsidst  hin  Jule- 
morgen paa  Kalundborg.     Det  er  alt  forbi. 

Du  forlanger  et  Raad  af  mig.  Hvad  skal  jeg 
svare?    Hvor  kan  jeg  raade.'    Mit  Hjærte  kender 

intet  andet  Raad  end  dette,  at  Du,  som  er  fri, 
kom  til  mig  over  Land  og  Vand.  Bliv  ikke 
vred  for  mine  Ord.    Jeg  kan  ikke  sige  andet. 

Kom  til  mig,  Elskede,  jeg  længes  over  al 
Forstand. 

Og  lev  saa  vel,  Du  mit  et  og  alt. 

Karen  Falk. 

Ottos  Hjærte  banker  af  sin  gamle  Fryd,  der 
han  læser  Karens  Brev.  Men  Angst  og  Sorg 
sidder  for  dybt  i  hans  Sind  til,  at  han  tør  feje 
den  svare  Synd  til  de  andre:  at  søge  hende  op 
og  tage  en  Nonne  i  sin  Favn.  Han  gruer  for 
hendes  Sjæl:  med  Kødets  Lyst  i  Hjærtet  æder 
man  sig  selv  til  Doms  for  Herrens  Alter.  Og 
han  slutter  hende  stærkt  i  sine  Bønner,  der  han 
knæler  i  Tjæreby  Kirke  for  den  hellige  Vilhelms 
Billede. 

Ak,  hans  Tvivl  og  Vaande  er  større  nu,  end 
før  han  fik  det  Brev.  Hvad  skal  han  gøre?  — 
Forsage  Jordelivet,  som  han  alt  har  forsaget  sin 
Kærlighed.?  —  Eller  drage  ud  blandt  Men- 
neskene ■ —  blandt  dem,  som  lider  ilde  —  og 
gøre  Bod  med  Gerning  mere  end  ved  Bøn? 

Aa  —  om  han  kunde  ride  til  Herrens  hellige 
Land,  som  hans  Fod  har  traadt,  og  bede  paa 
hans  Grav  om  Naade.  Saa  skænked  han  den 
vist. 

Som  Otto  sidder  en  Morgen  i  Urtehaven  og 
binder  Hestens  Roser  op,  der  tunge  af  Blomster 
bojer  sig  mod  den  fugtige  Jord  —  rider  Kong 
Valdemar  ind  i  Klosterets  Gaard. 

Ved  hans  Side  holder  en  høj  Ridder  med  den 
tyske  Ordens  hvide  Kappe  om  sine  Skuldre.  Paa 
den  er  syet  for  Brystet  det  store  sorte  Kors. 

Efter  Middagen  i  Klosterets  Refektorium,  hvor 
Kongen  og  den  fremmede  Ridder  er  Gæst,  sid- 
der de  tre  over  Bord  i  Ottos  Celle. 

Valdemar  spørger  til  sin  kære  Broders  Hel- 
bred, og  Otto  giver  gode  og  milde  Svar.  Med 
Verdens  Forfængelighed  er  Bitterheden  mod  hans 
Broder  svundet  af  hans  Hjærte.  Saa  beretter 
Valdemar  om  sin  Rejsefærd.  Ifjor  drog  han  til 
Estland  for  at  kue  Bøndernes  Opstand  og  se  For- 
holdene i  det  fjærne  Land  med  egne  Øjne. 
Sørgeligt  var  det  Syn  for  en  dansk  Konge  at  se. 
Thi  Danmarks  Herredømme  er  næsten  glemt; 
alle  Skatter  maa  drives  ind  med  Magt;  og  Her- 
rens Ord  har  onde  Kaar  mod  de  hedenske 
Skikke,    som  ligger  og  ulmer  endnu. 

Paa  Hjemvejen  fra  Estland  drog  han  gennem 
de  tyske  Ordensridderes  Land,  og  der  slog  han 
Følge  med  deres  Stormester,  som  overtalte  ham 
at  drage  med  til  det  hellige  Land.  Da  bød 
han  Marsken  føre  Hæren  til  Danmark;  men  selv 
red  han  med  Stormesteren  den  lange  Vej  gen- 
nem fremmede  Lande.  Paa  fire  Uger  naaede 
de  Jerusalem.  Saa  lang  en  Ridetur,  det  gør  han 
ikke  mer.     Undervejs  talte  de  ofte  sammen  om 

Estland,  som  ligger  de  tyske  Riddere  næst;  og 
da  foreslog  Mesteren  ham  at  sælge  det  fjærne 
Land;  det  var  dog  intet  værd  for  Danmark  mere. 
En  klækkelig  Sum  vilde  Ordenen  byde.  Han 
tænkte  vel  derover  og  besluttede  tilsidst  at  tale 
derom  til  sin  kære  Broder,  hvis  Arvelod  det  er. 

Nu  iaar  har  han  kriget  mod  Farbror  Johan 
paa  Vordingborg;  han  er  mild  og  træsk  som 
altid.  Men  ikke  kunde  han  tage  det  stærke  Slot 
med  sine  Mænd.  Da  valgte  han  at  krybe  under, 
hvor  der  ikke  kunde  springes  over.  Han  for- 
handlede med  Greven;  og  de  blev  enig  om  en 
visse  Sum  at  løse  Borgen  for  —  det  sidste.  Gre- 
ven har  igen  af  Sjælland.  Saa  handlede  de  om 
Lolland  at  løse,  som  han  —  Kong  Valdemar  — 
alt  for  tre  Aar  siden  løste  Falster.  Dog  den  Sum 
blev  alt  for  stor  at  rede  ud.  Men  da  faldt  det  ham 
i  Tanke,  at  om  hans  kære  Broder,  som  nu  for- 
sager Verdens  Daarlighed  og  al  jordisk  Magt  og 
Eje,  vil  give  Afkald  paa  sin  Arvelod,  saa  kan 
han  dermed  vinde  for  sin  Slægt  tilbage  den 
sidste  Rest  af  de  danske  Øer.  Saaledes  holder 
ogsaa  han  den  Ed.  de  begge  svor  til  deres 
Fader. 

Nu  smiler  Otto.  Intet  ved  hans  Broder  om 
det  store,  tunge  Pant,  mod  hvilket  alt  det  andet 
kun  er  ringe. 

Men  værst  er  det,  at  Porses  Enke  og  hendes 
Sønner  —  de  sidder  nu  i  Halland  og  pønser  paa 
Hævn.  De  har  aldrig  glemt  Forsmædelsen  paa 
Kalundborg;   og  Estland,    som   Kong  Kristoffer 

engang  gav  Knud  Porse  —  det  kræver  de  for 
sig  som  deres  Ret.  Men  Valdemar  er  haardt 
betrængt  af  Fjender  baade  inden  og  uden  Lan- 
det. Derfor  vil  han  søge  Mindelighed  med  Por- 
serne, gøre  Holbæk  til  et  Grevskab  og  give  dem 
det  i  Erstatning  tilligemed  Samsø;  og  maa  de 
dermed  lade  sig  fornøje. 

Otto  kender  Vreden  blusse  op,  der  han  næv- 
ner Porserne;  men  saa  tænker  han  paa  sin  egen 
tunge  Gerning.  Hans  Kald  gaar  ikke  mere  mod 
Ild  og  Sværd. 

Da  Valdemar  har  endt  sin  Tale,  saa  rejser  sig 
den  tyske  Ridder,  der  er  med  i  Kongens  Følge; 
og,  som  det  forud  er  aftalt  Valdemar  og  ham 
imellem,  priser  han  for  Otto  sin  Ordens 
fromme,  frie  Liv.  De  ser  sig  ud  i  Verden,  hvor 
det  lyster  dem,  kriges  med  Kristi  Fjender, 
beskytter  Klostre  og  gør  idel  godt  for  evig  Løn. 
Og  der  han  ser,  at  Prinsen  laaner  villigt  Øre  til 
hans  Tale,  saa  frembærer  han  da  endelig  det 
Tilbud,  han  har  at  gøre  Otto  fra  sin  Ordens 
Mester.  Om  Prinsen  vil  træde  ind  i  deres  Ræk- 
ker, saa  vil  han  faa  de  allerbedste  Kaar;  thi  da 
vil  det  blive  at  regne,  som  bragte  han  det  hele 
Estland  i  Sjælegave,  enddog  der  gives  en  Sum 
derfor  til  hans  Broder  Kongen  og  en  Affindeise 
til  Markgrev  Ludvig  for  hans  Medgiftspart.  Sit 
eget  estlandske  Slot  vil  han  beholde.  Dér  kan 
han  sidde  al  sin  Tid  som  Ordenens  Foged  — 
eller  han  kan  drage  viden  om  med  Ridderne  — 
til  Middelhavets  underfulde  Kyster  —  til  Amalfis 

rige  Haver  —  til  Joppe  —  ja  til  det  hellige  Jeru- 
salem kan  han  rejse  og  se  de  Steder,  hvor  Vor 
Herre  Kristi  Fod  har  traadt. 

Men  Otto  bøjer  stille  sit  Hoved.  Saa  skikked 
dog  Gud  sit  visse  Tegn  tilsidst. 

Jerusalem  —  den  hellige  Grav  —  dér  vil  han 
knæle  og  bede  om  Naade  for  sin  Faders  Sjæl, 
for  Caras  og  for  sin  egen  Syndesk34d. 


Joppe  var  i  Middelalderen  Havneb5'en  Jaffas   Navn. 


TREDJE  BOG 


XX 

KORSET 

Nu  gik  Solen  ned.  Mørket  faldt  paa;  og  alt 
blev  stille  paa  de  stenede  Stier. 

Rotterne  kommer  frem  af  deres  Huller,  stryger 
de  klemte  Varbørster  ret  ud  i  Luften  og  vejrer 
med  den  spidse  Snude  mod  Aftenluftens  tusinde 
Duftbølger.     Saa  søger  hver  sin  Vej. 

Én  har  et  Hul  at  gnave  færdig  under  Muren. 
Én  véd  en  halvraadden  Frugt  under  Blade,  som 
en  bedende  tabte  forgangen  i  den  øde  Have 
med  de  gamle  Træer. 

Der  løber  én  langs  Muren.  Den  løber  lang- 
sommere end  de  andre;  for  den  er  drægtig. 
Bugen  rører  ved  den  stenede  Jord;  og  hvor  det 
stejlt  gaar  op,  maa  den  puste.  Nu  naar  den 
Stedet,  hvor  den  var  igaar;  men  Aadslet  er 
borte. 

Saa  har  vel  den  lede  Sjakal,  som  kommer  ned 
over  Bjerget  og  hyler  her  udenfor  Muren  hver 
Midnat,  set  sit  Snit  at  slippe  ind  —  ja, 
de  har  glemt  at  lukke  Laagen  derhenne.  Saa 
har  han  røvet  det  Aadsel.     Sulten  for  det  ufødte 

Laurids  Bruun  :    Alle  Synderes  Konge.  " 

Kuld  slider  i  dens  Tarme.  Den  gnaver  i  Bar- 
ken af  et  Olietræ;  det  er  kun  ussel  Kost  for  saa 
mange  Liv. 

Tys!  —  der  er  Hovslag  paa  Bjergstien  der 
nede.  De  kommer  nærmere  og  nærmere  — 
langsomt  op  ad  den  stejle  Sti. 

Nu  røres  Laagen.  Rotterne  farer  hver  til  sit 
Hul;  men  den  drægtige  naar  kun  at  skjule  sig. 

I  Joppe  ligger  det  Købmandsskib,  som  tog  ham 
med  fra  Amalfi,  at  han  dog  maatte  naa  tilsidst 
de  hellige  Steder. 

Ingen  vilde  følge   ham  paa  det  dristige  Ridt 

—  nu,  da  Muselmændene  ejer  hver  Plet  af  det 
gamle  Korsfarerland.  Selv  i  Joppe,  i  Havnen 
for  Klippen  derude,  er  der  ikke  sikkert  for  en 
Købmandsskude;  og  har  de  først  Fragten  om- 
bord, saa  venter  de  ikke;  saa  hejser  de  Sejl  efter 
Bør  og  staar  til  Søs. 

Imorgen  inden  Middag  maa  han  være  tilbage; 
for  saa  er  de  færdige  og  har  Lasten  fuld. 

I  sex  Timer  har  han  redet  den  lange  Vej  — 
først  over  Sarons  Slette,  saa  over  de  haarde, 
stenede  Klipper.  Hestens  Hov  er  saaret  af  de 
skarpe  Sten;  men  selv  mærker  han  ikke  Træt- 
heden. 

Da  han  saa  Jerusalems  Taarne  i  Aftenlyset  i 
det  fjærne,  da  svandt  hans  Træthed,  hans  Frygt 

—  da  saa  hans  Øje  kun  det  underfulde  Syn,  de 
Tinders  blødende  Saar;  og  hans  Hænder  tog  paa 
at  skælve.    Og  der  Solen  sank  i  Havet  bag  hans 

Ryg,  og  hans  Skygge  og  Hestens  blev  saa  lange, 
at  han  ikke  kunde  ©jne  deres  Hoveder  blandt  de 
stenede  Høje,  da  blev  de  Tinder  dunkle;  og  en 
sælsom  Gysen  for  over  ham  med  Nattens  is- 
kolde Pust. 

Saa  red  han  mod  Nord  om  Jerusalems  Mure 
over  skaldede,  haarde  Klipper. 

Derinde  bag  de  Porte  ligger  den  hellige  Grav 
og  den  smertefulde  Vej  i  Hedningevold.  Lange 
og  skumle  ligger  de  Mure  og  stænger.  Ved  den 
gamle  Port  i  Nordost  holdt  han  Hesten  an  og 
søgte  at  kigge  over  Muren,  et  Sted  hvor  den 
var  søndret.  Men  saa  lød  Vagtens  tunge  Trin 
derinde  —  frem  og  tilbage  for  det  svage  Sted 
i  den  stærke  Mur  — ,  og  atter  red  han  bort. 

Nu  kom  Maanen  frem  over  Bjergene  og  ka- 
stede sit  dæmpede,  tynde  Lys  paa  langs  gen- 
nem Josafatsdalen  for  hans  Fod.  Dens  smalle 
Segl  lyste  paa  de  kalkede  Grave  dernede.  Saa 
red  han  Fod  for  Fod  ad  den  snoede  Sti  ned  over 
Dalen  —  op  forbi  de  Grave,  som  ligger  huggede 
i  Klippen,  Side  om  Side  og  over  hverandre. 

Saa  er  det  da  Oliebjerget,  som  hæver  sig  her 
for  hans  Øje,  som  hans  Haand  kan  række,  som 
Hesten  træder  med  sin  Hov. 

Her  ad  Stien  har  han  gaaet.  Her  har  han 
vendt  sig  og  raabt  til  Jerusalems  Døtre,  at  de 
dog  endelig  maatte  kende  Besøgelsestiden.  Men 
de  kendte  den  ikke. 

Otto  steg  af  Hesten,  at  hans  Fod  maatte  røre 
den  samme  Plet,   som  Kristus  har  traadt.     Med 

22* 


340 


Hovedet  bøjet  mod  den  maanelyse  Vej  ferte  han 
Hesten  ved  Bidslet.  Han  kendte  det,  som  stod 
der  en  Sky  af  Røgelse  op  for  hvert  Fodtrin;  han 
kendte  det,  som  bølgede  Stien  under  ham  af 
evige  Vellugtsstrømme  for  hans  Fod. 

Dér  oppe  —  den  høje  Mur  om  de  gamle  Olie- 
træer, som  sørgende  bøjer  deres  Bladekvaste 
mod  den  nøgne  Jord,  —  sikkert  er  det  hin  Natte- 
vagtens Have  —  Gethsemane. 

Nej,  de  Træer  er  det  ikke  —  deres  Fædre  var 
det;  men  maaske  den  samme  Mur,  som  nu 
hilser  ham  tavst,  har  stirret  paa  ham  i  den  sene 
Time,  da  han  laa  og  bad  i  Dødens  Graad  — 
han,  som  var  Opstandelsen  og  Livet. 

Otto  binder  Hesten  til  en  ludende  Busk  ved 
Muren.  Hans  Hænder  ryster,  saa  han  næppe 
kan  knytte  Grimen  i  Knude. 

Langsomt  aabner  han  Laagen,  som  staar  paa 
Klem;  og  da  hans  Fod  træder  paa  Havens  nøgne 
Jord  under  de  gamle  sørgende  Træer,  hvis  Skyg- 
ger dirrer  i  Maanel3^set,  da  skælver  han  over 
hele  sin  Krop,  saa  han  knap  kan  staa  oprejst. 

Her  —  i  dette  Jordhul  har  ogsaa  hans  Fod 
snublet.  Her  mod  dette  Træ  har  ogsaa  han 
støttet  sit  brændende  Hoved,  tynget  af  Dødens 
Nærhed.  Her  paa  denne  runde  Plet  for  de  tre 
gamle  Træer  derhenne  —  her  har  ogsaa  han 
knælet  ned  og  vendt  sit  Aasyn  mod  Gud  og  døl- 
get  det  i  sine  Hænder. 

Nu  kaster  han  sig  næsegrus  ned  og  slaar  sine 
Hænder  plat  imod  Jorden,  som  vilde  han  favne 

den;  og  hans  brændende  Læber  kysser  den 
kolde,  haarde,  tavse  Mund,  som  har  drukket 
Frelserens  Taarer,  der  han  bad  med  Døden  i 
sit  Hjærte. 

Sveden  springer  frem  paa  hans  Pande.  Han 
kender  det,  som  svævede  han  frit  i  Luften;  og 
han  rækker  sine  Hænder  op  mod  de  tre  sorgende 
Træer  og  beder  med  lukkede  Øjne: 

—  Herre  Kristus!  —  se,  jeg  er  kommen  at 
kysse  den  Jord,  din  Fod  har  traadt  —  med  Fare 
for  mit  Liv  er  jeg  kommet  den  lange  Vej  her- 
hid, at  du  maatte  forbarme  dig  over  mig  og  give 
mig  Naade  for  alle  mine  Synder. 

Herre  Frelser,  jeg  beder  for  min  Faders 
Sjæl  —  iGS  ham  af  Ilden  for  din  store  Barm- 
hj ærligheds  Skyld.  Regn  ham  det  ikke  til,  hvad 
han  har  øvet  imod  dig.  Se  —  jeg  gav  ham  det 
hellige  Løfte,  der  han  for  herfra,  at  jeg  vilde 
løse  hans  Sjæls  det  evige  Pant,  enddog  jeg 
kendte   det  ikke. 

Herre,  gør  mig  ikke  mensvoren  mod  dine  blo- 
dige Vunder!  —  lyt  til  min  vaandefulde  Bøn. 
Løs  ham  for  Skylden  og  giv  ham  den  evige 
Fred! 

Du  Guds  Søn  —  hører  du  mig  ikke?  —  Er 
jeg  for  ussel  til  at  knæle  her  for  din  Fod?  — 
Ja  —  jeg  ved  det  —  jeg  sagde  mig  fra  dig  hin 
Nat  i  Kapellet;  men  du,  som  ser  alt,  du  ved 
ogsaa,  at  en  ond  Aand  svæver  over  mit  Liv;  og 
stundom  farer  han  i  mig,  og  jeg  maa  gøre  hans 
Vilje. 

Herre,  hav  Barmhjærtighed!  —  hjælp  mig.  du 
elskede  Frelser  for  din  Moders  Sk3dd  —  ogsaa 
jeg  havde  en  Moder,  som  fødte  mig  med  Smerte. 
Fri  mig  for  den  onde  Aand!  —  driv  ham  bort 
fra  min  Side  —  langt  ud  i  Mørket,  hvor  hans 
Sjæl  herer  hjemme! 

Og  saa  beder  jeg  endnu,  du  Herre  og  Frelser, 
som  er  Guds  enbaarne  Søn,  baade  den  ældste 
og  den  yngste  —  jeg  beder  for  Cara,  liden  Cara 

—  hende,  som  jeg  elsked  fra  min  Ungdom, 
skønt  jeg  vidste  det  ikke,  før  det  var  for  silde. 
Ja,  jeg  førte  hende  i  Fristelse.  Ja  —  jeg  ved 
det  —  jeg  har  krænket  dit  hellige  Alter.  Og 
dog,  du  evige  Gud,  hvad  vil  du  regne  en 
jordisk  Forseelse?  —  Du,  som  ser  i  før  og  i  nu 
og  i  frem  —  hvad  vil  du  regne  kun  det  ene 
skyldige  Øjeblik.'  —  Du,   som  læser  i  Hjærtet 

—  læs  de  mange  Bønner,  jeg  har  bedet  —  læs 
de  gode  Tanker,  jeg  har  tænkt  —  læs  de  ædle 
Forsæt,  jeg  har  villet  i  mit  Liv,  og  tilregn  mig 
ikke  i  Evigheden  for  den  korte  timelige  Skjdd. 

Herre,  giv  mig  et  Tegn,  at  du  har  hørt  mig! 

Længe  beder  han.  Maanen  hæver  sig  lang- 
somt over  Muren,  over  Træernes  Toppe  —  og 
han  beder  endnu.  Den  naar  til  Orions  Bælte, 
den  lyser  i  Jomfruens  Tegn  —  og  han  beder 
endnu.  Den  sluger  den  sure,  gustne  Saturn, 
som  lurer  paa  det  onde  —  sluger  den  i  sit  Lys; 
men  han  ligger  end  der  og  beder. 

Han  mærker  ikke,  at  hans  Knæ  værker  for 
den  haarde  Jord;  han  mærker  ikke,  at  han  ikke 

har  smagt  Føde,  siden  han  red  ud  i  Middags,  — 
at  hans  Strube  er  snert  af  Tørst.  Han  ved  ikke 
selv,  hvad  Ord  han  beder.  De  Ord  lever  deres 
eget  Liv;  de  undfanger  i  Løndom  og  avler  nye 
Ord,  nye  Bønner,  som  stiger  op  af  hans  Mund, 
"uden  at  han  kender  deres  Veje. 

Da  l3^sner  det  over  de  tre  gamle  Træer;  af  et 
svagt  og  dæmrende  blaaligt  Lys  flimrer  det  imel- 
lem dem.  Det  bølger  af  levende  Aande  om  de  hæn- 
gende Bladekvaste.  De  rejser  deres  sørgende 
Hoveder,  de  Træer,  og  strækker  deres  Grene 
op  og  til  Siden.  Det  er  ikke  Træer  —  det  er 
tre  store  Kors. 

Se  —  paa  det  midterste  Kors  —  der  blaaner 
nu  frem  det  hældende  Hoved  under  Tornekran- 
sen og  de  brune  Lokkers  Fald  langs  den  magre 
Hals. 

Den  smærtefulde  Mund  aabner  sig  langsomt. 
Og  se  —  nu  slaar  han  Øjet  op  —  saa  fuldt,  saa 
herligt  et  Ojesyn! 

Saa  løsner  han  Armene  fra  Korset.  Hæn- 
derne drager  han  ud  af  Naglen,  og  han  stræk- 
ker dem  frem  imod  Otto  og  viser  ham  Saarene. 

—  Se  —  siger  han  —  dem  slog  han  mig,  din 
Fader. 

Saa  vender  han  Hovedet  til  Siden  mod  det 
Kors  tilvenstre. 

Dér  hænger  den  Røver  med  hældet  Hoved, 
Underlæben  sunken  for  Smerte,  store  foldede 
Rynker  om  den  plukkede  Hals  —  og  Haaret 
t3mdt  og  stridt  om  den  hule  Tinding.     Det  er 

hans  Fader;  og  den  Smerte,  som  sitrer  gennem 
hans  Legeme,  er  saa  stor,  at  intet  Ord  kan  ud- 
sige det.  Men  det  Kors  tilhøjre  er  tomt;  thi 
Kristus  sagde:  „Idag  skal  du  være  med  mig  i 
Paradis!" 

—  Herre,  løs  ham  for  din  evige  Kærligheds 
Skyld! 

Men  Frelseren  ser  længe  ned  paa  ham.  Han 
kan  ikke  læse  det  Bliks  Ord  —  saa  underfuldt 
er  det  i  sin  Vælde;  baade  mægtigt  og  strængt 
og  kærligt  paa  samme  Tid. 

—  Herre,  sig  mig,  hvad  skal  jeg  gøre  for  at 
løse  hans  evige  Pant  og  slukke  hans  Ild.' 

—  Vil  du  løse  din  Faders  Sjæl,  hvad  vil  du 
da  gøre  for  de  Sjæle,  som  brænder  af  hans 
Synders  Yngel.' 

—  Herre,   jeg  forstaar  dig  ikke. 

—  Hvad  vil  du  gøre  for  dem,  der  svor  falsk 
ved  mit  Navn  og,  naar  de  staar  for  min  Faders 
Aasyn,  siger:  Herre,  jeg  fulgte  kun  ham,  som 
du  satte  over  mig  paa  Jorden.'  —  for  dem,  der 
stod  deres  Broder  efter  Livet,  fordi  Kongen 
havde  gjort  det  før  dem?  —  for  dem,  der  øvede 
Uret  for  Guld  og  Gave,  og  peger  paa  Kongen 
og  siger:  han,  som  du  gav  mig  til  Konge,  har 
lært  mig  saa?  —  Thi  saaledes  yngler  en  Konges 
Synd  i  alle  Folkets  Sjæle;  og  min  Fader  var 
barmhjærtig  imod  dig,  at  du  ikke  blev  Konge. 

—  Herre,  om  det  er  muligt,  da  vil  jeg  løse 
dem  alle.     Sig  mig,  hvad  jeg  skal  gere! 

—  Da  maa  du  tage  mit  Kors  og  bære  det  paa 
din  Ryg  gennem  Landet. 

—  Herre,  om  det  er  muligt  —  ja  —  ja! 

—  Da  maa  du  lade  Naglegab  slaa  i  dine  Hæn- 
der. 

—  Ja  —  ja! 

—  Tage  Spydets  Od  i  din  Side. 

—  Ja,  ja  —  lad  det  ske! 

Nu  straaler  de  mægtige  Øjne;  som  en  tin- 
drende Ild  straaler  de  imod  ham. 

—  Ja,  da  vil  jeg  lese  din  Faders  Sjæl  af  den 
evige  Lue.  For  din  Kærligheds  Skyld  vil  jeg 
være  barmhjærtig  mod  dit  Folk.  Sot  og  Syge 
vil  jeg  sende  dem  ved  dig.  Jeg  vil  slaa  dem 
paa  Jorderig  for  at  skaane  dem  i  det  evige. 

Nu  drager  han  de  magre  Fødder  ud  af  Nag- 
lerne; og  se  —  nu  staar  han  oprejst  der  i 
Maanelyset  paa  den  hvide  Jord.  Saa  vinker  han 
op  mod  Himmerigs  Engle.  Sagte  svæver  de 
herned  uden  Lyd  af  Vingeslag.  Og  de  løsner 
Rebet  om  den  Røver  paa  Korset,  som  er  hans 
Fader;  de  drager  Naglerne  ud  af  hans  Hænder 
og  Fødder. 

Nu  slaar  den  Røver  de  tunge  Øjne  op  og  ser 
paa  Otto  —  saa  usigelig  frydefuldt  er  det  Øjesyn; 
og  hans  Læber  bevæger  sig,  men  Ordene  faar 
ikke  Lyd.  Saa  svæver  han  mod  Himlen  i  lyse 
Engles  Favn. 

Men  Kristus  rykker  Korset  —  det  midterste 
—  op  med  Rode  og  lægger  det  paa  Jorden.  Saa 
tager  han  Otto  ved  Haanden;  men  Otto  bøjer  sig 

ned   over   Naglegabet    og   kysser    den   saarede 
Haand  med  sin  Mund  og  sine  Taarer. 

Da  lægger  Kristus  sin  Haand  paa  hans  Hoved 
og  siger: 

—  Nu  driver  jeg  den  onde  af  din  Krop;  og 
jeg  giver  dig  mit  Kors  at  bære.  For  alle  Syn- 
dere paa  din  Vej  vil  jeg  gøre  dig  til  Konge;  men 
i  din  sidste  Stund  vil  jeg  give  dig  Livets  Krone. 
Thi  Verdens  Visdom  er  en  Daarlighed  hos  mig; 
og  Kødets  Visdom  er  Døden. 

Saa  strækker  han  Otto  paa  Korset.  Saa  hæver 
han  Hammeren  i  Arm,  sætter  Naglen  over  hans 
venstre  Haand  og  siger: 

—  Du  onde  Aand,  far  ud  for  bestandig! 

Og  han  slaar  Naglen  gennem  det  levende 
Kød. 

Otto  griber  med  sin  højre  til  Haanden  for  den 
bitre  Smerte. 

Da  fatter  hans  Fingre  om  noget  loddent  og 
svullent  —  noget  levende. 

Et  hæsligt  Skrig  — 

Han  farer  over  Ende. 

Se  —  han  holder  den  onde  Aand  i  sin  Haand. 
Han  fangede  ham,  der  han  for  ud  af  Naglegabet. 
Saa  var  det  ingen  Drøm.  Kristus  slog  ham  den 
Vunde  i  Haanden,  hvoraf  Blodet  pibler  og  Dyret 
for  ud. 

Han  er  ond  at  skue  med  sit  sorte  Skind  og 
den  svulne  Bug;  de  blanke  Øjne  stirrer  ledt  og 
dog  rædde  op  imod  ham  —  og  hør,  hvor  han 
skriger.     Aldrig  saa  han  saa  ondt  et  Dyr. 

Otto  vil  kaste  den  sultne,  drægtige  Rotte, 
som  bed  i  hans  Haand,  der  den  laa  livløs  strakt 
ad  den  hvide  Jord. 

Men  i  det  samme  mindes  han  Raimunds  Ord 
og  Biskoppens: 

—  Hvis  du  fanger  de  sorte  Dyr.  da  kast  dem 
paa  Ilden,  at  de  ikke  skal  tage  Bo  i  andre  Sjæle! 

Hvad  skal  han  gere?  —  Kristus  er  forsvunden 
for  hans  Øje.  Nøgen  ligger  Ha\'en  i  Maanelyset 
med  Muren  bag  de  gamle  sørgende  Træer. 

Og  se,  nu  gryr  Dagen  over  Bjergene.  Ha- 
stig maa  han  herfra,  ellers  naar  han  ikke  Sidbet 
i  rette  Tid.  Hesten  virrer  med  Hovedet  for 
Nattekulden. 

Hvad  skal  han  gøre.'  —  Hvor  skal  han  faa 
Ild  at  kaste  det  paa,  som  vrider  sig  under  hans 
Haand?  —  Han  maa  føre  den  med  sig.  til  han 
kommer  paa  Skibet.  Dér  kan  han  tænde  Baal 
og  brænde  den  op.  I  Hestens  Brødskrin  bag 
paa  hans  Saddel  —  ja,  dér  vil  han  gemme 
det  onde  Dyr,  som  intet  mere  kan  gøre  ham. 

Han  rejser  sig  op. 

Aa  —  hvor  det  t3mger,  det  Kors! 

Over  hele  Rj^ggen  —  ja  helt  ned  i  Knæene 
værker  det  —  i  Knæene  især;  de  er  stive,  og  de 
gør  saa  ondt. 


De  sorte  Dyr.  Rotten,  baade  den  sorte  og  den  brane, 
er  først  i  den  senere  Middelalder,  ved  Indvandring  og  paa 
Skib,   kommen  til  Nordeuropa,    hvor  den  hidtil  var  ukendt. 

Han  slæber  sig  hen  til  Hesten.  Saa  føler  han 
bag  om  paa  sin  Ryg,  om  det  sidder  der  end. 

Usynligt  for  menneskeligt  Øje,  uføleligt  for 
menneskelig  Haand  har  han  gjort  det,  den  Herre 
Frelser,  paa  det  at  ingen  skal  vide,  hvad  jeg 
bærer  paa  min  Ryg,  uden  han  og  jeg. 

Og  han  smiler  stille  hen  for  sig;  og  da  han 
sætter  sig  op  i  Sadlen,  synker  Hesten  i  Knæ. 
Det  stakkels  Dyr,  som  skal  bære  Korset  ogsaal 

Saa  rider  han  bort  den  Vej,  han  er  kommen, 
og  naar  til  Skibet  inden  Middag.  Da  han  er  om- 
bord, segner  han  for  Træthed  og  Sult. 

Skibet  letter  og  staar  ud  i  Havet.  Men  to 
Dage  efter  det  lange  Ridt  griber  Feberen  ham 
om  Hjærtet.  Naglegabet  i  hans  venstre  Haand 
svulmer  op,  og  under  venstre  Armhule  hæver 
sig  en  B3'ld,  som  er  ond  og  smærter  over  al 
Maade.  Og  rundt  paa  Kroppen  slaar  onde  Byl- 
der ud. 

I  høj  Feber  ligger  han  ombord;  han  slaar  om 
sig  i  Vildelse  og  taler  om  Korset,  som  tynger 
ham,  saa  han  aldrig  kan  rejse  sig  mere. 
Men  den  ottende  Dag,  som  Skibets  Folk  alt  tror 
ham  død,  bryder  Bylderne  op;  og  nu  flvder  de 
med  Edder  og  Forgift,  saa  ingen  tør  røre  ham. 

Da  han  atter  er  karsk,  saa  søger  han  Hestens 
Brødskrin.  Da  ser  han,  at  det  onde  Dyr  har  bidt 
sig  ud  gennem  Skrinet  og  er  flygtet.  Længe 
leder  han  ombord.  Men  han  kan  ikke  finde 
det. 

Stundom  vaagner  han  om  Natten,   fordi  han 

synes,  han  kan  høre  det  hæslige  Skrig;  men 
naar  han  ser  sig  om,  er  Dyret  intet  Steds  at  se. 

Saa  bliver  en  af  Skibets  Folk  syg;  ogsaa 
han  er  slaaet  med  onde  Bylder.  Otto  ræddes; 
thi  sikkert  er  det  den  onde  Aand,  som  voldede 
det  fra  sit  Skjul.  Alt  hvad  han  leder  og  maner 
—  intet  hjælper  det. 

Manden  der.  Han  er  sort  i  Ansigtet,  der  han 
dør,  og  lugter  ilde  af  de  onde  Bjdder.  Skibs- 
folkene kaster  ham  overbord. 

Men  efter  ham  bliver  atter  en  Mand  syg.  Og- 
saa han  dør  og  kastes  overbord. 

Længe  krydser  de  for  Modvind.  Og  der  de 
endelig  naar  Sj^d  om  Italiens  Kyst  og  søger  op 
mod  Amalfis  Havn,  som  for  fem  Aar  siden  blev 
slaaet  med  Overlast  af  Havet,  saa  rejser  sig 
en  Storm,  der  kaster  dem  vildt  til  Søs;  og 
atter  tumler  de  for  Vind  og  Vove  paa  det  aabne 
Hav. 

Skuden  driver  for  Vindens  Naade. 

Dér  de  naar  Spaniens  Kyst,  fører  Vinden  dem 
igennem  Strædet.  Ikke  tør  de  komme  Kysten 
for  nær.  De  frygter  for  at  knuses  mod  de  stærke 
Klipper. 

Portugals  Land  ser  de  rødme  i  Aftenlyset. 
Men  de  tør  ikke  sætte  Kursen  ind  for  den  svære 
Storm,  som  bliver  ved  at  rase. 

Nord  paa  krydser  Skibet;  og  Skipperen  søger 
Frankrigs  Kyst;  men  Fralandsvinden  driver  dem 
stadig  ud  paa  Havet. 

Af  alle  Skibets  Folk  er  foruden  Otto  kun  tre 
levnede  af  den  lede  Sot. 

Da  hænder  det  en  Dag,  at  Otto  ser  Liget  af 
det  onde  Dyr,  som  han  forgæves  har  jaget  for 
at  kaste  det  paa  Ild.  Det  ligger  paa  Dækket  med 
alle  fire  Kløer  strakte  og  den  fæle  Krop  saaret 
og  sort  som  de  syge  Mænd.  Han  spidder 
det  paa  sin  Klinge  og  kaster  det  i  Havet. 

Gud  være  lovet!  Nu  er  da  Forbandelsen  ende- 
lig løst  af  Skibet. 

Men  en  Nat,  som  han  rejser  sig  af  Køjen,  da 
ser  han  i  det  flakkende  Lys  fra  Skibslygten,  et 
blankt  Øje  stirre  paa  sig  hist  under  Toften.  Og 
om  Natten,  naar  han  vaagner,  saa  hører  han  det 
gnave  og  bide  rundt  i  Skibets  Planker.  Da  for- 
staar  han,  at  Dyret  har  kastet  en  ond  Yngel, 
inden  det  døde. 

Som  Synden  i  en  Konges  Hjærte  har  det 
spredt  sin  Yngel  over  det  ganske   Skib. 

Da  bliver  han  saare  angst  og  beder,  at  det 
maa  lykkes  ham  at  fange  dem  tilsidst. 

To  af  de  Mænd,  der  er  tilbage  —  det  er  smaa, 
stærke  Søfolk  fra  det  rige  Amalfi  —  de  bliver  nu 
syge.  Sorte  i  Ansigtet  ligger  de  døde  en  Dag 
over  Dæk.  Saa  bliver  ogsaa  de  kastet  overbord 
af  ham  og  den  tredje,  som  er  tilbage.  Han  er 
en  Spanier. 

De  to  maa  nu  sætte  sig  selv  paa  den  smal- 
leste Kost.  Thi  ingen  Kyst  er  end  at  øjne;  og 
de  ved  ikke,  hvor  paa  Havet  de  færdes.  Paa 
Kulden  og  Luften  kendes  det,  at  de  er  naaet  højt 

mod  Nord.  Den  Taage  over  Søen  og  den  kolde 
Regn  kommer  ham  hjemlig  for;  og  han  gisner 
paa,  at  Skuden  driver  om  i  Vesterhavet. 

Da  bliver  ogsaa  den  sidste  Mand  syg  og  dør 
af  de  samme  onde  Bylder,  som  har  slaaet  først 
ham  selv  og  saa  de  andre. 

Nu  er  han  ene  Mand  ombord.  Af  de  syd- 
landske Frugter  og  den  kostelige  Vin,  som  Ski- 
bet havde  i  Fragt,  er  intet  tilbage.  Kun  to  Brød 
er  endnu  levnede  i  Skibets  Kiste. 

Liget  af  den  sidste  Mand  ligger  endnu  paa 
Dæk.  Han  kan  ikke  bekvemme  sig  til  at  kaste 
det  overbord.  Thi  den  Mand,  som  han  har 
været  ene  med  saa  længe,  er  bleven  ham  saa 
kær  som  en  Ven,  enddog  de  ikke  forstaar  hin- 
andens Maal. 

Da  ser  han  en  Morgen  tre  af  de  onde  Dyr 
sidde  over  Liget.  Den  ene  gnaver  i  hans  sorte 
Kind;  den  anden  har  boret  sig  igennem  hans 
Kofte  ind  til  Lysken.  Og  den  tredje  æder  af 
hans  Haand. 

Da  farer  han  til  for  at  spidde  dem  med  sit 
Sværd;  men  de  løber  und,  og  han  stinger  kun 
i  den  døde  Krop.  Saa  tager  han  Liget  paa  to 
Aarer,  beder  en  Bøn  over  det  og  sænker  det  i 
Havet. 

Hvor  længe  skal  det  vare  endnu  —  det  ved 
kun  han,  som  har  handlet  med  ham  efter  sin 
Vilje  og  hængt  det  tunge  Kors  paa  ham,  som 
aldrig  forlader  ham  og  som  alt  har  bøjet  hans 

Ryg. 


352 


Atter  blæser  Stormen  op.  Bølgerne  gaar  saa 
heje  som  de  Huse  i  Vordingborg  og  kaster  med 
Skibet  som  en  ussel  Boldt.  Han  maa  klamre 
sig  til  Ræling  og  til  Mast  for  at  naa  over  Dæk- 
ket; men  bestandig  kan  han  høre,  hvor  de  gna- 
ver, de  onde  Dyr;  og  aldrig  kan  han  naa  dem. 

Dér  skyder  en  lang  graa  Stribe  op  for  hans 
Øje  der  ret  for  ude.  Han  stirrer  og  stirrer  gen- 
nem Skum  og  Regnvej  rstaage. 

Ja,  det  er  Land,  som  bølger  sig  frem  der  ovre. 

Nu  skurer  Skibet  over  en  haard  Banke  og 
stævner  mod   Braadsø. 

Og  atter  skurer  Skibet,  saa  det  sukker  i  alle 
Plankerne. 

Saa  løftes  det,  tages  i  en  mægtig  Bølges 
Favn;  og  nu  kastes  det  med  Vold  imod  en  høj 
Revle  under  Vandet. 

Det  staar  fast.  Vandet  slaar  ind  over  Rælin- 
gen, helt  op  mod  Mastetoppen. 

Det  gynger  og  det  svajer  —  det  piber  og  det 
knager;  og  nu  slaar  Havet  Siden  ind. 

Det  graa  Vand  vælder  med  Brus  gennem  Hul- 
let, fylder  Dæk  og  Lasterum.  Han  staar  i  Vand 
til  Knæene. 

Og  der  inde  —  ganske  tæt  —  ligger  Landets 
aabne  Favn.     Om  han  dog  kunde  naa  det! 

Atter  kommer  en  Bølge  ind  for  Agterstavnen. 
Han  ser  den  nærme  sig.  Nu  griber  den,  løfter 
og  kaster  den  hele  Skude  om  paa  Siden,  saa 
alle  Planker  løsnes. 

Otto  gribes  af  Bølgen.     Han  klamrer  sig  ha- 

stig  til  en  Planke  ved  sin  Side.  Bølgen  bærer 
Planken  i  sin  Favn. 

Men  som  han  ligger  der  og  ser,  at  Skibets 
Mast  synker  om  i  det  fraadende  Gab  som  en 
Lanse  i  et  Saar,  der  brydes  —  saa  hører  han 
det  hæslige  Skrig,  han  husker  saa  godt. 

Og  se  —  der  paa  Planken  —  nogle  Favne  fra 
hans  Armes  Række  —  der  sidder  tre  af  de  onde 
Dyr,  klamrede  fast  med  deres  spidse  Kløer,  og 
skriger  ud  i  Luften. 

Herre  Jesus  —  nu  bæres  de  mod  Land.  Om 
de  nu  flyder  frelst  derind  paa  Planken,  saa  farer 
de  vidt  over  Lande  og  kaster  deres  onde  Yngel 
midt  blandt  Menneskene  og  tager  Bo  i  deres 
Sjæle  og  slaar  deres  Krop  med  onde  Bylder. 

Han  slipper  dem  ikke  af  Syne,  der  han  rider 
paa  Planken. 

Den  kaster  ham  højt  op  paa  den  flade,  san- 
dede Kj'st,   helt  op  over  den  hvide  Klit. 

Han  borer  sine  Hænder  i  det  stride  Græs  og 
klamrer  sig  af  al  sin  Magt;  og  Planken  rider  til- 
bage paa  Bølgen  uden  ham;  men  hans  Ordens- 
kappe,  som  hang  løst  om  hans  Skuldre,  den 
haged  sig  fast  ved  en  Nagle  i  Planken  og  drev 
med  tilbage. 

Han  er  frelst;  men  der  ved  hans  Side  ser  han 
de  sorte  Dyr  klamre  sig  til  Klitten.  De  to 
river  Bølgen  med  sig  tilbage,  men  den  tredje 
faar  bidt  sig  i  Græsset  og  smutter  af  Bølgens 
Favn. 

Laurids  Bruun  :    Alle  Synderes  Konge.  *^ 

Otto  rejser  sig  hurtig.  Endnu  kan  hans  Øje 
følge  den  sorte  Krop  i  det  hvide  Sand. 

Han  løber  efter  af  al  sin  Kraft  for  at  gribe  den; 
men  pludselig  smutter  den  ham  af  Syne. 

Ikke  vil  han  gaa  fra  denne  Plet,  før  han  har 
fundet  og  dræbt  den. 

Han  flakker  om  i  Klitten  efter  dens  Retning 
og  Spor.  Under  en  Tue  krøb  den  bort  for  hans 
Øjne;  men  paa  den  anden  Side  Tuen  finder  han 
Mærket  af  dens  Kløer  og  kan  følge  den  et  Stykke 
her  nede  bag  Brinken,   hvor  Vinden  ikke  naar. 

Der  lyder  Stemmer  i  hans  Nærhed. 

Det  er  Munke  derhenne  i  graa  Kutter.  De  ar- 
bejder i  Klitten  med  noget  tungt,  som  de  vender 
og  kaster. 

Nu  skelner  han  enkelte  Ord.     Det  er  dansk. 

Saa  er  det  da  Jyllands  Kyst,  han  har  naaet 
efter  Guds  Vilje. 

Han  søger  nærmere  til  de  Munke  for  at  bede 
om  Hjælp  og  Vej.  Da  ser  han,  at  det,  de  tumler 
med,  det  er  Lig  af  Sømænd,  kastede  op  paa 
Stranden  fra  et  andet  Skib,  som  blev  Vrag  for 
Stormen.     De  pl^mdrer  de  Ug. 

En  af  de  skibbrudne  lever  endnu.  Han  letter 
Hovedet  og  beder  med  sine  angstfulde  Øjne. 

Da  lyder  i  det  samme  en  Vesperklokke  ganske 
nær. 

Munken  standser  i  sin  Gerning,  bøjer  sig  dybt 
og  beder  sin  Angelusbøn.  Saa  tager  han  atter 
fat,  hvor  han  slap.  Han  lotter  sin  tunge  Spade 
og  slaar  den  mod  den  skibbrudnes  Hoved,  saa 

det  knuses.  Saaledes  høster  de  Munke  den 
Sæd,  som  Havet  skyller  ind  under  Klostrets 
Porte.  Den  Tiende,  Havet  giver,  er  mere  værd 
end  Bondens  paa  den  sandede  Kyst.  Og  man- 
gen kostelig  Skat  fra  frankiske  Lande  har  Klo- 
stret i  Gem. 

Rædselsslagen  flygter  Otto  bort  fra  den  onde 
Skæbne,  som  venter  ham,  om  de  ser  ham.  Og 
han  standser  ikke,  før  han  naar  saa  langt  ind 
over  det  jyske  Land,  at  Havet  høres  kun  som 
Buldren  af  stærke  Vogne  i  det  fjærne. 

Saa  gaar  han  for  Fattigmands  Huse,  tigger 
Kost  og  spørger  om  Vej.  Og  Ryggen  bøjes 
under  det  tunge  Kors,   som  han  bærer. 

Hans  Fod  er  saaret  af  at  vandre.  Hans  Strube 
klæber  sammen  af  Tørst  for  det  salte  Vands 
Smag  endnu  i  hans  Gane.  Da  ser  han  i  det 
fjærne  et  Klosters  hvide  Mur. 

Han  kender  det  ikke,  det  Kloster.  Men  han 
vil  slæbe  sig  derhen  og  banke  paa  dets  Port. 
Som  den  usle  vejfarende.  Gud  har  gjort  ham 
til,  vil  han  knæle  ned  med  Korset  paa  sin  Ryg 
og  bede  om  Fodvask  og  Pleje,  som  intet  Kloster 
tør  nægte  den   elendige,    der  beder. 

Portnersken  ser  ud  af  Gluggen  og  spørger, 
hvad  han  vil. 

Han  nævner  sit  Ærinde.  Gnaven  ser  hun  ud 
af  søvndrukne  Øjne  paa  hans  vaade,  forrevne 
Klæder  og  hans  bøjede  Skikkelse. 

Saa  lukker  hun  op  og  leder  ham  ind  i  Port- 
kamret. 

23* 

Der  venter  han  paa  Brixen,  mens  hun  kalder 
den  Sester  hid,  som  har  den  barmhjærtige 
Samaritans  Gerning  paa  sig. 

Hun  kommer  ind  i  Kamret.  Hun  er  bleg  af 
Ansigt;  men  hendes  Øjne  er  milde  af  stor 
Kærlighed. 

Og  da  hun  knæler  ned  med  Fadet  ved  sin  Side 
og  blotter  hans  saarede  Fod,  saa  kender  han  den 
biede,  sendrægtige  Haand,  de  lange  Vipper  for 
de  sænkede  Laag  og  den  dunede  Kinds  den 
skære  Lød. 

—  Cara!  —  siger  han  stille  og  bøjer  sit  Hoved 
ned  over  det  sorte  Lin  for  hendes  Haar. 


XXI 
DEN  SORTE  DØD 

Otto  ligger  paa  Klostersal  blandt  de  syge. 

Karen  gaar  fra  Seng  til  Seng  og  plejer  dem 
alle;  men  hvor  hun  gaar  i  Salen,  mærker  hun 
de  Øjne  paa  sig  fra  ham  derhenne  —  hendes 
Elskede,  som  aldrig  skild^ed  Svar  paa  hendes 
Brev;  i  to  Aar  ventede  hun  forgæves. 

Det  er  de  samme  underlige  Øjne,  men  de  er 
bleven  sterre  nu  for  Ansigtets  Magerhed.  De  er 
blaa  og  dybe  af  en  usigelig  L^'kke,  som  de  aldrig 
ejede  fer.  Dengang  var  de  tunge  af  Vemod  og 
Sorg;  og  hun  undres  over  al  Maade  paa,  hvad 
der  har  voldet  den  Lykke  midt  i  hans  Elen- 
dighed. 

Ofte  vender  hun  sig  og  smiler  til  ham;  og 
hendes  Øjne  dugges,  naar  hun  tænker  paa,  hvad 
hun  har  mistet. 

Kun  sjældent  kan  de  tale  sammen;  thi  Salen 
er  fuld  af  fattige  syge;  og  ofte  gaar  Priorinden 
igennem  og  spørger  fra  Seng  til  Seng. 

En  Dag  bærer  de  en  fattig  syg  i  Salen.     Han 

er  vild  af  den  højeste  Feber;  han  har  onde  Byl- 
der i  Ansigtet,  og  de  er  allerede  sorte. 

Ingen  kender  den  Sygdom;  men  Dagen  efter 
kommer  endnu  én  —  og  bestandig  flere  bæres 
paa  Klostrets  Sal  for  den  samme  grumme  Syge. 

Udefra  siver  Rygtet  ind  i  Klostret  og  breder 
sig  fra  Seng  til  Seng  —  om  den  grufulde  Sot, 
som  har  ramt  saa  mange,  baade  Mennesker  og 
Kvæg.  Stundom  falder  de  pludselig  sammen. 
og  de  er  døde  uden  Bjdder  at  se;  men  oftest 
gaar  de  rundt  og  svimler  og  griber  sig  til  Ho- 
vedet for  den  værkende  Pine.  Saa  pludselig 
kommer  Feber  med  Byld  under  Arm  eller  i 
L3'sk. 

For  det  Udseende,  som  de  faar,  naar  de  dør, 
kalder  Menigmand  Døden  for  den  sorte  Død. 

I  Klostret  læses  der  Messer  og  Bønner  til 
Guds  Moder  om  at  afvende  den  Forbandelse, 
som  Herren  har  lagt  over  Landet  i  sin  Vrede. 

Da  erindrer  Otto  de  Ord,  som  Kristus  sagde 
til  ham:  Sot  og  Syge  vil  jeg  sende  over  dit 
Land  for  at  skaane  deres  Sjæle.  Og  nu  først 
ser  han  ret,  at  den  sorte  Død  er  en  Velsignelse, 
som  Kristus  har  sendt. 

En  af  Søstrene  faar  den  samme  onde  Syge. 
Nonnerne  forfærdes,  og  Priorinden  staar  ved 
hendes  Seng  og  ser  med  Rædsel  paa  de  onde 
Bylder. 

Da  rejser  Otto  sig  over  Ende  og  siger: 

—  Frygt  ikke  —  det  er  Kristi  Velsignelse!  — 

og  han  raaber  til   den  syge,   som  ligger  ham 
næst: 

—  Kristus  har  velsignet  dig  —  Tak  ham  for 
din  Syge. 

Men  Priorinden  vender  sig  imod  ham  og  stirrer 
i  Tavshed  paa  hans  lykkelige  Øjne.  Saa  ryster 
hun  paa  Hovedet:  Stakkel  —  hans  Forstand  er 
hos  Gud! 

Ved  Aften  kommer  Karen  til  hans  Seng.  Hun 
har  set,  at  de  sover,  de  andre.  Ingen  kan  here 
■dem.  Hun  lægger  sig  stille  paa  Knæ  ved  hans 
Seng  og  hviler  sit  Hoved  mod  hans  Bryst. 

Han  klapper  hendes  Hoved;  og  nu  herer  han, 
at  hun  græder. 

—  Græd  ikke,  Cara!  —  siger  han  —  jeg  er 
lykkelig  nu. 

Saa  fortæller  han  hende  om  sin  Rejse  til  det 
hellige  Land.  Han  hvisker  om  det  tunge  Kors, 
som  han  bærer,  men  som  ingen  kan  se.  Og 
han  fortæller  om  det  sorte  Dyr,  som  leb  fra  ham 
i  Stranden.  Den  er  det,  som  volder  det  efter 
Herrens  Vilje.  Thi  hver  den,  som  rammes  af 
Soten,  ham  skaaner  Kristus  i  Evigheden  —  det 
har  han  lovet  for  hans  Forbens  Skyld. 

Karen  tænker:  Saa  er  da  nu  hans  Forstand 
hos  Gud !  Men  dog  kan  hun  ^ikke  glemme  deres 
Kærlighed;  og  hun  seger  hans  Haand  og  hans 
Mund  —  og  han  giver  hende  de  Kys  igen;  men 
det  er  ingen  Elskers  Kys,  det  er  en  Broders  eller 
en  Faders. 

Da  beskæmmes  hun  dybt  i  sit  Inderste  over 

sig  selv  og  sit  Blods  Hede.  Hvorledes  skat  hun 
bære  det,  naar  han  rejser  sig  helbredet  og  maa 
vandre  fra  Klostret? 

Saa  kommer  den  Dag,  da  han  er  karsk. 

—  Tag  mig  med  dig  herfra!  —  beder  hun 
stille;  men  han  kan  det  ikl^e.  Forstaar  hun  da 
ikke,  hvilken  Lykke  det  er  at  være  Kristi  Brud.' 

Han  rejser  sig  med  sit  tunge  Kors,  der  har 
bejet  hans  Ryg. 

I  Portkamret  er  de  et  Øjeblik  alene.  Da  river 
han  hastig  Skapularet  frem  under  sin  Klædning. 

—  Tag  det,  Cara,  det  er  det  kæreste,  jeg 
ejer.  Det  gav  han  mig.  Galfred,  du  ved.  Bær 
det  i  din  Død,  da  løfter  Guds  Moder  dig  i  din 
Dødsstund  fra  Livet  —  ud  over  Skærsilden,  op 
i  sin  Favn. 

Han  slutter  hende  i  sine  Arme  og  gaar  uden  at 
se  sig  tilbage. 

Saa  vandrer  han  ad  Vejen,  som  fører  mod 
Syd  gennem  Landet. 

Han  er  saa  lykkelig  i  sit  Sind,  at  det  bærer 
baade  ham  og  hans  Kors. 

Fra  Hus  til  Hus  vil  han  gaa  og  forkynde  dem 
alle,  at  de  er  forløste  af  Guds  Naade,  at  den 
onde  Sygdom  —  det  er  Kristi  Velsignelse,  som 
skaaner  deres  Sjæl  i  det  evige.  Og  saa  vil  han 
lede  dem  op,  de  onde  Dyr;  hver  en,  han 
finder,  vil  han  kaste  paa  Ilden. 

Da  kalder  nogen  ham  ved  Navn.  Han  vender 
sig  om.    Det  er  Karen,  som  løber  ham  ind. 

—  Tag  mig  med!  —  Sammen  har  vi  syndet, 
saa  lad  mig  og  sone  det  sammen  med  dig. 

Otto  bejer  sig  for  tiendes  Vilje.  Og  nu  van- 
drer de  om  Dagen  fra  Hus  til  Hus.  Hvor  de 
kommer,  spørger  han  efter  den  sorte  Død  og 
efter  det  onde  Dyr. 

Mange  ryster  paa  Hovedet  af  de  to,  hvis  For- 
sland er  hos  Gud;  men  de  ser  med  Glæde  paa 
hans  lykkelige  Øjne  og  paa  den  store  Kærlighed  i 
hendes  Blik. 

De  kommer  ved  Kvæld  til  en  Landsby. 

Bønderne  sidder  efter  Nadver  sammen  ved 
Gadekæret  og  nyder  Aftenhvilen.  Saa  taler  de 
om  den  sorte  Død,  som  slaar  baade  Mennesker 
og  Kvæg. 

En  har  set  den  tre  Mil  i  Vest  hos  Hans  Han- 
sen; hans  Kvinde  ramtes  om  Søndagen  af  Feber 
og  tredje  Dagen  efter  var  hun  død.  En  anden 
har  hørt  om  et  sort  Dyr,  større  end  en  Mus, 
med  stive  Varbørster  og  Øjesyn  som  den  skin- 
barlige Satan. 

Saa  kommer  Otto  og  Karen  gaaende  ad  Vejen. 
Og  Bønderne  standser  de  vejfarende  to  og  spør- 
ger dem  ud,  om  de  har  truffet  den  sorte  Død  og 
det  sorte  Dyr. 

—  Ja  —  siger  Otto  —  det  er  dem,  vi  søger. 

—  Søger  I  den  Forbandelse,  som  er  lagt  over 
Landet.? 

—  I  tager  fejl  —  det  er  Kristi  Velsignelse; 
for  den  skal  I  takke.     Thi  hver  den,  som  ram- 

mes  af  den  sorte  Død,  hans  Sjæl  er  skaanet  i 
det  evige  og  frelst  fra  Skærsild  og  Pine. 

Da  bliver  der  stor  Vrede  blandt  de  Bønder. 
De  jager  de  vejfarende  bort  med  onde  Ord  og 
Stenkast. 

Saa  vandrer  de  over  Heden.  De  er  sultne  og 
tørstige,  og  Foden  er  øm  af  at  træde. 

Der  er  ikke  Menneskes  Bolig  at  øjne.  Og  de 
støtter  hinanden  under  Gangen;  og  de  hviler 
sig  i  Lyngen;  men  Sulten  driver  dem  videre. 

Da  staar  pludselig  en  Skikkelse  op  mellem 
det  Egepur  over  de  gamle   Stubbe. 

Han  hæver  sin  Stok  imod  dem  og  værger  for 
sin  Hule   som  en  Bjørn. 

—  Hvorfor  vil  du  slaa  os.^  —  siger  Otto  — 
giv  os  hellere  et  Brød  og  en  Drik  Vand,  om  du 
har. 

Manden  ser  paa  de  lykkelige  Øjne  og  den 
bøjede  Ryg,  som  bar  den  saa  tung  en  Byrde; 
og  han  ser  paa  den  Kvinde  med  den  dybe  Smerte- 
fold om  Munden.  Saa  giver  han  dem  af  sit 
sidste  Brød  og  en  Slurk  af  sit  01. 

—  Sig  os  nu,  hvad  du  har  gjort,  siden  du 
lever  her  i  det  øde. 

Da  letter  den  ensomme  fredløse  Mand  sit 
Hjærte  og  bekender  sin  Skyld: 

—  Jeg  brød  ind  i  en  Kirke  ved  Midnat  og 
stjal  Kalken  fra  Alterbordet  og  smeltede  den 
om  og  købte  mig  en  Ko  for  det  Sølv. 

Otto  bøjer  sit  Hoved  for  den  dybe  Bedrøvelse 
i  hans  Hjærte. 

Det  er  Yngel  af  min  Faders  Synd!  —  tænker 
han  —  ogsaa  han  raned'  Kirkegods. 

—  Kristus  har  velsignet  dig!  —  siger  han  — 
du  er  lest  af  din  Skyld.  —  Her  er  min  Haand. 

Manden  ser  forbavset  paa  ham  af  sine  vilde 
Øjne. 

Han  er  sterre  Synder  end  jeg  —  tænker  han 
—  ellers  gav  han  ikke  en  Altertyv  sin  Haand. 

—  Hvor  gaar  jer  Vej.^ 

—  Til  de  fattige  og  de  sj^ge.  Og  saa  leder 
jeg  efter  det  onde  Dyr,  som  er  kommen  til  Lan- 
det. 

—  Maa  jeg  slaa  Følge.'  —  siger  Manden;  og 
han  synes,  han  faar  aldrig  Fred,  om  han  ikke 
gaar  med,  nu  han  har  fundet  en,  der  var  sterre 
Synder  end  han  selv. 

De  kommer  over  Heden  til   Skoven. 
%    Der   staar   en   Skovgangsmand   i   Brynet   og 
stirrer  ud  imod  dem.    Først  vil  han  flygte;  men 
da  han  ser  deres  Elendighed,  saa  standser  han. 

Otto  hilser  ham;  men  han  svarer  ham  ikke. 

—  Hvorfor  vil  du  ikke  svare?  —  Sig  os  hel- 
lere, hvad  du  har  gjort;  maaske  kan  jeg  hjælpe 
dig. 

Saa  frister  det  Manden  at  bekende  den  Brøde, 
han  har  baaret  saa  længe  alene. 

—  Jeg  stod  min  Broder  efter  Livet  og  brændte 
hans  Gaard. 

—  Hvorfor  gjorde  du  det? 

—  Fordi  han  var  den  ældste  —  hvorfor  skulde 
det  være  ham  og  ikke  mig? 

Otto  bøjer  Hovedet  for  den  dybe  Bedrøvelse  i 
sit  Sind. 

Det  er  Yngel  af  min  Faders  Synd  —  tænker 
han. 

—  Kristus  har  velsignet  dig  —  siger  han  — 
og  løst  dig  fra  din  Skyld. 

Manden  ser  forbavset  op  for  hans  Barmhjær- 
tighed. 

Han  er  større  Synder  end  jeg  —  tænker  han. 
Og  han  spørger: 

—  Hvor  agter  I  Jer  hen? 

—  Til  de  fattige  og  de  syge  og  de  syndefulde 
—  til  dem,  som  lider  ilde.  Og  saa  leder  vi  efter 
det  sorte  Dyr,  som  er  kommen  til  Landet. 

—  Maa  jeg  slaa  Følge.?  —  spørger  Manden. 

—  Ja  gerne.     Her  er  min  Haand. 

Og  han  viser  ham  Arret  af  Naglegabet  og 
spørger : 

—  Kan  du  se  det  Saar? 

—  Ja,   hvad  er  det.? 

—  Gud  har  slaaet  det  for  din  Saligheds 
Skyld. 

De  vandrer  ind  gennem  Skoven.  Skovgangs- 
manden fanger  et  af  de  Svin,  som  gaar  forvildede 
omkring  derinde,  og  slagter  det  til  Føde;  og  han 
jager  en  langhaaret  Ko  paa  et  stenet  Overdrev 
og  malker  den. 

Saa  kommer  de  atter  ud  over  Markerne. 
Og  hvor  de  kommer  frem,  spørger  de  nyt 
om  den  sorte  Død,  som  iler  foran  dem  be- 
standig.     Mangen    én    har    set    det    onde    Dyr, 

men  ingen  har  grebet  det.  Stundom  er  det 
fundet  dødt  med  onde  edderfyldte  Saar  og  en 
skabet  Hale.    Og  dog  er  der  mange  igen. 

Saa  har  den  ene  kastet  sin  Yngel  over  Landet 
—  tænker  Otto  —  som  Synden  i  en  Konges 
Hjærte. 

Hvor  de  kommer  frem,  byder  Bonden  dem 
Almisse,  og  Otto  velsigner  dem;  og  de  ser  med 
Undren  paa  de  store  lykkelige  Øjne  og  den  bejede 
Ryg,  der  ser  ud,  som  bar  den  saa  tung  en 
Byrde. 

Men  træffer  de  paa  Vejen  en  S3'g,  der  er  for- 
ladt af  Venner  og  Frænder  for  den  onde  Syg- 
doms Skyld,  da  bejer  de  sig  over  ham  og  lin- 
drer hans  Nød,  saa  godt  de  formaar,  giver  ham 
Æde  og  Drikke  og  dvæler  hos  ham,  til  Døden 
befrier  ham  eller  Sygdommen  hæves. 

De  kommer  til  en  Hytte,  som  er  gravet  ind  i 
en  Sandgrav  i  Udkanten  af  en  Skov.  En  Mand 
staar  for  Indgangen  og  stirrer  paa  dem  med 
skælvende,    rædde   Øjne. 

—  Hvad  vil  I  mig.'  —  spørger  han. 

—  Hjælpe  dig!  —  sig  os,  hvad  du  har  gjort. 
Manden  letter  sit  Hjærte  for  den  Brøde,  han 

bar  saa  længe  alene. 

—  Jeg  røved'  en  Hest. 

—  Er  det  alt? 

—  Saa  svor  jeg,  at  det  ikke  var  mig. 

—  Er  det  alt? 

—  Men  at  det  var  min  Nabo  Per  Nielssen. 

—  Var  det  alt? 


366 


—  Og  saa  blev  hans  ene  Haand  hugget  af 
efter  Lov  og  Ret.  —  Der  er  sterre  Folk  end  jeg, 
som  var  mensvoren. 

Det  er  Yngel  af  min  Faders  Synd  —  tænker 
Otto  og  bøjer  sit  Hoved  for  den  dybe  Bedrevelse 
i  sit  Hjærte. 

—  Kristus  har  velsignet  dig  —  siger  han  — 
og  lest  din  Skyld. 

Han  er  større  Synder  end  jeg  —  tænker  Man- 
den. 

—  Maa  jeg  slaa  Følge? 

—  Ja  gerne.     Her  er  min  Haand. 

Saa  kommer  de  over  'Finderup  Hede.  Der 
møder  de  ved  et  Vandhul  en  Mand.  Han  har 
kastet  sin  Kofte;  og  nu  vil  han  drukne  sig. 

—  Hvorfor  vil  du  det?  —  spørger  Otto  — 
vi  er  alle  Syndere.  Fortæl  os  heller,  hvad  du 
har  gjort. 

Saa  brister  Sorgen  ud  af  hans  Hjærte  for  de 
milde  Ord,  og  han  siger: 

—  Jeg  har  forført  min  bedste  Vens  Kone. 
mens  han  var  i  Leding. 

Det  er  Yngel  af  min  Farfaders  Brøde  —  tæn- 
ker Otto  og  mindes  Marsk  Stig. 

—  Og  nu  er  hun  ramt  af  den  sorte  Død.  Skyl- 
den er  min.    Uden  hende  vil  jeg  ikke  leve. 

—  Sig  dog  ikke  det.  Kristus  har  velsignet 
hende  —  og  dig  har  han  løst  af  din  Skyld. 
Slaa  Følge  med  os.     Her  er  min  Haand. 

Saa  vandrer  de  videre  fra  Sted  til  Sted,  alle 
de  Syndere,   som  slog  Følge. 

Ved  en  Bugt  af  Gudenaaen  ligger  en  Mand 
og  hans  Kvinde  sammen  i  Græsset. 

Da  de  ser  den  store  Flok,  springer  de  op. 
Han  tager  hende  tæt  i  sin  Favn;  og  hun  raaber 
til  dem: 

—  Dræb  os  kun!  —  saa  der  vi  tilsammen. 

—  Hvorfor  vil  I  de?  —  vi  er  alle  Syndere  — 
fortæl  os  heller,  hvad  I  har  gjort. 

—  Vi  har  hvilet  i  Favn  for  Herrens  Alter;  thi 
andet  Sted  kunde  vi  ikke  komme  sammen.  Men 
hun  var  given  til  Klostret;  og  Sakristanen  kom 
over  os,  da  vi  hvilede  paa  Gulvet. 

Det  er  Yngel  af  min  Sjmd  —  tænker  Otto  og 
bejer  Hovedet  for  den  dybe  Smærte. 

—  Kristus  har  velsignet  Jer.  Vil  I  felge  med 
mig?  — 

Han  rækker  Manden  sin  Haand,  men  Kvin- 
dens Haand  ferer  han  til  sine  Læber  og  beder 
hende  om  Forladelse  i  sit  Hjærte. 

Og  atter  vandrer  de  syd  paa  —  over  de  Vejle 
Bakker  —  helt  ned  til  Kolding. 

De  kommer  til  en  Landsby,  hvor  et  stort  Baal 
raaber  mod  Himlen.  Og  alle  Benderne  staar 
om  Baalet.    De  vil  se  Hexen  brænde. 

Nu  skriger  en  Kvinde  i  den  højeste  Nød.  Og 
der  Bønderne  stirrer  undrende  mod  den  frem- 
mede Flok,  som  kommer  i  By,  saa  ser  hun  sit 
Snit  og  undløber  imellem  dem.  Hun  styrter 
hen  for  Otto,  kaster  sig  ned  og  klamrer  sig  hul- 
kende om  hans  Ben. 

—  Hvad  har  hun  gjort?  —  spørger  Otto. 

—  Hun  har  signet  min  Ko  med  pludselig 
Syge.  Igaar  faldt  den  om  for  min  Lade  og  var 
død  med  det  samme!  —  raaber  en  ung  Bonde 
og  truer  med  Armen  i  Luften. 

—  Hvorfor  gjorde  du  det.' 

—  Han  har  listet  Gaarden  fra  min  gamle  Fa- 
der —  han  har  lokket  ham  til  at  tage  Sølv  for 
Pant  i  Gaarden,  til  han  ikke  længer  kunde  løse. 

Det  er  Yngel  af  min  Synd  og  af  min  Faders 
og  af  den  onde  Greves  —  tænker  Otto. 

—  Kristus  har  velsignet  dig  —  du  er  løst  af 
din  Sk\^ld.  Og  du,  Bonde  derhenne,  ogsaa  du 
er  velsignet  for  Guds  Barmhjærtigheds  Skyld. 

—  Tag  mig  med!  —  beder  Kvinden. 

—  Ja  gerne  —  her  er  min  Haand. 

Men  den  unge  Bonde  raaber  op  i  Luften  og 
de  andre  Bønder  med  ham.  Dog  den  frem- 
mede Flok  er  fler  end  de  selv.  Derfor  tør  de 
ikke  gribe  Hexen.  Saa  bukker  de  sig  og  griber 
efter  Sten  og  jager  de  Syndere  af  By  med  svære 
Kast. 

—  Kristus  velsigne  Jer!  —  raaber  Otto  imod 
dem.  Men  de  hører  ikke,  hvad  han  raaber,  for 
Vreden  i  deres  Blod. 

Da  Otto  og  hans  Følge  er  kommen  to  Mil  fra 
Byen,  saa  falder  Hexen  om  paa  Vejen  og  er 
død  af  den  sorte  Død. 

Nu  spørger  Otto,  at  Kalundborg  er  hjemsøgt 
haardere  end  noget  andet  Sted.  Hvert  andet 
Menneske  i  den  gamle  By  er  ramt  af  den  frem- 
mede Syge.     Mange  af  de  onde  Dyr  er  set  fare 

rundt  i  Kælder  og  paa  Loft,  mellem  Køer  og  Svin, 
Ingen  har  set  dem  komme.  Derfor  tror  Bonde 
og  Borger,  at  de  er  faldne  fra  Himlen  for  Her- 
rens Vrede. 

Saa  søger  Otto  Baad  hos  en  Skipper;  og  nu 
sejler  de  over  til  det  gamle  Slot,  alle  de  Syn- 
dere og  fredløse. 

Men  der  de  staar  under  Sankt- Jørgensbjerg 
for  Muren  og  vil  ind  gennem  Porten,  da 
raaber  Vagten  til  dem,  at  de  skal  drage  bort, 
eller  de  bliver  stenede.  Ingen  vejfarende  vil 
Borgerne  have  i  By;  thi  de  bringer  Sygdommen 
med  sig  i  Kroppen. 

Otto  raaber  tilbage,  at  de  skal  takke  Vorherre 
for  den  sorte  Syge;  thi  det  er  Kristi  Velsignelse, 
som  er  sendt  dem,  paa  det  at  deres  Sjæle  maa 
skaanes  i  det  evige. 

Saa  suser  Stenene  ned  over  fra  den  gamle 
Mur  og  jager  de  Syndere  af  Vej. 

Nu  søger  de  til  Skoven.  Men  den  gamle 
Skov  her  syd  for  Kalundborg,  den  er  hugget, 
siden  Otto  var  her  for  sex  Aar  siden  med  sin 
Bondehær. 

De  drager  da  videre  fra  By  til  By;  og  deres 
Flok  øges  bestandig  af  fattige  og  fredløse  og 
elendige. 

Saa  endelig  naar  de  ad  den  alfare  Vej,  der 
fører  Æbelholt  Kloster  forbi,  til  Grib  Skov.  Den  er 
saa  stor,  at  der  er  Føde  for  alle  Munde.  Køer 
og  Svin  og  Heste,  som  længst  løb  af  brændende 
Gaarde,  dem  Porser  og  Holstenere  hærgede,  græs- 
Laurids  Bruun  :    Alle  Synderes  Konge.  ■** 

ser  forvildede  paa  de  aabne  Lysninger.  Der  er 
Hjorte  at  bede  og  Ulv  at  jage. 

Og  der  de  gaar  frem  i  den  gamle  Skov,  saa 
møder  de  Skovgangsmænd  fra  hver  en  Kant  af 
Sjælland,  fra  hver  en  By;  og  ikke  blot  Almues- 
mænd,  men  ogsaa  Borgere  og  Riddere,  ja  en 
horgreben  Munk  er  der  iblandt.  Nogle  lever  ene 
for  sig;  andre  har  sluttet  sig  sammen  til  Værn; 
men  aldrig  rover  en  Skovgangsmand  fra  en 
anden  eller  fælder  ham  med  Svig. 

Her  møder  Otto  Sorte  Jens  og  Elsif,  hans 
Kæreste,  og  de  fem  Bønder  fra  Baarse;  han  med 
de  tunge  Hundeøjne  har  end  Hu  til  Elsif;  men 
bestandig  hører  hun  ham  ikke.  Trods  Valde- 
mars Løfte  hin  Jul  paa  Kalundborg  blev  de  jaget 
fredløse  af  Borgen,  fordi  de  var  de  første  blandt 
Bønderne. 

Jens  har  hos  sig  Else,  sin  Søster,  som  Gre- 
vens Folk  røved  paa  Skibet.  Hun  genkender 
Otto;  da  han  tager  hendes  Haand,  falder  hun 
ned  for  hans  Fod  og  kysser  hans  Klædning. 

En  Dag  staar  en  Svend  med  tørt,  rødt  Haar 
og  et  Blus  i  Blikket  for  Ottos  Øjne. 

Det  er  Jeppe  Dip.  Hos  sig  har  han  Hexen 
fra  Falster.  Fra  Rostock  førtes  hun  med  toog- 
tyve andre  uærlige  Møer  paa  Hansebaade  til  Kø- 
benhavn at  tjene  de  Pebersvende  til  Lyst,  som 

Uærlig  Mø  o:  Skøge. 

Pebersvende.  Saaledes  kaldtes  i  København  de 
Skrivere  og  Bogholdere,  som  de  hanseatiske  Købmænd 
havde  boende  paa  Pladsen  til  at  lede  Forretningerne. 

styrer  Boderne.  Der  fandt  Jeppe  Dip  hende  en- 
gang, han  var  formummet  i  Byen  og  ved  Nat 
søgte  Kvinde;  og  der  hun  saa  ham,  saa  flygtede 
hun  med  ham  til  Skovs  og  blev  fredløs,  som 
han  har  været  det  siden  Julen  paa  Kalundborg. 

Otto  kender  hende  ikke  igen.  Hvor  er  den 
hvide  Hud  og  det  mørke  Haar  og  de  bedende 
Øjne?  —  Huden  er  rød  som  Teglsten  at  skue, 
Øjnene  store  og  uden  Glans,  og  Haaret  er 
uredt  og  stivt  og  draget  med  graat.  Dog  har 
hun  et  Hjærte  tilbage;  og  det  hænger  end  ved 
ham,  hvem  hun  gav  det  i  Hor. 

Otto  griber  hendes  Haand  og  kysser  den  og 
fork3'nder  hende  Kristi  Velsignelse.  Da  glim- 
ter Mindet  pludselig  op  —  den  Stemme!  —  om 
det  Junkerord  paa  Torvet  i  Nykjøbing.  Det 
blusser  stærkt  i  hendes  Kinder;  hendes  store 
glansløse  Øjne  vædes  med  Dug;  og  hastig 
river  hun  Haanden  til  sig,  som  var  den  brændt. 

Alle  samler  sig  om  Otto  med  det  lykkelige 
Blik  og  den  bøjede  Ryg,  som  bar  han  saa  tung 
en  Byrde  —  og  om  Karen  med  de  milde  slørede 
Øjne  udaf  stor  Kærlighed. 

Men  Otto  tager  Løfte  af  dem,  som  kender 
ham,  om  ikke  at  røbe,  hvem  han  er.  Thi  han 
kan  ikke  øve  sin  Gerning,  om  han  ikke  regnes 
for   den  ringeste  iblandt  dem. 

Saa  lever  de  sammen,  alle  de  Syndere,  i  den 
dybe  Skov.  De  jager  det  Vildt  og  malker  de 
Køer  og  bygger  sig  Hytter  af  unge  Stammer  og 
tækker  med  Løv  og  med   Straa. 

24* 

Ingen  kommer  til  den  dybe  Skov  uden  den, 
som  er  fredløs  eller  slaaet  med  Kirkens  Ban;  og 
strax  han  kommer,  tager  Otto  ham  op  og  for- 
kynder ham  Kristi  Velsignelse- 
Imedens  gaar  den  sorte  Død  sin  Sejrsgang 
over  det  ganske  Land.  Fra  By  til  By  svinger 
den  sin  sorte  Fane  og  fælder  Mennesker  og 
Kvæg,  der  den  rider  frem  paa  sin  sorte  Hest. 

Rundt  i  Kælder  og  paa  Loft,  blandt  Køer  og 
Grise,  der  yngler  de  onde  Dyr.  De  æder  af  de 
sorte  Lig  og  bliver  slaaede  selv  med  Bylder  og 
ligger  rundt  og  dør  under  Bryggerkar  og  i  Hul- 
ler under  Bjælkeværk.  Og  stundom  plumper  de 
i  Brønde  for  den  pludselige  Sot  og  forgifter  det 
Vand,  som  Folk  og  Kvæg  skal  drikke. 


xxn 

I  JUBELAARET 

Lars,  den  stærke  Bonde  med  de  tungsindige 
Øjne  kommer  op  over  Æbelholt  Klosters  Marker. 

De  tynger  hans  Sind,  de  høje  Træer  i  den 
store  Skov.  Han  længes  efter  aaben  Luft  over 
Sæd  og  Græs. 

Aa,  om  hun  vendte  sin  Hu  til  ham  tilsidst, 
den  Kvinde! 

Mark  og  Jord  ligger  vild  og  nøgen.  Hus  for- 
ladt ved  Hus.  Vogn  staar  i  Skur,  og  Plovene 
er  rustne.  Saa  grumt  har  den  hærget  Klostrets 
Jord,  den  sorte  Død,  at  ikke  en  Bonde  er  til- 
bage. De  faa,  den  spared',  de  flygted  langt 
herfra. 

Lars  tager  Jord  i  sin  Haand  og  stirrer  ømt 
derpaa.  Synd  og  Skam  for  den  gode  Muld! 
Om  den  var  hans,  hvor  skulde  den  da  tjene 
ham  tro  og  huld  med  gylden  Sæd  og  det  skøn- 
neste Græs.  Saa  ren  for  Sten  den  er!  og  nu 
ligger  den  og  driver  af  Ugræs  for  Herrens  Ban. 

Ak,   hvor  skønt,   om  han  gik  bag  Plov  igen 

som  i  gamle  Dage.    Det  Liv  i  Skove  huer  ham 
kun  ilde. 

Marken  lokker  ham  længere  og  længere  frem. 
Hist  skinner  Klostrets  hvide  Mur  gennem  Abild- 
havens Træer.  Der  er  stille  og  fredeligt  under 
den  stærke  Sol.  Ikke  et  Menneske,  ikke  et  Dyr 
er  at  se  nu  i  Middagsstunden. 

Han  lister  sig  op  langs  Urtehaven  og  kigger 
ind. 

Der  staar  en  Bør  i  Gangen,  halvfyldt  med 
Grus,  og  en  Spade  stikker  i.  Her  blev  sagtens 
en  Lægbroder  kaldt  fra  Arbejd  nys  af  Middags- 
klokken. 

Aa,  de  Blomster  der  op  mod  den  hvide  Mur! 
Skal  tro,  det  er  Roser  —  store  og  rede  og  nik- 
kende paa  tynget  Stængel. 

Om  han  listed  sig  ind  og  røved  et  Bundt?  — 
Hvor  vilde  hun  straale  ud  af  sine  sorte  Øjne,  den 
Kvinde  med  de  hoppende  Bryster,  om  han  gav 
hende  slig  Gave! 

Lars  kryber  over  det  lave  Gærde,  lister  sig 
op  ad  Gangen.  Nu  staar  han  ved  Rosenbusken 
og  har  Haanden  ind  mellem  Tornene  for  at 
plukke. 

—  Hvad  gør  du  der? 

Det  er  en  Lægbroder,  som  rejser  sig  af  Bu- 
skens Skygge  tæt  ved  og  gnider  Øjnene  for  Mid- 
dagssøvn. 

Nu  kommer  han  hastig  til.  Saa  raaber  han 
op,  og  de  kommer  til  Vindu  fra  Kokken  og  Ste- 
gers og  fra  Gaard,  de  andre. 


375 


Tj^'en  trænges  op  imellem  dem.  Saa  føres 
han  at  staa  for  Abbeden  selv  og  give  Forklaring. 

Mens  de  Munke  omkring  undres  for  hans  høje 
Skikkelse  og  Skuldrenes  stærke  Hvælv,  spørger 
Abbeden  ham  ud  om  Herkomst  og  Fødeegn. 

Da  han  hører,  at  han  holder  til  mellem  de 
fredløse  Mænd  i  Skoven  histovre,  saa  rynkes 
hans  Bryn;  og  han  pønser  paa,  hvad  Straf  han 
skal  give  til  Belæring  for  ham  og  hans  Fæller, 
at  de  holder  sig  fra  Klostrets  Jorder. 

Da  taler  den  Munk,  som  rejste  sig  af  Søvnen 
i  Haven.  Han  er  tung  og  tyk  og  led  ved  det 
svære  Arbejde,  som  maa  gøres,  nu  da  ingen 
Bondenæve  er  at  faa  til  Hjælp  og  Marker  og  Huse 
ligger  øde  hen  over  den  ganske  Fæstejord. 

—  Ærværdige  Fader  —  siger  han  —  se  dog 
hvilken  Kraft  i  de  Arme!  —  sikke  skønne  Skul- 
dre at  sætte  bag  en  Plov!  Er  der  mange  af  den 
Slags  blandt  de  Skovgangsmænd,  saa  vilde  jeg 
raade,  at  vi  gav  dem  de  tomme  Huse  og  de 
nøgne  Marker  i  Fæste.  Hvor  faar  vi  Brød  i 
Kloster  ad  Aare,  om  denne  vor  Usseldom  holder 
ved.^ 

Da  de  andre  Munke  høre  den  Tale,  saa  stem- 
mer de  i.  Thi  Ryg  og  Arme  værker  paa  dem 
alle;  og  de  gruer  for  den  haarde  Dont,  som  ven- 
ter, om  Vinter  lægger  sin  Alvor  til. 

Abbeden  betænker  sig  en  Stund,  mens  han 
ser  paa  den  skønne  Kraft  i  de  Arme.  Der  er  jo 
den  dybe  Mose  til  at  skille  mellem  Torpen  og 
Klostrets  Grund.     Den  Torp  der  fra  Skoven  til 

Mosevandet  —  den  kunde  de  faa  til  Bolig,  og 
der  kan  de  lægge  Mile  og  svie  Klostret  de  Trækul, 
som  er  haardt  fornøden  til  Køkken  og  Stegers 
og  Bagers. 

Da  han  hører,  der  er  Kulsviere  iblandt  dem, 
saa  lover  han  T3rven  Frihed  for  Straf,  om  han 
vil  gaa  til  sine  Fæller  i  Skoven  og  bringe  det 
Tilbud,  som  Klostret  gør:  alle  skal  de  være  fri 
og  frelse  under  Klostrets  Beskyttelse,  om  de  vil 
tage  Jorden  i  Fæste  for  Arbejde,  dyrke  den  op 
paa  ny  og  svie  Kul  til  Klostrets  Brug. 

Da  Lars  er  gaaet  med  det  Bud,  som  sjmes 
ham  saare  skønt,  saa  vender  Abbeden  sig  til  sine 
Munke  og  siger: 

—  Vi  aabner  Torpen  som  Fristed  for  fredløs 
og  udsleger,  for  Synder  og  Tremarksmand.  Bil- 
ligere Arme  kan  vi  aldrig  faa.  Og  Stedet  vil  vi 
kalde  „Alle  Synderes  Torp",  at  det  kan  rj^gtes 
viden  om  og  drage  flere  til. 


Det  er  Højsommer.    Tørke  ruger  over  Landet. 
Vandet  i  Mosen  gaar  saa  lavt  som  aldrig  før. 
Jens  staar  paa  en  Høj  i  Brynet  med  Rj'-ggen 

,Alle  Synderes  Torp".  Et  gammelt  Sagn  beretter, 
at  det  nuværende  Alsynderup  Sogn  ved  Grib  Skov  i  Pestens 
Tid  blev  lagt  ede  for  Mennesker  og  Kvæg,  saa  at  /Ebelholt 
Kloster  maatte  gere  Torpen  til  et  Fristed  for  Syndere  og 
fredløse  for  atter  at  faa  Jorden  befolket  og  dyrket.  Deraf 
skal  Sognet  have  sit  Navn  (Alsynder-dorp). 

mod  Skoven  og  passer  Milerne,  der  strækker  sig 
Tue  ved  Tue  i  en  Rundkreds  om  Alsyndertorpen 
og  skiller  den  fra  Skoven.  Helt  ned  til  Mosen 
naar  Rækken  ved  begge  Ender.  Kun  en  smal 
Vej  fører  langs  det  dybe  Moseskaar  fra  Torpen 
til  Klostrets  Grund. 

Nys  ringed'  de  Æbelholt  Klokker  Solen  ned. 
Fra  Højen  i  Brynet,  hvor  han  staar,  kan  han  se 
Synderne  vandre  fra  Arbejde  til  deres  Hytter, 
som  er  klinede  af  Ler  og  Tørv. 

Inde  fra  Skoven,  hvor  de  Baarse  Bønder,  som 
var  hans  Hjemstavns  Fæller,  gør  Skovhugst  for 
Føde  til  Milerne,  lyder  de  sidste  Øxehug  gen- 
nem den  stille  Luft.  Nu  tager  de  Værktøj  paa 
Nakke  og  kommer  hjemover. 

I  Mosekanten  dernede  blinker  Spaden  i  Aften- 
røden, der  Karlen  trækl\er  den  af  den  sorte, 
klæge  Tørv  og  slænger  den  over  Skulder.  Og 
Bønderne  hist  paa  Engen  retter  Ryggen  sindigt 
i  Vejret,  griber  sig  for  Træthed  om  Lænden  og 
svinger  saa  Leen,  som  har  avet  Græsset,  over 
Arm,  saa  Klingen  hænger  ned  langs  den  krøgede 

Ryg- 

Fra  Skoven  kommer  Jeppe  Dip,  den  Bødker, 
med  Spade  og  Staver.  Han  har  sat  Fælde  der- 
inde for  den  Ulv,  som  har  sin  Gang  her  om  Nat- 
ten efter  Lammene  derhenne.  Se,  hvor  de  leger 
og  hopper  og  slaar  Krøl  med  Halen,  naar  de 
napper  efter  Græs. 

Nu  bøjer  Jeppe  ind  under  Hyttens  lave  Dør 
og  hilser  Godaften  til  sin  Kvinde.    Hun  syr  Klæ- 

der  af  Vadmel  for  de  Syndere,  beder  Hoser  og 
vasker  i  det  klare  Mosevand. 

Jens  ser  mod  sit  Bo.  Hvor  er  Elsif  henne?  — 
Der  er  ingen  Røg  af  hans  Hyttes  Hul.  Er  hun 
mon  listet  til  Skovs  nu  igen,  den  vilde  Kvinde? 
Han  er  led  hende  nu.  Hun  er  ond  inden  Dere 
for  det  stille  Liv  paa  den  snævre  Plads;  det 
huer  hende  ikke.  Om  hun  giver  sig  nu  til  Lars 
om  Natten  i  Skoven,  som  de  siger,  de  Baarse 
Mænd,  hvad  angaar  det  ham?  Han  sketter  ikke 
mer  om  den  vilde  Favn. 

Se  —  der  kommer  hun  frem  af  sin  Hytte,  den 
gale  Ditmarskerkvinde,  som  kom  hid  til  Torpen 
forgangen.  Han  har  kendt  hende  fer,  Kong  Otto 
—  der  han  red  hjem  fra  Frankerland.  Sin 
Kæreste  skal  hun  have  mistet  og  lovet  sin  Faders 
Gaard  til  et  Kloster  for  Messer  for  hans  Sjæl. 
Men  da  Faderen  døde,  og  Klostret  vilde  tage  den 
gode  Gaard,  som  lovet  var,  da  bred  de  Dit- 
marskerbender,  hendes  Frænder,  sig  fejl  om 
Sjælemesser  og  om  Martjes  Lefte.  De  sagde, 
at  ferst  maatte  Klostret  vise  dem  over,  at  hen- 
des Kæreste  var  død;  thi  om  han  levede  end, 
da  var  der  ingen  Sjælemesse  at  give  Gaard  for. 
Men  Hans,  saa  hed  han,  var  svømmet  bort  fra 
de  flade  Øer;  og  som  han  var  en  evet  Svemmer, 
havde  han  vel  vidst  at  bjerge  sit  Liv.  Da 
Martje  det  herte,  da  tabte  hun  helt  sin  svage 
Forstand;  hendes  Sind  blev  mørkt  af  at  tænke, 
at  om  han  levede  end,  da  havde  han  jo  sveget 
hendes  Kærlighed.     En  Nat  drog  hun  hemmelig 

af  Gaarde  og  vandrede  paa  sin  Fod  gennem  Jyl- 
land for  at  sperge  sig  frem,  om  Havet  havde 
slaaet  hendes  Kæreste  op  paa  de  Kyster.  Saa 
gik  hun  fra  Der  til  Dør  i  den  sorte  Deds  Tider, 
led  meget  ondt  og  kom  saa  her  tilsidst  blandt 
alle  de  Syndere. 

Hele  Dagen  sidder  hun  og  maaber  med  Hæn- 
derne tomme  i  Skødet;  men  ved  Aften,  naar  Sol 
gaar  ned,  da  kommer  hun  frem  af  sin  Hytte  og 
stirrer  mod  det  røde  i  Vest. 

Hør  nu  klager  hun  ud  i  Luften,  skygger  med 
Haand  for  Øje  og  raaber  mod  Vest: 

—  Hans!  —  Hans! 

Jens  gaar  ned  mod  Højen  —  den  Tue  derhenne 
maa  dækkes  paa  Siden  for  det  stærke  Blus. 

Der  kommer  op  imod  ham  alle  Synderes 
Konge,  med  Ryggen  bøjet  af  det  tunge  Kors  og 
de  store  lykkelige  Øjne  stirrende  frem.  Karen 
gaar  ved  hans  Side.  Hun  fæster  sine  slørede 
Øjne  alvorlig  paa  Jens,  der  han  nikker  Godaften; 
for  hun  tror  ham  ikke. 

Jens  vender  sig  efter  dem. 

Den  gale  Konge!  —  Nu  skal  han  til  Skovs  og 
stirre  mod  Stjernerne  fra  den  store  Høj. 

Saa  staar  han  stille  og  glaner  mod  Himlen, 
til  de  pibler  frem,  alle  de  blege  Stjerner.  Han 
hilser  dem  én  for  én,  ret  som  var  det  gode  Ven- 
ner. Og  mange  kalder  han  ved  Navn  og  taler 
fortrolig  til  dem  som  til  Ven  i  Arnekrog. 

—  Skal  den  da  aldrig  hævnes  den  Tort  for 

Kalundborg?  —  siger  Jens  hen  for  sig  og  bider 
sine  Læber  sammen. 

Ikke  var  det  for  at  svie  Kul,  at  han  slutted' 
sig  med  sine  Fæller  til  ham,  Bondekongen,  paa 
ny.  Havde  han  kendt  ham  som  nu,  da  skulde 
han  visselig  have  ladt  ham  alene  i  Skoven  og 
draget  dem  med  sig,  alle  de  andre  —  mod 
Kalundborg  for  at  hævne  den  Juletort,  draget 
Sjælland  rundt  gennem  Skove  ved  Midnatstide 
som  i  de  gamle,  stærke  Dage,  lagt  onde  Raad  op, 
taget  Gaard  og  Borg  og  slaaet  de  Hunde  med 
Ufærd.  Og  saa  tilsidst  med  en  Bondehær  saa 
stor  som  aldrig  før  gaa  mod  den  rigtige  Konge 

—  ikke  paa  aaben  Mark,  men  i  Baghold  fra 
Skov  slaa  ham  død.  Saa  kaared'  de  ham  vist, 
de  sjællandske  Bønder,  hylded'  ham  som  den 
ene  rigtige  Bøndernes  Konge.  Han  skulde  ført 
dem,  sat  Bonden  paa  Borgen  og  den  Herremand 
i  Hus  for  hans  Fod;  men  de  holstenske  Djævle 

—  dem  skulde  han  ladt  klemme  med  gloende 
Tænger  og  revet  deres  Indvolde  ud  til  Æde  for 
Svin. 

Se,  der  kryber  han  afsted  med  sin  bøjede 
Ryg  der  henne  —  som  bar  han  noget  tungt  paa 
sine  Skuldre.  Elsif  har  hørt,  at  han  sagde  til 
sin  Kvinde  engang,  at  det  Kors,  det  tyngede 
ham  saa. 

I  Sognet,  i  Tjæreby  derovre  —  der  tror  de,  han 
er  Satan  selv,  der  har  formummet  sig  som  Vor 
Herre  og  Frelser  for  at  lokke  Menneskesjæle. 
De  siger,  det  er  ham,  som  har  sendt  de  onde, 

sorte  Dyr  over  Landet.  Naar  en  Ko  falder  om 
for  pludselig  Syge  —  naar  Sæden  slaar  fejl,  saa 
tror  de,  det  er  ham,  som  signer  og  maner. 
De  har  været  for  Klostret  og  kæret  ham  paa. 
Skal  tro,  de  vil  have  ham  paa  Baal,  ham  og  hans 
Kvinde.  De  mener  jo,  Verden  stunder  mod  sin 
Ende.  laar.  det  er  Jubelaar,  vil  han  komme, 
den  store  deroppe,  og  dømme  levende  og  døde. 
Og  saa  vil  de  have,  at  Klostret  skal  sone  forinden 
hele  Sognets  Skyld  ved  at  give  Kongen  og  hans 
Kvinde  i  Ilden  til  hellig  Vilhelms  Ære. 

Kællingsladder  og  Ondskab!  —  det  er  Mis- 
undelse, som  plager  dem,  ved  det  at  Aisynder- 
torpen  har  bedre  Kaar  end  de  andre  Klostrets 
Bønder.  Ingen  Afgift  svarer  de  i  de  første  Aar 
uden  de  Kul,  de  svier;  og  alt,  hvad  de  lægger 
deres  Kræfter  i,  det  lykkes  bedre  for  dem  end 
for  andre.  Saa  mener  de  Tjæreby  Bønder,  er 
det  klart,  at  Satan  staar  bag  dem  og  hjælper. 

Nu  standser  Jens  for  en  pludselig  Tanke. 

Den  onde  Sladder,  den  sure  Misundelse  — 
hvad  om  han  nyttede  den.? 

Hvad  om  det  endnu  var  Tid  for  ham  at  dreje 
sin  Skæbne? 

Langsomt  gaar  han  fra  Mile  til  Afile.  Medens 
han  bøjer  sig  over  de  Huller  i  Grønsværet,  letter 
lidt  hist  og  dækker  lidt  her  og  giver  Besked 
om  Vagten  for  Natten  til  de  andre  ved  Milen  i 
Nord,  saa  øver  Tanken  sit  stille  Værk  i  hans 
Hoved. 

Da  alt  er  mørkt  og  tyst  om  de  Synderes  Hyt- 

ter,  rejser  Jens  Vallebo  sig  af  sit  Leje,  lister  sig 
ud  for  sin  Dør  og  lytter  mod  Natten. 

Saa  vandrer  han  stille  hen  over  Engen,  til 
Hjørnet  mellem  Vandet  og  den  sidste  Mile,  hvor 
Vejen  gaar  i  Kanten  af  Moseskaaret  —  over  til 
Klostret. 

For  Abbeden  falder  han  angerfuld  ned  og  be- 
kender, at  svare  Ting  gaar  i  Svang  paa  Torpen 
derovre.  Men  han  vil  intet  nærmere  berette; 
thi  det  falder  ham  svært  at  forraade  den  Herre, 
som  han  tjener.  Sin  egen  Sjæl  vil  han  lette, 
ikke  bringe  nogen  i  Ulykke. 

Men  Abbeden  giver  ham  gode  Ord.  Nu  i 
Jubelaaret  kan  han  faa  Aflad  for  alle  sine  Syn- 
der, baade  de  gamle  og  dem,  som  han  agter  at 
øve.  Naar  blot  han  vil  bekende  af  hver  en  Krog 
i  sit  Hjærte,  saa  der  ikke  er  en  Trevl  igen,  hvor- 
paa  Satan  kan  sidde. 

Vil  han  svare  ærlig  og  tro  paa  alle  deres 
Spørgsmaal,  da  vil  de  fornøje  ham  med  hele 
Torpen,  sætte  ham  over  de  andre  som  en  Bryde 
i  Stedet  for  den  onde. 

Saa  letter  Jens  Vallebo  da  sit  Hjærte  for 
Abbeden  paa  Æbelholt.  Men  om  Ottos  Her- 
komst røber  han  intet;  thi  en  Konges  Søn  og 
Kongens  Broder  —  ham  rører  de  saa  vist  ikke. 

Alt,  hvad  de  Munke  spørger  ham  om  —  alt, 
hvad  de  Tjæreby  Bønder  har  kæret  —  alt  er  det 
sandt. 

Ja  —  han  kalder  sig  Konge. 

Ja  —  han  maner  mod  Stjernerne  om  Natten. 

Om  han  er  Varulv  tillige  ved  Nat,  det  tør  Jens 
ikke  sige,  for  det  ved  han  ikke  vist. 

Ja  —  det  er  ham,  der  sender  de  onde  Dyr, 
som  Klostret  plages  saa  af  paa  Loft  og  i  Spise- 
kælder. 

Ja  —  han  giver  sig  ud  for  Vor  Herre  og  Frel- 
ser.    Han  har  Kors  og  Naglegab  og  det  alt. 

Ja  —  han  siger,  at  den  sorte  Død,  som  har 
hærget  Landet  saa  grumt,  var  Kristi  Velsignelse, 
for  den  vi  skal  takke. 

Og  det  værste  endnu,  som  En  knap  tør  nævne: 
Han  taler  aabent  om  Yngelen  af  hans  Faders 
Synd. 

Ger  han  det  —  kalder  han  ham  Fader?  — 
Da  er  det  jo  klart,  at  han  vedgaar  selv  at  være 
den  ondes  Søn. 

Saa  bliver  det  da  nu  besluttet,  at  han  og  hans 
Kvinde  bør  gives  paa  Baal  til  Herrens  Ære,  paa 
det  at  Luften  maa  vorde  renset  ved  Ilden  for 
deres  besmittede  Aande.  Det  ske  i  den  Herre 
Kristi,  Vor  Frelsers  Navn  og  til  den  hellige  Vil- 
helms Ære.     Amen! 


Det  er  Nat. 

Paa  Højen  i  Brynet  af  Skoven  staar  Elsif  og 
Lars.  Han  har  Kulmilevagt;  og  hun  er  gaaet  til 
Skovs  for  Uro  i  sit  blussende  Blod. 

Høstnatten  hvælver  sig  høj  og  stjernetændt 
over  deres  Hoveder.    Lars  kaster  sig  ved  hendes 

Fod   og   ser   op  paa   hende   af   de   tungsindige 
Hundeøjne. 

—  Giv  dig  til  mig,  lille  Elsif!  —  hvisker  han 
i  Ned  —  giv  dig  i  mine  Arme. 

Hun  skotter  derned  —  mod  hans  runde  Ryg, 
mod  hans  stærke  Arme.  Han  er  skøn  af  Styrke; 
men  han  er  for  stor  og  tung. 

Se  —  der  blinker  de  op  i  Natten,  de  Blus 
fra  Sprækken  i  Kulmilens  Tue.  Blink  ved  Blink, 
som  tændes  og  slukkes,  kvæles  af  Røg  og  tæn- 
des paa  ny.  Det  lyster  at  se  den  blinkende  Leg. 
Hun  gaar  ned  ad  Højen  og  stirrer  paa  Sprækken 
i  Tuen.  Saa  river  hun  hastig  den  Græstørv  af; 
og  strax  slaar  Flamxmen  i  Vejret  for  Luften, 
den  fik. 

Hun  ler  af  alle  sine  hvide  Tænder. 

Aa,  hvor  skønt  et  Syn!  —  Og  nu  letter  hun 
Græstørv  ved  Græstørv. 

—  Du  øder  Milen!  —  siger  Lars. 

—  Hvad  kerer  jeg  mig  om  Milen.'  —  Det 
siger  jeg  dig.  Lars,  slaar  du  de  Græstørv  til 
Side  hver  og  én,  saa  Flammen  staar  højt  i  Vej- 
ret fra  Tue  til  Tue  i  et  eneste  mægtigt  Baal, 
der  slikker  mod  Himlen  rødt  og  gult  og  dejligt 
at  skue  —  da  giver  jeg  mig  i  dine  Arme  og 
tager  Lyst  i  din  Favn. 

Han  rejser  sig  op,  den  stærke  Bonde  med 
Skuldrenes  Hvælv.  Ikke  skal  hun  sige  ham  de 
Ord  mere  end  den  ene  Gang.  Om  saa  alle 
Milerne  brændes  til  Aske  og  ikke  saa  meget  Træ- 

kul  bliver  igen,  at  en  Kedel  kan  lunes  derved, 
saa  skal  han  eve  det  Værk.  Den  blussende 
Favn  og  det  hoppende  Bryst  under  Smækken  er 
det  vel  værdt. 

—  Skoven  brænder!  —  lyder  det  fra  Hyt- 
terne. 

—  Vaagn  op,  alle  Mand!  —  Skoven  brænder! 
Karen  bøjer  sig  over  Ottos  Seng. 

—  Skoven  brænder!  —  raaber  hun  i  hans 
Øre. 

Saa  vaagner  han  op.  Han  var  henne  i  Drømme. 
Han  talte  med  Raimund,  hin  store  Mand,  hin 
Guldets  Fyrste  —  om  Jupiters  store  Lykke,  talte 
de  —  og  Broder  Galfred  kom  til  ham  i  hans 
Celle  som  engang  i  hans  Ungdom. 

Da  falder  Lyset  af  straalende  Flammer  stærkt 
over  Hyttens  Glar. 

—  Kommer  du  nu,  du  mægtige  Herre?  —  er 
det  Dommens  den  ellevte  Time?  —  spørger  Otto 
og  letter  sig  af  Sengen. 

Og  medens  han  drager  sin  Klædning  paa, 
siger  han  stille: 

—  Se.  jeg  har  levet  efter  dit  Bud.  Korset 
har  jeg  baaret  paa  min  Ryg  gennem  Landet  — 
om  jeg  maatte  række  tilsidst  den  Livets  Krone, 
du  loved  mig.  Herre,  se  jeg  er  beredt  —  tag 
mig  nu  op  i  din  Favn! 

Saa  gaar  han  ud  for  sin  Hytte. 

Der  kommer   de   løbende,    alle   de   Syndere, 

Laurids  Bruun  :    Alle  Synderes  Konge.  *^ 

Mænd  og  Kvinder.  Nogle  har  Kjortel  paa  — 
andre  naaede  kun  Særken. 

—  Hvor  er  Jens.?  —  raaber  de  Baarse  Bøn- 
der. De  gaar  til  hans  H3l;te;  men  han  svarer 
ikke;  og  Elsif  er  heller  ikke  der. 

Da  luer  det  Flammehav  fra  Mosekant  i  Nord 
til  Mosekant  i  Syd. 

Nu  ser  de.  at  det  er  ikke  Grib  Skov  den  store, 
som  brænder;  den  tegner  sig  mørk  og  høj  bag 
Flammerne.  Det  er  de  Kulmiler,  som  gøres  til 
Aske.  Ilden  har  brudt  deres  Dække.  Hvor- 
ledes? —  Hvorfor? 

Alle  Tuerne  staar  i  et  lysende  Bælte  af  Ild; 
og  Luften  er  saa  hed  over  Torpen,  at  man  næppe 
kan  aande. 

Derovre  bag  Mosen  —  paa  Klostrets  Grund 
—  staar  Sorte  Jens  Vallebo  blandt  de  Æbel- 
holt Munke.  I  Flok  og  Følge  er  de  kommen  ved 
Nattetid  med  Vaaben  og  med  Reb  til  at  knevle, 
om  det  maatte  lykkes  dem,  førte  af  Jens,  at 
liste  den  Konge  og  hans  Kvinde  til  sig  i  Nattens 
Mulm. 

Det  flammende  Hav  blusser  op  for  deres  Øjne. 
Visselig  har  den  onde  luret  deres  Forsæt  og  sendt 
sin  Ild  at  fortære  dem  alle.  De  gribes  af  Rædsel 
og  flygter  derfra. 

Alle  de  Syndere  er  nu  af  Hytte.  De  farer  for- 
vildede omkring  som  Faar  uden  Hyrde,  naar  Ul- 
ven kommer. 

I  Skoven  kan  de  ikke  slippe  ind;  thi  Flamme- 

havet  lukker  for  Torpen;  og  Vejen  i  Hjernet  af 
Mosen  mod  Syd  —  over  den  slaar  Flammerne 
luende  stærkt  fra  den  nære  Tue. 

Saa  er  der  kun  Mosen.  Bort  maa  de  herfra; 
thi  Heden  svider  Haar  og  Skæg,  Luften  er  som 
Ild  at  aande,  og  Luerne  rækker  alt  efter  dem  med 
de  røde  spillende  Tunger. 

De  styrter  sig  ned,  hvor  Vandet  er  lavest. 
Nogle  synker  i  og  skriger;  andre  kommer  til 
gennem  Vandet  og  hjælper  af  Dynd. 

Se  —  der  staar  den  Ditmarskerkvinde  for  sin 
Hyttes  Dør.  Længe  staar  hun  og  stirrer  tavst 
paa  Flammernes  Færd.  Da  pludselig  klares  hen- 
des Ansigt  op.  Der  inde  i  Luerne  ser  hun  et 
Syn. 

Saa  raaber  hun  højt  af  skingrende  Jubel: 

—  Hans!  —  Hans! 

Med  aaben  Favn  styrter  hun  sig  ind  over 
Baalet. 

Ene  paa  Torpen  staar  Otto  og  Karen  tilbage. 

Hun  søger  at  drage  ham  med  sig  mod 
Mosen.  Men  han  ser  hende  ikke,  hører  hende 
ikke. 

Han  knæler  med  oprakte  Arme  og  raaber: 

—  Det  er  Dommens  Dag  —  det  er  Vredens 
Dag  —  se,  jeg  er  rede! 

Nu  stiger  Flammerne  op  over  Himlens  Hvælv. 
De  aabner  sig,  de  Himle,  for  hans  store  lykke- 
lige Øjne.  Sølvklokker  kimer  højt  og  stærkt  for 
hans  Øre.     Alle  de  salige  Engle  svæver  i  Luf- 

tene  hid  og  did  og  hæver  af  Flammen  de  for- 
løste Sjæle. 

Se  —  nu  svæver  de  ned  mod  hans  Hoved. 

Med  lysende  Øjne  hilser  han  dem;  og  hans 
Aasyn  straaler  af  Henrykkelsens  Jubel. 

Han  skælver  over  Kroppen,  der  de  Engle  rerer 
hans  Skulder. 

Nu  tog  de  Korset,  det  tunge,  af  hans  Ryg! 

Han  retter  sig  op  i  sin  fulde  Højde.  Af  Be- 
frielsens Glæde  jubler  det  igennem  ham. 

Der  smiler  hans  Moder  fra  den  lysende  Sky 
—  hans  Fader  —  hans  Broder  — 

Og  den  Herre  Jesus  Kristus  staar  høj  og 
stærk  ved  hans  Side  og  siger: 

—  Nu  giver  jeg  dig  Livets  Krone! 

Saa  tager  han  den  straalende  Krone  af  Engles 
Haand  og  trykker  den  ned  over  Ottos  bøjede 
Hoved. 

Jorden  vakler  under  hans  Knæ.  Himlen  løftes 
af  sine  Hængsler. 

Med  oprakte  Arme  raaber  han: 

—  Jeg  kommer  —  jeg  kommer! 

Saa  griber  hans  Haand  om  Karens  Arm: 

—  Cara!  —  Skapularet! 

Og  han  falder  for  over  paa  sit  Ansigt  mod 
Jorden. 

Paa  Højen  bag  Baalet  staar  Elsif  og  Lars.  Hun 
er  vild  af  Glæde  over  de  Flammers  underfuldt 
blussende  Spil.  Nu  klynger  hun  sig  til  den 
stærke  Bondes  Favn;  og  hun  sitrer  af  Fryd  og 

af  Angst  for  den  Ild  for  hendes  Øje,  for  den  Ild 
i  hendes  Blod. 

Men  Jupiter,  den  milde,  den  fromme,  hæver 
sig  i  Øst  over  Skoven.  Hans  store  Lykke  lyser 
over  Ottos  Lig  og  over  Karens,  der  hun  ligger 
ved  hans  Side  med  Hovedet  trygt  mod  hans 
Hjærte. 

har  præget  alt,  hvad  han  har  skrevet  ....  I  „Kronen"  har  han  naaet 
at  skabe  et  helstebt  Værk,  der  paa  en  Gang  spænder  Fantasien  ved  en 
sindrig  og  sælsom  Handling  og   føder   et   befrugtende  Væld  af  Tanker  i 

Læserens  Sjæl Bogen  læses  med  en  overordentUg  Spænding." 

(Sophus  Michaelis  i  „København'^). 

„Der  er  en  aandelig  Fylde  i  denne  Historie  ....  en  Analj'se  af 
Menneskeskæbner,  som  ikke  mindst  nu  om  Stunder  hører  tU  Sjælden- 
hederne  Den   spændende  Fabel  med  de  stærkt  pulserende  Scener  er 

udmærket  fortalt"  (Damiebrog). 

„.  .  .  .  „Kronen"  er  et  Værk  af  Alvor,  af  saa  meget  Tankeindhold 
og  saa  betydelig  en  Kunst,  at  Bogen  læses  med  Opmærksomhed." 

(Xationaltidende). 

„.  .  .  .  „Kronen"  er  en  spændende  Bog,  spændende  i  god  Forstand. 
....  Bogen  er  skrevet  ud  fra  en  Livsbetragning,  der  er  modnet  i  et 
frugtbart  Sind,  i  hvis  Dyb  der  risler  hemmehge  Kilder  fra  Drømmenes 
Verden."  (Politiken). 

„.  .  .  .  en  baade  underholdende  og  fængslende  Bog,  hvis  stærkt 
dramatiske  Handling  interesserer  fra  første  til  sidste  Side." 

(Vort  Land). 

„.  .  .  .  Det  er  en  Fornøjelse  at  læse  en  Bog,  hvori  alt  saaledes  er 
paa  sin  rette  Plads  som  her,   og  som  bæres  af  et  saa  fast  og  velformet 

Anlæg Der   er   da  næppe  nogen  Tvivl  om,   at  Hr.  Bruuns  sidste 

Arbejde  vil  skaffe  ham  en  betydelig  Læsekreds "         (Dagbladet). 

„Denne  Bog  har  Betingelser  for  at  fængsle  mange.  Flest  derved, 
at  den  som  Roman  er  sammensat  med  stor  Dygtighed ;  intet  nok  saa  lille 
Træk  er  medtaget  for  sin  egen  Skyld  alene;  hvert  lille  snurrende  Hjul 
griber  ind  i  andre  og  større;  i  stærk  Spænding  følger  man  det  levende 
Maskineris  vildere  og  vildere  Fart  indtil  Sprængningen." 

fl^aldemar  Rørdam  i  Høj  skolebladet  for  165^- 

„.  .  .  .  Den  er  helt  igennem  i  en  ualmindelig  Grad  rig  paa  Spæn- 
ding, og  den  storladent  dystre  Slutning  er  meget  betagende " 

(Ribe  Stiftstidende). 

„.  .  .  .  Bogen  vil  more  det  store  Publiktim,  fordi  den  er  under- 
holdende og  fængslende ;  den  vil  behage  de  mere  kræsne,  fordi  den  er 
ualmindelig "  (Fyns  Venstreblad). 

„.  .  .  .  Dens  livfulde  Handling  og  de  stærke  erotiske  Følelser,  der 
bølge  igennem  den,  hæver  den  betydeligt  over  det  meste  af  vore  Dages 
Literatur.«  (Aarhus  Amts  Folkeblad). 


Tidligere  udkom: 

LAURIDS  BRUUN 

SVEND  FELDING 

Roman.  4.(X>.. 

REJSEFÆRD 

Historier  i  Ramme.  4.00. 

RENÆSSANCE 

En  ffistorie.  2.00. 

„Der  findes  i  denne  lille  Novelle  en  med  kærlig  Varsomhed  og 
Finhed  tegnet  Skikkelse  af  en  ung  Pige,  der  forelsker  sig,  opofrer  sig 
og   der.     Hun   besidder   et   ægte  Hovedstadspræg   ved   en   Blanding   af 

Sikkerhed  og  Skyhed Det  meget  gode  i  Hr.  Bruuns  Bog,  særlig  i 

den  kvindelige  Figurs  nydelige  Behandling,  bør  ikke  overses." 

(Politiken). 

„„Renæssance"  er  en  værdifuld  Foregelse  at  den  i  de  senere  Aar 
lidt  forsemte  Litteratui^enre:  Kærlighedsnovellen." 

(Af  en  Provinskorrespondance). 

HISTORIENS  DOM 

Med  Forfatterens  Potiræt.  2.00. 

„Fort.,  der  med  sin  Roman  „Kronen"  utvivlsomt  har  faaet  den 
store  Læseverden  i  Tale,  har  her  hurtig  forfulgt  sin  Sejr.  Det  forelig- 
gende Udvalg  af  hans  spredte  Produktion  er  tilmed  trukket  saa  kritisk 
strængt,  at  den  lille  —  og  altsaa  let  tilgængelige  —  Samling  vil  være 
sikker  paa  at  fængsle  fra  Ende  til  anden.  Forf.  har  de  franske  Folje- 
tonisters  Sans  for,  at  selv  den  mindste  Historie  skal  indeholde  en  Pointe 
og  være  et  afsluttet  Hele  for  sig.  Baade  Poe  og  Kipling  kunde  her 
nævnes,   hvis   det   gjaldt   om   at  gennemfere  en  literær  Sammenstilling." 

(Dannebrog). 


*■■  "ti,'"''' 


■  ^-, 


